(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΗ΄

Πέμπτη 15 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Σ. Λυκούδη και Γ. Αμυρά, σελ.
3. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Χολαργού, το 2ο Γυμνάσιο Βάρης, το 15ο Γυμνάσιο Περιστερίου, το 1ο ΕΠΑΛ Γλυφάδας, το 1ο Γυμνάσιο Καλαμάτας, φοιτητές του Προγράμματος ERASMUS και το 1ο Γυμνάσιο Δράμας, σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 16 Δεκεμβρίου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση επί των άρθρων, των τροπολογιών και ψήφιση στο σύνολο του σχεδίου νόμου του Υπουργείου «Εθνικός Μηχανισμός Συντονισμού, Παρακολούθηση και Αξιολόγηση των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν. 4387/2016 (Α΄ 85) και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν. 4270/2014 και λοιπές διατάξεις», σελ.
3. Αίτηση ονομαστικής ψηφοφορίας Βουλευτών του Συνασπισμού Ριζοσπαστικής Αριστεράς επί του άρθρου 65 του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, σελ.
4. Ονομαστική ψηφοφορία επί του άρθρου 65 του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, σελ.
5. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΟΥΡΑΚΗΣ Α. , σελ.

ΚΡΕΜΑΣΤΙΝΟΣ Δ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΔΑΚΗΣ Σ. , σελ.
ΒΑΡΕΜΕΝΟΣ Γ. , σελ.
ΒΟΥΤΣΗΣ Ν. , σελ.
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Σ. , σελ.
ΘΕΟΔΩΡΑΚΗΣ Σ. , σελ.
ΚΑΤΣΩΤΗΣ Χ. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΜΗΤΑΡΑΚΗΣ Π. , σελ.
ΜΠΟΥΚΩΡΟΣ Χ. , σελ.
ΜΠΟΥΡΑΣ Α. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.
ΠΕΤΡΟΠΟΥΛΟΣ Α. , σελ.
ΠΟΛΑΚΗΣ Π. , σελ.
ΣΑΛΜΑΣ Μ. , σελ.
ΣΑΧΙΝΙΔΗΣ Ι. , σελ.
ΣΤΑΜΑΤΗΣ Δ. , σελ.
ΣΤΕΡΓΙΟΥ Κ. , σελ.
ΤΖΑΒΑΡΑΣ Κ. , σελ.
ΤΖΟΥΦΗ Μ. , σελ.
ΤΣΙΑΡΑΣ Κ. , σελ.
ΦΩΤΙΟΥ Θ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΓΕΩΡΓΙΑΔΗΣ Σ. , σελ.
ΠΟΛΑΚΗΣ Π. , σελ.
ΣΑΛΜΑΣ Μ. , σελ.

Γ. Επί του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:
ΒΕΝΙΖΕΛΟΣ Ε. , σελ.
ΒΟΡΙΔΗΣ Μ. , σελ.
ΒΟΥΤΣΗΣ Ν. , σελ.
ΒΡΑΝΤΖΑ Π. , σελ.
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Σ. , σελ.
ΓΡΕΓΟΣ Α. , σελ.
ΔΗΜΟΣΧΑΚΗΣ Α. , σελ.
ΕΜΜΑΝΟΥΗΛΙΔΗΣ Δ. , σελ.
ΗΛΙΟΠΟΥΛΟΣ Π. , σελ.
ΘΕΛΕΡΙΤΗ Μ. , σελ.
ΘΕΟΔΩΡΑΚΗΣ Σ. , σελ.
ΘΕΟΦΥΛΑΚΤΟΣ Ι. , σελ.
ΘΕΟΧΑΡΗΣ Θ. , σελ.
ΘΕΟΧΑΡΟΠΟΥΛΟΣ Α. , σελ.
ΘΡΑΨΑΝΙΩΤΗΣ Ε. , σελ.
ΚΑΪΣΑΣ Γ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΥΚΟΥΤΣΗΣ Δ. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΕΒΕΝΤΗΣ Β. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΗΤΑΡΑΚΗΣ Π. , σελ.
ΜΠΑΡΓΙΩΤΑΣ Κ. , σελ.
ΟΥΡΣΟΥΖΙΔΗΣ Γ. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΠΑΦΙΛΗΣ Α. , σελ.
ΠΕΤΡΟΠΟΥΛΟΣ Α. , σελ.
ΠΟΛΑΚΗΣ Π. , σελ.
ΣΑΛΜΑΣ Μ. , σελ.
ΣΑΧΙΝΙΔΗΣ Ι. , σελ.
ΣΚΟΥΡΛΕΤΗΣ Π. , σελ.
ΣΤΑΪΚΟΥΡΑΣ Χ. , σελ.
ΣΤΑΜΑΤΗΣ Δ. , σελ.
ΣΤΕΡΓΙΟΥ Κ. , σελ.
ΣΤΟΓΙΑΝΝΙΔΗΣ Γ. , σελ.
ΤΖΑΒΑΡΑΣ Κ. , σελ.
ΤΖΕΛΕΠΗΣ Μ. , σελ.
ΤΖΟΥΦΗ Μ. , σελ.
ΤΡΙΑΝΤΑΦΥΛΛΟΥ Μ. , σελ.
ΦΩΤΙΟΥ Θ. , σελ.
ΧΑΤΖΗΔΑΚΗΣ Κ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΑΡΕΜΒΑΣΕΙΣ:
ΑΜΥΡΑΣ Γ. , σελ.
ΒΑΡΔΑΚΗΣ Σ. , σελ.
ΗΓΟΥΜΕΝΙΔΗΣ Ν. , σελ.
ΘΕΩΝΑΣ Ι. , σελ.
ΜΠΑΡΚΑΣ Κ. , σελ.
ΠΑΠΑΔΟΠΟΥΛΟΣ Α. , σελ.
ΨΑΡΙΑΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΗ΄

Πέμπτη 15 Δεκεμβρίου 2016

Αθήνα, σήμερα στις 15 Δεκεμβρίου 2016, ημέρα Πέμπτη και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 16Δεκεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 286/13-12-2016 επίκαιρη ερώτηση του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας Έρευνας και Θρησκευμάτων, σχετικά με την μετονομασία του Τμήματος Διαχείρισης Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος.

2. Η με αριθμό 279/12-12-2016 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Υγείας, σχετικά με τη δυσλειτουργία της παθολογικής κλινικής και το κλείσιμο του διαβητολογικού ιατρείου στο «Μαμάτσειο» Νοσοκομείο Κοζάνης, παρά την παγκόσμια αναγνώριση της προσφοράς του.

3. Η με αριθμό 273/6-12-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Γεωργίου Γερμενή προς τον Υπουργό Εσωτερικών, σχετικά με τη δολοφονική επίθεση από παρακρατικά τάγματα εφόδου σε Βουλευτή του ελληνικού Κοινοβουλίου.

4. Η με αριθμό 285/13-12-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την προστασία των καταναλωτών από υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών.

5. Η με αριθμό 291/13-12-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα οξυμμένα προβλήματα του Νοσοκομείου «Ευαγγελισμός».

6. Η με αριθμό 272/6-12-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, σχετικά με την αποκατάσταση της αδικίας στην παραγωγή ηλεκτρικού ρεύματος από τα οικιακά φωτοβολταϊκά συστήματα.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 287/13-12-2016 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Γεωργίου Πάλλη προς τον Υπουργό Αγροτικής Ανάπτυξης και Τροφίμων, σχετικά με την υλοποίηση των προγραμμάτων καταρροϊκού και μελιταίου πυρετού στη Λέσβο και τη λειτουργία της Διεύθυνσης Κτηνιατρικής.

2. Η με αριθμό 280/12-12-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, σχετικά με τις πολιτικές της πολιτείας για τις πολύτεκνες και τρίτεκνες οικογένειες και την αντιμετώπιση του δημογραφικού ζητήματος της χώρας.

3. Η με αριθμό 277/9-12-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη του έργου β΄ φάσης της επέκτασης δικτύου διανομής τηλεθέρμανσης στη Μεγαλόπολη Αρκαδίας.

4. Η με αριθμό 292/13-12-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου.

5. Η με αριθμό 276/9-12-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Γεωργίου-Δημητρίου Καρρά προς τον Υπουργό Οικονομικών, σχετικά με την ανάγκη θεσπίσεως όρων στην υπό εξέλιξη διαπραγμάτευση για την ανανέωση της σύμβασης παραχώρησης του αεροδρομίου «Ελευθέριος Βενιζέλος».

6. Η με αριθμό 259/29-11-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, σχετικά με τη θέση Γενικού Διευθυντή στο Ελληνικό Φεστιβάλ.

7. Η με αριθμό 175/7-11-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις.

8. Η με αριθμό 235/21-11-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 94/5-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με τις παρεμβάσεις στο αεροδρόμιο «Νίκος Καζαντζάκης» στο Ηράκλειο Κρήτης.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις».

Στη χθεσινή συνεδρίαση συζητήθηκε και ψηφίστηκε το νομοσχέδιο επί της αρχής. Στη σημερινή συνεδρίαση θα συζητηθούν τα άρθρα και οι τροπολογίες του νομοσχεδίου ως μια ενότητα.

Παρακαλώ τον εισηγητή του ΣΥΡΙΖΑ…

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, πριν τον εισηγητή να πω κάτι, σας παρακαλώ;

**ΠΡΟΕΔΡΕΥΩΝ (Δημήτριος Κρεμαστινός):** Τι θέλετε να πείτε, κύριε συνάδελφε;

**ΧΡΗΣΤΟΣ ΚΑΤΣΩΤΗΣ:** Θα θέλαμε οι Υπουργοί να μας πουν ποιες βουλευτικές τροπολογίες κάνουν δεκτές από τώρα, για να γνωρίζουμε και να τοποθετηθούμε πάνω σε αυτές, γιατί είναι πάρα πολλές.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Περιμένουμε και άλλες.

**ΠΡΟΕΔΡΕΥΩΝ (Δημήτριος Κρεμαστινός):** Το θέμα είναι πότε θα έχουν τις τροπολογίες για να το πουν.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μόλις μοιραστούν σε εσάς, θα τοποθετηθούμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα.

Επισήμανα χθες κατά την τοποθέτησή μου την ανάγκη η Βουλή των Ελλήνων να στηρίξει με τη μεγαλύτερη δυνατή πλειοψηφία τα μέτρα για την ενίσχυση των πολιτών, που βιώνουν με τον πιο σκληρό τρόπο την οικονομική και ανθρωπιστική κρίση.

Επίσης, τόνισα ότι μια τέτοια προοπτική δεν σήμανε και στήριξη στην Κυβέρνηση ούτε για να πούμε ότι λύσαμε το πρόβλημα ούτε για να μας επιβραβεύσετε, αλλά γιατί πρέπει να στείλουμε ένα ισχυρό μήνυμα στην κοινωνία, που δοκιμάζεται από τις υφεσιακές πολιτικές των μνημονίων, ότι το πολιτικό σύστημα δεν αδιαφορεί για τους πιο αδύναμους, αλλά βρίσκει συναινέσεις, μπορεί να συνθέσει απόψεις και μεριμνά ιδιαίτερα για όσους βρίσκονται στην πιο δύσκολη θέση, για να στείλουμε και ένα ισχυρό μήνυμα στο εξωτερικό, ότι το ελληνικό Κοινοβούλιο αποφασίζει για το πώς θα κατανεμηθούν τα πλεονάσματα μετά την εφαρμογή των συμφωνηθέντων. Αυτό το μήνυμα πρέπει να σταλεί από μια μεγάλη πλειοψηφία, ώστε να μην μείνουν πόρτες ανοικτές για παρεμβάσεις και πιέσεις. Και αυτό δεν αφορά μόνο την παρούσα Κυβέρνηση.

Χρειάζεται ένα μήνυμα για να προστεθεί με αυτό των άλλων Ευρωπαίων, που αντιλαμβάνονται ότι ο ελληνικός λαός δοκιμάζεται σκληρά, αλλά δεν είναι μόνος του. Και υπάρχουν τέτοιες φωνές. Δεν είναι μόνο ο κ. Σόιμπλε και όσοι τον συμμερίζονται.

Από τη συζήτηση, και παρά τις επιμέρους επιφυλάξεις, διαπιστώθηκε ευρύτερη σύγκλιση και έγιναν παρατηρήσεις που βελτιώνουν επιμέρους άρθρα. Οι Υπουργοί έκαναν νομοτεχνικές βελτιώσεις και έκαναν δεκτές προτάσεις, όπως, παραδείγματος χάριν, για τους άστεγους, τους φιλοξενούμενους και τα λοιπά.

Οι τροπολογίες που κατατέθηκαν, δίνουν λύση σε ζητήματα που χρονίζουν, όπως η κατάργηση του παράβολου των 46 ευρώ για τα ΚΕΠΑ για τους άπορους και τους ανέργους.

Όσον αφορά τα παραχωρητήρια για τους δικαιούχους του ΟΑΕΔ, πρώην ΟΕΕΚ, όπου από το 1978 χρονίζουν εκκρεμότητες, δίνεται λύση, όχι μόνο σε ό,τι αφορά τα παραχωρητήρια, αλλά λαμβάνεται πρόνοια για την τιμή μεταβίβασης και ρυθμίζονται ευνοϊκότερα τα δάνεια των δικαιούχων δανειοληπτών.

Φάνηκε, όμως, και μια γκρίνια και μεμψιμοιρία για το αν θα πρέπει να δοθούν τα χρήματα, αν υπάρχουν τα χρήματα, αν θα καταστραφεί η οικονομία στην περίπτωση που τα δώσουμε και πολλά άλλα. Αυτός ο θόρυβος πέρασε τα σύνορα και κάποιοι βρήκαν την ευκαιρία για να προωθήσουν τις καταστροφικές πολιτικές τους, σε αντίθεση με τη βούληση του ελληνικού λαού, σε αντίθεση με όσα έχουν συμφωνηθεί.

Ας συνεννοηθούμε. Τα χρήματα για την οικονομική ενίσχυση των χαμηλοσυνταξιούχων υπάρχουν και προέρχονται όχι από τα πρωτογενή πλεονάσματα, αλλά από την υπεραπόδοση των φετινών εσόδων, από την υπερκάλυψη των στόχων του προγράμματος που έχουμε συμφωνήσει και εφαρμόζουμε.

Αυτό το πραγματικό πλεόνασμα ίσως χρειαζόταν καλύτερη επεξεργασία. Αυτό, όμως, δεν αλλάζει την ουσία. Πρέπει να δοθεί φέτος και να δοθεί σε αυτούς που πράγματι το έχουν ανάγκη. Δεν το εγγράφουμε στον επόμενο προϋπολογισμό και βλέπουμε πώς θα πάει, όπως ο κ. Σαμαράς το 2014.

Τα χρήματα για το κοινωνικό εισόδημα αλληλεγγύης έχουν γραφτεί στον προϋπολογισμό: 760 εκατομμύρια ευρώ σε συμφωνία με τους θεσμούς και χωρίς να περικοπούν προνοιακά επιδόματα. Σε κανέναν άλλο προϋπολογισμό δεν είχαν εγγραφεί στο παρελθόν, ούτε για το 2014, όταν έγινε μόνο για δεκατρείς δήμους, αλλά ούτε για το 2015 στον προϋπολογισμό που ψηφίστηκε από την προηγούμενη κυβέρνηση.

Το πρόγραμμα θα υλοποιηθεί και δεν θα μείνει πιλοτικό, γιατί έχουμε εξασφαλίσει τους πόρους. Η αναστολή της αύξησης του ΦΠΑ στα νησιά, μιας αύξησης που επιβλήθηκε στη χώρα μας από την επιμονή των δανειστών, που όλα τα κόμματα ζητούν να μην εφαρμοστεί και σωστά, είναι κάτι που θα έπρεπε η ίδια η Ευρώπη να ζητήσει ως ελάχιστη αναγνώριση της τεράστιας προσπάθειας, αλλά και της επιβάρυνσης που έχουν καταβάλει οι νησιώτες μας για να αντιμετωπίσουν την προσφυγική κρίση που αφορά όλη την Ευρωπαϊκή Ένωση.

Κυρίες και κύριοι συνάδελφοι, το νομοσχέδιο δεν περιλαμβάνει μόνο μέτρα για την οικονομική ενίσχυση της ακραίας φτώχειας. Συνοδεύεται από έναν συνδυασμό υπηρεσιών κοινωνικής φροντίδας για άτομα που αντιμετωπίζουν προβλήματα αναπηρίας, ανεργίας και κοινωνικού αποκλεισμού, καθώς και μέτρα ένταξης στην απασχόληση.

Ο εθνικός μηχανισμός με το πληροφοριακό σύστημα συμβάλλει στον εκσυγχρονισμό της διοίκησης. Αποτελεί μέσο, αλλά και τομή για την εφαρμογή του κοινωνικού εισοδήματος αλληλεγγύης.

Η εφαρμογή του, όπως είπαμε κατ’ επανάληψη, είναι απλή, κατανοητή και εύχρηστη, με προστασία των προσωπικών δεδομένων. Το κυριότερο, όμως, είναι ότι αποδεσμεύει τον πολίτη από το πολιτικό σύστημα και το πελατειακό κράτος, περιορίζει τη διαφθορά και δεν αποτελεί περιοριστικό μηχανισμό, όπως κάποιοι ισχυρίστηκαν.

Τα μέτρα που ψηφίζουμε σήμερα σίγουρα δεν φτάνουν. Δεν λύνουν το πρόβλημα της φτώχειας και του κοινωνικού αποκλεισμού. Πώς θα μπορούσε άλλωστε να γίνει αυτό; Και διπλάσια και τριπλάσια να ήταν τα ποσά που θα μπορούσαμε να διαθέσουμε πάλι επιδόματα θα ήταν.

Χρειάζονται ευρύτερες παρεμβάσεις. Χρειάζεται ριζική αλλαγή του παραγωγικού μοντέλου, ώστε να μπορεί το σύνολο της κοινωνίας να συμμετέχει ισότιμα στην οικονομική και κοινωνική ζωή και αυτός είναι και ο στόχος μας.

Κυρίες και κύριοι συνάδελφοι, η οικονομική κρίση είναι παγκόσμια, με την ανισότητα διαρκώς να διευρύνεται. Ο κόσμος γύρω μας στην Ευρώπη, τη Μέση Ανατολή, την Αφρική κλυδωνίζεται. Η προσφυγική κρίση αποκτά μεγαλύτερες διαστάσεις απ’ όσο μπορούμε να φανταστούμε.

Η λύση δεν είναι να τους στέλνουμε πίσω ή να τους πνίγουμε, όπως ονειρεύονται οι νοσταλγοί του Χίτλερ. Τις καθαρές λύσεις.

Η Κύπρος παραμένει υπό κατοχή από το 1974 και το Κυπριακό πρόβλημα φαίνεται να έχει προοπτικές δίκαιης επίλυσης με την προσπάθεια των δύο κοινοτήτων.

Η κοινωνική συνοχή και η σταθερότητα είναι σήμερα περισσότερο από ποτέ σημαντικές. Με αυτά τα μέτρα, σε αυτές τις δύσκολες συνθήκες επιτροπείας, προσπαθούμε να αντιμετωπίσουμε ένα μικρό μέρος της ανέχειας, αλλά και να δημιουργήσουμε θεσμικό πλαίσιο που να λειτουργεί δίκαια, αποτελεσματικά και πολλαπλασιαστικά και να δώσουμε ένα οικονομικό και ψυχολογικό στήριγμα στους συμπολίτες μας που δίνουν αγώνα καθημερινής επιβίωσης σε μια χώρα της Ευρωπαϊκής Ένωσης του 21ου αιώνα.

Θα μου επιτρέψετε να αναφερθώ, κυρίες και κύριοι συνάδελφοι, σε μια δήλωση του Εκπροσώπου της Νέας Δημοκρατίας χθες, η οποία μου έκανε εντύπωση. Δήλωσε ο κ. Τζαβάρας, του οποίου σέβομαι τη θητεία στο Κοινοβούλιο, ότι αυτή η Βουλή δεν είναι φιλόξενη για τον ΣΥΡΙΖΑ. Θέλω να πω ότι σε αυτή τη Βουλή δεν είναι κανένας ιδιοκτήτης. Ο μόνος ιδιοκτήτης της Βουλής είναι ο ελληνικός λαός που μας στέλνει εδώ πέρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Τον λόγο θα έχει ο Υπουργός Εσωτερικών κ. Σκουρλέτης, για να υποστηρίξει την υπ’ αριθμόν 803 τροπολογία με θέμα «Ρύθμιση θεμάτων Κέντρου Ερευνών για Θέματα Ισότητας» και την υπ’ αριθμό 810 τροπολογία με θέμα «Τροποποίηση-συμπλήρωση των διατάξεων του άρθρου 63 του ν.4415/2016». Με απόφαση του οικείου δημάρχου ή περιφερειάρχη επιτρέπεται η μεταφορά προσφύγων και μεταναστών από και προς τις δομές φιλοξενίας με επιβατικά οχήματα των ΟΤΑ Α΄ και Β΄ βαθμού.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Πρόεδρε, είναι άλλη μία τροπολογία, η υπ’ αριθμόν 814/65.

**ΠΡΟΕΔΡΕΥΩΝ (Δημήτριος Κρεμαστινός):** Είναι και η υπ’ αριθμόν 814 τροπολογία με θέμα «Χρηματοδοτήσεις ΟΤΑ από το Ταμείο Παρακαταθηκών και Δανείων».

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κυρίες και κύριοι, όπως είπε και ο Πρόεδρος, παίρνω τον λόγο για να υποστηρίξω τρεις υπουργικές τροπολογίες.

Η μια αφορά τη δυνατότητα του Κέντρου Ερευνών για Θέματα Ισότητας να υπεισέλθει στις συμβάσεις ενοικίασης που έχει συνάψει η Γενική Γραμματεία Ισότητας, για να στεγαστούν συμβουλευτικές υπηρεσίες για τα θύματα της γυναικείας βίας με τους ίδιους όρους, έτσι ώστε με έναν απρόσκοπτο τρόπο να συνεχίσει η λειτουργία τους. Είναι κάτι το οποίο διευκολύνει, έτσι ώστε να μην έχουμε καμμία διακοπή στην παροχή των συγκεκριμένων υπηρεσιών. Επαναλαμβάνω ότι σε αυτές τις συμβάσεις υπεισέρχεται το ΚΕΣΥ με τους ίδιους ακριβώς όρους που υπήρχαν αρχικώς.

Η δεύτερη τροπολογία αφορά τη δυνατότητα να παραταθούν οι μισθώσεις που έχουν υπάρξει για μεταφορά μαθητών στα σχολεία, οι οποίες λήγουν στις 31 Δεκεμβρίου του τρέχοντος έτους και αντιλαμβάνεστε ότι δεν μπορεί στη μέση της χρονιάς να σταματήσουν και να πάμε σε νέους διαγωνισμούς. Άρα υπάρχει ανάγκη να παραταθεί μέχρι τη λήξη του σχολικού έτους.

Ταυτόχρονα, για εκείνες τις περιπτώσεις των περιφερειών που δεν έγινε δυνατό να υπάρξει διαγωνισμός για την ανάθεση της μεταφοράς των μαθητών, δίνεται η δυνατότητα οι δαπάνες που έχουν υπάρξει μετά το τέλος των τελευταίων διαγωνισμών, που είχαν γίνει για την περίοδο 2014-2015, να δικαιολογηθούν, ύστερα βέβαια και με την προϋπόθεση ο οικείος περιφερειάρχης να καταθέσει και να βεβαιώσει αιτιολογημένα την αδυναμία να γίνουν διαγωνισμοί και συγχρόνως να παρουσιάσει όλα τα αντίστοιχα παραστατικά. Για να συγκεκριμενοποιούμε τον λόγο της συγκεκριμένης τροπολογίας, αυτό κυρίως αφορά την Περιφέρεια Ανατολικής Μακεδονίας και Θράκης.

Επίσης, στη συγκεκριμένη τροπολογία δίνεται η δυνατότητα μεταφοράς προσφύγων και μεταναστών από και προς τις δομές φιλοξενίας με οχήματα των ΟΤΑ Α΄ και Β΄ βαθμού. Είναι κάτι το οποίο κρίνεται αναγκαίο. Αντιλαμβάνεστε ότι η διαχείριση αυτού του ζητήματος πρέπει να ακολουθείται από τη μέγιστη δυνατή ευελιξία και αποτελεσματικότητα.

Η τρίτη τροπολογία με γενικό αριθμό 814 και ειδικό 65 έχει να κάνει με το Ταμείο Παρακαταθηκών και Δανείων και τη δυνατότητα να χρηματοδοτεί συγκεκριμένες μελέτες που βοηθούν και συμβάλλουν στην ωρίμανση συγκεκριμένων έργων. Αυτό αφορά ιδιαίτερα τους μικρούς δήμους, οι οποίοι δεν έχουν την υποδομή να χρηματοδοτήσουν τέτοιου είδους μελέτες. Το ποσό αυτό το οποίο διέθετε το Ταμείο Παρακαταθηκών και Δανείων οριζόταν με απόφαση του Υπουργείου Οικονομικών κατ’ έτος, αλλά δεν υπήρχε η δυνατότητα να πηγαίνει αυτό σε ένα ειδικό λογαριασμό αν δεν είχε απορροφηθεί και να χρησιμοποιείται και τα επόμενα έτη.

Υπάρχει, λοιπόν, η δυνατότητα αυτή τη στιγμή να διαμορφωθεί ένας ειδικός τέτοιος λογαριασμός με αυτήν ακριβώς τη σκοπιμότητα, ενώ ταυτόχρονα -και νομίζω ότι αυτό είναι πάρα πολύ σημαντικό γιατί ήταν ένα αίτημα ύστερα από συνεννόηση του Ταμείου Παρακαταθηκών και Δανείων και πάρα πολλών δήμων- δίνεται η δυνατότητα αποπληρωμής δανείων έως και τα τριάντα πέντε χρόνια, δάνεια τα οποία έχουν συναφθεί ανάμεσα στους δήμους και στο ταμείο, από τα είκοσι πέντε σήμερα που ήταν, αντιλαμβάνεστε ότι είναι ένα μέτρο που στις δεδομένες συνθήκες εξασφαλίζει μια πάρα πολύ μεγάλη ρευστότητα αναγκαία για να λειτουργήσουν οι δήμοι και κρίνεται απαραίτητο να ψηφιστεί εσπευσμένα τώρα μέχρι τις 31 Δεκεμβρίου για να μπορέσουν οι δήμοι να ισοσκελίσουν τους προϋπολογισμούς που καταθέτουν. Αυτές οι τρείς είναι εν ολίγοις οι τροπολογίες.

 Επιτρέψτε μου όμως, με την ευκαιρία που πήρα τον λόγο να αναφερθώ και σε ένα άλλο ζήτημα το οποίο θεωρώ εκ των πράγματων ότι σφραγίζει τη σημερινή διαδικασία. Και αναφέρομαι στο αίτημα που κατατέθηκε για τη διενέργεια ονομαστικής ψηφοφορίας σήμερα. Δεν πρόκειται για μια οποιαδήποτε άλλη, τυχαία στιγμή. Πρόκειται για μια στιγμή, που το ελληνικό κοινοβούλιο, ο καθένας ξεχωριστά και όλοι μαζί θα πρέπει να επιβεβαιώσουμε το δικαίωμα αυτής εδώ της Κυβέρνησης, αυτής εδώ της χώρας να μπορεί να κάνει τα αυτονόητα, δηλαδή τη δυνατότητα από το πλεόνασμα των θυσιών του ελληνικού λαού κατά προτεραιότητα να ενισχύουμε τους πιο αδύναμους. Αυτή η ευθύνη είναι και συλλογική και ατομική. Αυτό το δικαίωμα είναι αυτονόητο για κάθε ευρωπαϊκή δημοκρατία και δεν μπορεί να το αρνείται κανείς.

Ακούω από το πρωί διάφορα επιχειρήματα: «μα καλά το είχατε συνεννοηθεί με τους δανειστές;», «το προβλέπει η συμφωνία;». Όλα αυτά τα προβλέπει η συμφωνία και επιβεβαιώνονται από τα νούμερα του προϋπολογισμού, από τους στόχους, από την επίτευξη. Έχουμε ένα ολοκληρωμένο ενδεκάμηνο από το οποίο προκύπτει μια υπεραπόδοση στους συγκεκριμένους στόχους του πλεονάσματος. Δεν αντιλαμβάνομαι, λοιπόν, γιατί θα έπρεπε, όπως λένε κάποιοι, να περιμένουμε να πάρουμε αυτή την απόφαση τον Φεβρουάριο ή τον Μάρτιο. Οι ανάγκες των πολιτών, οι ανάγκες των συνταξιούχων δεν μπορούν να περιμένουν. Οι ανθρώπινες ζωές έχουν προτεραιότητα απέναντι στη γραφειοκρατία των Βρυξελλών.

Απέναντι, λοιπόν, σε αυτή την πρόκληση, τη δημοκρατική εθνική πρόκληση, πρέπει ο καθένας να αναλάβει την ευθύνη του και είναι μια ευκαιρία το ελληνικό Κοινοβούλιο, οι πολιτικές δυνάμεις με αίσθημα ευθύνης να στείλουν ένα μήνυμα ενότητας και ομοψυχίας. Διότι πέρα από τις διαφορετικές προσεγγίσεις, πέρα από τις διαφορετικές αναλύσεις, υπάρχει ανάγκη κάποιες στιγμές ο ελληνικός λαός, η ελληνική δημοκρατία σύσσωμη να στέκεται απέναντι σε αυτούς οι οποίοι παίζουν πολιτικά παιχνίδια και να υπερασπίζεσαι την αξιοπρέπειά της και τα αυτονόητα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Τον λόγο έχει ο εισηγητής της Νέας Δημοκρατίας κ. Μάριος Σαλμάς για οκτώ λεπτά.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κύριε Υπουργέ, και εμείς κάναμε διαπραγματεύσεις, και εμείς ήμασταν Κυβέρνηση, και εμείς μοιράσαμε κοινωνικό μέρισμα από το αποτέλεσμα των θυσιών του ελληνικού λαού, αλλά υπάρχει μια ειδοποιός διαφορά. Η ειδοποιός διαφορά είναι ότι η Κυβέρνηση έχει μια διεθνή διπλωματία με την οποία συζητά με τους θεσμούς που δανείζουν τη χώρα, λύνει τα θέματα και μετά έρχεται και μοιράζει το πλεόνασμα στους κοινωνικά αδύναμους, πράγμα το οποίο εσείς δεν κάνατε.

Κάθε φορά που εσείς δεν μπορείτε να συνεννοηθείτε με τους θεσμούς γιατί ο κ. Τσίπρας τους λέει από το Καστελόριζο ότι είναι ανόητοι, γιατί όταν πάει στον Φιντέλ Κάστρο επιτίθεται στην κ. Μέρκελ και μετά πάει στους θεσμούς για να βρει συνεννόηση, αλλά οι θεσμοί δεν συναινούν μαζί σας για να σας δώσουν το δικαίωμα να βοηθήσετε τους φτωχούς, με τη συμπεριφορά σας υπονομεύετε τους φτωχούς.

 Κυβέρνηση αξιοπρεπής και αποτελεσματική θα ήταν αυτή που έχει λύσει το θέμα με τους δανειστές, για να βοηθήσει τους φτωχούς, όχι αυτή που κάνει λεονταρισμούς, ακροβατεί σε επιπολαιότητα!

Φέρνετε στη Βουλή μία διάταξη. Και όλα τα κόμματα λέμε ότι βεβαίως να συμφωνήσουμε, εάν είναι να μοιράσετε το πλεόνασμα στους φτωχούς, παρ’ ότι διαφωνούμε με τα κριτήρια, αφού δεν είναι οι πιο φτωχοί, αλλά εν πάση περιπτώσει κάναμε τις παρατηρήσεις επί της αρχής του νομοσχεδίου. Και ποιος θα είχε αντίρρηση να μοιράσετε μέρος του πλεονάσματος στους φτωχούς; Τι τη θέλετε σήμερα την ονομαστική ψηφοφορία; Πάρτε τα Πρακτικά των κομμάτων να δείτε ότι δεν είχε κανένα κόμμα αντίρρηση. Γιατί κάνετε ονομαστική ψηφοφορία; Γιατί θέλετε να μεταφέρετε εδώ το πρόβλημά σας και να πάρετε από εδώ υποτιθέμενη εξιλέωση, για να ξαναπάτε έξω και να πείτε ότι και τα άλλα κόμματα το θέλουν. Τι είναι αυτό;

Έγινε ποτέ στο παρελθόν; Και εγώ ήμουν σε μία κυβέρνηση και διαπραγματεύτηκα θέματα με την τρόικα. Δεν ήρθαμε ποτέ εμείς ως Υπουργείο Υγείας και να σας πούμε ότι αυτό δεν μας το κάνει η κακή τρόικα, άρα να κάνουμε ονομαστική ψηφοφορία για να πάμε να τους τα πούμε. Εμείς τα λύναμε, επιδεικνύοντας αποτελεσματικότητα στους στόχους, μετρήσιμα αποτελέσματα και οι άνθρωποι κάθε φορά έλεγαν ότι αφού το πετύχατε, κάντε μας προτάσεις και αντιπροτάσεις.

Έλεος με αυτόν τον λαϊκισμό! Ονομαστική ψηφοφορία για να πείτε τι; Ποιο θα είναι το επόμενο βήμα; Να εκθέσετε τα κόμματα; Αφού κανένα κόμμα δεν έχει ευθύνη για το πώς εσείς θα μοιράσετε το πλεόνασμα. Εσείς είστε Κυβέρνηση. Εσείς πήγατε πανηγυρικά να πιστωθείτε στο 1,5 εκατομμύριο των πολιτών ότι σας δίνουμε το επίδομα. Τι ζητάτε από εμάς τώρα; Δεν πήγατε μόνοι σας στο λαό; Και ο κ. Τσίπρας για το 1,5 εκατομμύριο πολιτών βγήκε με βαρυσήμαντη δήλωση και είπε, «δοξάστε με». Τι ζητάτε από τη Βουλή. Πείτε μας. Ζητάτε να ψηφίσουμε στην ονομαστική ψηφοφορία; Και μετά τι; Θα πάτε στο ενάμισι εκατομμύριο πολίτες να τους πείτε «Ξέρετε, δεν είναι δική μας υπόθεση. Να πιστωθεί αυτό το πολιτικό όφελος και στα άλλα κόμματα.».

Αυτό είναι πολιτική εντιμότητα. Αυτό δεν είναι; Αφού δεν μπορείτε μόνοι σας, εάν σας πουν τα κόμματα «ναι» στην ονομαστική ψηφοφορία, πρέπει να πάτε στον ελληνικό λαό να πείτε ότι αυτό δεν ανήκει σε εμάς, αλλά σε όλα τα κόμματα. Αυτή είναι η ανάγνωση. Υπάρχει καμμία άλλη ανάγνωση;

Θα έρθω και στο νομοσχέδιο, για να καθαρίσουμε τις κουβέντες. Ο ΣΥΡΙΖΑ απαγορεύεται να μιλάει ότι στηρίζει τους φτωχούς. Δεν θα κάνω αναφορά σε αυτό. Είναι θέμα προϋπολογισμού. Τα έχουμε πει. Αφαίμαξε τους συνταξιούχους, αφαίμαξε ό,τι παράγει πλούτο με την υψηλή φορολογία, αύξησε τη φτώχεια.

Κύριε Υπουργέ, σας ρώτησα χθες διακριτικά: Ποιος είναι ο σκοπός μιας κυβέρνησης; Να περιορίσει τον αριθμό των ανθρώπων που είναι κάτω από το όριο της φτώχειας ή να διαχειριστεί τη φτώχεια;

 Η Τράπεζα της Ελλάδος –και δεν δώσατε απάντηση, αλλά το επαναφέρω πιο αναλυτικά- λέει: Από τα μέτρα του 2015 το βάρος μοιράστηκε άνισα μεταξύ των φτωχών. Οι δείκτες ανισότητας εκτοξεύονται. Καταγράφεται έκρηξη του δείκτη σχετικής φτώχειας κατά 9% –είχε μειωθεί κατά 9,2% το 2014- και παράλληλα καταγράφεται και μεγέθυνση του χάσματος φτώχειας στο 12,8% και του κινδύνου φτώχειας κατά 16,1%. Όλα αυτά επί ΣΥΡΙΖΑ. Και ήρθατε τώρα να μας πείτε ότι είστε κοινωνικά ευαίσθητοι. Οι Έλληνες πολίτες που το ακούν αυτό έβαλαν στο μυαλό τους ότι η Κυβέρνηση του ΣΥΡΙΖΑ αύξησε τους φτωχούς στην Ελλάδα.

Ομοίως, ο δείκτης Gini που μετρά τις κοινωνικές ανισότητες αυξήθηκε κατά 1,6%, ενώ ο δείκτης που μετρά –ακούστε αυτό!- πόσες φορές πιο μεγάλο είναι το εισόδημα του 10% των πιο πλούσιων σε σχέση με αυτό του 10% των φτωχότερων Ελλήνων αυξήθηκε επίσης, υποδηλώνοντας επιδείνωση των ανισοτήτων κατά 9,1%.

Ούτε η Θάτσερ δεν το έκανε αυτό. Δεν έγινε ποτέ αυτό, να αυξηθεί η ανισότητα μεταξύ των πλουσίων και των φτωχών. Δεν τα λέω εγώ, τα λέει η Τράπεζα της Ελλάδος σε έκθεσή της. Και δεν την αμφισβητήσατε.

Τώρα, κυρία Υπουργέ, σας είπαμε για τον μηχανισμό στήριξης ότι είμαστε διατεθειμένοι να τον ψηφίσουμε, γιατί είναι προαπαιτούμενο, είναι αιρεσιμότητα, προκειμένου να συνεχίσετε να χρηματοδοτείτε προγράμματα που εντάσσονται στον «Στόχο 9» των Περιφερειακών Επιχειρησιακών Προγραμμάτων, που συγχρηματοδοτούνται από το Ευρωπαϊκό Κοινωνικό Ταμείο.

Άλλωστε, εντάσσεται στην Εθνική Στρατηγική Κοινωνικής Ένταξης, που ξεκίνησε το 2012, ολοκληρώθηκε από την προηγούμενη κυβέρνηση της Νέας Δημοκρατίας -τη συγκυβέρνηση, για να είμαι ειλικρινής, με το ΠΑΣΟΚ- μπήκε στην Ευρωπαϊκή Επιτροπή και υιοθετήθηκε. Γι’ αυτό δεν μπορεί κανείς να πει ότι δεν θα το ψηφίσει.

Κάναμε την επισήμανση για την πολυπλοκότητα του μηχανισμού και εκφράσαμε την αμφιβολία μας για το κατά πόσο θα λειτουργήσει. Επισημάναμε τον δυισμό και την αλληλοεπικάλυψη των φορέων και των μονάδων που δημιουργείτε. Επισημάναμε ότι τα άτομα που είναι σε κοινωνικό αποκλεισμό, σε συνθήκες φτώχειας και οι άνεργοι δεν θα έχουν πλέον πρόσβαση σε «Υπηρεσία Μιας Στάσης», ώστε να πάνε στον δήμο και εκεί να είναι και ο υπάλληλος του ΟΑΕΔ, να είναι όλοι και να προσπαθήσει να επανενταχθεί στην αγορά εργασίας. Οι Υπηρεσίες θα τον στέλνουν πάλι στον ΟΑΕΔ. Δεν το ακούσατε και δεν κάνατε καμμία διόρθωση.

Σας είπαμε ότι δεν έχει καμμία πρωτοβουλία και δράση το σχέδιο νόμου για το πώς θα επανενταχθούν ενεργητικά αυτοί οι φτωχοί, που θα παίρνουν το κοινωνικό επίδομα αλληλεγγύης. Δεν έχει καμμία πρόβλεψη. Ρώτησα την πρόεδρο του ΟΑΕΔ στην ακρόαση των φορέων στην επιτροπή και δεν είπε ότι κάτι αλλάζει. Είναι ένα ακόμη νομοσχέδιο.

Δεν κατάλαβε κανείς πώς αύριο θα αυξηθούν πρακτικά τα μέτρα απασχόλησης, για να φύγουν από τα 200 ευρώ του κοινωνικού επιδόματος Ααληλεγγύης και να ενταχθούν στην αγορά εργασίας. Δηλαδή, απουσιάζουν οι ενεργητικές πολιτικές επανένταξης και το νομοσχέδιο κυριαρχείται από παθητικές πολιτικές ένταξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα, δύο λεπτά, κύριε Πρόεδρε. Ευχαριστώ.

Σας είπαμε ότι απουσιάζει η έννοια της κοινωνικής πρόνοιας, απουσιάζει η έννοια της επικουρικότητας και απουσιάζει η έννοια της εξατομίκευσης.

Ελάχιστο εγγυημένο εισόδημα: Είναι μια δράση που ξεκίνησε από τη Νέα Δημοκρατία, από τη συγκυβέρνηση με το ΠΑΣΟΚ για να είμαι δίκαιος. Καθυστερήσατε δύο χρόνια να το συνεχίσετε. Το είχαμε εφαρμόσει σε δεκατρείς δήμους και το επεκτείνατε σε τριάντα. Πήγατε, δήθεν, στα συσσίτια των φτωχών, για να κάνετε πάλι μια παρόμοια επικοινωνιακή πολιτική. Καθυστερήσατε δύο χρόνια, για να έρθετε τώρα να πείτε ότι πρέπει να συνεχιστεί. Και του αλλάξατε και όνομα για να το πιστωθείτε εσείς. Ο κόσμος ξέρει, η κοινωνία ξέρει, γιατί είναι μια δράση που έχει ξεκινήσει από πολύ παλιά.

Τώρα, για τον Ενιαίο Φορέα Κοινωνικής Ασφάλισης, υπάρχει ένα αλαλούμ, υπάρχει χάος. Υποτίθεται ότι θα λειτουργήσει σε δεκαπέντε μέρες και φέρατε σε πάνω από εκατό σελίδες ένα οργανόγραμμα, όπου λέτε με ένα άρθρο στο τέλος ότι αυτό θα καταργηθεί όταν θα γίνει ο κανονισμός, το οργανόγραμμα και ο οργανισμός του Ενιαίου Φορέα Κοινωνικής Ασφάλισης. Αυτό είναι χαρακτηριστική επιπολαιότητα.

Επί των τροπολογιών, έχουμε αρκετές παρατηρήσεις να κάνουμε. Θα τις πούμε στη δευτερολογία μας. Δεν θα ήθελα να πω τίποτα άλλο. Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Φωτίου. Θέλετε να μιλήσετε κανονικά ή να κάνετε παρέμβαση;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, δεν θα μιλήσω κανονικά, μόνο για ένα λεπτό, γιατί έγινε μια παρεξήγηση.

Κύριε Σαλμά, εγώ ξέρετε ότι σέβομαι την κοινοβουλευτική σας εμπειρία. Χθες έτυχε να μην ήσαστε μέσα την ώρα που κατέθεσα την απάντηση και τα σχετικά έγγραφα στη Βουλή. Νόμιζα ότι το είχατε διαβάσει.

Κύριε Σαλμά, σχετικά με την έκθεση της Τράπεζας της Ελλάδος, που επικαλείται την EUROMOD, θα ήθελα να πω ότι η EUROMOD είναι μια διαδικασία με την οποία λαμβάνονται οι απόψεις των πολιτών δειγματοληπτικά. Δεν έχει δείκτες μέτρησης. Αμφισβητήσαμε με όλα τα στοιχεία εχθές. Συγχρόνως, καταθέσατε την 166 σελίδα, ενώ δεν καταθέσατε την 165 σελίδα ούτε την 164 σελίδα, που καταθέσαμε εμείς, στις οποίες αναφέρεται ρητά ότι δεν αξιολογήθηκαν τα μέτρα για την ανθρωπιστική κρίση του 2015.

Πέρα, όμως, αυτών, κύριε Πρόεδρε, για να μην σας ανησυχώ, κατέθεσα την έκθεση του 2016 -23 Ιουνίου του 2016- από την ΕΛΣΤΑΤ για το 2015. Είναι επίσημα νούμερα. Το 2012, λοιπόν, σε κίνδυνο φτώχειας ή κοινωνικού αποκλεισμού είναι το 34,6%. Το 2013 είχαμε αύξηση στο 35,7%. Αύξηση είχαμε και το 2014 στο 36%. Το 2015 είχαμε μείωση στο 35,7%. Αυτά είναι επίσημα στοιχεία από την ΕΛΣΤΑΤ. Το κατέθεσα και αυτό στη Βουλή. Ενημερωθείτε.

Ευχαριστώ πολύ, κύριε Πρόεδρε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Σαλμά, ειλικρινά δεν κατάλαβα τι αμφισβητείτε πρώτα απ’ όλα. Δεν απαντάω σε αυτό το αστείο που είπατε ότι δεν μπορεί ο ΣΥΡΙΖΑ να αναφέρεται στους άνεργους και στους κοινωνικά αδύναμους. Αυτό ως χαριεντισμό μπορώ να το πάρω. Αμφισβητείτε τους στόχους και την επίτευξή τους; Πείτε το. Υπερκαλύφθηκε ο στόχος, ναι ή όχι;

Δεύτερον, τη στιγμή που βλέπετε ότι υπάρχουν πισώπλατες μαχαιριές εκ μέρους συγκεκριμένων ευρωπαϊκών κύκλων -και αναφέρομαι στον κ. Σόιμπλε- και ταυτόχρονα αισθάνονται την ανάγκη να του απαντήσουν ο κ. Μοσκοβισί, ο κ. Πιτελά, εσείς, ειλικρινά, τι θέση παίρνετε απέναντι σε αυτόν τον διάλογο, που αφορά πρωτίστως τη χώρα μας, που αφορά πρωτίστως τους πιο αδυνάτους; Δεν άκουσα κάτι. Άκουσα μια γενική συμφωνία και μια αμήχανη στάση, την οποία μπορώ να την εξηγήσω για έναν και μόνο λόγο. Ξέρετε ποιος είναι αυτός; Πρώτα απ’ όλα η ιδεολογική και πολιτική σας συγγένεια με τις προτάσεις Σόιμπλε και κυρίως η προσπάθεια να καλύψετε εκείνες τις φωνές από το κόμμα σας και ιδιαίτερα του Αντιπροέδρου σας που λέει, «Ό,τι μας πει ο κ. Σόιμπλε, θα το κάνουμε και ακόμη παραπάνω».

Αν, λοιπόν, η πολιτική σας στάση υπαγορεύεται από μια τέτοιου είδους επιχειρηματολογία και τέτοιες απόψεις, πείτε το, ώστε να γνωρίζει ο ελληνικός λαός, να γνωρίζουν οι Έλληνες συνταξιούχοι τι τελικά εσείς πρεσβεύετε. Αλλιώς, ξέρετε κάτι; Θα μου θυμίσετε αυτόν που λέει ότι ο δολοφόνος γυρίζει στον τόπο του εγκλήματος πάντοτε. Και οι απόψεις της κυβέρνησής σας ήταν δολοφονικές, ήταν καταστρεπτικές για τους συνταξιούχους, για τους εργαζόμενους.

Αυτή τη στιγμή, λοιπόν, έχετε μια ευκαιρία: Να ξεπλύνετε ένα μέρος των ευθυνών σας και να συμπαραταχθείτε με το εθνικά αυτονόητο.

Σας παρακαλώ, λοιπόν, πείτε μας τι θα κάνετε ως κόμμα στη σημερινή πρόταση για την ονομαστική ψηφοφορία.

**ΜΑΡΙΟΣ ΣΑΛΜΑΣ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Να σας πω. Κατά τον Κανονισμό ο κ. Κουκούτσης...

(Θόρυβος στην Αίθουσα)

**ΠΑΝΑΓΙΩΤΗΣ ΜΗΤΑΡΑΚΗΣ:** Δύο Υπουργοί μίλησαν.

**ΠΡΟΕΔΡΕΥΩΝ (Δημήτριος Κρεμαστινός):** Συγνώμη. Παρενέβη ο Υπουργός κατά τον Κανονισμό.

**ΜΑΡΙΟΣ ΣΑΛΜΑΣ:** Προβλέπεται.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Σαλμάς έχει δευτερολογία τέσσερα λεπτά.

**ΜΑΡΙΟΣ ΣΑΛΜΑΣ:** Σωστά. Θα τον αφαιρέσω.

**ΠΡΟΕΔΡΕΥΩΝ (Δημήτριος Κρεμαστινός):** Εάν συμφωνεί το Σώμα, να δώσω τον λόγο, αφαιρώντας τον χρόνο από τη δευτερολογία.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Κύριε Υπουργέ, με όλον τον σεβασμό στην ιδιότητά σας και στον ρόλο σας, πρέπει να σας πω κάτι: Μέρισμα στους φτωχούς δίνεις όταν έχεις πραγματικό πλεόνασμα, που προέρχεται από την παραγωγή πλούτου. Εσείς πήρατε από τις συντάξεις -επειδή ήσασταν στο Υπουργείο- περισσότερα χρήματα από τους ανθρώπους τους ίδιους που έρχεστε τώρα να τα επιστρέψετε πίσω.

Παραδείγματος χάριν, πήρατε 850 εκατομμύρια από την παρακράτηση του 6% και 4% από τις κύριες και επικουρικές συντάξεις για να τα δώσετε στον ΕΟΠΥΥ. Δεν τα δώσατε. Αυτό δεν είναι εξαπάτηση του κόσμου; Τους είπατε, «Θα τα πάρω από τη σύνταξή σου για να τα δώσω στην υγεία σου». Δεν τα δώσατε. Πού τα πήγατε; Τους τα παρακρατήσατε. Αυτό είναι ένα συγκεκριμένο παράδειγμα. Αυτό λέγεται πολιτικό τρικ, για να μην το πω αλλιώς. Επίσης, έχετε σήμερα ανεξόφλητα στον ΕΟΠΥΥ 1,4 δισεκατομμύρια ευρώ, που χρωστάτε στην αγορά. Πού είναι το πλεόνασμά σας, που έρχεστε τώρα να μοιράσετε στους φτωχούς;

Δεν είναι αυτό, κύριε Υπουργέ, ορθή πολιτική στήριξη των φτωχών. Δεν γίνεται με τρικ και τερτίπια να στηριχθούν έτσι οι φτωχοί. Στην πράξη πρέπει να σοβαρευτείτε, να κάνετε σοβαρή δουλειά, να δείξετε μια υπευθυνότητα, να πείσετε και τους δανειστές, να πείσετε και τους Έλληνες πολίτες που εξαπατήσατε, για να μπορέστε να έχετε αποτέλεσμα στην πολιτική σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Στην ονομαστική τι θα κάνετε;

(Θόρυβος από την πτέρυγα της Νέας Δημοκρατίας)

**ΠΑΝΑΓΙΩΤΗΣ ΜΗΤΑΡΑΚΗΣ:** Αφού έχουμε ονομαστική, θα απαντήσουμε στην ονομαστική.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Τον λόγο έχει ο ειδικός αγορητής της Χρυσής Αυγής ο κ. Κουκούτσης.

(Θόρυβος στην Αίθουσα)

Παρακαλώ, ησυχία.

Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ας μας συγχωρέσει η Νέα Δημοκρατία και ο ΣΥΡΙΖΑ που υπάρχουμε και οι άλλοι. Ειλικρινά, ζητούμε συγνώμη που υπάρχουμε.

Ποτέ και πουθενά στην ιστορία της ανθρωπότητας δεν υπήρξε παράδειγμα ευδαιμονίας σε χώρες όπου η «ανάπτυξη» ικανοποιούσε μόνο τις ανάγκες του ξένου παράγοντα και λίγων ντόπιων κερδοσκόπων. Αντίθετα, τέτοιου είδους κράτη οδηγήθηκαν τελικά από τον ξένο παράγοντα και τις συνεργαζόμενες με αυτόν διεφθαρμένες κυβερνήσεις στην οικονομική καταστροφή προκειμένου μέσω νεοαποικιοκρατικών σχέσεων να ολοκληρωθεί η ληστεία, η περαιτέρω διάλυση και η οπισθοδρόμηση των κρατών αυτών.

Οι σχέσεις αυτές επιβάλλονται μέσω μηχανισμών υποταγής, όπως είναι το ΔΝΤ, η Παγκόσμια Τράπεζα και η Ευρωπαϊκή Κεντρική Τράπεζα, κ.λπ.. Αυτοί οι μηχανισμοί επιβάλλουν αντιδημοκρατικές πολιτικές των κερδοσκόπων που εκπροσωπούν μέσω μνημονίων, που προβλέπουν τη φτωχοποίηση των κατώτερων τάξεων του τεχνητά πτωχευμένου κράτους και την ενδυνάμωση των ανωτέρων τάξεων και των ντόπιων κερδοσκόπων.

Αυτό στην ορολογία τη δεξιά, την καπιταλιστική ονομάζεται «σταθερότητα». Έτσι τη λένε, δηλαδή. Είναι η σταθερότητα που επιβάλλουν επιθετικοί μηχανισμοί σαν το ΔΝΤ και άλλοι. Παντού και πάντα είναι γνωστό ότι εδραιώνουν δύο βασικές τάξεις: τους λίγους πάμπλουτους και το μεγάλο πλήθος των απίστευτα φτωχών ανθρώπων που δεν έχουν πρόσβαση σε κοινωνικές υπηρεσίας, διότι αυτές έχουν περικοπεί απότομα και σε μεγάλο βαθμό, εξαιτίας της συρρίκνωσης του κράτους με γελοίες δικαιολογίες που υποστηρίζονται από διαπρεπείς «παπαγάλους» του ακραίου, αρπακτικού και απάνθρωπου νεοφιλελευθερισμού.

Ποτέ και πουθενά στην ιστορία της ανθρωπότητας δεν υπάρχει ούτε ένα επιτυχημένο παράδειγμα εφαρμογής των παράλογων πολιτικών καπιταλιστικών μηχανισμών τύπου ΔΝΤ.

Από την άλλη, ποτέ και πουθενά μέχρι σήμερα στην ιστορία της ανθρωπότητας η Αριστερά δεν έκανε ανακατανομή του πλούτου. Το μόνο που έκανε -με ιδιαίτερη μάλιστα επιτυχία- ήταν ανακατανομή της φτώχειας. Η Αριστερά έχει μέσα στο σπέρμα της, στην αφετηριακή της ιδεολογία την εξισωτική αντίληψη της κοινωνίας, μια εξίσωση των πάντων προς τα κάτω, μέσα σε συνθήκες φτώχειας, ανέχειας, έτσι ώστε ο πανίσχυρος μηχανισμός του κόμματος - κράτους να μπορεί να ελέγχει όλες τις πλευρές της ανθρώπινης ζωής και δραστηριότητας, ακόμα και όταν δεν έχει επαρκείς κατασταλτικούς μηχανισμούς.

Στόχος της Αριστεράς -και το έχουν και οι Έλληνες αριστεροί στο πίσω μέρος του μυαλού τους, το είχαν, το έχουν και θα το έχουν- είναι η δημιουργία των δύο τάξεων: της ελίτ και των εξαθλιωμένων.

Η σημερινή συγκυβέρνηση, δε, εμπνεόμενη από το λατινοαμερικάνικο σοσιαλιστικό εξισωτισμό, έχει θέσει σε εφαρμογή ένα τέτοιο σχέδιο. Το γεγονός, βέβαια, ότι η χώρα ανήκει στην Ευρωπαϊκή Ένωση, στο ΝΑΤΟ κ.λπ., είναι ένα μικρό ανάχωμα που κόβει κάποιες ορέξεις. Όμως, η Κυβέρνηση προσπαθεί να επιβάλλει ασφυκτικό έλεγχο στην κοινωνική ζωή μέσω της φοροεπιδρομής που έχει εξαπολύσει, υποχρεώνοντας τους πολίτες, με έμμεσους και άμεσους φόρους, να περιορίσουν τη ζωή τους, προκειμένου να βρεθούν οι πόροι για τη συντήρηση του υδροκέφαλου, αναποτελεσματικού, κανιβαλιστικού, πελατειακού κράτους το οποίο αποτελεί και το μοναδικό του στήριγμα, το δημόσιο δηλαδή.

Οι καθημερινές διαρροές, δε, για επιβολή φόρων, όπως είπα, έμμεσων και άμεσων, δεν αποσκοπεί μόνο στη συγκέντρωση πόρων, αλλά και στην εξουθένωση των πολιτών για να μην προβάλλουν καμμία αντίσταση στον περιορισμό και άλλων ελευθεριών που κυοφορούνται στο παρασκήνιο της συγκυβέρνησης αυτής.

Με πρόσχημα τους μηχανισμούς παρακολούθησης και αξιολόγησης πολιτικών ένταξης και συνοχής, με ζητούμενο την ενίσχυση της κοινωνικής προστασίας, με στόχο -υποτίθεται- την καταπολέμηση της φτώχειας, με το νομοσχέδιο αυτό προβαίνετε σε κάποιες παρεμβάσεις. Τι κάνετε, ουσιαστικά; Βάζετε ζάχαρη στο δηλητήριο.

Το ζητούμενο είναι πώς μπορούν όλα αυτά να υλοποιηθούν στην πράξη και κυρίως κατά πόσο αλλάζουν κάτι. Αντί για επιτάχυνση διαδικασιών, αντί για ευελιξία τι βλέπουμε; Βλέπουμε άλλους, νέους μηχανισμούς που ενισχύουν τη γραφειοκρατία για να βολεύονται οι ημέτεροι και, τελικά, έργο να μην παράγεται.

Με την πολιτική σας -πολύ σωστά ειπώθηκε στην επιτροπή από κάποιον από τους φορείς- ο δικαιούχος γίνεται ωφελούμενος. Εσείς, δηλαδή, τα αυτοδίκαια τα ονομάζετε προνόμια.

Είπαμε ότι για την καταπολέμηση της ακραίας φτώχειας -της ακραίας!- που έχουμε αυτή τη στιγμή στη χώρα, δεν φτάνουν οι διαρθρωτικές αλλαγές. Χρειάζεται ένα νέο παραγωγικό μοντέλο, μια οποιαδήποτε μεταρρύθμιση. Αυτά είναι τα απαραίτητα στοιχεία μιας μακροπρόθεσμης πολιτικής για την καταπολέμηση της οικονομικής δυσπραγίας, της ανεργίας που προκαλεί, για την ανάπτυξη και την παραγωγή πλούτου.

Εν τω μεταξύ, οι άνθρωποι, που βρίσκονται κάτω από το όριο της φτώχειας -της ακραίας επαναλαμβάνω φτώχειας!- θέλουν στήριξη τώρα, θέλουν στήριξη άμεσα.

Οι ηρωισμοί που βλέπουμε σε αυτήν εδώ την Αίθουσα, δεν έχουν κανένα, μα κανένα νόημα. Τα λιοντάρια που βλέπετε σήμερα, ψήφισαν κοινή συναινέσει σε αυτήν εδώ την Αίθουσα το τελευταίο μνημόνιο. Και ακούμε σήμερα ότι πρέπει να σηκώσουμε ψηλά το κεφάλι και να αντιταχθούμε σε αυτούς που έρχονται στο Χίλτον και να μην πω τι κάνουν σε καθημερινή βάση στη σημερινή συγκυβέρνηση.

Αυτοί, λοιπόν, οι ίδιοι, που κάθε μέρα πάνε στο Χίλτον και σκύβουν το κεφάλι, έρχονται σήμερα να πουν ότι, «Εμείς θα σώσουμε τον τόπο», «Εμείς θα κάνουμε το ένα», «Εμείς θα κάνουμε το άλλο» και επιδίδονται σε λεονταρισμούς για ένα ψοφοτρακοσάρι που θα δώσουν.

Πρέπει, όμως, να το πάρουν αυτό οι συνταξιούχοι, γιατί το έχουν ανάγκη. Έχουν ανάγκη και τα 50 ευρώ και τα 30 ευρώ, όχι 300, 200 ή 400. Πρέπει να το πάρουν. Όμως, αυτό είναι η σωτηρία τους; Αυτό τι είναι; Είναι, όπως είπαμε, μια ασπιρίνη για τον καρκίνο.

 Ας μην ακροβατούμε. Ας μη λέμε πράγματα που δεν ισχύουν. Οι ηρωισμοί αλλού. Εσείς όλοι μαζί αποφασίσατε παραμονή της Παναγίας του 2015 να προχωρήσετε στην περαιτέρω φτωχοποίηση του ελληνικού λαού. «Είναι αργά για δάκρυα, Στέλλα!».

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ο Ε΄ Αντιπρόεδρος της Βουλής κ. Σπυρίδων Λυκούδης από το Ποτάμι ζητεί άδεια ολιγοήμερης απουσίας στο εξωτερικό από 19-12-2016 έως 22-12-2016. Επίσης και ο κ. Γεώργιος Αμυράς από το Ποτάμι ζητεί άδεια ολιγοήμερης απουσίας στο εξωτερικό από 22-12-2016 έως 28-12-2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τις ζητηθείσες άδειες.

Ο κ. Κατσώτης, ειδικός αγορητής του Κομμουνιστικού Κόμματος Ελλάδας, έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Είναι η δεύτερη μέρα που συζητάμε αυτό το σχέδιο νόμου και έχουμε αυτές τις εξελίξεις που όλοι είδαμε χθες. Θέλουμε, λοιπόν, να πούμε ορισμένες σκέψεις.

Τι κρύβεται πίσω απ’ αυτές τις εξελίξεις, πίσω από τα άρθρα στελεχών του Διεθνούς Νομισματικού Ταμείου σχετικά με τη διαπραγμάτευση, πίσω από τις αποφάσεις του ESM, αλλά και από όσα δηλώνει ο Σόιμπλε και οι εκπρόσωποι του κεφαλαίου; Είναι οι σφοδρές συγκρούσεις μεταξύ των ιμπεριαλιστικών κέντρων. Βρίσκονται οι ανακατατάξεις που υπάρχουν σήμερα και γίνονται στο ιμπεριαλιστικό σύστημα, αλλά και στο εσωτερικό της ίδιας της Ευρωπαϊκής Ένωσης.

Είναι οι μεγάλες κόντρες ανάμεσα στην Ευρωπαϊκή Ένωση και τις ΗΠΑ. Βρίσκονται οι μεγάλες δυσκολίες που υπάρχουν στην καπιταλιστική οικονομία για να βγει από την καπιταλιστική κρίση. Βρίσκονται τα εναλλακτικά, αλλά και τα συγκρουόμενα σενάρια που αφορούν στο μέλλον της Ευρωζώνης, της λεγόμενης ευρωπαϊκής ολοκλήρωσης.

Αυτή η εξέλιξη δείχνει καθαρά πόσο εχθρική προς τα λαϊκά συμφέροντα είναι η αντιπαράθεση που βρίσκεται σε εξέλιξη με επίκεντρο τη διαπραγμάτευση για το κλείσιμο της δεύτερης αξιολόγησης και τα επόμενα μέτρα. Αναδεικνύονται συνολικά οι οξυμένες αντιθέσεις και τα προβλήματα που εκδηλώνονται στο διεθνές καπιταλιστικό σύστημα. Και επιβεβαιώνεται ότι η εργατική τάξη, ο λαός, πρέπει να φέρει στην ημερήσια διάταξη τη δική του ατζέντα για την ικανοποίηση των σύγχρονων αναγκών του. Αυτά, βέβαια, δεν μπορεί να υπάρξουν, εάν δεν υπάρχει σύγκρουση με το κεφάλαιο και την εξουσία του, με τις ιμπεριαλιστικές ενώσεις και τις κυβερνήσεις τους. Γιατί οι κυβερνήσεις αυτά τα συμφέροντα υπηρετούν σήμερα, όπως και εσείς. Αυτά τα συμφέροντα υπηρετείτε μέσα από αυτή την πολιτική, από την ενιαία στρατηγική που ακολουθείτε, από το πρόγραμμά σας που είναι τα μνημόνια, το πρώτο, το δεύτερο, το τρίτο, που όλοι μαζί τα ψηφίσατε και ματώνει ο λαός μας.

Σε αυτή τη διαδικασία της υλοποίησης του τρίτου μνημονίου έχουμε τα στοιχεία της φτωχοποίησης του λαού μας. Σε αυτόν τον δρόμο υπεράσπισης των κερδών, των αναγκών του μεγάλου κεφαλαίου, είναι γεγονός ότι δεν χωρά η δουλειά για όλους τους εργαζόμενους, ότι η ανεργία θα είναι αυτή που θα περισσεύει σήμερα σε πολύ μεγάλα επίπεδα. Όμως, και σε περίοδο ανάπτυξης η ανεργία ήταν σε μεγάλα επίπεδα γι’ αυτόν που ήταν άνεργος. Δεν χωρούν σε αυτό το σύστημα δικαιώματα σταθερά, όπως τα εργασιακά δικαιώματα, η πλήρης και σταθερή δουλειά. Είναι η ανάγκη του κεφαλαίου. Και οι κυβερνήσεις, εσείς τα κόμματα που την υπηρετείτε, τι κάνετε; Τις απαιτήσεις του τις λέτε «μεταρρυθμίσεις» και έρχεστε εδώ και νομοθετείτε την ελαστική δουλειά, την ευελφάλεια, την flexicurity, όπως την έχουν ονομάσει στην Ευρωπαϊκή Ένωση, οι οποίες οδηγούν ιδιαίτερα τους νέους και τις νέες σε μισθούς 100 και 150 ευρώ, σε υποκατώτατο μισθό που έχει μπει στην ημερήσια διάταξη του κεφαλαίου και όλων αυτών των οργανισμών που το υπηρετούν, όπως είναι η Ευρωπαϊκή Ένωση, το Διεθνές Νομισματικό Ταμείο, αλλά και οι κυβερνήσεις τους.

Τι θα πει, κύριοι «υποκατώτατος μισθός»; Πού πάτε τα παιδιά μας; Να δουλεύουν με 100 και 150 ευρώ και μετά να τους λέτε, «Θα σας στείλουμε στις δομές αλληλεγγύης, θα έχετε και το ελάχιστο ή το κοινωνικό εισόδημα αλληλεγγύης, τα 200 ευρώ τον μήνα». Καταδικάζετε τους νέους και τις νέες σε ένα μέλλον σκοτεινό, σε ένα μέλλον χωρίς όνειρα.

Σε αυτό το σύστημα, λοιπόν, δεν χωρεί η ικανοποίηση ούτε των βασικών αναγκών. Και έχουμε σήμερα την πείνα στον λαό, τους άστεγους, τον υποσιτισμό στα σχολεία. Και τι προτείνετε; Λέτε ότι όλα αυτά θα τα αντιμετωπίσετε με τον μηχανισμό. Και εχθές η κ. Φωτίου μας εγκάλεσε ως ΚΚΕ και είπε: «Εντάξει, η Νέα Δημοκρατία. Όμως, εσείς, το ΚΚΕ, δεν θέλετε αυτόν τον εθνικό μηχανισμό που διασφαλίζει τον δημόσιο χαρακτήρα των δομών και της αλληλεγγύης;».

Είπαμε και χθες -φαίνεται ότι η κ. Φωτίου δεν το κατάλαβε, γι’ αυτό θα το επαναλάβουμε και σήμερα- ότι το ΚΚΕ δεν στάθηκε ποτέ απέναντι στη νέα τεχνολογία. Είναι με την επιστήμη και την τεχνική.

Και γι’ αυτό λέει ότι σήμερα η επιστήμη, η τεχνική και η παραγωγικότητα της εργασίας επιτρέπουν να ικανοποιούνται οι διευρυμένες ανάγκες του λαού μας.

Ποιος, όμως, είναι αυτός που το απαγορεύει; Είναι οι στόχοι του κεφαλαίου, που είναι η αυξημένη κερδοφορία του, που είναι οι δικοί του σχεδιασμοί. Και εσείς σήμερα αυτούς υπηρετείτε.

Και ποιοι είναι οι στόχοι του κεφαλαίου για το θέμα της αλληλεγγύης; Είναι να είναι πολύ φθηνή η εργατική δύναμη και να κάνουν και δομές, να τους δίνουν και ένα πιάτο φαΐ. Θέλει την ανεργία στα ύψη, γιατί αυτός είναι ο σχεδιασμός του, να επενδύει, δηλαδή, οπουδήποτε στον κόσμο, όπου έχει κέρδη. Και επειδή θα υπάρχει ανεργία και θέλει να μην υπάρχουν και κοινωνικές εκρήξεις, να έχει και ένα πιάτο φαΐ ο άνεργος, να έχει και ένα κοινωνικό παντοπωλείο ή ένα κοινωνικό φαρμακείο.

Μα, είναι αυτό που οικοδομείτε προοπτική για τους εργαζόμενους, τους νέους, τις νέες, τις γυναίκες, τις μανάδες, τους πατεράδες;

Τι θα κάνει αυτός ο εθνικός μηχανισμός που σήμερα έρχεστε και φέρνετε στο νομοσχέδιο; Έρχεται για να μπορέσει ο αυτόματος «κόφτης» να λειτουργήσει σωστά. Αφού θα έχουμε τον εθνικό μηχανισμό και θα έχουμε μπροστά μας όλες τις παροχές, θα υπάρχει και ο κόφτης, που έχετε δεσμευτεί να είναι εσαεί όταν δεν βγαίνουν οι αριθμοί και να κόβετε μισθούς, συντάξεις, προνοιακά επιδόματα και ό,τι άλλο απευθύνεται στον λαό.

Άρα αυτός ο μηχανισμός θα λειτουργήσει σε αυτή τη γραμμή, όπως βέβαια λειτούργησαν -όπως είπα και χθες- τα ΚΕΠΑ, τα Κέντρα Πιστοποίησης Αναπηρίας, όπου εκεί η «σφαγή» ήταν μεγάλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Και επειδή δεν θέλω να μακρηγορήσω -θέλω να τελειώσω στον χρόνο μου- ολοκληρώνω με το εξής: Έγινε πάρα πολλή συζήτηση για τις τροπολογίες και ιδιαίτερα για τη μια που έρχεται να υλοποιήσει την εξαγγελία του Πρωθυπουργού για την οικονομική ενίσχυση στους συνταξιούχους. Τι λέμε, λοιπόν, εμείς; Είπαμε και χθες ότι, βεβαίως, εμείς θα την ψηφίσουμε, γιατί έχουν ανάγκη οι συνταξιούχοι από αυτή την ενίσχυση. Έχουμε, όμως, φέρει και έχουμε καταθέσει εδώ τροπολογία ως ΚΚΕ, στην οποία ζητάμε να επανέλθει η δέκατη τρίτη και η δέκατη τέταρτη σύνταξη για τους συνταξιούχους. Τις έχουν πληρώσει. Έχουν χάσει 50 δισεκατομμύρια ευρώ από τις συντάξεις τους από το 2010 μέχρι τώρα και αυτά που παίρνουν πίσω είναι, βεβαίως, ένα πολύ μικρό κομμάτι.

Εμείς, λοιπόν, θέλουμε να υλοποιηθεί αυτό το αίτημα των συνταξιούχων, οι οποίοι σήμερα το απόγευμα έχουν πανελλαδικό συλλαλητήριο. Και το αίτημά τους είναι η κάλυψη των απωλειών που είχαν στις συντάξεις, η επαναφορά της δέκατης τρίτης και δέκατης τέταρτης σύνταξης.

Εμείς, λοιπόν, καλούμε την Κυβέρνηση να κάνει δεκτή την τροπολογία. Καλούμε, όμως, και τα υπόλοιπα κόμματα να τοποθετηθούν πάνω στην τροπολογία που έφερε το ΚΚΕ, γιατί αυτό λύνει θεσμικά, θεσμοθετεί, ή επαναφέρει τον θεσμό αυτής της σύνταξης που επιτρέπει στους συνταξιούχους να ζουν αξιοπρεπώς. Και, βέβαια, διεκδικούμε την κάλυψη των απωλειών.

Από εκεί και πέρα, εμείς έχουμε πει για τις άλλες ρυθμίσεις του νομοσχεδίου. Υλοποιεί τον νόμο Κατρούγκαλου και είμαστε εντελώς αντίθετοι. Αυτός ήταν ένας νόμος-λαιμητόμος. Έφερε μεγάλη φτώχεια σε μεγάλο πληθυσμό στη χώρα μας. Γι’ αυτό και δεν ψηφίζουμε κανένα από τα άρθρα του, ούτε, βέβαια, τα άλλα άρθρα. Ψηφίζουμε την τροπολογία για τον Οργανισμό Εργατικής Κατοικίας, γιατί δίνει τα παραχωρητήρια στους δικαιούχους των κατοικιών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και τρεις εκπαιδευτικοί συνοδοί τους από το 5ο Δημοτικό Σχολείο Χολαργού.

Η Βουλή, παιδιά, σας καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Βάρης.

Η Βουλή, παιδιά, σας καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο ειδικός αγορητής του κόμματος του Ποταμιού, ο κ. Μπαργιώτας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Νομίζω ότι η διαδικασία της συζήτησης του νομοσχεδίου έχει αφ’ ενός μεν εξαντληθεί κατά τη γνώμη μου, έχουμε ολοκληρώσει, νομίζω, όλα τα κόμματα και την επιχειρηματολογία μας και τη θέση μας ήδη από την προηγούμενη συνεδρίαση, αλλά και οι χθεσινές εξελίξεις στην Ευρώπη κυρίως έχουν έτσι και αλλιώς μεταβάλει σημαντικά και την επικαιρότητα και το ουσιαστικό αντικείμενο αυτής της συζήτησης.

Για το πρώτο κομμάτι θα είμαι ιδιαίτερα επιγραμματικός, μια και νομίζω ότι έχουμε τοποθετηθεί και έχουμε αναλύσει τη θέση μας.

Πολύ πολύ επιγραμματικά να πω ότι ψηφίσαμε «όχι» επί της αρχής σε αυτό το νομοσχέδιο κυρίως λόγω της διαδικασίας του επείγοντος, της προχειρότητας και της πλημμελούς προετοιμασίας ενός πολύ σημαντικού νομοθετήματος. Θα υπερψηφίσουμε επί της αρχής την ανάγκη δημιουργίας μηχανισμού, αλλά ενός μηχανισμού αποδοτικού, που να εγγυάται με αποτελεσματικό τρόπο και τον έλεγχο και τις καταγραφές.

 Πολύ φοβάμαι ότι με τη λογική του ξεκλειδώματος, της απορρόφησης –γιατί αυτό το νομοσχέδιο όντως θα ξεκλειδώσει κάποιες πιστώσεις αναγκαίες ενδεχομένως για την πρόνοια-, όμως τα προηγούμενα χρόνια και η προηγούμενη εμπειρία λένε ότι μπορούμε κάλλιστα να χρεοκοπήσουμε, απορροφώντας πιστώσεις και διανέμοντάς τες με λάθος τρόπο.

Το δεύτερο προβληματικό επίσης κομμάτι κατά την άποψή μου του νομοσχεδίου είναι αυτό που αφορά την αναβολή επ’ αόριστον της ουσιαστικής ομογενοποίησης του ασφαλιστικού μας συστήματος σε ένα ταμείο. Πρακτικά αναστέλλεται για αόριστο χρόνο με τις διατάξεις, με τις τροποποιήσεις του νόμου Κατρούγκαλου, που υπενθυμίζω ότι πέρασε πριν από έξι μόλις μήνες η ενοποίηση των ταμείων σε ένα ταμείο. Υιοθετείται πρακτικά και διαιωνίζεται η πολύ κακή πρακτική των προηγούμενων χρόνων. Καινούργια διοικητικά συμβούλια μπαίνουν στην κορυφή ενός δέντρου ατελείωτων διοικητικών συμβουλίων. Ελπίζω αυτό να αλλάξει.

Νομίζω ότι στο νομοσχέδιο Κατρούγκαλου, το ασφαλιστικό νομοσχέδιο, ήταν ίσως η σημαντικότερη τομή η πρόβλεψη ουσιαστικής ενοποίησης των ταμείων, η οποία δυστυχώς αναβάλλεται επ’ αόριστον, επαναλαμβάνω, γιατί το ότι αναβάλλεται το είχαμε επισημάνει από τότε. Είναι ένα τιτάνιο έργο, το οποίο ξεπερνά και τις τεχνικές δυνατότητες του ίδιου του δημοσίου σε αυτή τη φάση. Πρέπει όμως να γίνει.

Η καταψήφιση όλου αυτού του κομματιού είχε αυτή την έννοια, ότι επιμένουμε στην ανάγκη της ουσιαστικής ενοποίησης των ταμείων, η οποία μόνο οφέλη έχει μακροπρόθεσμα να προσδώσει. Φαίνεται ότι η Κυβέρνηση αφ’ ενός για τεχνικούς λόγους και αφ’ ετέρου προσκρούοντας αμήχανη σε συντεχνιακά συμφέροντα, με τα οποία έχει συμμαχήσει από παλιά, αδυνατεί να το κάνει.

Θα μου επιτρέψετε να μιλήσω για το υπόλοιπο του χρόνου κυρίως για την περίφημη τροπολογία και για το περιβάλλον που διαμορφώνεται, κάνοντας ένα μικρό φλας μπακ.

Ακριβώς τέτοιες μέρες πέρυσι –χθες συγκεκριμένα- συζητιόταν στην Επιτροπή Κοινωνικών Υποθέσεων το περίφημο «παράλληλο πρόγραμμα» της Κυβέρνησης, το οποίο έχει συντεθεί κάπως λίγο στο γόνατο μαζεύοντας διάφορες τροπολογίες του προηγούμενου νομοσχεδίου και ένα ημιτελές νομοσχέδιο του Υπουργείου Υγείας, το οποίο πέρασε στην Επιτροπή Κοινωνικών Υποθέσεων με θριαμβολογίες περί παραλλήλου προγράμματος.

Θυμίζω ότι τότε η Μείζων Αντιπολίτευση, δηλαδή η Νέα Δημοκρατία, η Δημοκρατική Συμπαράταξη και το Ποτάμι, αποχώρησαν υπογραμμίζοντας ότι η διαδικασία δεν είναι σωστή και κυρίως ότι δεν υπάρχουν τα εχέγγυα ότι αυτό θα εφαρμοστεί. Η ίδια διχαστική ρητορική που αναπτύχθηκε προηγουμένως εδώ από τον κ. Σκουρλέτη περί συνεργατών, οχθών -οι μεν από εδώ οι δε από εκεί-, πρακτόρων του εξωτερικού κ.λπ., αναπτύχθηκε ακριβώς με τον ίδιο τρόπο από άλλους ομιλητές της Κυβέρνησης σε εκείνη τη συνεδρίαση της Επιτροπής Κοινωνικών Υποθέσεων και την επόμενη ημέρα η Κυβέρνηση «έκανε γαργάρα», κατά το κοινώς λεγόμενο, το νομοσχέδιο μετά από απαίτηση των θεσμών. Συγγνώμη, της τρόικας!

Συνεπώς νομίζω ότι πρέπει κάπου να σοβαρευτούμε. Κανένας δεν νομίζω ότι έχει αντίρρηση να δοθούν χρήματα σε ανθρώπους, οι οποίοι τα έχουν ανάγκη. Αυτό είναι επί της αρχής δεδομένο. Και κανένας δεν αγωνιά και δεν αναρωτιέται για το τι θα κάνει το Ποτάμι ή η Δημοκρατική Συμπαράταξη ή η Ένωση Κεντρώων, αν θα πει ναι ή όχι σε αυτό, γιατί έτσι κι αλλιώς η συγκεκριμένη τροπολογία έχει εξασφαλισμένες τις ψήφους της Πλειοψηφίας και θα περάσει.

Το ερώτημα που τίθεται είναι τι ακριβώς επιδιώκει η Κυβέρνηση με αυτή την όξυνση, ποια είναι ακριβώς η στρατηγική της Κυβέρνησης και τι θέλει να πετύχει και από την ονομαστική ψηφοφορία στη Βουλή και τι θα κάνει με το αποτέλεσμα της ονομαστικής ψηφοφορίας αύριο ή μεθαύριο στις διαπραγματεύσεις με τους θεσμούς.

Τα ερωτήματα που τίθενται νομίζω πρέπει να απαντηθούν, μέσα στην ημέρα τουλάχιστον, και πρέπει κάποιος να έρθει να μας πει –ο αρμόδιος Υπουργός, προφανώς- τι ακριβώς γίνεται, τι ακριβώς έχει συμβεί και ποιες είναι οι επιδιώξεις της Κυβέρνησης σε σχέση με το συγκεκριμένο νομοθέτημα και την αλληλεπίδρασή του με τη διαπραγμάτευση.

Τα κύρια ερωτήματα που υπάρχουν και μένουν αναπάντητα είναι σε σχέση με το τι επιδιώκει η Κυβέρνηση. Επιδιώκει αυτό που επεδίωκε και πέρυσι «λύση πριν από τα Χριστούγεννα πάση θυσία» και άρα να είμαστε προετοιμασμένοι να ψηφίσουμε κάποια άλλη τροπολογία από βδομάδα που θα ακυρώνει την προηγούμενη;

Επιδιώκει την παράταση, όπως ακούγεται, του θέματος της αξιολόγησης μέχρι το καλοκαίρι, το οποίο θα είναι καταστροφικό για την ελληνική οικονομία; Επιδιώκει εκλογές, όπως φημολογείται και υπαινικτικά αναφέρεται από πολλούς Βουλευτές της Συμπολίτευσης ακόμα στα κανάλια και σε δημόσιες δηλώσεις; Τι ακριβώς επιδιώκει η Κυβέρνηση σε αυτή τη φάση;

Σε αυτό ουσιαστικά καλεί σήμερα η Κυβέρνηση τα κόμματα να τοποθετηθούν και όχι στο αν επιθυμούν να διανεμηθούν βοηθήματα σε συνταξιούχους. Είναι δύο τελείως διαφορετικά ερωτήματα.

Το πρώτο ερώτημα είναι εύκολο να απαντηθεί και νομίζω ότι θα απαντηθεί ομόφωνα από τη Βουλή. Το δεύτερο, όμως, είναι ένα ερώτημα για το οποίο χρειάζονται πληροφορίες, οι οποίες όμως δεν υπάρχουν, καθώς η Κυβέρνηση δυσκολεύεται, απ’ ό,τι φαίνεται, να συνθέσει μια στρατηγική την οποία να ακολουθήσει με συνέπεια και να επιδιώξει κάποιες λύσεις.

Εμείς, όπως και όλα τα κόμματα της Βουλής, με πολύ μεγάλη υπευθυνότητα, θα τοποθετηθούμε στο θέμα, κυρίως όμως αφού πρώτα έχουμε τις πληροφορίες που χρειάζεται να έχουμε και τις οποίες η Κυβέρνηση οφείλει να καταθέσει κατά τη σημερινή διαδικασία δια του αρμοδίου Υπουργού.

Υπάρχουν τεράστια ερωτήματα, τα οποία μένουν αναπάντητα. Τα ανέφερα προηγουμένως και θα τα θέσω ξανά. Τι θέλει η Κυβέρνηση να κάνει; Ποιος είναι ο στόχος της; Θέλει να το κάνει Κούγκι, για να το πω απλά, ή θέλει μια λύση; Και αν θέλει μια λύση, ποια είναι αυτή η λύση και πότε την επιδιώκει;

Η κατάσταση από εχθές το βράδυ με το πάγωμα των βραχυπρόθεσμων μέτρων του ESM και την όξυνση στις σχέσεις με τους συμμάχους-δανειστές μας –πείτε τους όπως θέλετε- είναι ιδιαίτερα δύσκολη και οξεία.

Κάποιος πρέπει να τοποθετηθεί από την Κυβέρνηση υπεύθυνα, να αφήσουμε, θα έλεγα εγώ, τα διχαστικά εύκολα περί «γερμανοτσολιάδων», «πρακτόρων» και «πατριωτών». Αυτή είναι μια ρητορική την οποία έχει χρησιμοποιήσει επανειλημμένως και ανατρέψει η ίδια η Κυβέρνηση.

Θα πρέπει, αν πραγματικά επιθυμούμε ομοψυχία, να κάνουμε κινήσεις, -πρώτα η Κυβέρνηση και μετά η Αντιπολίτευση- που είναι απαραίτητες. Γι’ αυτό η όξυνση και δεκάρικοι πανηγυρικοί δεν βοηθούν σε αυτό.

Σας ευχαριστώ.

(Χειροκροτήματα από τις πτέρυγες του Ποταμιού και της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Τον λόγο έχει ο κ. Παπαχριστόπουλος, ειδικός αγορητής των Ανεξαρτήτων Ελλήνων.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Κατ’ αρχάς, ψύχραιμα να δούμε αυτή την πραγματικότητα που έχουμε μπροστά μας. Δεν είναι η πρώτη φορά που στην τελική φάση μιας διαπραγμάτευσης σηκώνονται καινούργια θέματα και καινούργια εμπόδια. Πιστεύω ότι αυτή η διαπραγμάτευση, η δεύτερη αξιολόγηση, δεν θα μπορούσε να αποτελέσει εξαίρεση.

Τι εννοώ; Ένα μεγάλο κομμάτι πλέον Ευρωπαίων έχει καταλάβει ότι η ελληνική Κυβέρνηση έχει σχεδόν ικανοποιήσει το 99% των προαπαιτουμένων και είμαστε στην τελική συμφωνία και πιστεύω ότι θα γίνει στο τέλος η δεύτερη αξιολόγηση, που είναι σημαντική προϋπόθεση για να μπούμε στην ποσοτική χαλάρωση του Μάριο Ντράγκι.

Τι συνέβη ακριβώς; Ας βάλουμε τα πράγματα ήρεμα κάτω και να πούμε τα εξής. Είχε ένα πλεόνασμα η Κυβέρνηση με κόπους, με θυσίες. Είχε τη νομική κάλυψη να το διαθέσει; Όχι μόνο είχε την κάλυψη, αλλά είχε και την υποχρέωση να το κάνει, γιατί αλλιώς θα πήγαινε στο χρέος, αν το άφηνε για το 2017 και μάλιστα, όχι ολόκληρο, αλλά ένα 30%.

Ας διαβάσουν κάποιοι με προσοχή ακριβώς τις υποχρεώσεις μας και πιστεύω ότι θα συμφωνήσουν μαζί μας. Έκανε το αυτονόητο. Κάποτε τα πλεονάσματα πήγαιναν αλλού, έφευγαν σε λογαριασμούς, σε Panama Papers, Λαγκάρντ, «SIEMENS» και διάφορα άλλα. Δεν είναι ώρα να τα σκαλίζουμε.

Σήμερα, σε μια εποχή οικονομικής ασφυξίας, που όλοι ξέρουμε το τι περνάει ο Έλληνας πολίτης, έγινε το αυτονόητο για ένα εκατομμύριο εξακόσιες χιλιάδες πολίτες. Για όνομα του θεού, δεν είπε κανείς ότι λύθηκε το πρόβλημα, αλλά έτσι έκρινε η Κυβέρνηση. Έπρεπε να βοηθηθούν με αυτόν τον τρόπο. Προσωρινός τρόπος είναι. Για όνομα του θεού, δεν είπε κανείς υπερβολές!

Την ίδια στιγμή ανήγγειλε στη Νίσυρο ο Πρωθυπουργός τριάντα μέτρα για τους νησιώτες, που δεν είναι τυχαίο ότι δέχονται, όπως η Λαμπετούζα στην Ιταλία -για να λέμε και το άλλο- όπως δεχόμαστε και εμείς, τη μεγαλύτερη πίεση του μεταναστευτικού προβλήματος. Όλη η Ευρώπη μάς έχει δικαιώσει γι’ αυτό, ακόμα και ο Ομπάμα και ο Πάπας και όλοι.

Άλλο ένα αυτονόητο έκανε, λοιπόν, ο Πρωθυπουργός και είπε «παιδιά, αυτοί οι άνθρωποι πρέπει να βοηθηθούν, τραβούν τα πάνδεινα». Όντως, τραβούν τα πάνδεινα. Δεν έκανε καμμιά υπερβολή, δεν ήρθε κόντρα με το περί δικαίου αίσθημα της παγκόσμιας κοινής γνώμης.

Το τρίτο είναι αυτό το νομοσχέδιο, όπου επτακόσιες χιλιάδες πολίτες θα ωφεληθούν. Είναι μικρό, αλλά είναι μια αρχή, μια αρχή που μπαίνει βάση στο κοινωνικό κράτος. Δεν ξέρω ποιος λογικός άνθρωπος στον πλανήτη θα μπορούσε να είναι αντίθετος σε αυτές τις επιλογές σε μια χώρα, όπου δεν το λέμε εμείς, αλλά το λέει η EUROSTAT ότι το 50% των πολιτών -και δεν μιλάω για την ακραία φτώχεια, που είναι ήδη ξεκαθαρισμένη για ένα εκατομμύριο πεντακόσιες χιλιάδες πολίτες περίπου- αγγίζει τα όρια της φτώχειας. Ποιος, πράγματι, θα έχει αντίρρηση γι’ αυτές τις επιλογές;

Εγώ πιστεύω ότι ήταν ιερή υποχρέωση και είναι μοναδική ευκαιρία να είναι συμπαγής η απάντηση που θα δώσει το ελληνικό Κοινοβούλιο σε αυτές τις διαστρεβλώσεις της πραγματικότητας. Ξέρουμε με πόσο κόπο δεχθήκαμε τον κόφτη, αν, ας πούμε, το πλεόνασμα δεν ήταν 0,5% και ήμασταν υποχρεωμένοι να δώσουμε ισοδύναμα. Αυτή είναι η υποχρέωσή μας και σε αυτή την υποχρέωση ανταποκριθήκαμε. Του χρόνου μπορεί να είναι 1,75%. Αν δεν είναι 1,75% και είναι 1,60%, ισοδύναμα, ή αυτό που έχουμε χρεωθεί το 2018, το 3,5%, δυσβάσταχτο, το έχουμε υπογράψει. Ως πού παραβιάζουμε κάποια συμφωνία;

Κατ’ αρχάς να ξεκαθαρίσουμε ένα θέμα. Για όσους δεν το έχουν καταλάβει, Σόιμπλε και Τόμσεν είναι κάτι κοινό. Όταν το οικονομικό επιτελείο βγαίνει από τη μία πόρτα, από την άλλη μπαίνει ο Τόμσεν ή όταν μπαίνει, βγαίνει ο Τόμσεν. Αυτό το λέω για όσους έχουν μια ιδέα του τι γίνεται.

Νομίζω ότι αυτό που κάνει ο Σόιμπλε –ο κ. Σόιμπλε, ο σεβαστός κ. Σόιμπλε, ο Υπουργός Οικονομικών της Γερμανίας- είναι αναφαίρετο δικαίωμά του, αλλά νομίζω ότι τα προσχήματα πλέον δεν τα κράτησε. Μέχρι τώρα κρατούσε μια κάπως διπλωματική στάση. Εγώ πιστεύω ότι όχι μόνο δεν θα μας κάνει κακό αλλά θα μας κάνει καλό. Δεν αναφέρομαι, μάλιστα, στη δήλωση του Πιτέλα ή του Μοσκοβισί, αλλά πιστεύω ότι η υγιώς σκεπτόμενη πανευρωπαϊκή κοινή γνώμη είναι με το μέρος μας.

Πιστεύω ότι αυτή η αξιολόγηση θα τελειώσει και θα τελειώσει θετικά για τη χώρα μας. Καλά θα κάνουν να το καταλάβουν κάποιοι που –λυπάμαι που το λέω- έχουν επενδύσει την πολιτική τους επιβίωση όχι στο να συκοφαντούν την Κυβέρνηση, αλλά να μην τους ενδιαφέρει –γαία πυρί μιχθήτω- το να καταστραφεί η χώρα. Είναι κάτι που, αργά ή γρήγορα, θα το καταλάβουν οι Έλληνες πολίτες. Ήδη, πιστεύω ότι αυτά τα τρία μέτρα δεν είναι τα πρώτα. Είναι το καμπανάκι για το τι ακριβώς σκέφτεται να κάνει αυτή η Κυβέρνηση για τους Έλληνες πολίτες που υποφέρουν.

Ξέρουν κάποιοι σ’ αυτή την Αίθουσα ότι δεν θα έχουν λόγο ύπαρξης. Το κοινωνικό κράτος θα το παλέψουμε με νύχια και με δόντια. Το πρώτο βήμα έγινε και πιστεύω ότι θα γίνουν κι άλλα πολλά. Πιστεύω ότι η καθημερινότητα θα επανέλθει και κάποια στιγμή οι Έλληνες πολίτες θα δουν ποιος είναι πραγματικά κοντά τους.

Και λάθη κάναμε και άγνοια κινδύνου είχαμε, για να κάνουμε και την αυτοκριτική μας τουλάχιστον στις εκλογές του Ιανουαρίου, διότι στις αόρατες εκλογές του Σεπτεμβρίου δεν έγινε κανένα λάθος. Πολύ καθαρά και ξάστερα είπαμε: «Μας υποχρέωσαν γι’ αυτό. Θέλετε να το διαχειριστούμε εμείς, ναι ή όχι;» και πήγαμε σε εκλογές. Ο κόσμος μάς επέλεξε.

Θέλω, επίσης, να αποκατασταθεί μια αλήθεια, χωρίς να οξύνω το κλίμα. Θα παρακαλούσα τους Βουλευτές της Νέας Δημοκρατίας να διαβάσουν με μεγάλη προσοχή τι ακριβώς υπογράψαμε στη σελίδα 1.015 για τα πλεονάσματα μετά το 2018. Θα ήθελα να το διαβάσουν με προσοχή. Θα το καταθέσω στα Πρακτικά, να το πάρουν, να το ανατυπώσουν και να το δούνε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μισό λεπτό ακόμα, κύριε Πρόεδρε.

Καμμία επίσημη δέσμευση δεν υπάρχει. Είναι σαφές ότι αυτά τα κείμενα, που επικαλέστηκε ο Βουλευτής της Νέας Δημοκρατίας, δεν απηχούν την πραγματικότητα. Στο ίδιο κείμενο υπάρχει και το 1,5% και το 2%. Δεν έχουν καμμία σχέση με το επίσημο κείμενο που υπέγραψε η ελληνική Κυβέρνηση και που το καταθέτω στα Πρακτικά. Ας το διαβάσουν οι Βουλευτές της Νέας Δημοκρατίας, πριν αρχίζουν να ξιφουλκούν –όχι με μεγάλη ευθύνη, θα έλεγα- κατά της Κυβέρνησης.

(Στο σημείο αυτό ο Βουλευτής κ. Αθανάσιος Παπαχριστόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνοντας θα ήθελα να πω το εξής: Είναι μοναδική η ευκαιρία στις 13.00΄ η ώρα που θα γίνει η ψηφοφορία. Εγώ κάνω φιλική έκκληση. Είμαι απ’ αυτούς που θέλω κάποια στιγμή να σταματήσουμε να κάνουμε συμψηφισμό λαθών. Θα μας κρίνει η ιστορία για το πώς έφθασε τη χώρα εδώ, τι και ποιους πληρώνει σήμερα ο Έλληνας πολίτης. Ας το αφήσουμε αυτό προς το παρόν, γιατί πράγματι περνάμε δύσκολες ώρες.

Έχουμε ιερή υποχρέωση, λοιπόν, να ομονοήσουμε αυτή τη στιγμή. Ένα μήνυμα αύριο του Πρωθυπουργού θα είναι πολύ πιο ισχυρό και η διαπραγματευτική μας θέση θα είναι πολύ μεγάλη. Κάνω έκκληση αγωνίας, αν θέλετε –το είπα και εχθές στην ομιλία μου, λες και ήμουν προφήτης, την κάνω ξανά- σύσσωμο το ελληνικό Κοινοβούλιο να δώσει μια εντολή στον Πρωθυπουργό για τα αυτονόητα. Δεν είναι σωστό πράγμα να δίνουμε λογαριασμό στους δανειστές για το αν θα βγούμε ραντεβού με τη γυναίκα μας ή για το αν θα πάμε να φάμε στην ταβέρνα, διότι περί αυτού πρόκειται.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει η ειδική αγορήτρια της Ένωσης Κεντρώων κ. Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, στη χθεσινή μου ομιλία αναφέρθηκα εκτενώς, θεωρώ, στο Α΄ Κεφάλαιο του νομοσχεδίου. Προβλέπεται, λοιπόν, να γίνει καταγραφή των ανθρώπων που λαμβάνουν κάποιου είδους προνοιακό επίδομα και αφ’ ετέρου -και κυριότερο- διότι θα μπορέσουμε επιτέλους να εντοπίσουμε αποτελεσματικά όλους τους ανθρώπους που ζουν σε κατάσταση φτώχειας, για να μπορέσουμε να τους βοηθήσουμε.

Βεβαίως, όλα αυτά θα έπρεπε να είχαν συμβεί εδώ και χρόνια στην Ελλάδα, με βάση τον αναθεωρημένο Ευρωπαϊκό Κοινωνικό Χάρτη και τον Χάρτη Θεμελιωδών Δικαιωμάτων της Ευρωπαϊκής Ένωσης. Και, μάλιστα, αποτελούσαν και προϋπόθεση για το ΕΣΠΑ 2014 - 2020. Φυσικά, στο σημείο αυτό που έχει φτάσει η παρτίδα μας ερχόμαστε να πούμε «κάλλιο αργά, παρά ποτέ».

Προς αυτή την κατεύθυνση και προκειμένου να μεγιστοποιηθεί η απόδοση του όλου εγχειρήματος, θεωρώ θεμελιώδους σημασίας την ανάγκη αναβάθμισης της Εθνικής Επιτροπής Κοινωνικής Προστασίας του άρθρου 12. Η συγκεκριμένη επιτροπή θα αποτελείται από έναν μεγάλο αριθμό μελών και θα περιλαμβάνει εκπροσώπους πολλών σημαντικών φορέων, μεταξύ των οποίων και μέλη της Εθνικής Συνομοσπονδίας Ελληνικού Εμπορίου, ακόμη και εκπρόσωπο της Εκκλησίας της Ελλάδος. Έτσι, φιλοδοξεί να έχει μια σφαιρική καταγραφή απ’ όλες τις εμπλεκόμενες πλευρές για το πώς αποτυπώνεται η κοινωνική πραγματικότητα.

Προκειμένου, όμως, να υπάρξει ουσιαστική και ρεαλιστική παρακολούθηση των κοινωνικών φαινομένων, θεωρώ πως δεν αρκεί, προφανώς, η Εθνική Επιτροπή Κοινωνικής Προστασίας να συνεδριάζει μόνο μία φορά τον χρόνο. Νομίζω ότι θα ήταν πιο χρήσιμο να συνεδριάζει τουλάχιστον τρεις φορές, ώστε να μπορεί να παρακολουθεί τις εξελίξεις και κάθε μέλος της επιτροπής να συνεισφέρει με τη γνώμη του με βάση το πώς εξελίσσεται η πορεία της εφαρμογής του μηχανισμού. Διαφορετικά, μιλάμε περισσότερο για ένα διακοσμητικό όργανο και λιγότερο για μια ουσιαστική προσπάθεια εποικοδομητικού διαλόγου.

Ως προς το κόστος των δύο Διευθύνσεων του νομοσχεδίου, της Διεύθυνσης Κοινωνικής Ένταξης και της Κοινωνικής Συνοχής στο άρθρο 7 και της Διεύθυνσης Καταπολέμησης της Φτώχειας στο άρθρο 8, έχω διατυπώσει ήδη από την αρμόδια επιτροπή τις ενστάσεις μου. Κι αυτό γιατί το μισθολογικό κόστος για τις νέες οργανικές θέσεις, που θα δημιουργηθούν, θα φτάσει στις 864.000 ευρώ ετησίως.

Η κυρία Υπουργός δεσμεύθηκε πως οι θέσεις θα καλυφθούν με μετατάξεις και αποσπάσεις. Επειδή, όμως, κάτι τέτοιο δεν προκύπτει ως υποχρέωση εκ του νομοσχεδίου, αναμένουμε στο μέλλον να δούμε αν θα τηρηθούν οι σχετικές δεσμεύσεις της Κυβέρνησης.

Αντίστοιχα, επιβάρυνση του προϋπολογισμού προκαλείται από τη δημιουργία νέων θέσεων στο Νομικό Συμβούλιο του Κράτους για την κάλυψη των αναγκών του ΕΦΚΑ και την παροχή γνωμοδοτικών και άλλων νομικών υπηρεσιών προς τον νέο ασφαλιστικό φορέα. Το ετήσιο μισθολογικό κόστος ανέρχεται σε 624.000 ευρώ. Βεβαίως, πρέπει να παραδεχθώ ότι ο ΕΦΚΑ θα έχει να χειριστεί έναν τεράστιο όγκο νέων υποθέσεων και επομένως απαιτείται σχετική ενίσχυση του Νομικού Συμβουλίου του Κράτους. Η ετήσια επιβάρυνση, όμως, είναι σημαντική.

Από τα ουσιαστικότερα σημεία του νομοσχεδίου είναι στην πραγματικότητα το άρθρο 8 και η διάρθρωση της Διεύθυνσης Καταπολέμησης της Φτώχειας. Θεωρώ, όμως, άκρως απογοητευτικό το γεγονός ότι από την περιγραφή του συγκεκριμένου άρθρου φαίνεται ότι οι αρμοδιότητες της Διεύθυνσης αρχίζουν και τελειώνουν στην αξιοποίηση και διαχείριση του Κοινωνικού Εισοδήματος Αλληλεγγύης.

Ωστόσο, όπως και η κυρία Υπουργός τόνισε, αλλά και όλοι μας καταλαβαίνουμε, το ουσιαστικότερο δεν είναι να δώσουμε στους αδύναμους συνανθρώπους μας ένα μικρό οικονομικό βοήθημα, που μετά βίας θα τους βοηθήσει να επιβιώσουν. Το ουσιαστικό και το πραγματικό ζητούμενο είναι να δώσουμε στους πολίτες της πατρίδας μας, που έφτασαν στα όρια της εξαθλίωσης, τα απαραίτητα εφόδια, την αναγκαία ώθηση για να επανέλθουν κοινωνικά, να επιστρέψουν στην ενεργό εργασιακή δράση. Μόνο τότε θα μπορέσουμε να πούμε ότι, πράγματι, υπήρξε μια τομή στα μέχρι σήμερα ισχύοντα.

Ωστόσο, το παρόν νομοσχέδιο, δυστυχώς, κάνει πολύ αόριστες και συχνές αναφορές στο ζήτημα της επαγγελματικής αποκατάστασης. Προβλέπεται, βεβαίως, η συμμετοχή του ΟΑΕΔ, όμως δεν λάβαμε καμμία συγκεκριμένη δέσμευση για το πόσο εκτεταμένη θα είναι η συμμετοχή των ανθρώπων που ζουν στα όρια της φτώχειας σε προγράμματα εργασιακής απασχόλησης.

Επίσης, θέλω να τονίζω την έντονη ανησυχία μου για την τήρηση, απολύτως και χωρίς καμμία παρέκκλιση, της νομοθεσίας περί προστασίας δεδομένων προσωπικού χαρακτήρα. Για πρώτη φορά δημιουργείται το Ενιαίο Γεωπληροφοριακό Σύστημα στο άρθρο 19, όπου θα τηρείται το μητρώο των ωφελούμενων κι εκεί θα υπάρχουν όλα τα στοιχεία των ανθρώπων που έχουν ζητήσει βοήθεια από το σύστημα.

Βεβαίως, προβλέπονται αυστηρές κυρώσεις σε περίπτωση διαρροής των στοιχείων αυτών των πολιτών. Δεν υπάρχει όμως στο σχετικό άρθρο καμμία απολύτως πρόβλεψη για συγκεκριμένα προληπτικά μέτρα, ώστε να μη φθάνουμε στην παραβίαση της νομοθεσίας.

Όπως καταλαβαίνουμε όλοι μας, οι άνθρωποι που θα καταγράφονται είναι άνθρωποι που θα κάνουν προσπάθεια να βγουν από την περιθωριοποίηση και να εμπιστευθούν την πολιτεία. Εάν συμβεί οποιαδήποτε διαρροή των στοιχείων τους, αυτό θα είναι καταστροφικό.

Ως προς το Κοινωνικό Εισόδημα Αλληλεγγύης του άρθρου 22, θέλω να κάνω μια παρατήρηση. Ενώ το νομοσχέδιο στοχεύει στην ενοποίηση των συστημάτων για την αποτελεσματική αντιμετώπιση της φτώχειας, παρατηρώ μια διάσπαση του συστήματος. Συγκεκριμένα το άρθρο 22 για το Κοινωνικό Εισόδημα Αλληλεγγύης, θα δίνεται μεταξύ άλλων και στους άστεγους. Παράλληλα, όμως, κατατέθηκε και από την Κυβέρνηση τροπολογία με αριθμό 807 για την παράταση έως το τέλος του 2017 του προγράμματος «Στέγαση και Επανένταξη», το οποίο προσφέρει κατοικία και θέσεις εργασίας σε αστέγους.

Το ζητούμενο είναι όλες οι δράσεις υπέρ των αστέγων να ενοποιηθούν και τελικώς όλοι, όσοι ανήκουν σε αυτή τη κατηγορία, να έχουν πρόσβαση σε συγκεκριμένα προγράμματα απασχόλησης. Όχι μόνο, δηλαδή, όσοι έτυχε να επιλέγουν το πρόγραμμα «Στέγαση και Επανένταξη», αλλά όσοι θα καταγραφούν μέσω του Εθνικού Μηχανισμού, να μπορούν να κάνουν χρήση συγκεκριμένων προγραμμάτων ιδιαίτερα στέγασης.

Το τρίτο κεφάλαιο του νομοσχεδίου αφορά εφαρμοστικές διατάξεις και τροποποιήσεις στον ήδη ψηφισμένο νόμο Κατρούγκαλου, τον ν.4387/2016. Έτσι, το σημερινό νομοσχέδιο ενισχύει τα προβλήματα που δημιούργησε ο καινούργιος ασφαλιστικός νόμος, αφού φέρνει νέες διατάξεις επίσης προς προβληματική κατεύθυνση. Επί παραδείγματι, το άρθρο 24 προβλέπει τα εξής. Όσοι ανήκουν στην κατηγορία ασφαλισμένων με βαρέα και ανθυγιεινά, καθώς και οι μητέρες και οι χήροι πατέρες ανίκανων τέκνων, όπως επίσης και ασφαλισμένοι με χρόνιες και ειδικές παθήσεις, χάνουν την προσαύξηση στη σύνταξή τους, παρ’ όλο που έχουν καταβάλει αυξημένες εισφορές. Φυσικά μια τέτοια ρύθμιση δημιουργεί αδικίες εις βάρος αυτών των κατηγοριών των πολιτών, οι οποίοι μάλιστα είναι ευάλωτοι.

Κυρίες και κύριοι συνάδελφοι, θα ήθελα να αναφερθώ ότι η συνολική στάση της Κυβέρνησης και οι επιλογές του Πρωθυπουργού για εκμετάλλευση της ανάγκης των συνανθρώπων μας -και δη των χαμηλοσυνταξιούχων- είναι, αν μη τι άλλο, επικίνδυνες για τη χώρα. Μετά τις χθεσινές δυσάρεστες εξελίξεις, από πλευράς των εταίρων μας, τώρα περισσότερο από ποτέ είναι απολύτως επιτακτική η ανάγκη για συνολική συνεννόηση όλων των κομμάτων.

Πρέπει, επιτέλους, όλοι να αντιληφθούμε πως μόνη λύση είναι αυτή που προσφέρει η Ένωση Κεντρώων, ότι μόνο μέσα από τη σύγκλιση και τη συνεργασία θα μπορέσουμε να βοηθήσουμε τη χώρα μας να βγει από το τέλμα. Για την υπόλοιπη επικαιρότητα θα σας μιλήσει ο Κοινοβουλευτικός μας Εκπρόσωπος.

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει η ειδική αγορήτρια της Δημοκρατικής Συμπαράταξης ΠΑΣΟΚ - ΔΗΜΑΡ κ. Εύη Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, ήδη -από χθες νομίζω- η στάση μας σε αυτό το νομοσχέδιο κατέστη σαφής. Δεν θα μπορούσαμε παρά να υπερψηφίσουμε τα άρθρα εκείνα, την πλειονότητα των άρθρων –εκτός από τα άρθρα 7, 8, για τα περιμένω τις διευκρινίσεις της κ. Φωτίου- που αφορούν τα θέματα του Εθνικού Μηχανισμού Κοινωνικής Ένταξης. Ήταν δική μας πολιτική. Το συνεχίσατε. Και, πραγματικά, είναι κάτι το οποίο χρειάζεται η χώρα, χρειάζονται οι πλέον ευαίσθητοι συνάνθρωποί μας.

Το ίδιο ισχύει και για το Κεφάλαιο Β΄, για το ελάχιστο εγγυημένο εισόδημα ή το επίδομα κοινωνικής αλληλεγγύης, όπως και αν το πούμε το ίδιο είναι. Πρέπει να το εφαρμόσουμε όμως και σύντομα.

Και, βεβαίως, εκφράσαμε την απόλυτη διαφωνία μας με την τελευταία ομάδα των άρθρων που αφορούσε τον εφαρμοστικό νόμο του νόμου-λαιμητόμου, του νόμου Κατρούγκαλου, του νόμου που πραγματικά πετσόκοψε συντάξεις και κατάργησε το ΕΚΑΣ, κάτι που η «περήφανη διαπραγμάτευση» των δήθεν αριστερών έφερε στη χώρα μεταξύ άλλων δεινών.

Κύριε Πετρόπουλε, κύριε Υφυπουργέ, εδώ έχω μια καταγγελία από το Διοικητικό Συμβούλιο της ΠΟΣΕ-ΙΚΑ ότι, παραδείγματος χάριν, στη Θεσσαλονίκη έχετε ξεχάσει μια ολόκληρη Διεύθυνση να συμπεριλάβετε. Χθες εγώ και πολλοί άλλοι συνάδελφοι από πολλές πτέρυγες αυτής της Βουλής σάς μιλήσαμε για προχειρότητα, σας είπαμε ότι τσουβαλιάσατε κυριολεκτικά Διευθύνσεις.

Θέλω να την καταθέσω στα Πρακτικά και να τη θέσω υπ’ όψιν σας. Θα κάνατε κάτι για το συγκεκριμένο ζήτημα;

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Εμείς, προφανώς, διαφωνήσαμε και τότε, διαφωνούμε και τώρα με το μονολιθικό μόρφωμα ΕΦΚΑ, το οποίο δεν μπορεί να λειτουργήσει και σας τα είχαμε πει. Άρα καταψηφίζουμε και αυτή την ομάδα των διατάξεων.

Ακούστηκε ότι θα υπάρξει μια ονομαστική ψηφοφορία για την τροπολογία που δίνει αυτό το επίδομα-ψίχουλο -αλλά είναι ένα επίδομα, τέλος πάντων, ένα βοήθημα- στους συνταξιούχους; Ακούστηκε.

Είναι σαφές ότι έχετε αποτύχει σε όλα. Το είπα και χθες. Δύο στα δύο! Πενιχρές οι διατάξεις για το χρέος. Παγώνουν τώρα. Αυξημένα πλεονάσματα, τα οποία υπογράψατε φαρδιά-πλατιά για μετά το 2018, 3,5% για δέκα χρόνια, που δεν βγαίνουν. Και έχετε δώσει και τον κόφτη. Τον έχετε δώσει τον κόφτη και το μόνο που σας μένει είναι ο «φερετζές», δηλαδή, να μην ονομαστικοποιηθούν τα μέτρα του κόφτη!

Ο κόφτης υπάρχει, κυρίες και κύριοι της Κυβέρνησης. Ο κόφτης υπάρχει και ο πέλεκυς είναι πάνω σε συνταξιούχους, σε επαγγελματίες, στη δημιουργική Ελλάδα αλλά και στους ανθρώπους των ενεργών γηρατειών.

Όλα αυτά τα έχετε πετύχει έχοντας σωρεύσει στη διετία μόνο 7,5 δισεκατομμύρια ευρώ στις πλάτες του λαού και έχετε, επίσης, μόνο σε αυτόν τον προϋπολογισμό 2,4 δισεκατομμύρια ευρώ βάρη.

Έρχεστε και μοιράζετε 617 εκατομμύρια ευρώ στους χαμηλοσυνταξιούχους, που όντως τα έχουν ανάγκη. Ξεχνάτε, όμως, και τους φτωχούς μη συνταξιούχους υπερήλικες και τους ανέργους και τις μονογονεϊκές οικογένειες και τους πολύτεκνους, πολλούς από τους συνανθρώπους μας οι οποίοι θα έχρηζαν μιας τέτοιας αντιμετώπισης από ένα πλεόνασμα.

Να θυμηθούμε, όμως, κυρίες και κύριοι συνάδελφοι, πώς βγήκε αυτό το πλεόνασμα; Να θυμηθούμε ότι βγήκε από το αίμα του ελληνικού λαού που αδράξατε, γιατί θέλατε να κάνετε τη «βαρουφάκειο διαπραγμάτευση», να κάνετε τα τερτίπια και τους τυχοδιωκτισμούς του κ. Τσίπρα, που πήρε υπερηφάνως το «όχι» του λαού και μετά το μετέτρεψε σε ένα μεγάλο «ναι» στον κ. Σόιμπλε; Που έδωσε την περιουσία του ελληνικού λαού στο υπερταμείο για ενενήντα εννέα χρόνια;

Εσείς, οι μεγάλοι διαπραγματευτές και οι δήθεν προοδευτικοί, με τους ΑΝΕΛίτες συντρόφους σας, εσείς τα κάνατε αυτά. Και σήμερα έρχεστε και μας λέτε τι; Ότι από όλα αυτά τα βάρη που σωρεύσατε στον ελληνικό λαό παίρνετε το πενιχρό ποσό των 617 εκατομμυρίων ευρώ και το δίνετε στους χαμηλοσυνταξιούχους. Δώστε το, λοιπόν. Δώστε το. Λέτε ότι θα κάνετε και ονομαστική ψηφοφορία. Κάντε και ονομαστική ψηφοφορία.

Δεν καταλαβαίνω, αλλά δεν καταλαβαίνω και τη στάση της Νέας Δημοκρατίας. Άκουσα τον κ. Σαλμά -τον άκουσα από πάνω, δυστυχώς, γιατί δεν μπορούσα να κατέβω, είχαμε συνεδρίαση- να λέει «γιατί κάνουμε ονομαστική;».

Φοβάται κάτι η Νέα Δημοκρατία; Τι φοβάται; Τον κ. Σόιμπλε ή το Ευρωπαϊκό Λαϊκό Κόμμα μην τους τραβήξει το αυτί, γιατί αμάν-αμάν η λιτότητα; Διότι, όπως είναι γνωστό, το Ευρωπαϊκό Λαϊκό Κόμμα, υπό τον Σόιμπλε πάντα και τη Μέρκελ -και τους δύο, εν πάση περιπτώσει, για να θυμηθούμε και τους «μερκελιστές»- έχει σηκώσει τη σημαία της απόλυτης λιτότητας και την κρατάει.

Στο πλαίσιο, όμως, του Ευρωπαϊκού Σοσιαλιστικού Κόμματος, των Σοσιαλδημοκρατών, αναπτύσσεται άλλη λογική. Αυτή η λογική της δεύτερης δύναμης στην Ευρώπη σήμερα είναι η λογική -και όχι η λογική της δήθεν Αριστεράς- που μπορεί να ανατρέψει τις πολιτικές λιτότητας.

Δεν καταλαβαίνω, λοιπόν. Φοβήθηκε το τερτίπι του κ. Τσίπρα η Νέα Δημοκρατία ή φοβήθηκε τον κ. Σόιμπλε ότι θα της τραβήξει το αυτί;

Εμείς έχουμε καταθέσει -και καλώ ξανά όλα τα κόμματα- δύο τροπολογίες «ανάσα» για τον κόσμο. Η μία αφορά το ακατάσχετο των προσωπικών λογαριασμών στα 1500 ευρώ, όπως ήταν πριν.

Ακούστε το, κυρίες και κύριοι και της Κυβέρνησης και της Νέας Δημοκρατίας, και πάρτε θέση. Θέλω να ακούσω και την Αξιωματική Αντιπολίτευση. Εμείς το είχαμε στα 1500 ευρώ το ακατάσχετο και με πρωτοβουλία του Βασίλη Κεγκέρογλου και του ΠΑΣΟΚ τότε είχαν εξαιρεθεί τα προνοιακά επιδόματα, τα επιδόματα των αναπήρων, τα επιδόματα των συνανθρώπων μας ή των ομάδων αυτών που χρήζουν ειδικής βοήθειας λόγω καταστροφών και σεισμών.

Αυτό, λοιπόν, σήμερα η Δημοκρατική Συμπαράταξη, το ΠΑΣΟΚ και η ΔΗΜΑΡ, επαναφέρουν προς ψήφιση. Σας καλώ, λοιπόν, όλους να το ψηφίσετε. Ασχέτως διαπραγμάτευσης, ψηφίστε το.

Ψηφίστε, επίσης, την τροπολογία στο άλλο νομοσχέδιο που αφορά το ακατάσχετο στον μικρό και μεσαίο επιχειρηματία, που επιβάλλεται να επιβιώσει.

Ακούστε. Γιατί βάζει ονομαστική ο κ. Τσίπρας; Κάνει μια τεχνητή σύγκρουση. Έχει χάσει, όπως σας είπα, στα πάντα. Πανωλεθρία! Για να κρύψει την ήττα του χρησιμοποιεί –γιατί αυτό κάνει- τους ηλικιωμένους συνανθρώπους μας. Αυτό κάνει. Ο τυχοδιωκτισμός, όμως, του κ. Τσίπρα δεν μπορεί να γίνει τιμωρία της Ελλάδας. Δεν μπορεί να γίνει τιμωρία της Ελλάδας ο κ. Τσίπρας, που είναι κοινός τυχοδιώκτης και πρέπει να φύγει και αυτός και η Κυβέρνησή του. Και όσο νωρίτερα φύγουν, τόσο καλύτερα!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Δεν μπορεί, λοιπόν, ο κ. Τσίπρας με τους τυχοδιωκτισμούς του και τους αδιανόητους τακτικισμούς του άλλη μια φορά να κουβαλήσει τη χώρα στο πουθενά.

Εμείς λέμε, λοιπόν, κάντε την ονομαστική σας, κάντε ό,τι θέλετε, δώστε και το βοήθημα, γιατί αυτοί οι άνθρωποι έστω και αυτό το μέρος, όπως σας είπαμε, το έχουν ανάγκη, αλλά σηκωθείτε και φύγετε, γιατί όσο κάθεστε βλάπτετε ανεπανόρθωτα τη χώρα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 15ο Γυμνάσιο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, ως Κοινοβουλευτικός Εκπρόσωπος ζητώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Μισό λεπτό.

Κυρία Φωτίου, θέλετε να τοποθετηθείτε τώρα για τις τροπολογίες ή αργότερα;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, προτιμώ να τοποθετηθώ αργότερα. Εάν όμως έχει κλείσει ο κύκλος των αγορητών, εάν μπορείτε, να μου δώσετε λίγο χρόνο, πριν αρχίσει ο χρόνος των Κοινοβουλευτικών Εκπροσώπων, αλλά δεν θα μιλήσω τώρα για τις τροπολογίες.

**ΠΡΟΕΔΡΕΥΩΝ (Δημήτριος Κρεμαστινός):** Ωραία. Πόσο χρόνο θέλετε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι προβλέπεται από τον Κανονισμό;

**ΠΡΟΕΔΡΕΥΩΝ (Δημήτριος Κρεμαστινός):** Οκτώ λεπτά.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι, κύριε Πρόεδρε, πρέπει να ομολογήσω ότι, όπως είπε και ο εισηγητής του Ποταμιού, πράγματι ένα μείζον πολιτικό γεγονός έχει επισκιάσει ένα νομοσχέδιο, που -απ’ ό,τι βλέπω- στηρίζεται από τη συντριπτική πλειοψηφία των πολιτικών κομμάτων και απ’ ό,τι κατάλαβα, και από το Ποτάμι σήμερα, αλλά και από την Ένωση Κεντρώων. Δηλαδή, τα έξι κόμματα από τα οκτώ στηρίζετε ένα νομοσχέδιο, το οποίο πραγματικά αποτελεί τομή για την προνοιακή κατάσταση της χώρας μας. Αλλάζει, πραγματικά, τον προνοιακό χάρτη της χώρας μας και όπως φάνηκε και στη διαβούλευση, όπου πάλι εκεί η συντριπτική πλειοψηφία των φορέων τοποθετήθηκε υπέρ, έτσι κατάλαβα και από τη συζήτηση στη Βουλή όλες αυτές τις ημέρες ότι γίνεται αποδεκτή μια μεγάλη αλλαγή.

Αυτή η μεγάλη αλλαγή του προνοιακού χάρτη έχει τα εξής χαρακτηριστικά: Δημιουργείται ένα εργαλείο, ο μηχανισμός ας πούμε κοινωνικής προστασίας. Λέω μηχανισμός, για να μην μπερδευόμαστε.

Δημιουργείται, λοιπόν, ένα εργαλείο το οποίο για πρώτη φορά φέρνει σε επαφή όλες τις βάσεις δεδομένων της Κυβέρνησης, από όπου κι αν προέρχονται, όλους τους δεκαεπτά φορείς που δίνουν προνοιακά επιδόματα, όλα τα επιδόματα στο κράτος –εκατόν είκοσι πέντε τον αριθμό- τα φέρνει σε νέα βάση δεδομένων. Αυτό για πρώτη φορά θα μας επιτρέπει –ήδη είναι φτιαγμένο αυτό το ηλεκτρονικό αρχείο- από εδώ κι ύστερα να ξέρουμε ακριβώς τι γίνεται για κάθε πολίτη αυτής της χώρας, ώστε να μπορούμε να βοηθάμε να διεκδικεί και να παίρνει τα επιδόματά του με έναν πολύ απλό τρόπο. Για πρώτη φορά, στην Ελλάδα, θα αποκτήσουμε αυτό το αρχείο. Όταν μας λένε «πόσοι ανάπηροι είναι;», θα απαντάμε, «πόσα επιδόματα παίρνει ένας ανάπηρος;», θα απαντάμε και δεν θα αφήνουμε τους δανειστές να ισχυρίζονται ότι οι ανάπηροι παίρνουν χιλιάδες επιδόματα κ.ο.κ.. Αυτό είναι το ένα.

Διαφάνεια: Για πρώτη φορά μετά από τόσα χρόνια όλα τα αρχεία θα είναι μαζί. Το έχουμε φτιάξει το αρχείο. Δεν είναι «έπεα πτερόεντα», λόγια που πετάνε. Δεν «θα» γίνουν. Είναι φτιαγμένο. Το δεύτερο αρχείο είναι όλα τα ιδρύματα που παρέχουν υπηρεσίες πρόνοιας. Το τρίτο αρχείο είναι όλα τα προγράμματα. Κανείς Έλληνας πια δεν θα αγνοεί ότι αυτό το πρόγραμμα από την Ευρωπαϊκή Ένωση ή από τον προϋπολογισμό δίνεται σ’ όλες τις περιοχές της χώρας κι εκείνος δεν το παίρνει. Θα το μαθαίνει. Πώς θα το μαθαίνει; Θα το μαθαίνει από τα διακόσια πενήντα τέσσερα κέντρα κοινότητας, που κι αυτά θα λειτουργούν. Δεν είναι κι αυτό κάτι που το λέμε, γιατί εξασφαλίσαμε 60 εκατομμύρια από την Ευρωπαϊκή Ένωση, για να στελεχώσουμε με 750 ανθρώπους -με διαδικασίες ΑΣΕΠ, για να τελειώνουν και τα σχόλια περί συριζαϊκού κράτους- όλους τους δήμους της χώρας, που θα είναι συνδεδεμένοι με τις κοινοτικές υπηρεσίες των δήμων, που σήμερα είναι αποψιλωμένες και δεν μπορούσαν να κάνουν αυτή τη δουλειά. Άρα ο πολίτης πάει στο κέντρο κοινότητας, που είναι ένας πάγκος με κάποιους υπαλλήλους από πίσω, με μια πλατφόρμα ηλεκτρονική μπροστά του στο ισόγειο κάθε δημαρχείου -τόσο απλό- και ρωτάει: «Είμαι αυτός, με αυτόν τον ΑΦΜ. Πείτε μου: τι δικαιούμαι;». Άρα, τα περί ωφελούμενων δικαιούχων και κουβέντες να λέμε, δεν βαριέσαι να τις λέμε. Αλλά ο δικαιούχος πια πολίτης έχει τα δικαιώματά του. Δεν θα πάει στον ΣΥΡΙΖΑ, δεν θα πάει στη Δημοκρατική Συμπαράταξη -λέω αυτούς που βλέπω μπροστά μου- για να του λένε πού να πάει να διεκδικήσει ένα επίδομα. Συγχρόνως, όταν θα του λένε που είναι τα επιδόματά του και τι ακόμα δικαιούται, την αίτηση -γιατί το σύστημα είναι νέας τεχνολογίας- την κάνει εκείνη την ώρα ή με τον υπάλληλο ή μόνος του στο σπίτι του. Γιατί όλα τα στοιχεία είναι προσυμπληρωμένα. Άρα το πελατειακό κράτος, αγαπητοί συνάδελφοι του ΣΥΡΙΖΑ κι όλων των υπολοίπων, τελειώνει εδώ. Και, άρα, με αξιοπρέπεια ο πολίτης δεν θα χρειάζεται να παρακαλέσει κανέναν για το πού θα βάλει τον άρρωστο πατέρα του, τον γέρο πατέρα του ή το παιδί του, που έχει αναπηρία, νοητική στέρηση κ.ο.κ.. Τελειώνει όλο αυτό εδώ. Αυτή είναι η αξιοπρέπεια. Εμείς, η Αριστερά, αξιοπρέπεια πρέπει να δώσουμε, αφού πράγματι μας φέρατε σ’ αυτή την κατάσταση που δεν έχουμε λεφτά να δώσουμε. Πράγματι! Τι να κάνουμε λοιπόν; Λεφτά δεν έχουμε να δώσουμε, αλλά αξιοπρέπεια και διαφάνεια να τα ξέρουν όλοι όλα έχουμε να δώσουμε κι όχι μόνον αυτό, ξέρουμε και να το φτιάξουμε.

Ξέρουμε και να το φτιάξουμε εμείς, οι αναξιόπιστοι και ανίκανοι και να το λειτουργήσουμε πολύ γρήγορα,. Αυτά θα τα ζήσει ο ελληνικός λαός στην καθημερινότητά του. Αυτή είναι η μεγάλη μας διαφορά, πολύ μεγάλη διαφορά.

Μετά από αυτό, που σας είπα και που θα το ζήσει στην καθημερινότητα ο ελληνικός λαός, έχω να σας πω και το εξής: Για πρώτη φορά κάνουμε το κοινωνικό επίδομα αλληλεγγύης 760 εκατομμύρια. Όποιος τα είχε πιο μπροστά στον λογαριασμό από το ΠΑΣΟΚ και τη Νέα Δημοκρατία και δεν τα έγραψε το 2015 για να το κάνουμε εμείς ή δεν το έκανε μόνος του, να απολογηθεί εδώ και τώρα. Εμείς βρήκαμε τα 760 εκατομμύρια και δεν κόψαμε ούτε ένα επίδομα για αυτά και δίνουμε, λοιπόν, το ΚΕΑ με τρεις άξονες: όχι μόνο τα 480 ευρώ στην τετραμελή οικογένεια τον μήνα, γιατί δεν το θεωρούμε σημαντικό, υπηρεσίες, που είπα, και, βέβαια, εργασία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Σε δύο λεπτά ολοκληρώνω, κύριε Πρόεδρε.

Το 10% των δικαιούχων ανέργων θα μπουν στην εργασία. Με τι προγράμματα; Με τα προγράμματα της κοινωφελούς. Με ειδικά προγράμματα, τα οποία σχεδιάζει το ομόλογο χαρτοφυλάκιο της κ. Αντωνοπούλου, δηλαδή, θα συζεύξουμε τις επιχειρήσεις –μη φαντάζεστε ότι δεν θα γίνουν αυτά ούτε μη σας περάσει από το μυαλό ότι δεν θα τα κάνουμε αυτά- με ανέργους δικαιούχους του ΚΕΑ και θα βρούνε δουλειά και θα επιδοτήσουμε τις επιχειρήσεις. Είναι υποχρέωσή μας, το έχουμε υπογράψει αυτό, λοιπόν, και θα το υλοποιήσουμε.

Και για να τελειώνω: Η κ. Χριστοφιλοπούλου με ερώτησε για τα άρθρα 7 και 8. Επανειλημμένα έχω πει και το ξέρετε και εσείς, κυρία Μεγαλοοικονόμου: Εφόσον υπάρχει το μνημόνιο, οι οκτακόσιες χιλιάδες για τη στελέχωση των δύο Διευθύνσεων του Υπουργείου Πρόνοιας, του χαρτοφυλακίου της Πρόνοιας –ξαναλέω, πενήντα τέσσερις άνθρωποι είναι όλοι και όλοι στην Πρόνοια και βάζουμε άλλους τριάντα εννιά ανθρώπους στην Πρόνοια για να σηκώσουν το βάρος μιας νέας αναδιάταξης όλης της Πρόνοιας- αυτοί οι τριάντα εννιά άνθρωποι θα βγαίνουν μέσα από τον δημόσιο τομέα. Όλοι το ξέρετε, και η Νέα Δημοκρατία κ.λπ., ότι μέχρι το τέλος των μνημονίων κανείς δεν μπορεί να διοριστεί στο δημόσιο -τα ξέρετε απ’ έξω και ανακατωτά- πλην δεκαπέντε συμβούλων, οι οποίοι είναι εμπειρογνώμονες αποκλειστικά και διορίζονται, κυρία Χριστοφιλοπούλου, -όπως ξέρετε, εσείς, καλύτερα από εμένα για όλα τα προηγούμενα χρόνια- από το ΕΣΠΑ, με τις διαδικασίες του ΕΣΠΑ, είναι αξιολογητές των προγραμμάτων.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν το γράφετε μέσα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το γράφει: «εμπειρογνώμονες». Να το συμπληρώσω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να το βάλετε.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, ολοκληρώστε, κυρία Υπουργέ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να συμπληρώσω νομοτεχνικά ότι είναι εμπειρογνώμονες από το ΕΣΠΑ και διορίζονται με τις διαδικασίες του ΕΣΠΑ. Δεν θέλω να υπάρξει καμμία σκιά. Είναι ένα δημοκρατικό εργαλείο. Είναι δημοκρατικές πολιτικές. Θα τις ζήσει ο λαός μας και θα δει διαφορά στην καθημερινότητά του.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Κυρίες και κύριοι συνάδελφοι, θα πρέπει να σας ανακοινώσω ότι επί του άρθρου 65 του νομοσχεδίου έχει κατατεθεί αίτηση ονομαστικής ψηφοφορίας από Βουλευτές του ΣΥΡΙΖΑ, η οποία θα διεξαχθεί περί το πέρας της συζητήσεως.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Δηλαδή, τι ώρα περίπου, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Να υπολογίζουμε γύρω στις 17.00΄ η ώρα.

Αν τα καταφέρουμε, θα γίνει πιο νωρίς. Όμως, αντιλαμβάνεστε ότι παρεμβαίνουν οι Υπουργοί, οι Κοινοβουλευτικοί Εκπρόσωποι και είναι εγγεγραμμένοι είκοσι επτά ομιλητές. Οπότε, καταλαβαίνετε ότι δεν είναι εύκολο.

**ΜΕΡΟΠΗ ΤΖΟΥΦΗ:** Είπατε ότι το πέρας είναι περί τις 17.00΄ η ώρα;

**ΠΡΟΕΔΡΕΥΩΝ (Δημήτριος Κρεμαστινός):** Γύρω στις 17.00΄ η ώρα υπολογίζω, αλλά εξαρτάται.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Σαχινίδης για οκτώ λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Σήμερα ξεκινάνε τα μαθήματα εκδημοκρατισμού σε αυτή την Αίθουσα. Θα βαθμολογηθείτε από τον ελληνικό λαό. Θα πρέπει να αποδείξετε ότι πράγματι δεν διακατέχεται κανείς σε αυτή την Αίθουσα από ιδεοληψίες και ότι πράγματι θέλετε να νομοθετείτε για τους πολλούς και για το καλό των Ελλήνων.

Η Χρυσή Αυγή, σε αντίθεση με όλους τους υπόλοιπους, κατέθεσε τροπολογία σήμερα με αριθμό 815 και ειδικό αριθμό 66, εις ό,τι αφορά τον ΦΠΑ για όλα τα νησιά της Ελλάδος και όχι επιλεκτικά για συγκεκριμένα νησιά. Μας κάνει εντύπωση η επιλογή μόνο κάποιων συγκεκριμένων νησιών. Προσπαθεί να ρίξει δόλωμα ο ΣΥΡΙΖΑ στα συγκεκριμένα νησιά, λόγω του προβλήματος που αντιμετωπίζουν με τους λαθρομετανάστες.

Η Χρυσή Αυγή καταθέτει τροπολογία, την οποία υπογράφουν οι εξής Βουλευτές της Χρυσής Αυγής: Ιωάννης Λαγός, Νικόλαος Κούζηλος, Δημήτρης Κουκούτσης, Γεώργιος Γερμενής και εγώ.

Εδώ, σήμερα, σας δίνεται η ευκαιρία, κυρίες και κύριοι συνάδελφοι, να παραδεχτείτε ότι πράγματι είστε ανθρωπιστές και ότι πράγματι θέλετε το καλό του Έλληνα. Αποδείξτε μας και δώστε μας, αν θέλετε, μαθήματα δημοκρατίας, αποδεχόμενοι την τροπολογία –και όχι απλά αποδεχόμενοι, αλλά να τη στηρίξετε σύσσωμοι όλοι σε αυτή την Αίθουσα και μετά, αν θέλετε, συνεχίζουμε τα μαθήματα δημοκρατίας.

Καταθέτουμε, λοιπόν, τροπολογία με θέμα «Επαναφορά μειωμένου συντελεστή φόρου προστιθέμενης αξίας στα νησιά». Σας αναφέρω την αιτιολογική έκθεση: Είναι γνωστό και γενικά αποδεκτό ότι τα νησιά αντιμετωπίζουν ιδιαίτερα προβλήματα και δυσκολίες, που οφείλονται στον νησιωτικό τους χαρακτήρα. Αυτός είναι και ο λόγος για τον οποίο το άρθρο 101 παράγραφος 4 του αναθεωρηθέντος Συντάγματος επιτάσσει ότι ο κοινός νομοθέτης και η διοίκηση υποχρεούνται να λαμβάνουν υπ’ όψιν τις ιδιαίτερες συνθήκες των νησιωτικών και ορεινών περιοχών, μεριμνώντας για την ανάπτυξή τους. Ανάλογη αναφορά για την αναγκαιότητα στήριξης των νησιωτικών και μειονεκτικών περιοχών περιλαμβάνεται και στη συνθήκη λειτουργίας της Ευρωπαϊκής Ένωσης, όπως και ειδικά για τις νησιωτικές περιοχές στο άρθρο 121 του Διεθνούς Δικαίου Θαλάσσης.

Τα βασικότερα προβλήματα είναι τα εξής:

Πρώτον, τα νησιά, λόγω της γεωγραφικής τους θέσης είναι αποκομμένα από την ηπειρωτική χώρα και επομένως και από την εσωτερική αγορά.

Δεύτερον, οι μετακινήσεις αλλά και οι εισαγωγές και οι εξαγωγές προϊόντων επιβαρύνονται υπέρμετρα, με αποτέλεσμα το κόστος των προϊόντων τόσο στον έμπορο όσο και στον καταναλωτή και συνακόλουθα εν συνόλω το κόστος διαβίωσης να είναι πολύ μεγαλύτερο σε σχέση με την υπόλοιπη Ελλάδα.

Τρίτον, ιδιαίτερα στα μικρά νησιά τα προβλήματα είναι περισσότερα, επειδή ο μικρός πληθυσμός που έχουν δεν επιτρέπει να αναπτυχθούν οικονομίες κλίμακας, που θα βοηθούσαν την εν γένει ανάπτυξή τους.

Τέταρτον, η ακτοπλοϊκή κυρίως αλλά και η αεροπορική σύνδεση σήμερα αποτελούν τροχοπέδη για την ανάπτυξή τους, λόγω της προβληματικής κατάστασης που επικρατεί στους τομείς αυτούς. Αποτελεί δε άμεση προτεραιότητα η αναβάθμιση της προσπελασιμότητας από αέρος και θαλάσσης στα νησιά, αφού είναι φυσικά ζωτικής σημασίας, ώστε να μην είναι απομονωμένα και να έχουν ευκαιρίες ανάπτυξης.

Πέμπτον, υπάρχει ανάγκη για την άμεση εφαρμογή ολοκληρωμένων δράσεων για την ενίσχυση των υποδομών και την καλύτερη λειτουργία της υγείας και της παιδείας, που παρουσιάζουν μεγάλα προβλήματα, αλλά και για την στήριξη τη απασχόλησης.

Έκτον, επιπλέον παρατηρείται ότι τα προβλήματα που αντιμετωπίζουν τα νησιά έχουν γίνει πολύ μεγαλύτερα εξαιτίας των αρνητικών επιπτώσεων που έχει σήμερα σε κάθε δραστηριότητά της η οικονομική κρίση.

Οι σχετικές, λοιπόν, διατάξεις του Συντάγματος αλλά και της συνθήκης λειτουργίας της Ευρωπαϊκής Ένωσης δεν πρέπει να μένουν γράμμα κενό, αλλά να υλοποιούνται καθημερινά στην πράξη. Τα νησιά μας πρέπει να έχουν ισοδύναμες ευκαιρίες με την ηπειρωτική χώρα στη συγκοινωνιακή, οικονομική, ενεργειακή, εφοδιαστική και ιατροφαρμακευτική επάρκεια.

Στην πράξη, όμως, σημειώνεται ελλιπής συγκοινωνιακή κάλυψη των νησιών μας με αντίκτυπο στην ικανότητα εφοδιασμού, τεράστιες ελλείψεις σε δομές υγείας, σε ιατρικό, νοσηλευτικό προσωπικό κ.λπ..

Οι μνημονιακές πολιτικές τα τελευταία χρόνια στη χώρα έχουν οδηγήσει στη λήψη υφεσιακών μέτρων και για τη νησιωτική χώρα, γεγονός που αντιτίθεται στην οικονομική ανάπτυξη των τοπικών κοινωνιών. Η αύξηση του ΦΠΑ σε 23% για εισιτήρια ΟΣΕ, ακτοπλοΐας, αεροπορικά, στα εστιατόρια, στα ξενοδοχεία, στην εστίαση, στα τρόφιμα, στο νερό, στην ξυλεία, στα τιμολόγια της ΔΕΗ, στα τιμολόγια του φυσικού αερίου, στα αγροτικά προϊόντα, στα θέατρα, στις εφημερίδες, στα περιοδικά είναι το τελειωτικό χτύπημα, όχι μόνο για τον τουρισμό αλλά και για την επιβίωση των νησιωτών.

Αξίζει να συγκρίνουμε τον ΦΠΑ με άλλες χώρες της Ευρωπαϊκής Ένωσης και ανταγωνιστικές μας. Η Ιταλία, Γαλλία, Αυστρία και Ισπανία έχουν ΦΠΑ 10% στα ξενοδοχεία και στην εστίαση. Η Κροατία έχει 13%. Η Γερμανία έχει 7% έως 19%, ενώ η Τουρκία έχει 8%. Ο ΦΠΑ στα καύσιμα στην Ελλάδα είναι 23%, στην Ιταλία 22%, στη Γαλλία και την Αυστρία 20%, ενώ η Γερμανία έχει μόλις 19%. Δηλαδή, οι εταίροι μας, που μας επιβάλλουν ΦΠΑ 23%, έχουν πολύ χαμηλότερο ΦΠΑ στην Ευρωζώνη.

Εξάλλου, το ειδικό καθεστώς μειωμένου φόρου προστιθέμενης αξίας για τα νησιά είναι μια πρακτική η οποία εφαρμόζεται σε όλες τις χώρες της Ευρωπαϊκής Ένωσης, για να περιοριστούν οι ανισότητες και τα προβλήματα που υπάρχουν.

Με το τρίτο, λοιπόν, μνημόνιο καταργήθηκε ο μειωμένος συντελεστής ΦΠΑ στα νησιά, παρά τις διακηρύξεις της Κυβέρνησης ότι αυτό αποτελούσε κόκκινη γραμμή.

Σύμφωνα, λοιπόν, με την παράγραφο 3 του άρθρου 52 του ν.4389/2016, επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις, όπως τροποποιήθηκε με την περίπτωση 3 της υποπαραγράφου Δ2 της παραγράφου δ΄ του άρθρου 2 του ν.4336/2015.

Τέταρτον, οι προβλεπόμενες στις παραγράφους 4, 5 και 6 του άρθρου 21 του ν.2859/2000, που αφορά μειώσεις των συντελεστών ΦΠΑ, καταργούνται σταδιακά ως ακολούθως από την 1η Οκτωβρίου 2015 στην πρώτη ομάδα νησιών, από την 1η Ιουνίου 2016 στη δεύτερη ομάδα νησιών και από την 1η Ιανουαρίου 2017 στα υπόλοιπα νησιά.

Έτσι, για τα νησιά Θήρα, Μύκονο, Νάξο, Πάρο, Ρόδο, Σκιάθο από την 1η Ιανουαρίου 2015 και για τα νησιά Σύρο, Θάσο, Άνδρο, Τήνο, Κάρπαθο, Μήλο, Σκύρο, Αλόννησο, Κέα, Αντίπαρο και Σίφνο από την 1η Ιουνίου 2016 δεν ισχύουν οι μειωμένοι συντελεστές του άρθρου 21 του Κώδικα του Φόρου Προστιθέμενης Αξίας του ν.2859/2000 και εφαρμόζονται οι συντελεστές ΦΠΑ που ισχύουν στην υπόλοιπη χώρα.

Εξάλλου, για τα νησιά των Νομών Λέσβου, Χίου, Σάμου, Δωδεκανήσου, Κυκλάδων και τα νησιά του Αιγαίου Θάσο και Σαμοθράκη, τις Βόρειες Σποράδες και Σκύρο, που προβλέπονταν συντελεστές ΦΠΑ μειωμένοι κατά 30%, οι οποίοι καταργούνταν από την 1η Ιουνίου 2017 κατ’ εφαρμογή της τελευταίας τρίτης φάσης αύξησης των συντελεστών του φόρου προστιθέμενης αξίας, στο πλαίσιο μιας μνημονιακής δέσμευσης για την εξομοίωση των συντελεστών του ΦΠΑ στα νησιά με αυτούς που ισχύουν στην υπόλοιπη Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σύμφωνα με το πρόσφατο διάγγελμα του Πρωθυπουργού αναστέλλεται η προγραμματισμένη αύξηση από την 1η Ιανουαρίου 2017 στα παραπάνω νησιά επειδή έχουν πληγεί ιδιαίτερα λόγω των λαθρομεταναστευτικών ροών. Κοινός τόπος είναι ότι συνολικά η κατάργηση των μειωμένων συντελεστών δεν επέφερε κανένα θετικό αποτέλεσμα στην εθνική μας οικονομία. Αντιθέτως, επλήγη η ανταγωνιστικότητα των νησιών, υπονομεύτηκε η οποιαδήποτε αναπτυξιακή προοπτική και επιδεινώθηκαν οι ήδη βεβαρημένες νησιωτικές οικονομίες.

Με την προτεινόμενη, λοιπόν, διάταξη και στο πλαίσιο των σχετικών διατάξεων του Συντάγματος, αλλά και τις συνθήκες λειτουργίας της Ευρωπαϊκής Ένωσης και ως αντιστάθμισμα για τα ιδιαίτερα προβλήματα και τις δυσκολίες που αντιμετωπίζουν και οφείλονται στον νησιωτικό τους χαρακτήρα, καταργείται για το σύνολο των νησιών η θεσπισθείσα με τις διατάξεις, πρώτον, περίπτωση δ΄ της παραγράφου 1 του άρθρου 1 του ν.4334/2015, δεύτερον, περίπτωση γ΄ της υποπαραγράφου Δ2 της παραγράφου δ΄ του άρθρου 2 του ν.4336/2015 και, τρίτον, παράγραφος 3 του άρθρου 52 του ν.4389/2016, κατάργηση των μειωμένων συντελεστών ΦΠΑ στα νησιά και επακόλουθα η αύξησή τους και εξομοίωσή τους με αυτούς που ισχύουν στην υπόλοιπη Ελλάδα.

Επαναφέρονται από τη δημοσίευση του παρόντος νόμου και χωρίς αναδρομική ισχύ οι αρχικές ρυθμίσεις για μειωμένους συντελεστές ΦΠΑ στα νησιά, όπως προβλεπόταν στις παραγράφους 4, 5, 6 του άρθρου 21 του ν.2859/2000.

Η τροπολογία μας στο σχέδιο νόμου, λοιπόν, του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, λέει: Καταργούνται από τη δημοσίευση του παρόντος νόμου και χωρίς αναδρομική ισχύ οι διατάξεις, όπως η περίπτωση δ΄ της παραγράφου 1 του άρθρου 1, όπως η περίπτωση 3 της υποπαραγράφου Δ2 της παραγράφου δ΄ και όπως η παράγραφος 3 του άρθρου 52.

Όπως καταλαβαίνετε, εμείς, επειδή πραγματικά ενδιαφερόμαστε για τον Έλληνα πολίτη, καταθέσαμε τροπολογία, βάσει της οποίας θα πρέπει να καταργηθεί η αύξηση του ΦΠΑ στα νησιά και να έχουν όλα να νησιά μας τον ίδιο ΦΠΑ.

Ιδού πεδίο δόξης λαμπρό! Ψηφίστε, στηρίξτε την τροπολογία της Χρυσής Αυγής, για να μας αποδείξετε ότι πράγματι δεν είστε αγκυλωμένοι ούτε σε ιδεοληψίες αλλά και ότι πράγματι θέλετε να προσφέρετε κάτι στον ελληνικό λαό. Θα πρέπει να την κάνετε δεκτή. Επιβάλλεται. Άλλωστε εσείς είστε που μιλάτε για εκδημοκρατισμό. Η Χρυσή Αυγή το κάνει πράξη.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Θα ισχύσει και σήμερα αυτό που διακομματικά έχει γίνει δεκτό, ότι θα μιλούν τρεις Βουλευτές και θα παρεμβαίνει Κοινοβουλευτικός Εκπρόσωπος ή Υπουργός. Οπότε προχωρούμε προς τους αγορητές εκ των Βουλευτών. Ο κ. Μηταράκης είναι ο πρώτος, θα ακολουθήσει η κ. Βράντζα και εν συνεχεία ο κ. Βορίδης.

Παρακαλώ, κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ιστορία του κ. Τσίπρα δεν είναι φυσικά success story, δεν είναι ούτε true story, όπως έλεγε προχθές ο κ. Τσακαλώτος. Είναι ένα failed (=αποτυχημένο) story. Μετά το θέατρο στη Νίσυρο είχαμε χθες το θέατρο στη Θεσσαλονίκη και σήμερα έχουμε το θέατρο της ονομαστικής ψηφοφορίας που ζητά –ποιος;- η Πλειοψηφία.

Είναι τρανή απόδειξη μιας Κυβέρνησης που έχει χάσει τον έλεγχο σε όλα τα μέτωπα, στην οικονομία, στη διαπραγμάτευση, στο μεταναστευτικό, στα εθνικά μας θέματα, μιας Κυβέρνησης συνυπεύθυνης για τις δηλώσεις Ζουράρι, δηλώσεις που έπρεπε να είχαν οδηγήσει σε άμεση αποπομπή, μια δήλωση προσβολή για τους νησιώτες μας, μιας Κυβέρνησης συνυπεύθυνης για τις δηλώσεις Τσιρώνη, που διαχωρίζει το εθνικό μας σύμβολο σε δημοσίου και ιδιωτικού δικαίου, μιας κοινοβουλευτικής Πλειοψηφίας συνυπεύθυνης για τις δηλώσεις Παρασκευόπουλου και για το εθνικό μας σύμβολο και για τη συμβίωση με την άκρα Δεξιά.

Είναι απόδειξη μιας Κυβέρνησης που με τη σημερινή τροπολογία προσπαθεί να συγκρίνει το κοινωνικό μέρισμα της κυβέρνησης Σαμαρά με τον τυχοδιωκτισμό της Κυβέρνησης Τσίπρα, μιας Κυβέρνησης που δεν μπορεί να κυβερνήσει, μιας Κυβέρνησης που οδηγείται σε ψεύτικες μαγκιές που διχάζουν την κοινωνία μας.

Αυτό που κάνατε ως αντιπολίτευση, να προσπαθείτε να διχάσετε τον ελληνικό λαό, το συνεχίζετε σήμερα ως Κυβέρνηση, για ένα θέμα που συμφωνούσαμε όλοι κι εμείς έχουμε αποδείξει την κοινωνική μας ευαισθησία στην πράξη.

Όμως, σας θυμίζω ότι το κοινωνικό μέρισμα της κυβέρνησης Σαμαρά, πρώτον, δόθηκε στο πλαίσιο μιας συμφωνίας και σε συμφωνία με το πρόγραμμα, δεύτερον, σε ένα έτος που η ελληνική οικονομία είχε επιστρέψει σε θετικούς ρυθμούς ανάπτυξης, τρίτον, σε μια στιγμή που μειώναμε για όλους τους πολίτες τα φορολογικά βάρη, όχι λίγες μέρες μετά που ψηφίσαμε έναν προϋπολογισμό με μέτρα δισεκατομμυρίων, όχι λίγες μέρες μετά τη στιγμή που ο κ. Χουλιαράκης σηκώθηκε στην Αίθουσα και μας ενημέρωσε για 4,5 δισεκατομμύρια ευρώ νέα μέτρα το 2019.

Από τη μια πανηγυρίζετε σήμερα γι’ αυτό που προσπαθείτε να φέρετε, από την άλλη οδηγείτε τον ελληνικό λαό στην εξαθλίωση με τα νέα μέτρα που φέρνετε, έχοντας οδηγήσει πίσω την ελληνική οικονομία και το 2015 και το 2016 στην ύφεση, έχοντας χάσει 20 δισεκατομμύρια ευρώ εθνικού πλούτου.

Κυρίες και κύριοι συνάδελφοι, «το ασφαλιστικό έχει κλείσει» έλεγε ο τέως Υπουργός κ. Κατρούγκαλος. Το είπε και η νυν Υπουργός στην τελετή παράδοσης-παραλαβής του Υπουργείου.

Βλέπουμε, όμως, ότι το ασφαλιστικό είναι ακόμη ανοιχτό και, κυρίως, με το δημιούργημα του κ. Κατρούγκαλου, την προσωπική διαφορά, έχετε εκθέσει στον κίνδυνο του κόφτη ένα σημαντικότατο μέρος του εισοδήματος των Ελλήνων συνταξιούχων.

Διαβάζοντας το σημερινό νομοσχέδιο στα άρθρα που αναφέρονται στο ασφαλιστικό, τρία είναι τα βασικά συμπεράσματα:

Πρώτον, δεν είστε έτοιμοι για τον Ενιαίο Φορέα Κοινωνικής Ασφάλισης. Πρέπει να λειτουργήσει την 1η Ιανουαρίου. Σήμερα, δεκαπέντε μέρες πριν, έρχεστε με επείγον νομοσχέδιο, όπου τα σαράντα δύο του άρθρα αλλάζουν προβλέψεις του νόμου Κατρούγκαλου. Τα δύο τρίτα του νομοσχεδίου σήμερα αλλάζουν, λίγες εβδομάδες, λίγους μήνες μετά το νομοσχέδιο του κ. Κατρούγκαλου, καταδεικνύοντας πόσο σωστή ήταν η θέση της Νέας Δημοκρατίας τον Μάιο, που διαφωνήσαμε στο ενιαίο ταμείο και είχαμε προτείνει ενναλακτικά τη δημιουργία τριών αυτοτελών ταμείων για τους μισθωτούς, για τους αυτοαπασχολούμενους και για τους αγρότες.

Εσείς, για να εντυπωσιάσετε, ψηφίσατε τον ΕΦΚΑ και τώρα αποδεικνύεστε αδύναμοι να εφαρμόσετε τον δικό σας νόμο. Αλλάζετε και την κανονιστική πράξη έκδοσης του κανονισμού ασφάλισης και παροχών, το οποίο θα γίνει –λέει- με υπουργική απόφαση αντί προεδρικού διατάγματος, γιατί είναι –λέει- πιο εύκολο, γιατί δεν προλαβαίνετε να βγάλετε, όπως είναι το σωστό νομοθετικά, προεδρικό διάταγμα.

Επίσης, δεν ορίζετε καν μια προθεσμία για την έκδοσή του. Έπρεπε να βάλετε μια προθεσμία, έστω μακρά αλλά ρεαλιστική, για να προχωρήσει ομαλά η ενοποίηση. Γιατί οι εργαζόμενοι σας καταγγέλλουν ότι εδώ και επτά μήνες κάνετε μόνο ασκήσεις επί χάρτου και έχετε αποκλείσει τους εργαζόμενους, που έχουν τη γνώση, έχουν την τεχνογνωσία, απ’ όλες τις διαβουλεύσεις.

Το δεύτερο συμπέρασμα είναι ότι δεν προχωράτε τελικά σε ουσιαστική ενοποίηση ταμείων, γιατί ο ΕΦΚΑ είναι απλώς ένα άθροισμα των μερών του.

Αυτό δεν είναι μεταρρύθμιση, κυρίες και κύριοι συνάδελφοι. Ο κύριος Υφυπουργός είπε προχθές ότι ούτε ταμπέλες ούτε βαφές στα κτήρια δεν θα αλλάξουν. Χαρακτηριστικά αναφέρω ότι ο κάθε εντασσόμενος φορέας θα έχει εντός του ΕΦΚΑ δικό του τμήμα προσωπικού και δικό του τμήμα οικονομικής διαχείρισης. Δεν φτιάχνετε, λοιπόν, μια σύγχρονη, ευέλικτη νέα υπηρεσία και δεν θα επιτευχθούν, λοιπόν, και οι οικονομίες κλίμακος. Το ΓΛΚ μιλάει μόνο για 61.000 ευρώ τον μήνα κέρδος απ’ αυτό τον ενιαίο φορέα .

Το τρίτο συμπέρασμα είναι ότι, όπως σε όλα τα νομοσχέδια που έχει φέρει η Κυβέρνηση ΣΥΡΙΖΑ, προβλέπετε τη δημιουργία νέων δομών. Προβλέπετε, παραδείγματος χάριν, απεριόριστο αριθμό μονάδων ειδικού σκοπού -τι συνιστά ειδικός σκοπός;- χωρίς να προβλέπετε προϋπολογισμό, ούτε αρμοδιότητες ούτε τη στελέχωσή τους. Και βέβαια, υπάρχουν, όπως πάντα, πολλά παραδείγματα προχειρότητας: αλληλοκαλυπτόμενες αρμοδιότητες και οργανικές μονάδες που έχουν διαφορετική ονομασία σε διαφορετικά σημεία του νομοσχεδίου.

Φέρνετε και κάποιες βελτιώσεις, όπως η πρόβλεψη για μεταβατική περίοδο από 1η Ιουλίου στον τρόπο υπολογισμού των εισφορών του ΝΑΤ και διευκρινίσεις για τον υπολογισμό του εφάπαξ των ναυτικών μας.

Βέβαια, όλοι ξέρουμε ότι αυτά είναι ημίμετρα. Δίνουν μια μικρή ανάσα μόνο στο ΝΑΤ και στους ναυτικούς. Δεν αποτελούν ολοκληρωμένη αντιμετώπιση των οξύτατων προβλημάτων, συμπεριλαμβανομένου και του ασφαλιστικού του κλάδου της ναυτιλίας, που είναι ο βασικότατος πυλώνας ανάπτυξης της χώρας.

Κυρίες και κύριοι συνάδελφοι, η Κυβέρνηση τελικά αναδιανέμει φτώχεια και μιζέρια και το ασφαλιστικό του κ. Κατρούγκαλου είναι και αντικίνητρο για την εργασία και αντικίνητρο για την αποταμίευση και αντικίνητρο για την ασφάλιση. Και μετά τη φυσική μετανάστευση των Ελλήνων έχουμε και την ασφαλιστική μετανάστευση σε άλλες χώρες, σε άλλες αγορές.

Αναφέρθηκα πριν στη Νίσυρο. Ο κύριος Πρωθυπουργός χρησιμοποίησε τα νησιά μας ως σκηνικό για να δώσει την παράστασή του και, αντί να δώσει συγκεκριμένες απτές λύσεις στα οξύτατα προβλήματα των νησιωτών μας, μας παρουσίασε γενικόλογα σχέδια.

Ο κ. Τσίπρας ξέχασε ότι ο ίδιος στην επιστολή του προς τους θεσμούς τον Ιούνιο του 2015, στη σελίδα 3, είναι ο ίδιος που πρότεινε την κατάργηση του μειωμένου συντελεστή ΦΠΑ στα νησιά, μέτρο που έχει ήδη εφαρμόσει σε μεγάλο αριθμό νησιών και θα εφαρμόσει οριστικά σε όλα τα νησιά, γιατί, όπως διαβεβαίωσε προχθές από το Μαξίμου, θα καταργηθεί το ΦΠΑ σε όλα τα νησιά μετά απ’ αυτή τη βραχύβια παράταση, που είναι αποτέλεσμα της ενωμένης αντίδρασης όλων των νησιωτών, που σας αναγκάσαν να υποχωρήσετε.

Όμως, αυτοί οι νησιώτες ζητούν από εσάς μια μόνιμη λύση στο θέμα του ΦΠΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Κλείνω με την πρόταση της Νέας Δημοκρατίας για την έξοδο από την κρίση, όπως την εξέφρασε ο Πρόεδρός μας Κυριάκος Μητσοτάκης:

Πρώτον, χρειάζεται αλλαγή στο μείγμα πολιτικής, με αποκλιμάκωση των συντελεστών φορολογίας για όλους και όχι μόνο για τους επιχειρηματίες, όπως ψευδώς διαστρεβλώνετε τα λεγόμενά μας.

Δεύτερον, χρειάζεται άμεση αποκατάσταση της ρευστότητας του τραπεζικού συστήματος, για να στηρίξει τη μικρομεσαία επιχείρηση με επίλυση του οξύτατου προβλήματος των κόκκινων δανείων.

Τέλος, χρειάζονται μεταρρυθμίσεις παντού: στο κράτος, στη δικαιοσύνη, στη διοίκηση, για να έχουμε μια χώρα σύγχρονη και φιλική προς τους επενδυτές, προς τους εργαζόμενους, μια χώρα που θα παράγει πλούτο. Και αυτόν τον πλούτο, κυρίες και κύριοι συνάδελφοι, πρέπει να διανείμουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Η κ. Βράντζα, Βουλευτής του ΣΥΡΙΖΑ, έχει τον λόγο.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, λίγες μόλις ημέρες μετά από την ψήφιση του προϋπολογισμού, ενός προϋπολογισμού με θετικό δημοσιονομικό και αναπτυξιακό πρόσημο για τη χώρα μας, συζητάμε σήμερα ένα ακόμη σημαντικό νομοσχέδιο, με στόχο την αναδιάρθρωση του συστήματος κοινωνικής πρόνοιας.

Είναι εξαιρετικά σημαντικό σε αυτή τη συγκυρία για τη χώρα να εκσυγχρονιστεί και να θωρακιστεί ο μηχανισμός κατανομής των κοινωνικών επιδομάτων προς τους δικαιούχους. Όταν το 45% των συνταξιούχων σήμερα λαμβάνει σύνταξη κάτω από 665 ευρώ, δηλαδή στα όρια της φτώχειας, ενώ πάνω από τέσσερα εκατομμύρια Έλληνες αντιμετωπίζουν τον κίνδυνο της φτώχειας και του κοινωνικού αποκλεισμού, οφείλουμε να νοικοκυρέψουμε τους μηχανισμούς του συστήματος κοινωνικής πρόνοιας.

Όπως εύστοχα τέθηκε από την αρμόδια Υπουργό, με το υπό ψήφιση νομοσχέδιο το κράτος αποκτά για πρώτη φορά τα αναγκαία εργαλεία, ώστε να κατεδαφίσει το καθεστώς της πολυνομίας και κακονομίας, που τις προηγούμενες δεκαετίες εξέθρεψε και υπέθαλψε πελατειακές σχέσεις και κατασπατάλησε πολύτιμους πόρους.

Ουσιαστικά είναι η πρώτη φορά εδώ και δεκαετίες, που επιχειρείται η διαμόρφωση ενός ενιαίου πλαισίου, που θα προβλέπει ισότιμα ίδιους κανόνες και απλές, διαφανείς διαδικασίες για όλους τους πολίτες.

Συνεπώς το στοίχημα για την Κυβέρνησή μας, το οποίο νομίζω ότι αποτυπώνεται με σαφήνεια στο υπό ψήφιση νομοσχέδιο, είναι να αντιπαλέψει χρόνιες αδυναμίες ενός συστήματος κοινωνικής φροντίδας, το οποίο διακρινόταν επί δεκαετίες από τον κατακερματισμό, τις επικαλύψεις αρμοδιοτήτων πολλών και διαφόρων διευθύνσεων και φορέων, καθώς και την παντελή έλλειψη συντονισμού και αξιολόγησης.

Αυτές, ακριβώς, οι αδυναμίες είναι που έχουν συσσωρευτεί επί δεκαετίες και έχουν διαμορφώσει μια κατάσταση πολυνομίας, η οποία στοιχίζει ακριβά στο κράτος και είναι ταυτόχρονα αναποτελεσματική και επιβαρυντική για τους πολίτες, δίχως ενιαία και συστηματική εποπτεία. Και αυτή ακριβώς η κατάσταση είναι που ευνοεί τις πελατειακές σχέσεις και τη διαφθορά.

Με το παρόν νομοσχέδιο έχουμε τη σύσταση ενός αποτελεσματικού εθνικού μηχανισμού για τον συντονισμό, την παρακολούθηση και την αξιολόγηση των πολιτικών κοινωνικής ένταξης και κοινωνικής συνοχής. Πρόκειται για έναν μηχανισμό, ο οποίος θα επιτρέψει για πρώτη φορά στην Ελλάδα, στο σύνολο των δημοσίων υπηρεσιών, στους δήμους, στις περιφέρειες και στα Υπουργεία, να έχουν μια ξεκάθαρη εικόνα των αναγκών και του τι πρέπει να κάνουν σε επίπεδο προνοιακής πολιτικής και κοινωνικής φροντίδας.

Ωστόσο, προκειμένου να λειτουργήσει αποτελεσματικά και προς όφελος των πολιτών ο μηχανισμός, είναι εξαιρετικά κρίσιμο να λειτουργήσουν στην πράξη, τόσο τα περιφερειακά παρατηρητήρια κοινωνικής ένταξης και οι υπηρεσίες κοινωνικής μέριμνας των δεκατριών περιφερειών, όσο και οι δημοτικές κοινωνικές υπηρεσίες και τα κέντρα κοινότητας.

Ειδικά δε τα κέντρα κοινότητας, που θα αποτελούν τα πρώτα σημεία επαφής με τους συμπολίτες μας, γιατί εκεί θα απευθύνονται οι πολίτες με τα προβλήματα και τα αιτήματά τους και θα ενημερώνονται για τα δικαιώματα και τις δυνατότητες να ενταχθούν σε προγράμματα, θα πρέπει, κυρία Υπουργέ, να στελεχωθούν άμεσα και φυσικά να μην κολλήσουν σε ατέρμονες και αδιέξοδες διαδικασίες επιλογής προσωπικού.

Ένας σημαντικός στόχος του νομοσχεδίου είναι ο εξορθολογισμός της προνοιακής πολιτικής και η διοχέτευση με απλές, μη γραφειοκρατικές διαδικασίες των προνοιακών επιδομάτων σε αυτούς που έχουν πραγματική ανάγκη. Για τον λόγο αυτό θεωρώ πολύ σημαντική τη θέσπιση μιας συγκροτημένης και ολοκληρωμένης ηλεκτρονικής παρακολούθησης των επιδομάτων.

Μιλάω για το Ενιαίο Γεωπληροφοριακό Σύστημα. Με αυτό το σύστημα και τα μητρώα, που θα περιλαμβάνει, θα έχουμε στη διάθεσή μας ένα σημαντικό εργαλείο για την εξασφάλιση της ενημέρωσης, της διαφάνειας, της αμεσότητας, της αντικειμενικότητας, του σχεδιασμού και της χρηστής διοίκησης και κατανομής των πόρων στον τομέα της κοινωνικής προστασίας.

Οι πολίτες θα μπορούν με αξιοπρέπεια να θέτουν τα αιτήματά τους και να έχουν άμεση ανταπόκριση, χωρίς να εξαναγκάζονται να αναζητούν πρόθυμους μεσάζοντες, προκειμένου να τους παρέχονται, έναντι προφανώς πολιτικής ή άλλης αντιπαροχής, υπηρεσίες και ωφελήματα, που ούτως ή άλλως δικαιούνται εκ του νόμου.

Έτσι, θα εποπτεύεται και θα ελέγχεται αποτελεσματικά και η ίδια η διοίκηση, καθώς και όσοι φορείς θα εμπλέκονται στις σχετικές διαδικασίες καταχώρισης και τεκμηρίωσης των αιτημάτων.

Από την άλλη πλευρά, είναι πολύ σημαντικό, η προνοιακή πολιτική να συνοδεύεται και από δράσεις κοινωνικής ένταξης και κοινωνικής συνοχής. Γι’ αυτό και η θεσμική καθιέρωση του Εθνικού Μηχανισμού θα συμβάλλει καθοριστικά, όχι μόνο στην ανάπτυξη και στη συστηματική παρακολούθηση των δράσεων εκσυγχρονισμού της κοινωνικής προστασίας, αλλά και στην ενθάρρυνση της κοινωνικής ενσωμάτωσης. Επιτυγχάνεται, δηλαδή, ένα μείγμα πολιτικών, οι οποίες δεν θα δίδουν έμφαση μόνο στις παροχές επιδοματικού χαρακτήρα, αλλά θα ενθαρρύνουν και θα ενισχύουν και την επανένταξη στην αγορά εργασίας των ευάλωτων κοινωνικών ομάδων.

Προς τον σκοπό αυτό, θεωρώ εξαιρετικά σημαντικό, πέραν των θεσπιζόμενων επιδομάτων, τα οποία με το παρόν νομοσχέδιο επεκτείνονται πλέον σε πανελλαδική φάση μέσω του Κοινωνικού Εισοδήματος Αλληλεγγύης, ότι οι δικαιούχοι θα έχουν αυτόματη πρόσβαση στο δημόσιο σύστημα υγείας, δωρεάν φάρμακα, καθώς και πρόσβαση στα κοινωνικά παντοπωλεία μέσω του ΕΣΠΑ.

Θεωρώ, όμως, ακόμα πιο σημαντικό ότι με το παρόν νομοσχέδιο, στις αρμοδιότητες της Διεύθυνσης Καταπολέμησης της Φτώχειας περιλαμβάνονται διατάξεις, όπως η συνεργασία με τις αρμόδιες υπηρεσίες του ΟΑΕΔ για τον σχεδιασμό στοχευμένων προγραμμάτων και την προώθηση του 10% των ωφελούμενων σε δράσεις ένταξης ή επανένταξης στην αγορά εργασίας μέσα από προγράμματα κοινωφελούς εργασίας και επαγγελματικής κατάρτισης.

Κλείνοντας, αυτό που θέλω να τονίσω είναι ότι το παρόν νομοσχέδιο έρχεται να δώσει αποτελεσματικές και διαυγείς λύσεις στα καθημερινά προβλήματα των ελληνικών νοικοκυριών. Και αυτό το πράττει, έχοντας απόλυτη συναίσθηση των πραγματικών αναγκών, των βιοτικών συνθηκών, αλλά και της αξιοπρέπειας όλων εκείνων των ευάλωτων κοινωνικών ομάδων και των συμπολιτών μας, που απαιτούν την ουσιαστική ενίσχυση, την έμπρακτη στήριξη, αρωγή και αλληλεγγύη μας.

Ακριβώς, έχοντας πλήρη επίγνωση αυτής της κατάστασης, ο Πρωθυπουργός ανακοίνωσε τη χορήγηση έκτακτης στήριξης προς τους συνταξιούχους, την οποία καλούμαστε σήμερα να επικυρώσουμε. Φαντάζομαι και ελπίζω ότι καμμιά πτέρυγα δεν θα έχει αντίρρηση. Οι αντιδράσεις των δανειστών και του κ. Σόιμπλε ήταν λίγο-πολύ αναμενόμενες. Αυτό που προκαλεί αλγεινή εντύπωση είναι οι αντιδράσεις της Αξιωματικής Αντιπολίτευσης.

Σας καλώ, λοιπόν, να υπερψηφίσετε, τόσο το υπό συζήτηση σχέδιο νόμου, όσο και την τροπολογία για τη στήριξη των συνταξιούχων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο κ. Βορίδης, Βουλευτής της Νέας Δημοκρατίας, έχει τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Επανερχόμαστε, προφανώς, σε ένα περιβάλλον εξαιρετικά κρίσιμο και έχει μια σημασία να αναλογιστεί κανείς το είδος της Κυβερνήσεως και των Υπουργών, που εκπροσωπούν αυτή την κρίσιμη στιγμή τη χώρα: Πρωθυπουργός, ο οποίος αποκαλεί τον Υπουργό Εθνικής Άμυνας «μπούλη», χαριεντιζόμενος, Υπουργός ο οποίος λέει «δεν έχει σημασία να χάσουμε δύο, τρία νησιά, εμείς καλά να είμαστε, τη γλώσσα μας να κρατήσουμε, θα τα ξαναπάρουμε» και έτερος πρώην Υπουργός, ο οποίος κρίνει ότι είναι ώριμο το περιβάλλον, για να ανοίξουμε τη συζήτηση για το ότι τελικώς δεν υπάρχει πρόβλημα, ας αποποινικοποιηθεί το κάψιμο της σημαίας. Αυτά είναι δηλώσεις του τελευταίου σαρανταοχταώρου σε αυτό το περιβάλλον, σε αυτή την κρίσιμη χρονική στιγμή.

Και τι έχουμε σήμερα σε αυτή την Αίθουσα; Ένα ακόμα επικοινωνιακό τέχνασμα του κυρίου Πρωθυπουργού. Αυτό νομίζει ότι πρέπει να κάνει αυτή την ώρα.

Έρχεται, κυρίες και κύριοι συνάδελφοι, στην Εθνοσυνέλευση, έρχεται στο Κοινοβούλιο και εισηγείται την παροχή ενός επιδόματος. Λέει ψέματα, φυσικά, ότι είναι η δέκατη τρίτη σύνταξη, αυτό κατέστη σαφές. Νομίζει ότι ξεχνά κανείς και μπορεί να κοροϊδέψει για το τι έχει κάνει στους συνταξιούχους, ότι τους έχει κόψει το ΕΚΑΣ. Νομίζει ότι μπορεί να κοροϊδέψει για την επιβάρυνση που τους δημιούργησε από τις συμμετοχές στον ΕΟΠΥΥ, από την αύξηση του ΦΠΑ, αλλά λέει «θα δώσω το επίδομα» και ζητά την έγκριση του Κοινοβουλίου, για να δώσει το επίδομα. Και χωρίς καμμία πτέρυγα να έχει εκφράσει ουσιώδη αντίρρηση, έρχεται και λέει «θα κάνω ονομαστική ψηφοφορία». Μάλιστα!

Όμως, εδώ γεννιέται ένα ερώτημα: Ποιο είναι αυτό που τίθεται σήμερα στο Ελληνικό Κοινοβούλιο; Να δώσουμε ή να μη δώσουμε τα ποσά αυτά στους χαμηλοσυνταξιούχους; Αυτό είναι το ερώτημα; Τότε, εγώ θα σας πω «γιατί μόνο αυτά; Να δώσουμε και περισσότερα», αν αυτό είναι το ερώτημα.

Ποιος έχει αντίρρηση επ’ αυτού; Αυτή είναι η συζήτηση; Έτσι συμβαίνει με τα οικονομικά μέτρα;

Ήρθε ο κύριος Πρωθυπουργός και μας είπε: «Αυτό, μην ανησυχείτε, είναι υπεραπόδοση των εσόδων». Και είπαμε εμείς: Μήπως πρέπει να ανησυχήσουμε; Γιατί κάθε φορά που μας λέει ότι δεν πρέπει να ανησυχούμε, τελικώς πρέπει να ανησυχούμε.

Είναι υπεραπόδοση των εσόδων. Εκφράστηκε κατ’ αρχήν μία πρώτη αντίρρηση, μια πρώτη επιφύλαξη. Το πλεόνασμα έχει οριστικοποιηθεί; Γιατί; Διότι, αν δεν έχει οριστικοποιηθεί το πλεόνασμα, που οριστικοποιείται τον Μάρτιο, θα βρούμε μπροστά μας το ζήτημα αυτό, αν δεν κουμπώσουν οι αριθμοί.

Ρωτάμε, λοιπόν, τώρα εδώ ευθέως: Ποιο είναι ξανά το θέμα μας; Ναι ή όχι στα ποσά των συνταξιούχων; Τελεία; Απάντηση: Αναφανδόν ναι. Είναι, όμως, έτσι; Γιατί βλέπετε ότι τώρα δεν είναι έτσι, διότι συνεδέθη, παραδείγματος χάριν, η χορήγηση του ποσού αυτού από το ζήτημα της ρύθμισης του χρέους.

Να μας πει όλο το ερώτημα ο κύριος Πρωθυπουργός τότε; Ναι ή όχι στα ποσά αυτά, αλλά απώλεια της ρυθμίσεως του χρέους; Ναι ή όχι στα ποσά αυτά, αλλά αύριο το πρωί ισοδύναμα για τα ποσά αυτά, ενδεχομένως με αυξήσεις της φορολογίας; Ναι ή όχι στα ποσά αυτά, αλλά με κίνδυνο να μην ολοκληρώνεται η αξιολόγηση; Είναι καθαρό το ναι; Ναι ή όχι, χωρίς συνέπειες ή είναι ναι ή όχι με συνέπειες;

Ήρθε εδώ ο Πρωθυπουργός και μας διαβεβαίωσε ότι δεν υπάρχουν συνέπειες. Αυτό μας είπε. Μας είπε ότι είναι μέσα στη συμφωνία, ότι δεν υπάρχει κανένα πρόβλημα, ότι τα ζητήματα αυτά τα έχει τακτοποιήσει, ότι έχει ελέγξει το διεθνές περιβάλλον, ότι δεν πρόκειται να το βρούμε μπροστά μας, ότι είναι η υπεραπόδοση των εσόδων. Και αμέσως δημιουργήθηκαν οι αντιδράσεις που δημιουργήθηκαν.

Τι κάνει ο Πρωθυπουργός; Λέει ψέματα στο Κοινοβούλιο και αρχίζει πάλι η γνωστή εξιστόρηση ποιος είναι με τους δανειστές και ποιος δεν είναι με τους δανειστές; Τη σύμβαση με τους δανειστές ποιος την έχει κάνει; Ο Πρωθυπουργός δεν την έχει κάνει; Τη συνεννόηση με όλους αυτούς τους θεσμούς, την τρόικα, ποιος την κάνει; Η Κυβέρνηση δεν την κάνει; Εσείς την κάνετε, συνάδελφοι; Οι συνάδελφοι του ΣΥΡΙΖΑ είστε εκεί; Διαπραγματεύεστε; Μιλάτε; Ξέρετε τι γίνεται; Ξέρουμε εμείς;

Ποιος εκπροσωπεί τη χώρα σε αυτήν τη συζήτηση με τους δανειστές, που πρέπει να διαλέξουμε με ποιους είμαστε; Είμαστε με την Κυβέρνηση ή με τους δανειστές; Η Κυβέρνηση δεν μιλάει με αυτούς τους κακούς δανειστές; Αυτή δεν συνομιλεί κάθε μέρα; Αυτή δεν διαπραγματεύεται; Αυτή δεν κλείνει συμφωνίες; Αυτή δεν συμφώνησε το 3,5% για την επόμενη δεκαετία; Εμείς το συμφωνήσαμε;

Άρα, για να καταλάβω: Δεν έρχεται εδώ η Κυβέρνηση να μας πει τι είναι αυτό που ζητάει από το Κοινοβούλιο; Μέχρι χτες, ο Πρωθυπουργός μας έλεγε ότι δεν υπάρχουν αστερίσκοι, ότι είναι καθαρό, πως δεν υπάρχει κανένα πρόβλημα, δεν το βρίσκουμε μπροστά μας.

Θα μας φέρετε σε δέκα μέρες να το «ξεψηφίσουμε»; Θα μας φέρετε σε δεκαπέντε μέρες ισοδύναμα σε φορολογία; Θα μας πείτε: «Τι να κάνουμε; Δώσαμε μία ένδοξη μάχη, αλλά έχουμε μπροστά μας έναν ακόμη επώδυνο συμβιβασμό;». Διότι έχουμε πια εμπειρία από τις μάχες που δίνετε. Έχουμε πια πείρα από τον τρόπο, με τον οποίο αντιμετωπίζετε τα πράγματα. Έχει εμπειρία ο λαός μας για το πού οδηγούν όλα αυτά.

Άρα, πείτε μας εδώ ποιες συγκεκριμένα είναι οι δεσμεύσεις. Ο ελληνικός λαός δεν πρόκειται να βγει από το πρόγραμμα με τα επικοινωνιακά τεχνάσματα του κ. Τσίπρα. Και να είμαστε συνεννοημένοι εδώ: Θέλετε να συμφωνήσουμε μέσα στο Κοινοβούλιο σε μια σειρά πραγμάτων; Συμφωνείτε ότι το πλεόνασμα πρέπει να είναι στο 2%; Συμφωνείτε. Και εμείς συμφωνούμε. Τώρα που το έχουμε συμφωνήσει, θέλετε να πάτε να το πετύχετε; Από εμάς εξαρτάται να σας δώσουμε το πλεόνασμα; Σας το λέμε εμείς, 2%. Πηγαίνετε και κάντε το. Πηγαίνετε, διαπραγματευτείτε, αλλά ελάτε πίσω με συμφωνία. Θέλετε να συμφωνήσουμε;

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΣΩΚΡΑΤΗΣ ΒΑΡΔΑΚΗΣ:** Στο 4,5%;

**ΜΑΥΡΟΥΔΗΣ ΒΟΡΙΔΗΣ:** Μην το λέτε αυτό το επιχείρημα. Μην το λέτε. Με ποιους ρυθμούς ανάπτυξης, 4,5%; Μην το λέτε. Χίλιες φορές τα έχουμε πει. Πάλι αυτό το επιχείρημα; Πήγατε και συμφωνήσατε, βρε αθεόφοβοι, 3,5% για μια δεκαετία! Για μια δεκαετία! Κι έρχεται εδώ ο Υπουργός, μέσα στο Κοινοβούλιο και λέει, «Δεν έχω κάνει καμμιά συμφωνία»!

(Χειροκροτήματα από την πτέρυγα της Νέας Δημοκρατίας)

**ΜΕΡΟΠΗ ΤΖΟΥΦΗ:** Μην επιμένετε σε αυτό.

**ΜΑΥΡΟΥΔΗΣ ΒΟΡΙΔΗΣ:** Μα, τι να μην επιμένω; Να μη διαβάζω τα έγγραφα;

**ΜΕΡΟΠΗ ΤΖΟΥΦΗ:** Τα έγγραφα τα διαβάζετε, όπως θέλετε εσείς.

**ΜΑΥΡΟΥΔΗΣ ΒΟΡΙΔΗΣ:** Τι να διαβάσω; Δεν διαβάζω την απόφαση του Eurogroup; Έχει πολλές αναγνώσεις; Λέει ότι στην απόφαση που συμμετείχε ο Υπουργός, 3,5% είναι ο στόχος του πλεονάσματος μεσοπρόθεσμα!

**ΜΕΡΟΠΗ ΤΖΟΥΦΗ:** Δεν είναι απόφαση. Είναι σενάριο. Αυτό λέει.

**ΜΑΥΡΟΥΔΗΣ ΒΟΡΙΔΗΣ:** Τι σενάριο;

**ΜΕΡΟΠΗ ΤΖΟΥΦΗ:** Σενάριο.

**ΜΑΥΡΟΥΔΗΣ ΒΟΡΙΔΗΣ:** Είναι σενάριο η απόφαση του Eurogroup;

**ΜΕΡΟΠΗ ΤΖΟΥΦΗ:** Είναι σενάριο. Αυτό γράφει.

**ΜΑΥΡΟΥΔΗΣ ΒΟΡΙΔΗΣ:** Κοιτάξτε, έχουμε ένα πρόβλημα σε αυτή τη χώρα. Οι αποφάσεις είναι αποφάσεις και παράγουν δεσμευτικότητες. Τα σενάρια είναι στα έργα.

(Χειροκροτήματα από την πτέρυγα της Νέας Δημοκρατίας)

Το πρόβλημα είναι ότι εσείς πάτε και ψηφίζετε και δεσμεύετε τη χώρα και νομίζετε ότι είναι σενάρια, τα οποία, εν συνεχεία, ερχόμαστε εδώ και τα ζούμε ως αλγεινή πραγματικότητα! Δυστυχώς, δεν είναι καθόλου σενάρια! Είναι η δραματική πραγματικότητα, την οποία ζούμε!

Εδώ, λοιπόν, στο συγκεκριμένο, ο Πρωθυπουργός, για μια ακόμη φορά, ψευδόμενος ενώπιον του Κοινοβουλίου, κυρίες και κύριοι συνάδελφοι, δεν μας είπε ότι αυτά είναι εξασφαλισμένα; Δεν μας είπε ότι είναι από την απόδοση; Δεν μας είπε ότι δεν δημιουργείται πρόβλημα; Πριν αλέκτωρ φωνήσαι τρεις, το πρόβλημα δημιουργήθηκε. Αναιρεί και όλες τις δικές σας εξαγγελίες για τη μεγάλη επιτυχία του χρέους, γιατί αυτή τη στιγμή αυτή η μεγάλη επιτυχία έχει παγώσει!

Εμείς, στα επικοινωνιακά παιχνίδια του κ. Τσίπρα δεν συμμετέχουμε. Είναι δικές σας οι ευθύνες, είναι δικά σας τα προβλήματα, είναι δική σας η διακυβέρνηση της χώρας. Δεν θα μεταθέσετε τις αποτυχίες σας και τις ανικανότητές σας στην Αξιωματική Αντιπολίτευση!

(Χειροκροτήματα από την πτέρυγα της Νέας Δημοκρατίας)

 **ΜΕΡΟΠΗ ΤΖΟΥΦΗ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Μερόπη Τζούφη.

**ΜΕΡΟΠΗ ΤΖΟΥΦΗ:** Επειδή το θέμα αυτό τέθηκε κι εχθές και απαντήθηκε, σχετικά με τη δέσμευση της Κυβέρνησης…

**ΙΩΑΝΝΗΣ ΒΡΟΥΤΣΗΣ:** Πώς παίρνει τον λόγο; Έχει ομιλία;

**ΜΕΡΟΠΗ ΤΖΟΥΦΗ:** Ναι, παίρνω τον λόγο. Είμαι Κοινοβουλευτική Εκπρόσωπος. Δεν μπορώ να το κάνω; Να διευκρινίσω.

**ΠΡΟΕΔΡΕΥΩΝ (Αναστάσιος Κουράκης):** Έχει ομιλία, ναι.

**ΜΑΥΡΟΥΔΗΣ ΒΟΡΙΔΗΣ:** Θα απαντήσει και ο Κοινοβουλευτικός μας Εκπρόσωπος και θα ανοίξουμε κουβέντα!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Είναι η ομιλία αυτή, δηλαδή;

**ΜΕΡΟΠΗ ΤΖΟΥΦΗ:** Δεν είναι η ομιλία. Είναι απάντηση. Το δικαιούμαι, αγαπητέ συνάδελφε.

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, ξέρετε πολύ καλά ότι μπορούν οι Κοινοβουλευτικοί Εκπρόσωποι για πολύ λίγο να παίρνουν τον λόγο.

**ΜΕΡΟΠΗ ΤΖΟΥΦΗ:** Επί του συγκεκριμένου θέματος.

**ΠΡΟΕΔΡΕΥΩΝ (Αναστάσιος Κουράκης):** Ναι, μόνο γι’ αυτό το σημείο, για ένα-δύο λεπτά. Αυτό είναι. Και μπορεί να το κάνει οποιοσδήποτε τώρα.

**ΜΕΡΟΠΗ ΤΖΟΥΦΗ:** Επειδή αυτό απαντήθηκε κι εχθές, θα το απαντήσω ξανά.

Η Κυβέρνηση, λοιπόν, ποτέ δεν αποδέχθηκε πρωτογενή πλεονάσματα ύψους 3,5% για δέκα χρόνια μετά τη λήξη του προγράμματος. Η Νέα Δημοκρατία, για μια ακόμη φορά, διαστρεβλώνει την πραγματικότητα.

Το κείμενο που κατατέθηκε και υποστηρίζει ότι η χώρα έχει δεσμευτεί, είναι έκθεση συμμόρφωσης της Κομισιόν που λέει πράγματι αυτό, ενώ υπάρχουν και άλλες εκθέσεις συμμόρφωσης του ΔΝΤ, που αναφέρουν πρωτογενή πλεονάσματα ύψους 1,5%.

Τα κείμενα αυτά δεν είναι δεσμευτικά για την Ελληνική Κυβέρνηση και δεν υπογράφονται από την Ελληνική Κυβέρνηση, η οποία δεν αποδέχεται αυτές τις υποθέσεις για τα πλεονάσματα, διεκδικώντας μια βιώσιμη λύση για το χρέος.

Ευχαριστώ πολύ για τη δυνατότητα που μου δώσατε.

(Χειροκροτήματα από την πτέρυγα του ΣΥΡΙΖΑ)

 **ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Τον λόγο έχει ο κ. Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Επειδή, πράγματι, εχθές ακούστηκε η άποψη αυτή κι επειδή, πράγματι, ακούστηκε και η κυρία Υπουργός που, εκφράζοντας αυθεντικά την Κυβέρνηση, μας είπε ότι αυτό το κείμενο που έφερε ο κ. Βρούτσης στη Βουλή δεν είναι δεσμευτικό κείμενο, γιατί δεν το υπέγραψε η Κυβέρνηση, εμείς είχαμε τουλάχιστον την απαίτηση από την Κυβέρνηση, εάν θέλει να την πιστέψουμε, σήμερα το πρωί να έχουμε το κείμενο, το οποίο τελικώς υπεγράφη από την Κυβέρνηση. Μέχρι σήμερα, όμως, τέτοιο κείμενο δεν έχουμε.

Άρα, γι’ αυτά που είπε ο κ. Βορίδης, ότι η Κυβέρνηση πηγαίνει μεν και υπογράφει και με την υπογραφή της δεσμεύει τη χώρα και στο εσωτερικό έρχεται και μας λέει ότι αυτό που υπέγραψα έγινε στα πλαίσια ενός σεναρίου -ενός έργου, όπως είπε ο κ. Βορίδης, και βεβαίως έχει αλήθεια- δηλαδή αυτό που ζούμε στην Ελλάδα είναι φαντασία και αυτό που μας κάνει η Κυβέρνηση να υπομένουμε στο εξωτερικό είναι σκληρή πραγματικότητα, θα πρέπει επιτέλους η Κυβέρνηση να αποφασίσει για το εξής: Ή θα συμφιλιωθεί κάποτε με την πραγματικότητα ή θα εξακολουθεί αυτόν τον μονήρη φαντασιακό δρόμο, που έχει χαράξει.

Εμείς, προς το παρόν, θέλουμε εξηγήσεις από την Κυβέρνηση. Και θέλουμε εξηγήσεις για τα εξής ζητήματα:

Πρώτον, όταν ο Πρωθυπουργός έλεγε ότι είναι δικαίωμα της Ελλάδας και της Κυβέρνησής της να διαθέτει το πλεόνασμα, κατά τον τρόπο που αποφασίσει, ήταν εν γνώσει του γεγονότος ότι η Κυβέρνησή του και ο ίδιος προσωπικά, είχαν υπογράψει δεσμευτικό κείμενο για την Ελλάδα ότι δεν μπορούν να προβαίνουν στη διάθεση του πλεονάσματος, χωρίς προηγούμενη έγκριση των δανειστών;

Αυτό είναι πολύ σημαντικό, κύριε Πρόεδρε, γιατί για να έχουμε -και είναι αυτονόητο αυτό που θα πω, αλλά πρέπει να το επαναλάβω- εθνική αξιοπρέπεια, θα πρέπει να έχουμε συναλλακτική συνέπεια.

Εκ του λόγου, λοιπόν, ότι καταρρέει η αξιοπιστία μας στις συμφωνίες, που έχουμε κάνει, σήμερα έρχεται ο Πρωθυπουργός και ζητάει να χρησιμοποιήσει το κύρος της Βουλής, με την ονομαστική ψηφοφορία που ζήτησε ο ΣΥΡΙΖΑ, για να εξοπλίσει την απρονοησία και την απερισκεψία του, με το κύρος της Ελληνικής Δημοκρατίας, την οποία και εκφράζει η Βουλή των Ελλήνων.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, όμως!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό, λοιπόν, δεν θα το έχει από εμάς!

(Χειροκροτήματα από την πτέρυγα της Νέας Δημοκρατίας)

**ΜΕΡΟΠΗ ΤΖΟΥΦΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Μη συνεχίσουμε, όμως, έτσι!

Κυρία Τζούφη, έχετε τον λόγο για τριάντα δευτερόλεπτα μόνο και κλείνουμε.

**ΜΕΡΟΠΗ ΤΖΟΥΦΗ:** Κύριε Πρόεδρε, ο συνάδελφος έβαλε και άλλα θέματα. Εκτός από το πρώτο, στο οποίο βεβαίως μπορούσε να πει αυτά ως απάντηση, προσέθεσε και το δεύτερο θέμα.

Ως προς το δεύτερο, λοιπόν, κομμάτι στο οποίο αναφέρθηκε ο κ. Τζαβάρας, που έχει να κάνει με το θέμα της ημέρας, θα ήθελα απλώς να πω: Όταν η ίδια η Κομισιόν δεν καταγγέλλει την Αθήνα, αλλά κρατάει αποστάσεις από την τακτική των σκληρών του Βερολίνου και όταν ο αρμόδιος Επίτροπος, κύριε Τζαβάρα, βγαίνει ανοικτά και λέει ότι η Ελληνική Κυβέρνηση δεν παραβίασε κανέναν κανόνα, θα ρωτούσα το εξής: Ποιο είναι το επιχείρημα το δικό σας στο να αμφισβητείτε το δίκαιο και αναφαίρετο δικαίωμα της εκλεγμένης Κυβέρνησης, αλλά και όλων των κυβερνήσεων, δηλαδή το δικαίωμα της Ελληνικής Βουλής, παρ’ότι βρίσκεται εν επιτροπεία, να μπορεί να νομοθετεί, όταν τηρεί τις υποχρεώσεις της;

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Θα δώσουμε τώρα τον λόγο στον κ. Μεγαλομύστακα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Δεν μπορούμε να συνεχίσουμε έτσι, κύριε Τζαβάρα! Έγινε ο διάλογος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όταν τίθενται καινούργια ζητήματα, θα απαντήσω.

**ΧΡΗΣΤΟΣ ΚΑΤΣΩΤΗΣ:** Για να μην υπάρχει δικομματισμός.

**ΠΡΟΕΔΡΕΥΩΝ (Αναστάσιος Κουράκης):** Έχει δίκιο ο κ. Κατσώτης.

Ορίστε, κύριε Μεγαλομύστακα, έχετε τον λόγο για οκτώ λεπτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι συνάδελφοι, κάθε φορά που ανεβαίνω στο Βήμα, δυστυχώς επαναλαμβάνομαι. Δυστυχώς, όμως, κάνετε τα ίδια λάθη. Σε ένα νομοσχέδιο, το οποίο από τον τίτλο του μόνο θετικό πρόσημο θα μπορούσε να είχε, καθώς επιλύει προβλήματα και θέματα, που έπρεπε εδώ και χρόνια να έχουν επιλυθεί -στην ουσία αποτελεί μια ευρωπαϊκή οδηγία και μια ανάγκη της κοινωνίας μας- έρχεστε και φέρνετε στο τρίτο μέρος του νομοσχεδίου νομοθετικές, στην ουσία, τροποποιήσεις του νομοσχεδίου, που φέρατε πριν τρεις μήνες, μια εβδομάδα πριν εφαρμοστεί. Και δεν το κάνετε εσείς, αλλά η κακή πολιτική. Όλα αυτά είναι απόρροια της κακής πολιτικής, της έλλειψης σχεδίου και της προχειρότητας, με την οποία νομοθετείτε και ασκείτε τα κυβερνητικά σας καθήκοντα.

Πραγματικά, αυτό πλέον είναι επικίνδυνο για τη χώρα και θα σας πω στη συνέχεια γιατί. Πολύ φοβάμαι -αν και ακούσαμε να δεσμεύεται η Υπουργός, θα είμαστε εδώ να το ελέγξουμε- ότι θα γίνει επιπλέον ενίσχυση του κράτους ΣΥΡΙΖΑ. Ελπίζω αυτά που είπατε, να ισχύουν. Ξέρετε, όμως, και εσείς, ξέρουμε και εμείς ποιοι «τρέχουν» τις νέες δομές και τους νέους φορείς, που έχετε ιδρύσει. Και βλέπουμε και ποιο είναι το έργο τους ως τώρα, που δεν είναι ικανοποιητικό, σε καμμία περίπτωση.

Δυστυχώς, είμαστε σε αυτή την κατάσταση. Η φτώχεια στην Ελλάδα θεωρείται δεδομένο και αυτό είναι κάτι που πιστεύω ότι θλίβει όλους μας. Η φτώχεια δεν θα λυθεί. Ρυθμίζεται έτσι. Δεν τη διώχνουμε με αυτό το νομοσχέδιο. Είναι γενναίες πολιτικές αποφάσεις, που πρέπει να παρθούν, για να λύσουμε αυτό το πρόβλημα.

Θυμάμαι, όταν ήμουν νεότερος, τέτοια εποχή Χριστουγέννων, που περίμενα τους παππούδες μου, που έρχονταν από τη Γερμανία. Δυστυχώς, πλέον, έχουν φθάσει οι γονείς να περιμένουν τα παιδιά τους, που έχουν ξενιτευτεί, γιατί εδώ θα ήταν φτωχοί. Δυστυχώς!

Και μιας και μιλάμε για φτώχεια, πρέπει να επαναπροσδιορίσετε λίγο την πολιτική σας και να διορθώσετε τα φαινόμενα πολιτικής ένδειας, που εκφράζονται από κάποια στελέχη σας και, μάλιστα, κατ’ εσάς σοβαρά στελέχη, που είχαν σοβαρές υπουργικές θέσεις. Δεν νοείται να λέει πρώην Υπουργός: «Ας νομιμοποιηθεί το κάψιμο της σημαίας». Δεν νοείται να λέει Υπουργός: «Η «ιδιωτική» σημαία δεν αποτελεί εθνικό σύμβολο».

Το αποκορύφωμα ήταν αυτά που είπε ο κ. Ζουράρις εχθές, ο οποίος επέμενε, μάλιστα. «Δεν πειράζει να χαθούν και κάποια νησιά μας. Θα τα ξαναπάρουμε πίσω». Ακούστε τι είπε Αναπληρωτής Υπουργός Παιδείας! Μετά τις δηλώσεις του κ. Φίλη ότι η Γενοκτονία των Ποντίων δεν ήταν γενοκτονία, έρχεται ένας άλλος Υπουργός να μας πει, Ας τα πάρουν τα νησιά μας, τώρα που ο Ερντογάν ωρύεται!

Δεν ζείτε σ’ αυτόν τον κόσμο! Πού ακριβώς ζουν αυτοί οι άνθρωποι; Σε ποια πραγματικότητα; Σε ποια διάσταση; Προκαλείτε τον κόσμο! Βάζει πλάτη, θυσιάζεται εξαιτίας κακών πολιτικών και αυτά έχουμε να πούμε; Έτσι εσείς θα δώσετε ελπίδα; Συγγνώμη για τον τόνο της φωνής μου, αλλά αυτό είναι εξοργιστικό. Ίχνος πατριωτισμού δεν υπάρχει;

Μάλιστα, ο κ. Ζουράρις επέμενε. Τον άκουσα σε ραδιοφωνική εκπομπή. Τον ρώτησε ο δημοσιογράφος, κλείνοντας, αν παίρνει πίσω αυτό που είπε και είπε: «Όχι. Σας παρακαλώ, μη σαχλαμαρίζετε». Το θεωρεί σαχλαμάρα, όταν κάποιος του ζητά να ανακαλέσει αυτό που είπε!

Και συνεχίζετε την επικίνδυνη πολιτική σας, με την ονομαστική ψηφοφορία που ζητάτε σήμερα. Τι ακριβώς θέλετε να πετύχετε; Θα βγει κάποιος να μας πει; Τι θέλετε να πετύχετε, αν ψηφίσουμε υπέρ της τροπολογίας, με την οποία πολύ σωστά δίνετε κάποια χρήματα, σε ανθρώπους που το έχουν ανάγκη; Αν και θα έπρεπε να έχετε πραγματικά εισοδηματικά κριτήρια, διότι ενδεχομένως, ένας συνταξιούχος που παίρνει 500 ευρώ, να έχει εισοδήματα από ενοίκια άλλα έξι χιλιάρικα! Και αυτός τα έχει ανάγκη;

Γιατί, λοιπόν, δεν θεσπίζετε εισοδηματικά κριτήρια; Μπορείτε να το εξηγήσετε σε κάποιον; Τι ακριβώς θα κερδίσετε; Θέλω κάποιος να μας απαντήσει συγκεκριμένα γιατί θέλετε και τη δική μας ψήφο σε ένα νομοσχέδιο, όπου όλοι είπαν εξ αρχής ότι θα το υπερψηφίσουν και η πλειοψηφία των κομμάτων απάντησε πως τάσσεται υπέρ του νομοσχεδίου και υπέρ της τροπολογίας.

Ο Πρωθυπουργός έχει πει μέσα στη Βουλή ότι δεν πρόκειται να προκύψει κανένα πρόβλημα. Προκύπτει το πρόβλημα και τώρα θέλετε να σας καλύψουμε, όπως είπε και ο κ. Βορίδης. Δεν είμαστε εδώ για να καλύπτουμε τα λάθη. Είμαστε εδώ, για να σας δείχνουμε τον σωστό δρόμο. Καιρό τώρα εσείς μας λοιδορείτε, αλλά εμείς σας προτείνουμε μία κυβέρνηση «ευρυτέρου πέλματος», μία κυβέρνηση συνεργασίας, έστω μία συνεννόηση. Εσείς τι κάνατε; Ήρθατε, βγάλατε την εξαγγελία σας, τάξατε με μόνο γνώμονα το πολιτικό κέρδος, το κομματικό κέρδος. Και τώρα που τα κάνατε μαντάρα, τι ζητάτε να έρθουμε και να κάνουμε εμείς; Εξηγείστε μας! Να το διορθώσουμε; Πιστεύετε ότι αυτό διορθώνεται;

Κανένας σώφρων Βουλευτής, κανένας πολιτικός δεν μπορεί να αρνηθεί να δοθούν χρήματα σε ευπαθείς ομάδες. Κανείς, όμως, δεν μπορεί να στηρίξει την πολιτική σας. Γιατί δεν ερχόσασταν να καθίσουμε στο τραπέζι; Σας έχουμε στείλει ακόμα και επιστολές, σας έχουμε κάνει άπειρες προσκλήσεις στο να συνεργαστούμε για το κοινό καλό και εσείς απλώς μας αγνοούσατε.

Πραγματικά, περιμένω από κάποιο στέλεχος του ΣΥΡΙΖΑ να πει τι ακριβώς θα κερδίσει. Εμείς σας στηρίζουμε. Θα φέρετε την αξιολόγηση; Ποιον κοροϊδεύετε; Εσάς; Εμάς; Του δανειστές; Ποιον; Άλλα λέει το Βερολίνο, άλλα οι Βρυξέλλες, άλλα το ΔΝΤ, άλλα ο Πρωθυπουργός, άλλα Βουλευτές του ΣΥΡΙΖΑ και των ΑΝΕΛ.

Μόνο σοβαρότητα δεν προσδίδει αυτή η στάση. Κι αυτό ζητάμε από την αρχή, ως Ένωση Κεντρώων. Ζητάμε μια κυβέρνηση δυνατή, με όλες τις φωνές μέσα, που θα προσδίδει σοβαρότητα, γιατί, αν δεν είσαι σοβαρός, δεν πρόκειται να κερδίσεις τίποτα και σε καμμία διαπραγμάτευση. Το έχετε νιώσει στο πετσί σας. Η αποτυχία, σε λίγο, θα γραφτεί στο DNA σας. Τι περιμένετε; Να καταστραφεί η χώρα; Πώς θα ελπίζει σε ένα καλύτερο μέλλον ο ελληνικός λαός; Εξηγήστε μου, κάποιος απ’ όλους σας.

Εμείς, ως Ένωση Κεντρώων, είμαστε εδώ, έτοιμοι να συνεργαστούμε ουσιαστικά, όχι με εσάς, με όλα τα φιλοευρωπαϊκά κόμματα. Αρκεί να έχετε τη διάθεση να παραμερίσετε το πολιτικό κόστος και να βάλουμε, επιτέλους, ως στόχο την ανάκαμψη της χώρας, την ανάπτυξη της οικονομίας, την έλευση επιχειρήσεων, την καταπολέμηση της ανεργίας, την πάταξη της γραφειοκρατίας, να φύγει η διαφθορά από τη χώρα. Μέχρι και σήμερα συναντάμε τέτοια φαινόμενα. Φτάνει! Έχει αγανακτήσει ο ελληνικός λαός κι εμείς τα κάνουμε απλώς χειρότερα εδώ μέσα. Και λέω «εμείς», γιατί δυστυχώς, δίπλα στις κακές πολιτικές τις δικές σας, καίγονται και τα χλωρά. Πρέπει όλοι μαζί να το αλλάξουμε αυτό.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα τον λόγο, για να εξηγήσω μια νομοτεχνική βελτίωση.

**ΠΡΟΕΔΡΕΥΩΝ (Αναστάσιος Κουράκης):** Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είπα στην κ. Χριστοφιλοπούλου ότι θα κάνω μία νομοτεχνική βελτίωση -την έχω καταθέσει ήδη- για το άρθρο 7 και το άρθρο 8.

Στη φράση «με ειδικούς επιστημονικούς συνεργάτες και εμπειρογνώμονες» διαγράφεται η λέξη «και». Άρα, γίνεται «με ειδικούς επιστημονικούς συνεργάτες-εμπειρογνώμονες» και ξεκαθαρίζει αυτό. Επίσης, μετά τη λέξη «εμπειρογνώμονες» προστίθεται η φράση «…έως οκτώ άτομα στη μία Διεύθυνση, έως επτά στην επόμενη Διεύθυνση», δηλαδή, μπαίνει το δεκαπέντε που σας έχω υποσχεθεί και για τις δύο Διευθύνσεις. Και, βεβαίως, ήδη μέσα στον νόμο υπάρχει η διάταξη του ΕΣΠΑ. Αναφέρεται ο νόμος του 2014, που είναι οι διατάξεις του ΕΣΠΑ.

Αυτό και προς την κ. Χριστοφιλοπούλου και προς την Ένωση Κεντρώων, για αν μην υπάρχουν καχυποψίες.

 (Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛ.)

(ΝΑ ΜΠΕΙ Η ΣΕΛ. 127)

(ΑΛΛΑΓΗ ΣΕΛ.)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υπουργέ.

Τον λόγο έχει ο Αναπληρωτής Υπουργός Υγείας, κ. Πολάκης, για να εξηγήσει μία υπουργική τροπολογία, την οποία έχει καταθέσει και την οποία έχετε στα χέρια σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Πρόκειται για την τροπολογία με αριθμό 818/68, την οποία υπογράφουν οι Υπουργοί και Αναπληρωτές Υπουργοί από τα Υπουργεία Υγείας, Οικονομίας, Ανάπτυξης και Οικονομικών και η Υπουργός Διοικητικής Ανασυγκρότησης. Πρόκειται για μία σειρά από διατάξεις με επείγοντα χαρακτήρα, οι οποίες πρέπει να νομοθετηθούν, πριν την εκπνοή του έτους, διότι αφορούν προθεσμίες και μια σειρά από άλλα επείγοντα ζητήματα και είναι οι εξής:

Το άρθρο 1 και το άρθρο 2 ουσιαστικά παρατείνουν το καθεστώς, που υπάρχει σήμερα για την Εθνική Σχολή Δημόσιας Υγείας, όπως και των Υγειονομικών Περιφερειών μέχρι 1 Ιανουαρίου του 2018, καθώς δεν είχε ολοκληρωθεί η διαδικασία της εκπόνησης των οργανισμών τους, λόγω της γνωστής καθυστέρησης, που προξενεί η διαδικασία των προεδρικών διαταγμάτων.

Το άρθρο 3, όπως και το άρθρο 4, ουσιαστικά δίνουν τη δυνατότητα παράτασης των συμβάσεων, καθώς μέχρι τον Φλεβάρη του 2017 πρέπει να έχει ψηφιστεί, με βάση την υποχρέωση που έχουμε αναλάβει, ο νέος νόμος για τις προμήθειες που αφορούν την υγεία. Μέχρι την ολοκλήρωση της ψήφισης του νομοσχεδίου και την εκπόνηση της όλης διαδικασίας, που απαιτείται για τον νέο τρόπο, δίνουμε τη δυνατότητα παράτασης των υπαρχουσών συμβάσεων στα νοσοκομεία και στις ΔΥΠΕ και επεκτείνουμε τον ρόλο της Επιτροπής Προμηθειών Υγείας, προκειμένου να μπορέσει να συνεχίσει να λειτουργεί το σύστημα.

Με το άρθρο 5, επειδή υπάρχουν περίπου δεκαπέντε διοικητές και αναπληρωτές διοικητές νοσοκομείων, των οποίων η θητεία έληξε ή λήγει πρόσφατα, έχουμε προκηρύξει τις θέσεις για κάλυψη. Είναι διοικητές, που είχαν παραμείνει πέρυσι με τη διαδικασία της επιλογής, που υπήρξε και είναι από παλιά, αλλά έληξε ή λήγει η θητεία τους. Ουσιαστικά, δίνουμε τη δυνατότητα, μέχρι τη νέα επιλογή διοικητή και αναπληρωτή διοικητή να παραμείνουν στις θέσεις τους, προκειμένου να μην υπάρξει διοικητικό κενό και πρόβλημα δυσλειτουργίας στα νοσοκομεία.

Με το άρθρο 6 ουσιαστικά παρατείνουμε τη λειτουργία –αυτό πάλι πηγαίνει με τις προμήθειες- του παρατηρητηρίου τιμών στο Υπουργείο Υγείας, που συγκροτήσαμε με τον νόμο του παράλληλου προγράμματος και το οποίο διορθώνει τις ατέλειες του παρατηρητηρίου τιμών της ΕΠΥ. Είχαμε δεχθεί εκείνη τη μεγάλη, συντονισμένη επίθεση από κάποιες εταιρείες προμηθειών, που έδιναν πάρα πολύ χαμηλές τιμές και μπλόκαραν το σύστημα της λειτουργίας του εφοδιασμού των νοσοκομείων.

Το άρθρο 8 αφορά τη δυνατότητα να υπάρχουν και μη αμειβόμενα μέλη κατ’ επιλογήν τους, τα οποία στελεχώνουν το διοικητικό συμβούλιο της ΑΕΜΥ, που έχει και την ευθύνη του Νοσοκομείου της Σαντορίνης. Και επίσης για το Νοσοκομείο Σαντορίνης είναι και το άρθρο 9, όπου από λάθος στον νόμο για τη συγκρότησή του είχε παρεισφρήσει το ότι χρειάζεται βεβαίωση καλής λειτουργίας. Το Νοσοκομείο Σαντορίνης είναι δημόσιο νοσοκομείο. Η βεβαίωση καλής λειτουργίας δίνεται με τον ιδρυτικό του νόμο -όπως και για όλα τα νοσοκομεία- και πρακτικά απαλείφονται από το νόμο αυτές οι παράγραφοι.

Με το άρθρο 10α΄ και β΄ ουσιαστικά επαναλαμβάνεται η διάταξη που ίσχυε από το προηγούμενο ΕΣΠΑ -και θα ισχύει τώρα και στο ΣΕΣ- ότι για προγράμματα, προμήθειες, υπηρεσίες, έργα τα οποία συγχρηματοδοτούνται από τα ευρωπαϊκά ταμεία, ουσιαστικά η έγκριση σκοπιμότητας δίνεται από το Υπουργείο Υγείας και δεν ακολουθείται η διαδικασία, που προβλέπεται, σε σχέση με τις άλλες προμήθειες και τα άλλα έργα που εγκρίνονται από ίδιους πόρους. Και εκεί ο έλεγχος είναι εξονυχιστικός και δεν χρειάζεται να γίνεται δύο φορές το ίδιο πράγμα.

Το άρθρο 11 διορθώνει μια αδικία που αφορούσε κάποιους μόνιμους εργαζόμενους σε δημόσιο νοσοκομείο, οι οποίοι μπορεί να ήταν διοικητικοί, να ήταν φυσιοθεραπευτές, νοσηλευτές κ.λπ. και οι οποίο απέκτησαν το πτυχίο της ιατρικής, έκαναν ειδικότητα και πρέπει τώρα να μεταταχθούν σε θέσεις οργανικές, που είναι κενές και αφορούν την ειδικότητα την οποία έχουν τελειώσει. Με τον νόμο της κινητικότητας, που ψηφίστηκε πρόσφατα, πρακτικά εξαιρέθηκαν αυτοί οι άνθρωποι από τη δυνατότητα του να γίνει αυτό το πράγμα. Και ουσιαστικά διορθώνουμε αυτή την αδικία. Αυτοί δηλαδή μπορούν να μεταταχθούν και μετά υπάγονται στο καθεστώς, που αφορά τους γιατρούς και τους υπόλοιπους υγειονομικούς.

Με το άρθρο 12 λύνουμε και καλύπτουμε μια μεγάλη πληγή που έχουμε παραλάβει από το παρελθόν. Δηλαδή, περίπου είκοσι δύο ή είκοσι τρία νοσοκομεία και υγειονομικές περιφέρειες σε όλη την Ελλάδα οφείλουν χρήματα από δεδουλευμένες υπερωρίες, νυχτερινά, εξαιρέσιμα των λοιπών εργαζομένων των νοσοκομείων, όπως και το Νοσοκομείο Κιλκίς για εφημερίες. Και αυτό γιατί συνέβαινε; Γιατί τότε –μιλάω για τα έτη 2012, 2013, 2014 και 2015, που αφορά ένα νοσοκομείο- υπήρχε μειωμένη χρηματοδότηση από τον κρατικό προϋπολογισμό για τις εφημερίες, τα νυχτερινά και τα εξαιρέσιμα. Οπότε, τι έκαναν πολλά νοσοκομεία το 2012 και το 2013; Άφηναν απλήρωτο τον τελευταίο ένα ή ενάμιση μήνα.

Ουσιαστικά, τώρα με την πολύ μεγάλη αύξηση, που έχει υπάρξει φέτος μέσω της χρηματοδότησης και του ΕΟΠΥΥ, τα νοσοκομεία έχουν ταμειακά διαθέσιμα, έχουν ίδιους πόρους και με τη διάταξη αυτή, τους δίνουμε τη δυνατότητα να χρησιμοποιήσουν αυτά τα ταμειακά διαθέσιμα, που προέρχονται από ίδιους πόρους και όχι από τον κρατικό προϋπολογισμό, για να πληρώσουν όλη αυτή την απλήρωτη εργασία η οποία συμποσούται σε ένα ποσό της τάξεως περίπου των 6,7 εκατομμυρίων ευρώ.

Αφορά και το Νοσοκομείο Κιλκίς, όπου από λάθος πέρυσι, ο προηγούμενος διοικητής που υπήρχε τότε, όχι μόνο δεν πλήρωσε τις εφημερίες -γιατί είναι η μόνη περίπτωση που αφορά κυρίως εφημερίες- αλλά χρειαζόταν 200.000 για να τα πληρώσει. Είχε τις 100.000 με βάση τον πρώτο προγραμματισμό, γύρισε και τις 100.000 πίσω και δεν μπορούσε να χρησιμοποιήσει τη χρηματοδότηση του ΕΟΠΥΥ.

Τώρα υπάρχει η δυνατότητα και ουσιαστικά, με αυτή τη ρύθμιση κλείνουμε όλες τις «δανεικαριές» που κληρονομήσαμε από την προηγούμενη κυβέρνηση, σε σχέση με την απλήρωτη εργασία είτε την εφημεριακή απασχόληση των νοσοκομειακών γιατρών είτε την απλήρωτη εργασία από νυχτερινά, υπερωρίες και εξαιρέσιμα του υπόλοιπου υγειονομικού προσωπικού.

Ευχαριστώ πολύ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Η τροπολογία, που μόλις μας ανέπτυξε ο κύριος Υπουργός, δεν έχει καν ανέβει στο site της Βουλής. Μίλησε για τέσσερα, πέντε, δέκα άρθρα, υποπαραγράφους προφανώς.

Κύριε Πρόεδρε, δεν ήταν δυνατόν αυτή η τροπολογία να έρθει σε γνώση μας, έστω στην επιτροπή, για να μπορέσουμε να συζητήσουμε; Πώς περιμένετε από τα κόμματα να τοποθετηθούν; Αφήνω τις τσάμπα μαγκιές του κ. Πολάκη. Τον έχουμε συνηθίσει. Το αντιπαρέρχομαι. Δεν έχει κανένα νόημα αυτή τη στιγμή. Το νόημα είναι η ουσία.

Κύριε Πρόεδρε, για να τοποθετηθούμε τα κόμματα, αν θέλουμε να είμαστε σοβαροί σε αυτήν εδώ τη Βουλή, έστω σε ένα επείγον νομοσχέδιο, έπρεπε να έχει έρθει τουλάχιστον ο ίδιος ο κύριος Υπουργός στην επιτροπή να μας εξηγήσει επί του σχεδίου, αν δεν προλάβαινε, τη νομοτεχνική επεξεργασία. Αν ήθελε. Όχι τελευταία στιγμή. Αυτά δεν είναι σοβαρά πράγματα, από μια βεβαίως πολύ «σοβαρή» και επικίνδυνη Κυβέρνηση.

**ΠΡΟΕΔΡΕΥΩΝ (Αναστάσιος Κουράκης):** Κατ’ αρχάς, με ενημέρωσαν ότι ανέβηκε στο site.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, μπορώ να απαντήσω;

**ΠΡΟΕΔΡΕΥΩΝ (Αναστάσιος Κουράκης):** Έχετε να προσθέσετε κάτι; Για πολύ λίγο, όμως, κύριε Πολάκη, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν έχουμε καμμία διάθεση να κρύψουμε τίποτα και ειδικά όταν η τροπολογία είναι πάρα πολύ καλή και αφορά αναγκαία άρθρα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γιατί δεν ήρθε στην επιτροπή;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας άκουσα, κυρία Χριστοφιλοπούλου. Το κάνατε το σόου. Φτάνει τώρα. Θα απαντήσω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Το σόου είναι δικό σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δικό σας είναι πάντα. «Εξ’ ανέκαθεν»!

Ο λόγος που ήρθε η τροπολογία επειγόντως, είναι γιατί όλες αυτές οι διατάξεις είχαν ενσωματωθεί στο νομοσχέδιο της ψυχικής υγείας, το οποίο, υπήρχε η βεβαιότητα, μέχρι πολύ πρόσφατα, ότι θα ψηφιζόταν πριν κλείσει η Βουλή για τις διακοπές των Χριστουγέννων.

Επειδή, όμως, λόγω φόρτου του κοινοβουλευτικού έργου, που υπάρχει, θα κατατεθεί μεν, αλλά δεν θα ψηφιστεί και αυτές οι διατάξεις είναι επείγουσες, γιατί πρέπει να γίνουν πριν τις 31 Δεκεμβρίου, γι’ αυτόν τον λόγο βγάλαμε αυτά τα άρθρα από το σώμα του νομοσχεδίου, φτιάξαμε την τροπολογία και τη φέραμε, προκειμένου να μπορέσει να ψηφιστεί και να υλοποιηθούν στα πλαίσια των επειγόντων προθεσμιών που υπάρχουν.

Τα υπόλοιπα, η τζάμπα μαγκιά και τα σόου, τα αφήνω, για να χαρακτηρίσει ο κόσμος την κ. Χριστοφιλοπούλου.

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον κ. Στεργίου, Βουλευτή του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με τη νομοθέτηση του Κοινωνικού Εισοδήματος Αλληλεγγύης από την Κυβέρνηση γίνεται άλλη μια προσπάθεια εξαπάτησης και παραπλάνησης των εργαζομένων και γενικότερα του λαού μας, που πάρα πολύ καλά ξέρει να κάνει και το έχει κάνει επανειλημμένα τα τελευταία δύο χρόνια.

Γιατί το λέμε αυτό; Με το παρόν νομοσχέδιο, το οποίο είναι προαπαιτούμενο του τρίτου μνημονίου, που όλοι μαζί ψηφίσατε -αυτά να μην τα ξεχνάμε- και τους μηχανισμούς, που δημιουργείτε, έχετε στόχο να τηρηθεί απαρέγκλιτα ο περιορισμός, αλλά και η μείωση των όποιων παροχών σε χρήμα, είδη και υπηρεσίες στα λαϊκά στρώματα, που εντάσσονται ή κινδυνεύουν να ενταχθούν, με τα δικά σας πάντα κριτήρια, στη φτώχεια, αλλά και στην ακραία φτώχεια.

Τη δαπάνη για το Κοινωνικό Εισόδημα Αλληλεγγύης σκοπεύετε να την καλύψετε από την ανακύκλωση των προνοιακών επιδομάτων, τα οποία όμως περικόπτονται, αλλά και από πόρους από τον κρατικό προϋπολογισμό, οι οποίοι προέρχονται από τα πλεονάσματα του ελληνικού λαού μας.

Το τρίτο μνημόνιο, που το έχετε ψηφίσει όλοι -το λέω και πάλι- οδηγεί σε δραστική μείωση ή και κατάργηση οικογενειακών, προνοιακών και επιδομάτων ΑΜΕΑ. Συγκεκριμένα, προβλέπεται περικοπή κατά ένα δισεκατομμύριο ευρώ ετησίως της κρατικής ενίσχυσης προς την κοινωνική πρόνοια. Αυτό είναι δεδομένο.

Σύμφωνα, δε, με το κουαρτέτο, η Κυβέρνηση εντός του έτους θα πρέπει να έχει ολοκληρώσει την αναδιάρθρωση του συνόλου των προνοιακών επιδομάτων, ώστε να κοπεί το 0,5% του ΑΕΠ. Αυτό θα κάνει ο περιβόητος μηχανισμός, που νομοθετείτε. Θα κάνει έναν επανορθολογισμό όλων των προνοιακών επιδομάτων.

Η Παγκόσμια Τράπεζα, εξάλλου, η οποία έχει κεντρικό ρόλο στην αναδιάρθρωση του προνοιακού συστήματος στη χώρα μας, έχει παραδώσει στην ηγεσία του Υπουργείου Εργασίας λίστα με τα υπό αναδιάρθρωση επιδόματα. Στο στόχαστρο, λοιπόν, μπαίνουν πάνω από εκατό υποτυπώδεις παροχές, αλλά παροχές, που δίνονται σε χρήμα ή σε είδος σε ασφαλισμένους ή ανέργους, όπως παραδείγματος χάριν το επίδομα θέρμανσης, το οποίο η Κυβέρνηση ΣΥΡΙΖΑ-ΑΝΕΛ έχει μειώσει κατά 50%.

Επίσης, το ίδιο ισχύει για την επιδότηση των κατασκηνώσεων για ανέργους και άλλες παροχές-επιδόματα, για τα οποία όμως έχουν καταβληθεί εισφορές από τους εργαζόμενους στα ασφαλιστικά ταμεία.

Η Κυβέρνηση, σε εφαρμογή του τρίτου μνημονίου και με το παρόν νομοσχέδιο, ετοιμάζει αλλαγές στον χώρο της πρόνοιας, μεταξύ των οποίων και η επανεξέταση του συστήματος κοινωνικής πρόνοιας και η αντικατάσταση του ελάχιστου εγγυημένου εισοδήματος με το ΚΕΑ.

Στη λογική αυτή, εξάλλου, κινείται και η έκθεση του ΟΟΣΑ, η οποία λέει ότι στην Ελλάδα υπάρχει υπερβολικός αριθμός δικαιούχων προνοιακών επιδομάτων και αναφέρει ότι η καταβολή επιδομάτων και αναπηρικών συντάξεων θα πρέπει να εξαρτάται από το κατώτατο όριο φτώχειας, από την ικανότητα προς εργασία και τα περιουσιακά στοιχεία, με στόχο, από το 1% της δαπάνης του ΑΕΠ, να πάει στο 0,3% ή στο 0,4%. Δηλαδή, λέει ο ΟΟΣΑ –και εφαρμόζετε πιστά εσείς, γιατί είστε πάρα πολύ καλοί μαθητές και το αναγνωρίζουμε- ότι κάποιος από τα ΑΜΕΑ, που είναι ικανός για οποιαδήποτε εργασία, δεν μπορεί να λαμβάνει αναπηρική σύνταξη ή αναπηρικό επίδομα, λες και το κράτος εξασφαλίζει στον ανάπηρο ή στον χρόνια πάσχοντα μια μόνιμη δουλειά ή λες και η ικανότητα προς εργασία μπορεί να καλύψει, σήμερα ιδιαίτερα, τις ανάγκες του για στέγη, φάρμακα, που είναι αυξημένα, τροφή, θέρμανση, μετακινήσεις κ.ά.. Εξάλλου, οι ανάπηροι, τα επιδόματα τα παίρνουν, για να καλύψουν αυτές ακριβώς τις πρώτες ανάγκες, που προκύπτουν από την αναπηρία τους ή την ασθένειά τους.

Έτσι, λοιπόν, ποιο είναι το αποτέλεσμα; Κόβετε από τους φτωχούς που έχουν ακόμα ένα μικρό εισόδημα, κάνοντας τους παράλληλα φτωχότερους, για να δώσετε απ’ αυτά τα ψίχουλα στους εξαθλιωμένους, μέσω του ΚΕΑ. Αυτόν τον ρόλο θα παίξει, εξάλλου, ο μηχανισμός που προωθείτε με το νομοσχέδιο και θα αποτελέσει το εργαλείο άσκησης της αντιλαϊκής πολιτικής της Κυβέρνησης, η οποία αναπαράγει και μονιμοποιεί στη φτώχεια, όλο και μεγαλύτερα τμήματα του λαού μας.

Αυτό, λοιπόν, το μέτρο του ΚΕΑ, που πραγματικά, χωρίς ντροπή προπαγανδίζεται από την Κυβέρνηση σαν εγγύηση κατά της φτώχειας και του κοινωνικού αποκλεισμού, προϋποθέτει το πετσόκομμα των δαπανών πρόνοιας κατά 900 εκατομμύρια ευρώ. Η αρχή έγινε φέτος, με την κατάργηση του ΕΚΑΣ από 1-6-2016, αρπάζοντας από τους χαμηλοσυνταξιούχους 168 εκατομμύρια ευρώ και μέχρι το 2019 θα αφαιρεθούν από τους χαμηλοσυνταξιούχους 2,4 δισεκατομμύρια ευρώ.

Το ΚΕΑ, για το οποίο είστε υπερήφανοι, όπως και οι Βουλευτές που μιλούν εδώ, ανέρχεται στο αστρονομικό ποσό των 200 ευρώ για μια τετραμελή οικογένεια. Αυτό είναι το όριο κάλυψης των αναγκών της «ελάχιστης αξιοπρεπούς διαβίωσης», όπως το αναφέρετε στην αιτιολογική έκθεση του νομοσχεδίου. Θα πούμε «συριζαίικη λογική», αλλά απόλυτα καπιταλιστική λογική της αξιοπρεπούς διαβίωσης, με 200 ευρώ το μήνα για τετραμελή οικογένεια. Τι να πούμε γι’ αυτό το πράγμα; Ζει κανείς από εσάς, όχι για ένα μήνα, αλλά για δύο μέρες με 200 ευρώ; Πώς, λοιπόν, δίνετε 200 ευρώ σε μια τετραμελή οικογένεια;

Μιλιά δεν βγάζετε, όμως, για τους λόγους που εκατοντάδες χιλιάδες άνθρωποι είναι στην εξαθλίωση και εκατομμύρια στη φτώχεια ή στα όρια της φτώχειας. Το μόνο σίγουρο, πάντως, είναι ότι δεν είναι δική τους επιλογή.

Η πολιτική, που υπηρετείτε πιστά όλοι σας, που υπαγορεύεται από την προάσπιση των ιερών και οσίων της καπιταλιστικής οικονομίας, είναι αυτή, η οποία οδηγεί μαζικά τον λαό μας στη φτωχοποίηση. Και για να βγάλετε «λάδι», το σύστημα και να το απενοχοποιήσετε στη συνείδηση του κόσμου, του πετάτε εκεί πέρα ένα ψίχουλο, το ονομάζετε Κοινωνικό Εισόδημα Αλληλεγγύης και περιμένετε να πει και ευχαριστώ.

Από τη μία δηλαδή, τον κρεμάτε με το σκοινί και την ώρα που πάει να πνιγεί βάζετε από κάτω ένα σκαμνάκι στις μύτες των ποδιών του, αλλά παραμένει κρεμασμένος και από εσάς εξαρτημένος.

Στη φτώχεια, οδηγεί εκατομμύρια εργαζομένους σήμερα η πολιτική σας, με την κατάργηση των συλλογικών συμβάσεων εργασίας και η νομοθέτηση των ευέλικτων μορφών απασχόλησης, που έχει ως αποτέλεσμα, η πλειοψηφία των εργαζομένων, να εργάζεται με ατομικές συμβάσεις εργασίας, με εκ περιτροπής εργασία, με μπλοκάκι, με αποδοχές κάτω και από αυτό το απαράδεκτο 586 ευρώ, έως και 100 ευρώ τον μήνα.

Στη διαπραγμάτευση, που κάνετε τώρα με την τρόικα, ετοιμάζεται νέα σφαγή στα εναπομείναντα εργασιακά δικαιώματα. Μιλάτε για «υποκατώτατο» μισθό. Τι είναι αυτό; Εξάλλου, τι να πούμε για τους άνεργους, που από το ενάμισι και πλέον εκατομμύριο το πενιχρό επίδομα των 360 ευρώ παίρνει μόνο το 10%. Αυτοί δεν είναι φτωχοί;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Θέλετε πραγματικά να ελαφρύνετε τη φτώχεια, που γεννάει το σύστημα που υπηρετείτε; Εμείς σας λέμε να το κάνετε σήμερα και θα σας πούμε και τον τρόπο, γιατί με τα μέτρα που παίρνετε ούτε στη Δευτέρα Παρουσία δεν πρόκειται να δει χαΐρι ο λαός μας. Κάντε αυτά, που θα σας πούμε τώρα. Φέρτε στην Ολομέλεια και ψηφίστε την πρόταση νόμου των πεντακοσίων και πλέον συνδικαλιστικών οργανώσεων, που επαναφέρει κρατικές συλλογικές συμβάσεις εργασίας, καταργεί όλες τις ελαστικές μορφές, επαναφέρει τον βασικό μισθό στα 451 ευρώ, καλύπτει τις απώλειες των προηγούμενων ετών.

Υπερψηφίστε την τροπολογία, που κατέθεσε η Κοινοβουλευτική μας Ομάδα για καθολική επαναφορά τηςδέκατης τρίτης και δέκατης τέταρτης σύνταξης και αφήστε την κοροϊδία προς τους συνταξιούχους με το επίδομα των 300 ευρώ, που τους δίνετε και μάλιστα, με διάγγελμα του Πρωθυπουργού το ονομάσατε δέκατη τρίτη σύνταξη.

Αποκαταστήστε τις συντάξεις, που τις κόψατε αθροιστικά δεκατέσσερις φορές όλοι σας και η σημερινή Κυβέρνηση και η προηγούμενη, μειώνοντάς τις έως και 50%. Διατηρήστε το ΕΚΑΣ, μην το κόβετε. Μην προχωράτε σε περικοπές στα προνοιακά και αναπηρικά επιδόματα. Είναι έγκλημα! Αυξήστε τα. Ανεβάστε το επίδομα ανεργίας και να χορηγείται σε όλους για όσο διάστημα διαρκεί η ανεργία. Θα μας πείτε με απορία: Γίνονται αυτά σήμερα; Δεν είναι ρεαλιστικά.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, κύριε συνάδελφε. Καταλαβαίνετε ότι έχουμε κάνει υπέρβαση του χρόνου.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ολοκληρώνω, κύριε Πρόεδρε, αμέσως.

Επαναλαμβάνω, λοιπόν, θα μας πείτε τώρα όλοι σας: Γίνονται αυτά σήμερα; Δεν είναι ρεαλιστικά. Γιατί για εσάς ρεαλισμός το 2016 με τόση παραγωγικότητα, με τόσο πλούτο που παράγετε, είναι να έχουμε εξαθλιωμένους και φτωχούς. Αυτούς, δηλαδή, που παράγουν τον πλούτο. Αυτή είναι η μεγάλη αντίφαση της καπιταλιστικής οργάνωσης της οικονομίας και αφού, λοιπόν, αυτά δεν γίνονται, γιατί δεν τα επιτρέπει η καπιταλιστική οικονομία και η κερδοφορία της, βαπτίσατε με συριζαίικη ρητορική –και χωρίς ίχνος ντροπής, το ξαναλέω- ως ελάχιστο όριο αξιοπρεπούς διαβίωσης –στο νομοσχέδιο αναφέρεται αυτό- τα 200 ευρώ για τετραμελή οικογένεια. Και με αυτό το νομοσχέδιο παίρνετε ψήφο εμπιστοσύνης από το κεφάλαιο, την Ευρωπαϊκή Ένωση, το ΔΝΤ, γιατί αποδεικνύεστε –και αυτό το αναγνωρίζουμε σε εσάς, στην Κυβέρνηση ΣΥΡΙΖΑ-ΑΝΕΛ- πάρα πολύ ικανοί, καλύτεροι από τους προηγούμενους, στο να περνάτε αντιλαϊκά νομοσχέδια και παράλληλα να χειραγωγείτε τη συνείδηση του λαού μας, βάζοντάς τα μια αριστερή κορδέλα και λέγοντάς τα ότι είναι για το καλό του.

 Όμως, οι εργαζόμενοι, ο λαός μας σίγουρα δεν έχει πει ακόμη την τελευταία του λέξη. Η δύναμη είναι στα χέρια του. Την έδειξε σε ένα μεγάλο μέρος στις 8 του Δεκέμβρη, με την απεργία των εργαζομένων, με τους ναυτεργάτες μας. Σήμερα, οι συνταξιούχοι θα είναι στο δρόμο για να απαιτήσουν, όχι απλά το επίδομα το οποίο τους πετά η Κυβέρνηση, αλλά αυτά τα οποία τους κλέψατε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Θα παρακαλέσω τους συναδέλφους να είναι στον χρόνο τους, γιατί όπως ξέρετε η ονομαστική ψηφοφορία θα γίνει μετά την ολοκλήρωση της διαδικασίας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι ώρα περίπου;

**ΧΡΗΣΤΟΣ ΜΠΟΥΚΩΡΟΣ:** Για να κάνουμε έναν υπολογισμό.

**ΠΡΟΕΔΡΕΥΩΝ (Αναστάσιος Κουράκης):** Προσπαθώ να κάνω έναν υπολογισμό, αλλά δεν μπορώ να τον κάνω. Προς το παρόν, απ’ ό,τι μπορώ να υπολογίσω, γύρω στις πέντε. Το λέω για να ξέρουμε τι μας γίνεται. Αυτό που σας λέω, όμως, είναι προσωπικός υπολογισμός. Μπορεί τα πράγματα να πάνε καλύτερα ή χειρότερα, μπορεί να είναι 16.30’ ή 19.30’. Εξαρτάται από την κατάσταση.

Για να ξέρετε τα δεδομένα, έχουμε άλλους δεκαοκτώ, δεκαεννιά ομιλητές περίπου και…

**ΧΡΗΣΤΟΣ ΚΑΤΣΩΤΗΣ:** Και έχουμε και δευτερολογίες, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Τρεις δευτερολογίες και ορισμένους Κοινοβουλευτικούς Εκπροσώπους, στον ίδιο χρόνο των οκτώ λεπτών όλοι, εκτός από αυτούς που θα δευτερολογήσουν και φυσικά, και ο Υπουργός στο τέλος.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καποδίστριας», που οργανώνει το Ίδρυμα της Βουλής, είκοσι δυο μαθήτριες και μαθητές και δυο εκπαιδευτικοί συνοδοί τους από το 1ο ΕΠΑΛ Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τους μαθητές ότι παρακολουθούν μια διαδικασία νομοθετικού έργου. Έχει κατατεθεί ένα νομοσχέδιο από το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης. Είμαστε στη δεύτερη μέρα συζήτησης. Μετά θα γίνει ψηφοφορία και θα γίνει νόμος του κράτους.

Ακολουθεί ο ομιλητής, Βουλευτής του ΣΥΡΙΖΑ, κ. Ιωάννης Θεοφύλακτος για οκτώ λεπτά.

Κύριε συνάδελφε, έχετε τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Θα αναφερθώ στην τροπολογία του Υπουργείου Εργασίας για την περιβόητη εφάπαξ οικονομική ενίσχυση, καθόσον έχουμε πλέον και ονομαστική ψηφοφορία, γι’ αυτό και έχουμε τη δήλωση της Αξιωματικής Αντιπολίτευσης ότι θα δηλώσει «παρών» και απορώ γιατί. Ας αναρωτηθούμε μαζί, κύριοι Υπουργοί και κυρίες και κύριοι συνάδελφοι.

Έχουμε ένα περίσσευμα, ένα πλεόνασμα στον προϋπολογισμό του 2016 και η συμφωνία του καλοκαιριού του 2015, που όλα τα μέρη της Βουλής ψήφισαν με τον ν.4336/2015, προβλέπει ξεκάθαρα το δικαίωμα της Κυβέρνησης να διαθέτει μέρος αυτού του πλεονάσματος, πριν κλείσει το έτος, εκεί που αυτή κρίνει. Είναι κάτι, στο οποίο δεν μπορούν να φέρουν προσκόμματα οι θεσμοί, οι δανειστές μας. Έτσι, λοιπόν, επιλέγει η Κυβέρνηση 617 εκατομμύρια από αυτά, που περίσσεψαν με τον κόπο, με τον αγώνα της Κυβέρνησης και από το υστέρημα του ελληνικού λαού, να τα διαθέσει σε μια από τις πιο ευπαθείς κοινωνικές ομάδες.

Είναι το υστέρημα της μεσαίας τάξης. Όμως, να πούμε κι αυτό, ότι για πρώτη φορά έχουν φορολογηθεί τα πλούσια στρώματα. Για πρώτη φορά, είδαμε μεγαλοσχήμονες επιχειρηματίες να πληρώνουν, με την απειλή της εισαγγελικής δίωξης. Για πρώτη φορά, είδαμε να ελέγχονται οι λίστες Μπόργιανς με ουσία και σε βάθος, πράγματα που δεν έγιναν στο παρελθόν. Αυτά περνάνε σαν ειδήσεις, αλλά φεύγουν, γιατί ασχολούμαστε να διυλίσουμε τον κώνωπα, με τα χίλια δύο ασήμαντα πράγματα.

Όμως, να θυμίσουμε στον κόσμο το εξής: Πλήρωσαν οι πλούσιοι και ένα μέρος του πλεονάσματος είναι από τους μεγαλοεπιχειρηματίες και από ανθρώπους, που δεν είχαν πληρώσει ποτέ. Από την άλλη, είναι και η προσπάθεια, που έγινε για μείωση των δαπανών, αξιόλογη και αξιέπαινη προσπάθεια σε κάθε Υπουργείο.

Τι να πω; Ενοίκια, περικοπή στις σπατάλες; Και έχουμε αυτό το πλεόνασμα και αποφασίζουμε αυτό το πράγμα. Πώς μπορείτε να πείτε όχι; Και έχουμε και πολλούς Ευρωπαίους αξιωματούχους, τον Σουλτς, Πρόεδρο του Ευρωπαϊκού Κοινοβουλίου, έχουμε τον Μοσκοβισί, που στηρίζουν αυτή την επιλογή και αυτή την απόφαση, δεν χάλασε και ο κόσμος.

Περιμέναμε και περιμένουμε, δηλαδή, αυτονοήτως την εθνική ενότητα σε ένα τόσο σημαντικό ζήτημα, ότι θα είχαμε και μια ομόφωνη σχεδόν απόφαση από την ελληνική Βουλή, που θα μας στήριζε στη διαπραγμάτευση με τους θεσμούς, γιατί –επαναλαμβάνω- είναι κάτι που δεν έρχεται σε αντίθεση με τη συμφωνία.

Και όλες αυτές τις τρεις τελευταίες μέρες ατομικά ερωτούνταν ο καθένας τα εξής: Ποιος διαφωνεί να στηριχθούν οι χαμηλοσυνταξιούχοι, που είναι στο όριο της φτώχειας; Ποιος διαφωνεί να στηριχθούν , με ένα μικρό επίδομα τώρα, -δεν λέμε ότι θα γίνουν πλούσιοι- από το περίσσευμα αυτό του προϋπολογισμού; Ποιος διαφωνεί να στηριχθούν άνθρωποι, που έχουν κόλλημα να πληρώσουν τους λογαριασμούς του, που μπορεί να τους κοπεί το ρεύμα, που μπορεί να τους κοπεί το νερό;

Ποιος διαφωνεί, άνθρωποι, που έχουν θέμα με το να ψωνίσουν, κάνουν οικονομίες στα καθημερινά τους ψώνια, να στηριχθούν; Ποιος διαφωνεί να στηριχθούν άνθρωποι, που στηρίζουν πολλούς ακόμα, γιατί το συγκλονιστικό –και όχι βέβαια, αστείο- με τους συνταξιούχους και τους χαμηλοσυνταξιούχους είναι ότι συντηρούν και άλλους ανθρώπους.

Ολόκληρες οικογένειες περιμένουν να κάνουν γιορτή, τώρα τα Χριστούγεννα, από μια σύνταξη των 600 και των 700 ευρώ και θα πείτε όχι, κύριοι της Αξιωματικής Αντιπολίτευσης; Οι οικογένειες αυτές να μην στηριχτούν έστω με αυτόν τον τρόπο ενόψει εορτών; Είναι άνθρωποι, που στηρίζουν πάνω τους ολόκληρες οικογένειες. Εγώ θα δεχτώ ότι πρόκειται για στρέβλωση. Είναι μια προσωρινή στρέβλωση, που έτσι την κληρονομήσαμε, έτσι την παραλάβαμε. Δεν είναι λογικό να στηρίζονται οι οικογένειες στον συνταξιούχο. Οι οικογένειες στηρίζονται στον εργαζόμενο. Όμως, στις έκτακτες συνθήκες που ζούμε, εκεί έχουμε φτάσει. Πρέπει αυτούς τους ανθρώπους, που με θυσίες από τις κρατήσεις τους όλα αυτά τα χρόνια προσέφεραν, για να στηριχτεί η χώρα και να περάσει την κρίση, έστω τώρα, να τους στηρίξουμε.

Δεν περιμέναμε, λοιπόν, να διαφωνήσει η Νέα Δημοκρατία. Κάναμε λάθος, όμως. Έπρεπε να το περιμένουμε. Είναι αυτοί που έκοψαν έντεκα φορές τις συντάξεις και τους μισθούς. Να το θυμηθούμε. Γι’ αυτό και τώρα θα πουν «παρών», δηλαδή «όχι». Γιατί δεν τους σέβονται καθόλου και ούτε τους σεβάστηκαν και ποτέ.

Έχουν τον ελληνικό λαό, τους συνταξιούχους, τους μισθωτούς –και του ιδιωτικού τομέα και όλους– σαν υπηκόους. Λέμε άσπρο, φταίνε οι υπήκοοι. Λέμε μαύρο, φταίνε οι υπήκοοι. Τότε, όταν έκοβαν τις συντάξεις, έλεγαν ότι παίρνουν πολλά και δεν τα δικαιούνταν και ότι «μαζί τα φάγαμε» και το ένα και το άλλο. Δικαιολογίες και τότε. Και τώρα, άρχισαν να λένε διάφορες δικαιολογίες, ότι θα χαλάσετε τη διαπραγμάτευση, πού πάτε χωρίς να ξέρουμε κ.λπ.. Αυτά που λέει ο Σόιμπλε, δηλαδή. Έτσι, όμως, υπονομεύεται η εθνική ενότητα και μια προσπάθεια, που είναι εθνική, για να κλείσουμε τη δεύτερη αξιολόγηση.

Πριν λίγες μέρες, έλεγε ο κ. Μητσοτάκης, ο Αρχηγός της Νέα Δημοκρατίας, «Ναι, θέλουμε να κλείσει η δεύτερη αξιολόγηση». Ε, πώς θα κλείσει, όταν δεν δείχνετε ενότητα σε ένα βασικό πράγμα, που το προβλέπει και η συμφωνία του καλοκαιριού του 2015; Έτσι, υπονομεύεται αυτή η ενότητα, που πρέπει να δείξουμε σε κάτι βασικό.

Γιατί το κάνετε αυτό; Δεν υπάρχει καμμία δικαιολογία. Συντάσσεστε με τις πιο σκληρές γραμμές της Ευρωπαϊκής Ένωσης και του Διεθνούς Νομισματικού Ταμείου. Από τη μία, ήδη υπάρχουν σοβαρές, αξιόλογες και αξιόπιστες φωνές στην Ευρωπαϊκή Ένωση και στα διεθνή fora, που συμφωνούν με αυτή την κίνηση της Κυβέρνησης, και από την άλλη, έχουμε τις πιο σκληρές γραμμές της Ευρωπαϊκής Ένωσης και του Διεθνούς Νομισματικού Ταμείου, που είναι ενάντια στην εθνική προσπάθεια. Και συντάσσεστε με αυτές; Είναι δυνατόν; Είναι δυνατόν να χάνεται αυτή η ευκαιρία, να δείξουμε μια ενότητα, έστω για τους συνταξιούχους και όταν η συμφωνία το προβλέπει; Δεν υπάρχει καμμία δικαιολογία στην Αξιωματική Αντιπολίτευση για την απόφαση να κρατήσει αυτή τη στάση.

Θα ήθελα, όμως, απευθυνόμενος στην Κυβέρνηση και στον κύριο Υπουργό, που είναι παρών, αλλά και σε αυτούς που μας ακούν, να επιμείνω λίγο σε κάτι. Κάνουμε την ονομαστική ψηφοφορία και οξύνεται η διαπραγμάτευση, δηλαδή την πάμε εκεί που πρέπει σε αυτό το θέμα. Καλά κάνει η Κυβέρνηση, για όλα τα παραπάνω που είπα. Όμως, ενώ έχουμε πει σε όλους τους τόνους και στα δημόσια fora στη χώρα μας ότι το ποσό είναι ακατάσχετο και μάλιστα κάποιοι είπαν και αφορολόγητο, δεν βλέπω στην τροπολογία να προβλέπεται το ακατάσχετο.

Θερμή παράκληση: Αυτό πρέπει να έρθει ως νομοτεχνική βελτίωση την επόμενη ώρα. Τα είπα και κατ’ ιδίαν στους κύριους Υπουργούς. Ίσως, επειδή υπογράφουν αρκετοί Υπουργοί, γιατί οι συναρμόδιοι Υπουργοί είναι πολλοί, η καθυστέρηση οφείλεται στην συναρμοδιότητα. Φέρτε μια νομοτεχνική βελτίωση τώρα.

Η υπουργική απόφαση, που αναφέρεται ότι θα εκδοθεί, για τις λεπτομέρειες δεν μας καλύπτει. Κανονικά, δεν μπορεί να το προβλέψει, αν δεν έχει εξουσιοδότηση. Δεν μπορεί να προβλέψει η υπουργική απόφαση το ακατάσχετο. Το ακατάσχετο πρέπει να προβλεφθεί τώρα, με αυτόν τον νόμο.

Επιμένω σε αυτό. Διότι αν ανατρέξει κανείς στην ενίσχυση που είχε δώσει ο Σαμαράς στους ενστόλους, υπήρξε αυτό το πρόβλημα. Το λέω ως κακό προηγούμενο και το τονίζω, διότι έχω εμπειρία σε αυτό, κύριοι Υπουργοί και όσοι μας ακούτε. Πρώτον, είναι ενίσχυση, δεν είναι σύνταξη. Άρα, δεν έχει ακατάσχετο από τον Κώδικα Πολιτικής Δικονομίας. Δεύτερον, αυτό που λένε μερικοί –γιατί μίλησα με αρκετά άτομα και έκανα πολλά τηλέφωνα αυτές τις μέρες για να πεισθούν κάποιοι αρμόδιοι– ότι είναι ακατάσχετο στα 1.250 ευρώ είναι λάθος. Μύθος είναι αυτό. Δεν είναι ακατάσχετο στα 1.250 ευρώ. Ως τα 1.000 ευρώ είναι. Από τα 1.002 ευρώ και μετά, το 1 ευρώ κατάσχεται.

Θα το βρούμε μπροστά μας. Κάνουμε τόση προσπάθεια, το σηκώνουμε τόσο ψηλά το θέμα -και καλά κάνουμε– αλλά πρέπει να έρθει νομοτεχνική βελτίωση, που να προβλέπει το ακατάσχετο, όπως έχουμε δεσμευτεί ότι θα είναι, και το αφορολόγητο.

**ΠΡΟΕΔΡΕΥΩΝ (Αναστάσιος Κουράκης):** Καλώς. Ολοκληρώστε αμέσως, σας παρακαλώ.

**ΙΩΑΝΝΗΣ ΘΕΟΦΥΛΑΚΤΟΣ:** Αλλιώς, οι οικογένειες που αναφέρθηκα, κύριε Πρόεδρε –και κλείνω με αυτό- στην αρχή, που το περιμένουν τώρα πώς και πώς για να κάνουν τις γιορτές αντί να πάρουν 300 ευρώ θα πάρουν 200 ευρώ, αντί να πάρουν 500 ευρώ θα πάρουν 250 ευρώ και θα βγουν τελικά παραπονούμενοι. Πρέπει αυτό να έρθει –το λέω με όλους τους τόνους- ως νομοτεχνική βελτίωση, για να είναι πλήρης η προσπάθεια αυτή της Κυβέρνησης, αλλιώς θα είναι κολοβή και δεν θα επιτελέσει τον στόχο για τον οποίο είμαστε εδώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς, κύριε Θεοφύλακτε.

Τον λόγο έχει ο Βουλευτής του ΣΥΡΙΖΑ κ. Γεώργιος Καΐσας.

**ΓΕΩΡΓΙΟΣ ΚΑΪΣΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητούμε την κατ’ άρθρον συζήτηση και τις τροπολογίες του νομοσχεδίου. Χθες, μίλησα για το νομοσχέδιο και πράγματι, θεωρώ ότι είναι μια μεγάλη προσπάθεια, που έγινε από αυτήν την Κυβέρνηση να τακτοποιήσει το όλο ζήτημα, που επί σαράντα έτη τουλάχιστον –μετά τη Μεταπολίτευση θέλω να πω- δεν είχε νομοθετηθεί. Ο λόγος ήταν όλο αυτό το πελατειακό σύστημα, το οποίο δεν θα μπορούσε να δουλέψει εάν ξεκαθάριζαν τα επιδόματα και το ποιοι, το πώς και τι δικαιούνται οι συνάνθρωποί μας και συμπολίτες μας.

Απάντηση δεν πήρα όσον αφορά το γιατί τόσα χρόνια δεν ήρθε αυτό το νομοσχέδιο. Είναι ευνόητο, βέβαια. Σήμερα, θα μιλήσω μόνο για την τροπολογία, η οποία κατατέθηκε και αφορά το εφάπαξ επίδομα σε ένα εκατομμύριο εξακόσιους χιλιάδες συνταξιούχους, που είναι κάτω των 800 ευρώ.

Τα εξακόσια δέκα επτά εκατομμύρια, κύριοι συνάδελφοι, είναι από υπεραπόδοση των εσόδων. Είναι από εκεί όπου πολλοί προέβλεπαν, Αντιπολίτευση και μέσα μαζικής ενημέρωσης, ότι το 2016 δεν θα πιάσουμε τον στόχο για τα έσοδά μας, ότι θα λειτουργήσει ο κόφτης και όλα αυτά τα κακά που θα συνέβαιναν.

Δυστυχώς γι’ αυτούς κι ευτυχώς για τον κόσμο, πιάσαμε τα έσοδα και είχαμε υπεραπόδοση. Αποδείχθηκε ότι στην πράξη πιάσαμε φοροφυγάδες, αυτούς που δεν πλήρωναν όλα αυτά τα χρόνια κι έτσι έχουμε αυτά τα 617 εκατομμύρια, όπου είναι ένα περίσσευμα, το οποίο μπορούμε να το διαθέσουμε.

Αυτό το περίσσευμα, μερικοί, έξω και μέσα από τη χώρα, αμφισβητούν ότι μπορεί να το δώσει η Κυβέρνηση σε μια ευάλωτη κατηγορία συμπολιτών μας. Αυτή η αμφισβήτηση δεν μπορεί να περάσει και να γίνει αποδεκτή. Έχουμε χάσει πολλά σε αυτή τη χώρα. Δεν γίνεται όμως να κινδυνεύουν συμπολίτες μας κι εμείς να μην έχουμε το δικαίωμα να τους βοηθήσουμε, κάτι το οποίο είναι ανθρώπινο δικαίωμα και δεν το χάνουμε, όσο είμαστε άνθρωποι.

Από τη μία μεριά, να υπάρχουν νησιώτες να περιθάλπουν πρόσφυγες και μετανάστες και να νιώθουμε υπερήφανοι εμείς και από την άλλη μεριά, να μη μας δίνεται το δικαίωμα να τους ελαφρύνουμε, έστω στο ελάχιστο, να μην τους αυξήσουμε δηλαδή τον ΦΠΑ. Αυτό νομίζω ότι δεν μπορεί να το δεχθεί κανένας μας.

Στον Νομό μου στον Έβρο έχουμε ένα νησί, τη Σαμοθράκη, το οποίο έχει τρεις χιλιάδες κατοίκους. Με το να θα ελαφρύνουμε από τον ΦΠΑ αυτούς του τρεις χιλιάδες κάτοικους, οι οποίοι όλοι ξέρουμε τι τραβούν, δεν θα πάθουμε τίποτα. Όπως λένε και στην ιδιαίτερη πατρίδα μου, «δεν κουτσαίνει το βόδι από την καρφίτσα».

Να τι δήλωσε και ο κ. Μοσκοβισί: «Στα μάτια μου οι όροι της συμφωνίας του Eurogroup δεν έχουν αλλάξει από τα μέτρα που αποφάσισε η Κυβέρνηση του κ. Τσίπρα».

Καταθέτω για τα Πρακτικά της Βουλής τη δήλωση.

(Στο σημείο αυτό ο Βουλευτής κ. Γεώργιος Καΐσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσοι ψηφίσουν «παρών» ή δεν ψηφίσουν «ναι» σε αυτήν την τροπολογία, ποιανού τα συμφέροντα εξυπηρετούν; Των μισθωτών; Των συνταξιούχων; Όχι, βέβαια. Νομίζουμε ότι μιας μερίδας Ευρωπαίων, του Σόιμπλε και των δανειστών. Όλοι οι Βουλευτές πιστεύω ότι θα ψηφίσουν την τροπολογία αυτή στην ονομαστική ψηφοφορία που θα ακολουθήσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καΐσα Βουλευτή του ΣΥΡΙΖΑ.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας για οκτώ λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, ευχαριστώ πάρα πολύ.

Κύριοι συνάδελφοι, μέχρι χθες γνωρίζαμε από τα επίσημα πρωθυπουργικά χείλη ότι η χώρα δικαιούται οποιοδήποτε πλεόνασμα προκύψει από τα μέτρα που έχουν ληφθεί, στο πλαίσιο της συμφωνίας με τους εταίρους, τους θεσμούς, να το διαθέτει όπως θέλει. Είναι χαρακτηριστική η δήλωση του Πρωθυπουργού στη Νίσυρο και πράγματι αισθανθήκαμε κι εμείς εδώ ότι έχουμε το δικαίωμα να παρακολουθήσουμε αυτή την πορεία της προστασίας ευάλωτων από τη φτώχεια συμπολιτών μας με την παροχή αυτού του επιδόματος, του εφάπαξ επιδόματος, που τώρα πια κι εσείς έχετε αντιληφθεί ότι δεν πρόκειται για την δέκατη τρίτη σύνταξη που είχατε υποσχεθεί, αλλά πρόκειται για ένα επίδομα που δίνεται εφόσον το επιτρέπει η δυνατότητα που μας παρέχεται από τη συμφωνία που έχουμε κάνει.

Σε αυτό, επίσης, θα πρέπει να προστεθεί ότι χθες υπήρχε κι ένα άλλο δεδομένο, ότι αυτό προκύπτει από το πλεόνασμα, δηλαδή από το περίσσευμα που προκύπτει αν από τα έσοδα που πραγματοποιεί το κράτος αφαιρέσουμε τα έξοδα.

Και σήμερα το πρωί -ας ξεκινήσουμε από το δεύτερο- δημοσιεύτηκαν τα στοιχεία του πρώτου ενδεκαμήνου κι εκεί πράγματι είδαμε ότι υπάρχει μια θηριώδης υπεραπόδοση των εσόδων, αλλά ταυτόχρονα και μια θηριώδης υποαπόδοση των εξόδων. Γιατί μπορεί να φτάνει τα 7,5 δισεκατομμύρια αυτό που λέγεται περίσσευμα και προκύπτει από την υπεραπόδοση -πολύ όμορφη λέξη-, για να κρύψει ακριβώς το τι γίνεται. Επίσης διαπιστώθηκε ότι οι ληξιπρόθεσμες υποχρεώσεις του δημοσίου απέναντι σε επιχειρηματίες, αγρότες, απέναντι σε εκείνους που περιμένουν επιστροφή του ΦΠΑ γιατί είναι εξαγωγικές επιχειρήσεις και απέναντι σε εκείνους τους εργάτες, τους παραγωγούς του πρωτογενούς τομέα της οικονομίας, που περιμένουν επίσης επιστροφή του ΦΠΑ για να καλλιεργήσουν, έχει φτάσει κοντά στα 7 δισεκατομμύρια. Υπάρχει αύξηση 63% των μη εξοφληθέντων χρεών που είναι ληξιπρόθεσμα.

Κι εδώ, λοιπόν, τίθεται το εξής ερώτημα: Αλήθεια, μπορείτε να μιλάτε για αυτό το περίσσευμα, όταν τουλάχιστον είναι δεδομένη η άποψη που είχε διατυπωθεί από το ΣΥΡΙΖΑ διά στόματος του κ. Βίτσα τότε, που ήταν στην αντιπολίτευση και έκανε κριτική στο πλεόνασμα της Νέας Δημοκρατίας, της κυβέρνησης Σαμαρά και Βενιζέλου, λέγοντας τότε ότι δεν είναι 3,5 δισεκατομμύρια το πλεόνασμα, αλλά είναι κατά 1 δισεκατομμύριο λιγότερο, επειδή αυτό το 1 δισεκατομμύριο των ανεξόφλητων τότε ληξιπρόθεσμων χρεών το χαρακτήριζε εσωτερικό έλλειμα;

Άρα λοιπόν, σε αυτό το πλεόνασμα θα πρέπει να καταλογιστεί, ή καλύτερα να αντιλογιστεί, ένα εσωτερικό έλλειμα, το οποίο είναι άδηλο και το κρύπτετε. Είναι αυτή η ιστορία της αλήθειας και της διαφάνειας που υπηρετείτε. Και εξ αυτού βεβαίως δεν έχουν απλώς ταλαιπωρηθεί δεκάδες και εκατοντάδες και χιλιάδες επιχειρήσεις, αλλά οδηγούνται στην φτώχεια άνθρωποι οι οποίοι είναι παραγωγοί κυρίως στον πρωτογενή τομέα.

Είχα δε την ευκαιρία να απευθυνθώ στον κ. Πιτσιλή, τον Γενικό Γραμματέα που έχει αναλάβει τη διοίκηση της «ανεξάρτητης» -σε εισαγωγικά πλέον θα το βάλω- Αρχής Δημοσίων Εσόδων. Και εκεί θέλησα να έλθω ως Βουλευτής σε επαφή για να του πω το τι παράπονα συνεχώς φτάνουν στο γραφείο μου από αγρότες και από επιχειρηματίες, στους οποίους συστηματικά εδώ και χρόνια δεν γίνεται όχι μόνο επιστροφή, αλλά ούτε και συμψηφισμός.

Εκεί, λοιπόν, άκουσα -και το μεταφέρω στην Αίθουσα αυτή- ότι ο κύριος Γραμματέας δεν μιλάει με πολιτικούς. Προφανώς, μιλάει μόνο με την Κυβέρνηση, παρόλο που με βάση τη διάταξη του άρθρου 3 του ν.4389, με τον οποίον συστάθηκε ως ανεξάρτητη αρχή η Γενική Γραμματεία Δημοσίων Εσόδων, προβλέπεται ότι αυτή η Γενική Γραμματεία δεν υπόκειται σε κανέναν ιεραρχικό έλεγχο και σε καμμία διοικητική εποπτεία από κανένα κυβερνητικό όργανο. Αντιθέτως, υπόκειται στον έλεγχο και στην εποπτεία της Βουλής.

Για τον κ. Πιτσιλή, λοιπόν, είναι πολιτικά πρόσωπα οι Βουλευτές, με τους οποίους θέλει να μην έχει καμμία σχέση και είναι, βέβαια, προσφιλή πρόσωπα τα μέλη της Κυβέρνησης, που προφανώς του έχουν επιβάλλει να καθυστερεί, να υπάρχει αυτού του είδους η υστέρηση στην εκπλήρωση, στην εξόφληση των ληξιπρόθεσμων χρεών του δημοσίου απέναντι σε αγρότες και σε επιχειρηματίες.

Αυτό είναι σκάνδαλο θεσμικό και, βεβαίως, τις προσεχείς μέρες θα ζητήσω από την Επιτροπή Θεσμών και Διαφάνειας της Βουλής να καλέσει τον κ. Πιτσιλή τουλάχιστον για να αντιληφθεί σε ποιους θα πρέπει να λογοδοτεί.

Όμως υπάρχει και ένα άλλο θέμα που σημειώθηκε χτες. Είχαμε την ευκαιρία να σημειώσουμε και να επισημάνουμε σ’ αυτήν εδώ την Αίθουσα ότι κανένας δεν μπορεί να είναι αντίθετος στην παροχή θετικών διακρίσεων σε ευάλωτες από τη φτώχεια κατηγορίες του πληθυσμού, εφόσον βεβαίως, έστω και την τελευταία στιγμή, η Κυβέρνηση εν όψει των εορτών των Χριστουγέννων, αποφάσισε να ενισχύσει οικονομικά μ’ αυτόν τον τρόπο μια σειρά από συνανθρώπους μας, που είναι συνταξιούχοι και παρά το γεγονός ότι σε άστεγους, σε άνεργους, σε μια σειρά από πολύ πιο ευάλωτους από τη φτώχεια -αυτούς που ζουν, δηλαδή, σε συνθήκες ακραίας φτώχειας- συμπολίτες δεν δείχνει την ίδια ευαισθησία.

Όμως το χειρότερο είναι, ότι με βάση αυτήν την νομοθεσία που φέρνετε κυρία Υπουργέ, -σας το είπα και χτες- ζητάτε από τη Βουλή να φτιάξουμε έναν εθνικό μηχανισμό προστασίας της κοινωνίας από τη φτώχεια. Καταπολέμηση της φτώχειας ζητάτε, δεν ζητάτε προστασία της φτώχειας. Και η φτώχεια, όπως σας εξήγησα και χτες, δεν καταπολεμιέται με φιλοδωρήματα στους φτωχούς, αλλά καταπολεμιέται εάν εσείς με θεσμικό τρόπο οργανώσετε την πρόσβασή τους στην εργασία, την πρόσβασή τους σε μια σειρά άλλες καταστάσεις, από τις οποίες, πράγματι, θα πάψει αυτή η φτώχεια ως συνθήκη της καθημερινής τους ύπαρξης.

Ένα πολύ σοβαρότερο θέμα θα μου επιτρέψετε να θίξω για δύο λεπτά, κύριε Πρόεδρε.

Αυτό, όμως, που δεν έχει προηγούμενο στην ιστορία αυτής της Αίθουσας είναι ότι, ενώ μας διαβεβαιώνει ο Πρωθυπουργός ότι ούτως έχουν τα ζητήματα, χθες ακούσαμε άλλα από την Ευρωπαϊκή Ένωση και, μάλιστα, από το Eurogroup, από το ESM, από όργανα θεσμικά, δηλαδή, που μέσα στην αρχιτεκτονική της Ευρωπαϊκής Ένωσης εκφράζουν και τους θεσμούς, με τους οποίους έχουμε ανοιχτά ζητήματα στα πλαίσια της δεύτερης αξιολόγησης, αλλά κυρίως εκφράζουν και τα κράτη, τα οποία μας έχουν δανείσει, γιατί αυτό θα πρέπει κάποιοι να το αντιληφθούν σε αντιπαραβολή με τον κ. Μοσκοβισί, του οποίου είναι σεβαστή η άποψη, πλην όμως είναι Επίτροπος και εκφράζει την Κομισιόν.

Αυτό, όμως, που είναι και εξακολουθεί να είναι η Ευρωπαϊκή Ένωση, είναι μια ένωση κρατών και αυτά τα κράτη, λοιπόν, που εκπροσωπούνται μέσα από το Eurogroup, χθες μας είπαν ότι υπάρχει συμφωνία συγκεκριμένη, όπου ο Πρωθυπουργός της χώρας και ο κ. Τσακαλώτος, έχουν αναλάβει την υποχρέωση σε περίπτωση πλεονάσματος να μην προβούν σε καμμία διάθεση ποσού οποιουδήποτε για σκοπούς κοινωνικής πολιτικής χωρίς την προηγούμενη σύμφωνη γνώμη τους.

Εδώ τίθεται το ζήτημα εάν μιλάμε για μια εθνική πορεία με όρους συνέπειας απέναντι σε ό,τι έχουμε συμφωνήσει -κατά το όπως το έλεγε παλαιότερα και μάλιστα στα λατινικά ο Πρωθυπουργός «pacta sunt servanda», δηλαδή «οι συμφωνίες πρέπει να τηρούνται»- ή μιλάμε πλέον για μια απρονοησία, για μια απερισκεψία που ακούγεται από χθες. Αυτό έχει για εμάς ουσία και σημασία. Γιατί δεν υπήρχε στον ορίζονται κανένα ζήτημα ονομαστικής ψηφοφορίας. Άλλωστε, θα ήταν και παράλογο και κωμικό, η Πλειοψηφία, που έχει τη δύναμη να περάσει αυτή τη διάταξη, να θέλει σήμερα, προκειμένου να δει ποια είναι η στάση και της Αντιπολίτευσης, να δοκιμάσει με αυτή την ψηφοφορία τις θέσεις μας.

Οι θέσεις μας, λοιπόν, είναι ξεκάθαρες και σας τις λέμε: Εμείς θα προστατέψουμε τη δημοκρατία και το Κοινοβούλιο και δεν θα επιτρέψουμε στον Πρωθυπουργό να χρησιμοποιήσει την οποιαδήποτε απόφαση αυτού του κορυφαίου δημοκρατικού θεσμού, που είναι το Κοινοβούλιο, για να εξοπλίσει με κύρος και σοβαρότητα αυτό το έλλειμμα του κύρους και της σοβαρότητας που είχε ο τρόπος, με τον οποίο έχει χειριστεί αυτά τα ζητήματα.

Και σας το λέμε αυτό, γιατί ακριβώς αυτό για το οποίο αυτός εδώ ο χώρος θα πρέπει να ενδιαφέρεται πρωτίστως, είναι το κύρος και η αξιοπιστία της Ελληνικής Δημοκρατίας.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, ολοκληρώστε την τοποθέτησή σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτήν υπηρετούμε εδώ και χάριν αυτής δεν πρέπει να επιτρέπουμε να συμβαίνουν τα παραπάνω στον οποιονδήποτε Πρωθυπουργό της χώρας, ο οποίος τελεί υπό την εμπιστοσύνη μας.

Γι’ αυτό είπα χθες, κυρία Υπουργέ, ότι η Κυβέρνηση είναι φιλοξενούμενη σε αυτήν την Αίθουσα. Γιατί, σας επαναλαμβάνω, επειδή δεν το αντιληφθήκατε, ότι δεν είναι Κυβερνείο αυτό το Μέγαρο, είναι Βουλή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Νιώθετε ιδιοκτήτες, κύριε Τζαβάρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Η Κυβέρνηση εδρεύει αλλού και η παρουσία σας εδώ έχει το νόημα ότι υπόκεισθε στον κοινοβουλευτικό έλεγχο και εισηγείσθε στο Σώμα την ψήφιση νομοσχεδίων.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το λέω αυτό, γιατί μέχρι σήμερα κανένας από αυτούς που εκπροσωπούν την Κυβέρνηση δεν μας εξηγεί εάν πράγματι υπάρχει δέσμευση της χώρας, την οποία έχει υπογράψει ο ίδιος ο Πρωθυπουργός, με βάση την οποία είναι υποχρεωμένος να παίρνει προηγούμενη σύμφωνη γνώμη από τους θεσμούς για τη διάθεση του οποιουδήποτε ποσού προέρχεται από οποιοδήποτε πλεόνασμα της διαχείρισης των δημοσίων εσόδων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Τζαβάρα.

Ο κ. Αντώνιος Γρέγος, Βουλευτής της Χρυσής Αυγής, έχει τον λόγο.

**ΑΝΤΩΝΙΟΣ ΓΡΕΓΟΣ:** Σας ευχαριστώ, κύριε Πρόεδρε. Θα μιλήσω από εδώ.

Προηγήθηκαν ένας μνημονιακός ομιλητής από τον ΣΥΡΙΖΑ και ένας μνημονιακός Κοινοβουλευτικός Εκπρόσωπος και μετά από εμένα θα μιλήσει ένας επίσης μνημονιακός Βουλευτής από τη Νέα Δημοκρατία.

Θα ήθελα να κάνω μερικές παρατηρήσεις. Ο εισηγητής του ΣΥΡΙΖΑ είπε ότι τα χρήματα για το επίδομα στους συνταξιούχους έχουν εγγραφεί στον προϋπολογισμό. Όμως ξεχάσατε, όπως έχουμε πει επανειλημμένως, να εγγράψετε το κατοχικό δάνειο στον προϋπολογισμό. Και εάν δυσκολεύεστε με τα αφεντικά σας, κάντε ένα δημοψήφισμα, μια που είστε και τόσο δημοκράτες.

Οι κάτοικοι των νησιών του Βορείου Αιγαίου και γενικώς των νησιών δεν κινδυνεύουν μόνο από τον οικονομικό μαρασμό με την αύξηση του ΦΠΑ. Κινδυνεύει πλέον η ζωή τους και η σωματική τους ακεραιότητα και αυτό το βλέπουμε κάθε μέρα.

Μιλάτε διαρκώς για την προσφυγική κρίση και παίρνετε μέτρα. Επιτέλους, κλείστε τα σύνορα! Αυτή την έννοια έχει η λέξη σύνορα και αυτό τουλάχιστον μπορείτε να το εφαρμόσετε άμεσα στον Έβρο. Επιπλέον, γεμίστε τα νησιά μας με στρατό.

Κάντε και ένα δημοψήφισμα, αφού όπως είπα τόσο δημοκράτες, για να φανεί εάν ο ελληνικός λαός θέλει εδώ τους λαθρομετανάστες ή όχι.

Η τροπολογία με γενικό αριθμό 810 και ειδικό 61 αναφέρει: «Επιτρέπεται η μεταφορά προσφύγων και μεταναστών με επιβατικά οχήματα ιδιοκτησίας των ΟΤΑ Α΄ και Β΄ βαθμού από και προς τις δομές φιλοξενίας ή όπου αλλού κριθεί αναγκαίο, μετά από απόφαση του οικείου δημάρχου ή περιφερειάρχη».

Κύριοι, αυτά τα οχήματα, όπως ξέρετε, τα πληρώνει ο ελληνικός λαός, οι δημότες. Πληρώνουν και για την αγορά, και για τη συντήρηση, και για τα καύσιμα. Δεν μπορείτε διαρκώς να θέτετε έναν ολόκληρο κρατικό μηχανισμό στην υπηρεσία των λαθροεισβολέων.

Φυσικά, τα προβλήματα της μεταφοράς των μαθητών θα πρέπει να λύνονται και άμεσα και νόμιμα.

Τσακώνεστε ακόμα και σήμερα -για τα μάτια του κόσμου, φυσικά- για τις ψήφους, ενώ οι πολιτικές σας είναι ακριβώς οι ίδιες. Τις έχετε ψηφίσει. Έχετε καταστρέψει τον ελληνικό λαό και την ψήφο του πλέον δεν μπορείτε να την εξαγοράσετε. Εφαρμόζετε ίδιες πολιτικές με τα ίδια καταστροφικά αποτελέσματα.

Το απόγευμα κατεβαίνουν εδώ οι συνταξιούχοι. Προφανώς, δεν έρχονται για εκδρομή. Αφού, λοιπόν, είστε τόσο δημοκράτες –θα το λέω συνέχεια αυτό- βγείτε έξω να συνομιλήσετε μαζί τους, να δούμε τι έχουν να σας πουν.

Ανάγκες, φυσικά, έχουν και οι συνταξιούχοι και οι πολύτεκνοι και οι τρίτεκνοι και οι άνεργοι και μάλιστα άμεσες. Έχετε, από ό,τι φαίνεται, μεγάλα πλεονάσματα και σε θράσος και σε ψεύδη.

Πολλά ακούσαμε από την κυρία Υπουργό, πάρα πολλά «θα» ακούσαμε και θυμίζουν άλλες εποχές αυτά τα «θα». Όμως ακούσαμε και κάτι πραγματικά άξιο γέλιου. Μίλησε η κυρία Υπουργός για δημοκρατικά εργαλεία και δημοκρατικές πολιτικές. Τέτοια δημοκρατία να τη χαίρεστε!

Και για να αποδείξουμε για ακόμα μια φορά ότι δεν είστε δημοκράτες, περιμένουμε να δούμε τι θα κάνετε με την τροπολογία που κατέθεσε η Χρυσή Αυγή και αφορά τα νησιά. Είναι αυτή εδώ η τροπολογία.

Κλείνοντας, θέλω να πω ότι κάτι τύπους σαν τον κ. Τσιρώνη και τον κ. Ζουράρι πρέπει να τους μαζέψετε λίγο, γιατί είναι επικίνδυνοι και προκαλούν λαϊκή οργή. Και να έρθει ο κ. Ζουράρις εδώ στη Βουλή και να μας πει ποια νησιά δεν τον πειράζει να τα κατακτήσουν οι Τούρκοι και να πάει και σε αυτά τα νησιά να το πει στους κατοίκους.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Άδωνις Γεωργιάδης, Βουλευτής της Νέας Δημοκρατίας, για οκτώ λεπτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πάρα πολύ, κύριε Πρόεδρε.

Πρώτα από όλα, πριν πω οτιδήποτε άλλο αναφέρω ως παράδειγμα του πώς ο λαϊκισμός και τα ταπεινά πολιτικά συμφέροντα μπορεί να βλάψουν σοβαρά την πατρίδα, θα σας πω μια είδηση επί του πιεστηρίου.

Πριν από λίγο, κυρίες και κύριοι συνάδελφοι, η εισαγγελεύς πρότεινε πλήρη απαλλαγή όλων των κατηγορουμένων για το λεγόμενο σκάνδαλο της Ιεράς Μονής Βατοπεδίου, διότι απεδείχθη ότι δεν υπήρχε καμμία παράνομη πράξη και καμμία ζημία του δημοσίου. Αυτό έγινε πριν από μια ώρα.

Ξέρετε τι γινόταν σε αυτή τη Βουλή και σε αυτή τη χώρα για το Βατοπέδι; Ξέρετε πόση λάσπη εδέχθη η Νέα Δημοκρατία και η τότε κυβέρνηση του Κώστα Καραμανλή;

**ΜΑΡΙΑ ΘΕΛΕΡΙΤΗ:** Είδατε πόσο ανεξάρτητη είναι η δικαιοσύνη;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και το λέω ως παράδειγμα, για να καταλάβουμε ότι αν το μόνο που μας ενδιαφέρει σε αυτό το Κοινοβούλιο είναι το στενό κομματικό συμφέρον ενός εκάστου, τελικά η πατρίδα θα μένει πάντα πίσω, γιατί εκείνη η περίοδος συνέβαλε τα μέγιστα στην αποσταθεροποίηση της τότε κυβερνήσεως και στην επιτάχυνση των τραγικών για τη χώρα και τον ελληνικό λαό οικονομικών εξελίξεων.

Άρα αυτή την εκστρατεία λάσπης την πλήρωσε ο ελληνικός λαός.

Δεύτερο θέμα, πριν μιλήσω για το σημερινό νομοσχέδιο, είναι το εξής: Πρώτο θέμα τώρα στα γερμανικά μέσα ενημέρωσης δεν είναι η εμπλοκή στο Eurogroup. Το πρώτο θέμα σήμερα στα γερμανικά μέσα ενημέρωσης –και είμαι βέβαιος ότι θα το θέσει αύριο η Καγκελάριος στον κύριο Πρωθυπουργό- είναι η αποτυχία της Ελλάδος να κρατήσει τον Αφγανό που στραγγάλισε και βίασε αυτή την κοπέλα στη Γερμανία, έναν άνθρωπο τον οποίο είχε συλλάβει η Ελληνική Αστυνομία για απόπειρα φόνου, είχε καταδικάσει η ελληνική δικαιοσύνη για απόπειρα φόνου και ήρθατε εσείς οι Βουλευτές του ΣΥΡΙΖΑ με τον νόμο Παρασκευόπουλου και τον αφήσατε να φύγει και να πάει να σκοτώσει την κοπέλα.

(Θόρυβος από την πτέρυγα του ΣΥΡΙΖΑ)

**ΧΡΗΣΤΟΣ ΜΑΝΤΑΣ:** Δεν ντρέπεσαι;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Να ντρέπεσαι εσύ που το ψήφισες και να δω πώς κοιμάσαι το βράδυ, που με την ψήφο σου έκανες αυτό το πράγμα!

**ΧΡΗΣΤΟΣ ΜΑΝΤΑΣ:** Εσύ να ντρέπεσαι!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και σας το λέγαμε εκείνη τη μέρα στη Βουλή ότι εσείς που ψηφίζετε να βγουν όλοι αυτοί από τις φυλακές, χωρίς κανέναν έλεγχο, θα πάρετε πάνω σας την ευθύνη για το τι θα κάνουν αυτοί οι άνθρωποι βγαίνοντας.

Και τώρα, κύριε Μαντά, που θα πείτε σε εμένα να ντρέπομαι, μπείτε να δείτε τι γράφουν οι γερμανικές εφημερίδες για τον νόμο Παρασκευόπουλου και τις ευθύνες της Ελλάδος από τις δικές σας πράξεις!

**ΣΩΚΡΑΤΗΣ ΒΑΡΔΑΚΗΣ:** Τον Χριστοφοράκο τον αφήσατε ελεύθερο να φύγει έτσι, ελέω Θεού, και μετά σας πείραξε ο Αφγανός;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και πάμε τώρα εις το σημερινό.

(Θόρυβος από την πτέρυγα του ΣΥΡΙΖΑ)

Άκουσα και τον προηγούμενο συνάδελφο και ακούω γενικώς από το πρωί να λέτε: «Με ποιους είστε; Με τους δανειστές;».

Ακούστε, μην εκνευρίζεστε.

Ακούω συχνά, κύριε Υπουργέ –και έχω και τον αγαπημένο μου κ. Πολάκη εκεί και θα κλείσω με εκείνον- ένα σποτάκι που παίζει ο ΣΚΑΪ με την κ. Φωτίου, η οποία αναρωτιέται «απατεώνες είμαστε;». Το έχετε ακούσει; «Απατεώνες είμαστε;», αναρωτιέται η κ. Φωτίου. Για να δούμε, λοιπόν, αν είστε απατεώνες.

Κυρίες και κύριοι συνάδελφοι του ΣΥΡΙΖΑ, όταν εσείς οι Κοινοβουλευτικοί Εκπρόσωποι του ΣΥΡΙΖΑ, -δεν ξέρω τι δουλειά κάνετε και δεν θέλω να σας θίξω- υπογράφετε ένα συμβόλαιο…

**ΜΕΡΟΠΗ ΤΖΟΥΦΗ:** Τι εννοείτε, κύριε Γεωργιάδη; Τι μας λέτε; Δεν καταλαβαίνω τι θέλετε να πείτε.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Θα σας ρωτήσω τώρα. Δεν με αφήνετε όμως να μιλήσω.

Όταν υπογράφετε ένα συμβόλαιο, το υπογράφετε για να το τηρήσετε ή το υπογράφετε για να το παραβιάσετε; Γιατί αυτός ο οποίος παραβιάζει μία γραπτή συμφωνία, στην κοινώς ομιλουμένη γλώσσα λέγεται απατεώνας. Έτσι λέμε στις διαπροσωπικές μας σχέσεις κάποιον που υπογράφει ένα συμβόλαιο και επί σκοπώ το παραβιάζει.

Για να δούμε τι γράφει το μνημόνιο που υπογράψατε τον Ιούνιο του 2016.

Αμφιβάλλω αν ένας Βουλευτής του ΣΥΡΙΖΑ από αυτούς που φωνάζουν από κάτω το έχει διαβάσει. Άσε που κυκλοφορεί και στα αγγλικά και δεν ξέρω αν μπορείτε κιόλας.

**ΣΩΚΡΑΤΗΣ ΒΑΡΔΑΚΗΣ:** Η γελοιότητα υπερβαίνει τα όρια, κύριε Γεωργιάδη!

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Προκαλώ όποιον Βουλευτή του ΣΥΡΙΖΑ θέλει, να ανέβει μετά την ομιλία μου, να διαβάσει το μνημόνιο που υπέγραψε ο Τσίπρας και να μας εξηγήσει εάν είναι απατεώνας ο Τσίπρας ή όχι.

Τι έχει υπογράψει λοιπόν; Το λέω για να μην χάνω χρόνο: In agreement with the Institutions. Ξαναλέω: In agreement with the Institutions. Τι λέει, δηλαδή, η γραπτή συμφωνία που υπογράψατε; Ότι βεβαίως όταν πιστοποιηθεί το πρωτογενές πλεόνασμα τον Απρίλιο, όταν αυτή η πιστοποίηση κρίνει ότι είναι μόνιμο το πλεόνασμα και όχι συγκυριακό, τότε σε συμφωνία με τους θεσμούς, με την τρόικα δηλαδή, μπορείτε να πάτε να μοιράσετε ένα 30% για κοινωνική πολιτική.

Ερώτηση: Τηρήθηκε εκ μέρους του κ. Τσίπρα η συμφωνία που υπέγραψε; Όχι.

(Θόρυβος από την πτέρυγα του ΣΥΡΙΖΑ)

Μην κάνετε έτσι.Προφανώς δεν τηρήθηκε.

Πρώτο ερώτημα: Δεν είναι απατεώνας κάποιος που δεν τηρεί τη γραπτή του συμφωνία;

Δεύτερο ερώτημα: Όταν ήρθε στη Βουλή και μας διαβεβαίωσε το Σάββατο ότι είναι αναφαίρετο δικαίωμα της Ελλάδας να το μοιράσει όπως θέλει, δεν εγνώριζε τι είχε υπογράψει τον Ιούνιο; Και επειδή φυσικά το γνώριζε και παρ’ όλα αυτά το έκανε, τι προκάλεσε; Την εμπλοκή στην αξιολόγηση, η οποία ευχόμαστε να προχωρήσει, γιατί από την αξιολόγηση εξαρτάται η επιβίωση της χώρας, όπως εσείς λέγατε.

Άρα ο κ. Τσίπρας ήρθε και σκοπίμως κορόιδεψε τη Βουλή, παραβίασε τη συμφωνία με τους ξένους, παρουσίασε την Ελλάδα να μην τηρεί τη γραπτή της συμφωνία. Και γιατί το έκανε όλο αυτό; Επειδή ήθελε να δώσει χρήματα στους φτωχούς ανθρώπους; Αυτός είναι ο λόγος; Όχι, αλλά γιατί είχε δημοσκοπήσεις -16% και -17%. Άρα όπως πάντα ο κ. Τσίπρας, οποτεδήποτε έχει να επιλέξει μεταξύ του ατομικού του συμφέροντος και του συμφέροντος της χώρας, επιλέγει πάντα το ατομικό του συμφέρον. Και αγνοώντας τον κίνδυνο…

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Μιλάτε ως εκπρόσωπος των ξένων;

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Εγώ είμαι υπέρ της αξιοπρέπειας. Εσείς, κύριε Παπαδόπουλε, εσείς προσωπικά, όταν γράφετε μία συμφωνία την τηρείτε ή όχι; Ή είστε και εσείς απατεώνας σαν τον Πρωθυπουργό;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Την τηρούμε.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Α, την τηρείτε. Ε, αφού την τηρείτε, πρέπει να καταψηφίσετε τώρα. Αλλιώς δεν την τηρείτε και είστε και εσείς αυτής της υποστάθμης. Και μην κουνάτε καθόλου το κεφάλι.

Σας το είπα, δε, και χθες γι’ αυτήν την «καραμέλα» για τους ξένους. Ακούστε, όταν θα βγει ένας Βουλευτής του ΣΥΡΙΖΑ και θα απαντήσει στον Γιάνη –με ένα ν- Βαρουφάκη –όχι εγώ, ο Βαρουφάκης, που τον κάνατε Υπουργό Οικονομικών- που σας είπε «σοϊμπλάκια» και είπε ότι ο Τσίπρας ήταν ο «χρήσιμος ηλίθιος του Σόιμπλε», όταν θα τολμήσει ένας Βουλευτής του ΣΥΡΙΖΑ να σχολιάσει τον Γιάνη –με ένα ν- Βαρουφάκη γι’ αυτά που αποκάλυψε, μετά θα ξαναμιλήσετε για το ποιοι εδώ είναι εκπρόσωποι των δανειστών, γιατί σύμφωνα με τον Υπουργό σας οι εκπρόσωποι των δανειστών στο Κοινοβούλιο είσαστε εσείς που παίζατε το παιχνίδι του.

Και πολύ φοβούμαι ότι το ξαναπαίζετε και σήμερα διά μίαν εισέτι φοράν. Γιατί; Γιατί παραβιάζετε εξόφθαλμα τη συμφωνία, πλήττετε το κύρος της χώρας για ψηφοθηρικούς λόγους, φέρνετε την Ελλάδα σε θέση αδυναμίας και θα έλθετε αύριο να φέρετε πολύ χειρότερα μέτρα στο Κοινοβούλιο.

Κλείνω, για να μην καταχραστώ τον χρόνο, με τον κ. Πολάκη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας περιμένω.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Κύριε Πολάκη, ακούστε, λοιπόν..

Περιμένω και εγώ, αφού ξέρετε ότι είστε η αδυναμία μου! Πάτε και πολύ καλά στην υγεία. Κάνατε και μία ωραία ομιλία προχθές και είπατε ότι όλα πάνε καλά στην υγεία, είναι όλα τέλεια! Κάποιοι παράλογοι εκεί συνδικαλιστές έχτισαν την πόρτα του Υπουργείου Υγείας. Προφανώς εγκάθετοι! Δεν ξέρουν οι άνθρωποι τι ωραία πάνε τα πράγματα στην υγεία!

Λοιπόν, ακούστε. Πριν από το δημοψήφισμα του θέρους, ο κ. Παύλος Πολάκης, αυτός ο Κρητίκαρος, είχε γράψει ένα tweet και έλεγε: «Τα «όχι» είναι για τους λεβέντες και τα «ναι» είναι για τις κότες». Παύλος Πολάκης, Υπουργός! «Τα «όχι» είναι για τους λεβέντες». Κρητίκαρος! «Και τα «ναι» είναι για τις κότες».

Μετά από τέσσερις μέρες που έκανε το «όχι» «ναι» ο Τσίπρας και τον έκανε και Υπουργό, είπε ένα ωραίο «ναι» ο Πολάκης! Μια κότα λειράτη, τέτοια!

(Γέλωτες από την πτέρυγα της Νέας Δημοκρατίας)

Γιατί το επαναφέρω; Ξαναγράψατε tweet σήμερα. Θα περίμενε κανείς ότι θα έχετε τουλάχιστον την ευφυία να καταλάβετε ότι αφού ξεφτιλιστήκατε τόσο το καλοκαίρι του 2015, δεν θα το επαναλάβετε τον Δεκέμβριο του 2016.

Για να σας δω τώρα, αν τα βρει πάλι ο Τσίπρας με τους δανειστές και φέρει εδώ τα μέτρα, αν θα παραιτηθείτε, κύριε Πολάκη, ή αν θα κρατήσετε την καρεκλίτσα σας, όπως κάνατε τον Ιούλιο του 2015! Γιατί εγώ τους Κρητικούς τους είχα για λεβέντες, όχι για κότες λειράτες!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο για πολύ λίγο, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και επί προσωπικού και επί του πολιτικού. Και κοίτα με βαθιά μέσα στα μάτια!

Πρώτον, κυκλοφορούν στο διαδίκτυο ομιλίες σας που βρίζετε τον Καραμανλή -αυτόν που υπερασπίστηκες σήμερα- βρίζεις τον Σαμαρά, βρίζεις όλη τη Νέα Δημοκρατία ως προδότες. Και σε αυτή τη Νέα Δημοκρατία…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, τον λόγο επί προσωπικού.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Περίμενε, περίμενε. Έχεις πολλά προσωπικά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Εδώ είμαι. Σε περιμένω.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και σε αυτή τη Νέα Δημοκρατία που έχεις βρίσει χειρότερα απ’ ό,τι εμείς, επήγες και έγινες Υπουργός, από μεταγραφή μαζί με τους άλλους, ως ανταμοιβή, όπως και ο τότε αρχηγός σου, ο κ. Καρατζαφέρης, των υπηρεσιών που προσέφερες κι εσύ και ο ομόσταβλός σου και αρχηγός σου τότε, για τα γερμανικά υποβρύχια και τις ομιλίες που κάνατε τότε. Γιατί έτσι έκαμες τη μεταγραφή. Έτσι την έκαμες!

Και δεν μοιάζουμε. Εμείς δεν προσκυνήσαμε σε αυτή τη ζωή! Εμείς δεν γλείψαμε εκεί που φτύναμε, όπως το έκαμες εσύ για να γίνεις Υπουργός μιας κυβέρνησης που έβριζες, για να γίνεις μνημονιακότερος των μνημονιακών και το πιο πιστό σκυλί του Σόιμπλε από αυτά που έχει στην αυλή του! Ένα το κρατούμενο.

Δεύτερον, εσύ κοιμάσαι το βράδυ και όλη η Νέα Δημοκρατία όταν σε μια βδομάδα απέλυσες δυόμισι χιλιάδες γιατρούς, διέλυσες την πρωτοβάθμια κι έσπρωξες όλο τον κόσμο στην ιδιωτική υγεία εκείνη την περίοδο; Κοιμάσαι;

Εσύ κοιμάσαι το βράδυ ή θα κοιμηθείς απόψε, άμα σου πω ότι από τους ανασφάλιστους που η πολιτική σας έβγαλε στη μη ασφαλιστική κάλυψη και οι οποίοι τόλμησαν να ζητήσουν υγειονομικές υπηρεσίες από τα νοσοκομεία, επί των χρόνων που κυβερνούσατε και διαλύατε τη χώρα, -αυτοί που τόλμησαν να ζητήσουν και σε επείγουσα φάση!- έχει βεβαιώσει το Υπουργείο Οικονομικών 30 εκατομμύρια ευρώ χρέη προς τα νοσοκομεία; Εσύ τα δημιούργησες αυτά τα χρέη.

**ΣΩΚΡΑΤΗΣ ΒΑΡΔΑΚΗΣ:** Ονομαστικά!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εσύ τα δημιούργησες αυτά τα χρέη. Εσύ, ο προκάτοχός σου και ο επόμενος από εσένα τα δημιουργήσατε αυτά τα χρέη.

Κι έχεις το θράσος και βγαίνεις και κουνείς το δάχτυλο και λες αν εμείς κοιμόμαστε τα βράδια, που εφαρμόσαμε έναν νόμο τον οποίο έχουν ψηφίσει όλα τα πολιτισμένα κράτη της Ευρώπης, σε σχέση με τις φυλακές;

Εσύ κοιμάσαι το βράδυ, όταν πετσόκοψες, μαζί με τους προκατόχους σου και τους επόμενούς σου, τη δαπάνη για τη δημόσια υγεία και περίθαλψη και έσπρωξες όλο τον κόσμο στην ιδιωτική πρωτοβουλία, χωρίς να ακουμπήσεις μία τρίχα από όλο το σύστημα που γεννούσε την υπερτιμολόγηση, τη διαφθορά και τη λαμογιά στον χώρο της υγείας και που με τους υπολογισμούς που κάνουμε -και είναι μετριοπαθείς- στα 340 δισεκατομμύρια του χρέους που είχε φθάσει, τα 84 δισεκατομμύρια είναι το μαύρο χρήμα της υγείας; Σε πόσα έχεις συμμετοχή από αυτά τα 84 δισεκατομμύρια και τολμάς και βγαίνεις και κουνάς το δάχτυλο;

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, ολοκληρώστε, σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αφήστε τον, μην τον κόβετε στο καλύτερο!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό. Διότι εκεί που μας χρωστούσαν πάνε να μας πάρουν και το βόδι!

Όταν έκανες όλα αυτά, είδες αυτή τη συνδικαλιστική γραφειοκρατία των εικοσιπέντε νοματαίων -γιατί δεν είναι παραπάνω- να έρθει να χτίσει τη δική σου πόρτα; Όχι, γιατί δεν τους πείραζες, γιατί ήσασταν μαζί, γιατί ήσασταν παρέα, γιατί με τους δικούς σου της ΔΑΚΕ και τους υπόλοιπους μοιράζατε ρουσφετάκια, μετακινήσεις, μετατάξεις, βολέματα, γλειψίματα, προϋπολογισμούς νοσοκομείων, «εκεί είναι δικοί μας, βάλε παραπάνω», σε άλλα «δεν είναι δικοί μας, βάλε παρακάτω» και τους είχες μέσα στο παιγνίδι αυτούς και εσύ και ο προκάτοχος και ο επόμενος και γι’ αυτόν τον λόγο δεν σου έχτιζαν εσένα.

Εμείς τους τα κόψαμε, όμως, και γι’ αυτό μας επιτίθενται. Εικοσιπέντε είναι με τις καμήλες και τα μουλάρια μαζί! Τόσοι είναι, δεν είναι παραπάνω. Οι πραγματικοί εργαζόμενοι μάς στηρίζουν, γιατί αν δεν μας στήριζαν, δεν θα αντέχαμε.

(Χειροκροτήματα από την πτέρυγα του ΣΥΡΙΖΑ)

Και επειδή είστε και μέγας ψεύτης και εκτός από αγγλικά ξέρεις και αρχαία ελληνικά, γαλλικά ξέρεις;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ξέρω.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μπράβο. Άμα ξέρεις γαλλικά, διάβασε τη δήλωση του Επιτρόπου Μοσκοβισί, που λέει ότι δεν παραβαίνει καμμία συμφωνία η Ελλάδα.

Κάνετε μια κωλοτούμπα ότι αυτό είναι από το πλεόνασμα. Από την υπεραπόδοση των εσόδων είναι. Όλη τη μαύρη καταστροφή φέρνετε έξι μήνες, «πτωχεύουμε, καταρρέουν τα έσοδα, κάνουμε, δείχνουμε, μπήχνουμε». Δέκα νομάτους έχω ρωτήσει από διαφορετικές επαγγελματικές κατηγορίες και όλοι, μα όλοι μου λένε -και γιατροί και πλακάδες και μηχανικοί και ψυκτικοί και ό,τι θες- ότι όλοι έχουν 30% αύξηση του τζίρου φέτος. Αυτή είναι η πραγματικότητα.

(Γέλωτες-διαμαρτυρίες από την πτέρυγα της Νέας Δημοκρατίας)

Γέλα, γέλα! Έτσι βγαίνουν τα έσοδα νομίζεις! Ξέρεις πώς αλλιώς βγαίνουν; Βγαίνουν με το ότι κατακαλόκαιρο, τον Αύγουστο, το Υπουργείο Υγείας, γιατί τους πείσαμε τους ανθρώπους να βάλουν πλάτη, έδωσε σε έναν μήνα μέσα 950 εκατομμύρια ευρώ από ληξιπρόθεσμα. Αυτά μπήκαν στην αγορά. Μέχρι στιγμής αυτά τα 950 εκατομμύρια ευρώ μόνο των νοσοκομείων και άλλα 460 εκατομμύρια ευρώ του ΕΟΠΥΥ, που δόθηκαν και αυτά, έχουν γεννήσει άλλα δύο και σε κάθε εμφανή κύκλο που κάνουν εισπράττει το κράτος και από εκεί και από τα είκοσι επτά εκατομμύρια τουρίστες είναι η άνοδος και από την αύξηση της βιομηχανικής παραγωγής τον Σεπτέμβρη είναι η άνοδος και από τη μείωση της ανεργίας είναι η άνοδος. Φέτος, το Υπουργείο Εργασίας για πρώτη φορά θα δώσει αυτό το ποσό στον ΕΟΠΥΥ. Γι’ αυτό ενισχύσαμε και τα δημόσια νοσοκομεία με 400 εκατομμύρια ευρώ.

Εδώ το δίλημμα μπαίνει ως εξής. Η ελληνική Κυβέρνηση έχει τη δυνατότητα, γιατί δεν είναι αποικία. Υπογράψαμε έναν συμβιβασμό για να μην έρθει το χάος. Τηρήσαμε τη συμφωνία. Δεν είναι αποικία για να ζητήσουμε την άδεια, γιατί είναι από την υπεραπόδοση των εσόδων. Μπορέσαμε να δώσουμε τη δέκατη τρίτη σύνταξη και να καταργήσουμε την αύξηση για τον ΦΠΑ στα νησιά.

Εσύ με ποιον είσαι και όλη η υπόλοιπη παρέα σου; Με ποιον είστε; Είστε με την ελληνική Κυβέρνηση σε αυτό ή είστε με τον Σόιμπλε;

**ΣΩΚΡΑΤΗΣ ΒΑΡΔΑΚΗΣ:** Τι ρωτάς τώρα; Το είπε ο Γεωργιάδης, με τον Σόιμπλε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι θα ψηφίσετε σήμερα βρε, ναι ή όχι; Άσε τα σάπια γύρω-γύρω.

(Χειροκροτήματα από την πτέρυγα του ΣΥΡΙΖΑ)

Να ξέρεις ένα πράγμα: Εγώ κοιμάμαι πολύ ήσυχος τα βράδια, τόσο ήσυχος, γιατί εμένα δεν με βαστά κανένας. Εσένα σε βαστούν, όμως, και σε βαστούν και στο ΚΕΕΛΠΝΟ. Σε βαστούν και τα ραβασάκια που έστελνες και εσύ και η γυναίκα σου για το ποιον να διορίσουν.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα πρέπει να μου δώσετε οπωσδήποτε τον λόγο μετά επί προσωπικού!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σε βαστά όλο αυτό το σύστημα στο οποίο είχατε μπλέξει εκεί. Είναι ένα σύστημα που το ταΐζατε με τουλάχιστον 6 εκατομμύρια ευρώ -έφτασε και 20 εκατομμύρια ευρώ- διαφημιστικής δαπάνης τον χρόνο για να σας λιβανίζει από το πρωί ως το βράδυ και, ενώ καταστρέφατε, να λέει ότι είστε οι Υπουργοί του γαλαξία. Άλλοι παπάδες ήρθανε και άλλα χαρτιά βαστούνε!

**ΠΡΟΕΔΡΕΥΩΝ (Αναστάσιος Κουράκης):** Κλείστε, κύριε Υπουργέ, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάρτε το χαμπάρι και τοποθετηθείτε. Με ποιον είστε: Με την ελληνική Κυβέρνηση ή με τον Σόιμπλε; Τέλος!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Καλώς.

Επί προσωπικού αυστηρά -δεν θα κάνουμε άλλο διάλογο- έχετε τον λόγο, κύριε Γεωργιάδη.

**ΚΩΝΣΤΑΝΤΙΝΟΣ ΤΣΙΑΡΑΣ:** Εσείς το επιτρέψατε, κύριε Πρόεδρε.

**ΑΘΑΝΑΣΙΟΣ ΜΠΟΥΡΑΣ:** Όλα ήταν προσωπικά, κύριε Πρόεδρε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κατ’ αρχάς, κύριε Υπουργέ,…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ξανακάνε μου μήνυση!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …θα φέρεις τώρα εδώ τα ραβασάκια…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάνε μου μήνυση!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, προστατέψτε με.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, αφήστε να μιλήσει και ο κ. Γεωργιάδης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ξανακάνε μου μήνυση κι εσύ και αυτός που κάθεται πίσω από εσένα.

**ΜΑΡΙΟΣ ΣΑΛΜΑΣ:** Για μένα το λες;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, για σένα.

**ΜΑΡΙΟΣ ΣΑΛΜΑΣ:** Τώρα θα σου απαντήσω, παλιοκτήνος, παλιοτόμαρο! Τώρα περίμενε και θα ακούσεις!

Κύριε Πρόεδρε, δώστε μου τον λόγο επί προσωπικού να του απαντήσω. Θα τα ακούσει τώρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι θα μου πεις;

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ,…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ο κ. Πολάκης…

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, αφήστε με λίγο να μιλήσω και θα σας δώσω αμέσως τον λόγο.

Κύριε Υπουργέ, σας έδωσα τον λόγο και μιλήσατε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, με συγχωρείτε…

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, τι λέτε «με συγχωρείτε»; Αφήστε να τελειώσω την πρότασή μου. Θα δώσω τον λόγο σε εσάς και στον κ. Σαλμά, επειδή αναφέρθηκε το όνομά του και θα παρακαλέσω να κλείσουμε εδώ. Έχουμε και το νομοσχέδιο, το οποίο συζητούμε.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πολάκη, θα φέρετε τώρα στη Βουλή τα ραβασάκια τα δικά μου και της γυναίκας μου. Εάν δεν τα φέρετε, θα παρακαλέσω τον Πρόεδρο…

Εγώ θα κάνω μήνυση και εσείς θα αιτηθείτε να αρθεί η ασυλία σας, για να τα φέρετε στο δικαστήριο.

Δεν θα κρύβεσαι, όμως, ρε γαϊδούρι, πίσω από την ασυλία. Το κατάλαβες; Ψεύτη!

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θρασύδειλε, απατεώνα, που τολμάς και πιάνεις στο στόμα σου το όνομα της γυναίκας μου!

**ΜΕΡΟΠΗ ΤΖΟΥΦΗ:** Δεν πάει έτσι!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θα αρθεί η ασυλία του ψεύτη ή θα φέρει εδώ τα ραβασάκια! Γαϊδούρι! Απατεώνα!

**ΠΡΟΕΔΡΕΥΩΝ (Αναστάσιος Κουράκης):** Θα κάνετε ανάκληση…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θα φέρεις τα χαρτάκια εδώ, παλιοψεύταρε Κρητίκαρε! Θα σου ξεριζώσω τα μουστάκια, αν δεν τα φέρεις!

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, θα κάνετε ανάκληση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, έπιασε στο στόμα του αυτός το όνομα της γυναίκας μου! Αυτός! Αυτό το υποκείμενο εκεί!

**ΣΩΚΡΑΤΗΣ ΒΑΡΔΑΚΗΣ:** Να ανακαλέσει! Τα νταβατζηλίκια σας αλλού!

 (Θόρυβος από την πτέρυγα της Νέας Δημοκρατίας)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ή θα φέρεις τα χαρτάκια τώρα, αρχιγαϊδούρι, ή θα γίνει εδώ της Κρήτης! Φέρε τώρα εδώ τα χαρτάκια!

**ΠΡΟΕΔΡΕΥΩΝ (Αναστάσιος Κουράκης):** Παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ακούστε τώρα, κύριε Πρόεδρε. Είναι σοβαρά αυτά. Με την τιμή και την υπόληψή μου δεν παίζει κανένας! Κανένας! Δεν σε είπα ούτε κλέφτη ούτε απατεώνα!

**ΜΕΡΟΠΗ ΤΖΟΥΦΗ:** Τόση ώρα εσύ δεν προσβάλλεις την τιμή μας που μας ρωτάς τι επάγγελμα έχουμε και τι έχουμε κάνει;

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, θα ανακαλέσετε. Δεν θα μπορέσουμε να προχωρήσουμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αυτός ο τύπος νομίζει ότι μπορεί να ασχημονεί και να κρύβεται στο μουστάκι.

Από εμένα δεν κρύβεσαι, Πολάκη. Έχει έρθει μήνυση και ο εισαγγελέας έχει φέρει στη Βουλή και αιτείται να γίνει ειδικό δικαστήριο για σένα. Το ξέρεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ωραία!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όμως η Κοινοβουλευτική Ομάδα του ΣΥΡΙΖΑ σε καλύπτει. Κάποτε έλεγε εδώ η κ. Ζωή Κωνσταντοπούλου ότι εσείς όποτε έρχεται για Υπουργό από τον εισαγγελέα, πρώτοι θα τον πηγαίνετε στη δικαιοσύνη.

Για να σε δω, λοιπόν, εδώ τώρα! Για τον φάκελο που έχει στείλει εδώ εισαγγελέας εναντίον σου θα ψηφίσετε να πάει στο δικαστήριο ο κ. Πολάκης; Όχι βέβαια, γιατί είναι κότα λειράτη ο κ. Πολάκης!

(Χειροκροτήματα από την πτέρυγα της Νέας Δημοκρατίας)

Όμως άκου Πολάκη! Θα πέσετε κάποια στιγμή. Εσύ λες αργά, εγώ λέω γρήγορα. Και τότε, κοίταξέ με καλά στα μάτια,…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι θα γίνει; Σε κοιτάω στα μάτια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …δεν τη γλυτώνεις με τίποτα!

**ΣΩΚΡΑΤΗΣ ΒΑΡΔΑΚΗΣ:** Μπράβο, μπράβο!

Και απειλές τώρα, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Εντάξει, εντάξει.

Ολοκληρώστε, σας παρακαλώ.

**ΣΩΚΡΑΤΗΣ ΒΑΡΔΑΚΗΣ:** Τι θα μας κάνεις; Πες μας τι θα μας κάνεις.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Είπαμε, λοιπόν, ό,τι πει η δικαιοσύνη, κύριε…

**ΣΩΚΡΑΤΗΣ ΒΑΡΔΑΚΗΣ:** Πες μας τι θα μας κάνεις! Τι θα μας κάνεις;

(Θόρυβος - διαμαρτυρίες από την πτέρυγα του ΣΥΡΙΖΑ)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θα πάει στη δικαιοσύνη, κύριε!

**ΠΡΟΕΔΡΕΥΩΝ (Αναστάσιος Κουράκης):** Κάντε λίγο ησυχία, σας παρακαλώ.

**ΣΩΚΡΑΤΗΣ ΒΑΡΔΑΚΗΣ:** Μας απειλεί κιόλας μέσα στο Κοινοβούλιο! Τα νταβατζηλίκια σας αλλού!

Κι εσείς επικροτείτε! Αυτή είναι η δημοκρατία σας!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ο κ. Πολάκης δεν θυμάται ότι αυτοί οι συνδικαλιστές που ανέφερε…

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, ολοκληρώστε, σας παρακαλώ, για να κλείσουμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:**…δεν είχαν χτίσει την πόρτα σε μένα, είπε.

Την είχαν χτίσει, λοιπόν, την πόρτα. Οι συνδικαλιστές είχαν χτίσει την πόρτα στο Δρομοκαΐτειο. Και ξέρετε ποιος ήταν πίσω από τα τούβλα, όταν την έχτιζαν; Ο κ. Ξανθός που είναι τώρα Υπουργός Υγείας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τι λες, βρε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Τώρα κάνετε ότι δεν τους ξέρετε. Όμως όταν ήμουν εγώ Υπουργός και δεν με άφηναν να μπω στα νοσοκομεία και έκαναν επεισόδια και έχτιζαν τις πόρτες, ήταν οι καλύτεροί σας φίλοι, κύριε Πολάκη. Τώρα ξαφνικά δεν σας αρέσουν, γιατί τολμούν και σου ασκούν κριτική που τα έχεις κάνει θάλασσα στην υγεία!

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όσον αφορά τους προϋπολογισμούς, είχε το θράσος να πει ότι κόψαμε τους προϋπολογισμούς. Οι προϋπολογισμοί τώρα είναι πιο κάτω απ’ ό,τι ήταν πριν.

**ΣΩΚΡΑΤΗΣ ΒΑΡΔΑΚΗΣ:** Τι λες;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Πιο χαμηλοί είναι τώρα απ’ ό,τι ήταν πριν.

Γιατί δεν τους αυξάνεις τους προϋπολογισμούς, Πολάκη, Κρητίκαρε;

Είπαμε γιατί, ας μην τα ξαναλέμε. Είναι κότα λειράτη!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τους αύξησα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ναι, καλά, εντάξει!

Άρα έρχεται εδώ στη Βουλή, ψεύδεται για όλα και λασπολογεί.

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, σας παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Φέρε τα χαρτιά. Φέρε τα ραβασάκια τώρα. Φέρε τα ραβασάκια εδώ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα θα σου πω!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όχι, «θα σου πω»! Θα φέρεις τα ραβασάκια. Αλλιώς στα δικαστήρια. Φέρε τα ραβασάκια εδώ να τα δουν οι συνάδελφοι. Ψεύτη!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη!

Ο κ. Σαλμάς έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε Υπουργέ, μετά. Κλείνουμε. Θα μιλήσει ο κ. Σαλμάς για ένα λεπτό επί προσωπικού.

Έχετε τον λόγο, κύριε Σαλμά.

**ΜΑΡΙΟΣ ΣΑΛΜΑΣ:** Ακούστε, κύριε Πρόεδρε. Ο κ. Πολάκης είναι κατηγορούμενος από εμένα με μήνυση. Και αντί να έχει την ανδρεία να πάει στο δικαστήριο να με αντιμετωπίσει για συκοφαντία που τον κατηγορώ, πήγε στην αρμόδια επιτροπή που κρίνει τις ασυλίες και παρακάλεσε να μην του αρθεί η ασυλία.

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είστε σίγουρος ότι παρακάλεσε;

**ΜΑΡΙΟΣ ΣΑΛΜΑΣ:** Πάμε παρακάτω. Περιγράφω δεδομένα.

Να του άρετε την ασυλία. Θα αρθεί. Να του άρετε την ασυλία. Διαβάστε τα Πρακτικά της επιτροπής.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Για πείτε μας πρώτα αν παρακάλεσε. Όλα ψέματα λέτε!

**ΜΑΡΙΟΣ ΣΑΛΜΑΣ:** Δεύτερον, κύριε Πολάκη, για τη θητεία μου σας προκαλώ να πείτε ό,τι θέλετε. Εγώ, όμως, δεν πήγα ως Πρόεδρος της Αδελφότητας Σφακιωτών να παρακαλώ τους φαρμακοβιομήχανους και τους προμηθευτές υγείας να μου δώσουν λεφτά στα χέρια, για να αγοράσω ασθενοφόρο να το πάω στα Σφακιά, όχι στον δήμο, να το πάω εγώ, οδηγώντας το, για να βγω δήμαρχος στα Σφακιά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ;

**ΜΑΡΙΟΣ ΣΑΛΜΑΣ:** Εσύ!

Εγώ δεν όρισα ποτέ αντιπρόεδρο τον Γεωργακόπουλο, ο οποίος, όταν γκρεμίστηκε ο Άγιος Ανδρέας από τον σεισμό το 2008, πληρώθηκε για τέσσερις μήνες εφημερίες σε εντατική μονάδα που δεν λειτουργούσε, που ήταν κλειστή. Και τολμάτε και τον έχετε εκεί. Αλητήριε!

(Θόρυβος – διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κύριε Σαλμά, κλείστε εδώ.

**ΜΑΡΙΟΣ ΣΑΛΜΑΣ:** Τα Σφακιά, Πρόεδρέ μου, έχουν κάτι χιλιάδες άντρες και μία πουλακίδα που λέγεται Πολάκης, που κρύβεται κάθε φορά που συκοφαντεί.

Να είναι μετρημένα τα λόγια σου, γιατί θα σε κλείσω φυλακή. Στο είπα. Αρκεί να μην κρυφτείς πίσω από την ασυλία σου.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Να κάνω πρώτα μια ανακοίνωση.

(Θόρυβος – διαμαρτυρίες από την πτέρυγα του ΣΥΡΙΖΑ)

**ΜΕΡΟΠΗ ΤΖΟΥΦΗ:** Κύριε Πρόεδρε, δεν γίνεται να μη δώσετε τον λόγο στον κύριο Υπουργό. Δεν μπορεί να ακούγονται αυτά τα πράγματα εδώ μέσα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Θα σας δώσω τον λόγο αμέσως μετά την ανακοίνωση. Δώστε μου δύο λεπτά. Ηρεμήστε όλοι.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία…

**ΜΑΡΙΟΣ ΣΑΛΜΑΣ:** Θα σε κλείσω φυλακή όταν θα αρθεί η ασυλία σου. Σε έχω έτοιμο!

**ΠΡΟΕΔΡΕΥΩΝ (Αναστάσιος Κουράκης):** Κύριε Σαλμά, σας παρακαλώ! Να ηρεμήσουμε λίγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Θα σας δώσω τον λόγο, κύριε Πολάκη, σε μισό λεπτό για να ηρεμήσουμε λίγο. Τα παιδιά από το σχολείο που μας παρακολουθούν, περιμένουν τόση ώρα υπομονετικά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Καλαμάτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Είμαστε σε διαδικασία -αυτό που παρακολουθήσατε ήταν παρένθεση-νομοσχεδίου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Τώρα έχει γίνει μια παρένθεση ανάμεσα σε Βουλευτές. Συνηθίζονται αυτά. Μη σας εκπλήσσει. Αν έχετε λίγη υπομονή, θα παρακολουθήσετε και τη διαδικασία νομοθετικού έργου στη συνέχεια.

Κύριε Υπουργέ, πριν σας δώσω τον λόγο, να παρακαλέσω να μη ξεφύγουμε -ήδη κάναμε μια μεγάλη παρέκβαση- από το κυρίως έργο του έχουμε. Θα παρακαλέσω να είστε πάρα πολύ σύντομος και αν είναι δυνατόν -προσωπική παράκληση- να μην πυροδοτήσουμε νέες αντεγκλήσεις.

**ΜΑΡΙΟΣ ΣΑΛΜΑΣ:** Αν έχουμε ζήτημα επί προσωπικού, θα ξανακάνουμε, κύριε Πρόεδρε. Αλλιώς δεν θα δώσετε τον λόγο.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ να μην έχουμε. Να αναφερθούμε μόνο σε γεγονότα, χωρίς πρόσωπα, γιατί μετά θα έχετε δίκιο.

Κύριε Υπουργέ, για πολύ λίγο έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Πρώτον, απάντηση από τον κ. Γεωργιάδη αν είναι με τον Σόιμπλε ή με τους συνταξιούχους, τα ελληνικά νησιά του ανατολικού Αιγαίου και την ελληνική Κυβέρνηση, δεν πήρα.

Δεύτερον, επειδή εγώ δεν πετώ κουβέντες του αέρα, θα πω μόνο ένα παράδειγμα, και θα έρθουν και όλα τα χαρτιά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Τα ραβασάκια θέλουμε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Άστα τώρα! Μη μου δείχνεις το δαχτυλάκι σου τώρα!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Τα ραβασάκια!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ένα παράδειγμα μόνο. Είχατε, ναι ή όχι, άμισθη συνεργάτη στο Γραφείο Τύπου σας μια κυρία η οποία δεν είχε κανένα προσόν γι’ αυτήν τη θέση και την οποία μάλιστα, για να της βγάλετε ένα μηνιάτικο, τη στείλατε να αναλάβει δουλειά στο ΚΕΕΛΠΝΟ ως έργο πεδίου εκεί με τους πάσχοντες από AIDS κ.λπ.. Είχατε ή όχι; Πώς διορίστηκε; Με τα προσόντα…

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, με συγχωρείτε που σας διακόπτω.

**ΜΑΡΙΟΣ ΣΑΛΜΑΣ:** Αυτό είναι το θέμα μας τώρα; Αυτό είναι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, κύριε Πρόεδρε. Απαντώ! Δεύτερον…

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, σας παρακαλώ! Αυτές οι ερωτήσεις…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, κύριε Πρόεδρε, γιατί θέλει απαντήσεις και μου κουνάει το δάχτυλο!

(Θόρυβος - διαμαρτυρίες από την πτέρυγα της Νέας Δημοκρατίας)

**ΜΑΡΙΟΣ ΣΑΛΜΑΣ:** Κύριε Πρόεδρε, ως εισηγητής είναι η κουβέντας μας αυτή σήμερα στο νομοσχέδιο;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάμε στο νομοσχέδιο τώρα! Πολύ ωραία! Θα δώσω δύο απαντήσεις και στον κ. Σαλμά. Διότι το να πετάμε στη λάσπη στον ανεμιστήρα -όταν είσαι ένοχος μέχρι εκεί που δεν πάει άλλο- είναι εύκολο.

Πρώτον, όσον αφορά το θέμα που είπατε, σας ενημέρωσαν λάθος τα παπαγαλάκια σας! Το ασθενοφόρο που πήγε στον Δήμο Σφακίων είναι ένα από τα παλιά ασθενοφόρα που είχε το ΕΚΑΒ Χανίων και είναι λειτουργικότατο. Δεν το πετάξαμε μετά που πήγαμε τα είκοσι πέντε ασθενοφόρα στην Κρήτη. Αυτά ήταν μέρος των ενενήντα που για οκτώ χρόνια δεν τα έβρισκαν οι προκάτοχοί μας στις μίζες και δεν ολοκληρωνόταν ο διαγωνισμός.

**ΜΑΡΙΟΣ ΣΑΛΜΑΣ:** Πήρες λεφτά από τους φαρμακοβιομήχανους; Ναι ή όχι; Πήγες και παρακαλούσες τους φαρμακοβιομήχανους; Ναι ή όχι;

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε Σαλμά!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από εκεί είναι το ασθενοφόρο!

**ΜΑΡΙΟΣ ΣΑΛΜΑΣ:** Άσε την ανάλυση! Ναι ή όχι; Το παίζεις και αντικαπιταλιστής! Έπαιρνε λεφτά από τους φαρμακοβιομήχανους ο ήρωας της Αριστεράς!

**ΠΡΟΕΔΡΕΥΩΝ (Αναστάσιος Κουράκης):** Κύριε Σαλμά, σας παρακαλώ! Δεν γίνεται έτσι!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάτσε κάτω! Σε άκουσα!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, συνεχίστε, αλλά πολύ σύντομα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεύτερον, η μήνυση που μου έκανε ο κ. Σαλμάς είναι γιατί, όπως φαίνεται και αποδεικνύεται και έχει κινηθεί και η διαδικασία από τον ΕΟΠΥΥ, μέσα από μια σκανδαλωδέστατη διαδικασία τιμολόγησε με κλειστό ενοποιημένο νοσήλιο μια πράξη που γίνεται στο ιατρείο στα 1.500 ευρώ, ενώ τώρα τιμολογήθηκε στα 300 ευρώ!

**ΜΑΡΙΟΣ ΣΑΛΜΑΣ:** Πρόεδρε, στοπ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάτσε εκεί που είσαι!

**ΜΑΡΙΟΣ ΣΑΛΜΑΣ:** Ποιος τιμολόγησε; Εγώ τιμολόγησα, που είναι η δουλειά του Πολάκη να τιμολογεί;

**ΠΡΟΕΔΡΕΥΩΝ (Αναστάσιος Κουράκης):** Κύριε Σαλμά, σας παρακαλώ!

**ΜΑΡΙΟΣ ΣΑΛΜΑΣ:** Κύριε Πρόεδρε, θα μου δώσετε μετά τον λόγο! Μπορεί να πει ό,τι θέλει! Είναι δική του δουλειά να τιμολογεί. Δεν είναι δική μου!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κατέθεσε παραστατικά για 850.000 ευρώ, δεν θα τα πάρει και θα του ζητηθούν και πίσω από τον ΕΟΠΥΥ. Αυτό είναι! Και όλα τα υπόλοιπα.

**ΠΡΟΕΔΡΕΥΩΝ (Αναστάσιος Κουράκης):** Καλά, καλά!

**ΜΑΡΙΟΣ ΣΑΛΜΑΣ:** Είσαι κατηγορούμενος γι’ αυτά που λες, βρε ανόητε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί; Επειδή μου έκανες μήνυση είμαι κατηγορούμενος;

**ΜΑΡΙΟΣ ΣΑΛΜΑΣ:** Είσαι κατηγορούμενος!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εσύ είσαι κατηγορούμενος, γιατί κατέθεσες 850 χιλιάρικα…

**ΜΑΡΙΟΣ ΣΑΛΜΑΣ:** Πας και κρύβεσαι για χίλια σημεία!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …όταν έπρεπε να έχεις πάρει όχι πάνω από 100! Φωνάζει ο κλέφτης να φύγει ο νοικοκύρης!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μην ανοίξουμε τέτοια συζήτηση!

**ΜΑΡΙΟΣ ΣΑΛΜΑΣ:** Τι λες, βρε ανόητε; Βλάκα! Πουλακίδα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Βγαίνουν οι πομπές σας στη φόρα!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, σας παρακαλώ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτά!

**ΜΑΡΙΟΣ ΣΑΛΜΑΣ:** Θα σε φτιάξω εγώ!

Κύριε Πρόεδρε, θέλω τον λόγο!

**ΠΡΟΕΔΡΕΥΩΝ (Αναστάσιος Κουράκης):** Όχι, δεν μπορούμε έτσι! Δεν υπάρχει περίπτωση! Σας παρακαλώ!

**ΜΑΡΙΟΣ ΣΑΛΜΑΣ:** Κύριε Πρόεδρε, θέλω τον λόγο για ένα λεπτό επί προσωπικού! Αναφέρθηκε ο κύριος…

**ΠΡΟΕΔΡΕΥΩΝ (Αναστάσιος Κουράκης):** Όχι, δεν θα απαντήσετε.

**ΜΑΡΙΟΣ ΣΑΛΜΑΣ:** Όχι, κύριε Πρόεδρε, να απαντήσω για ένα λεπτό και κλείνω. Σας παρακαλώ! Είστε τόσο ευγενής!

**ΠΡΟΕΔΡΕΥΩΝ (Αναστάσιος Κουράκης):** Όχι, δεν θα απαντήσετε, γιατί μετά θα απαντήσει και ο κ. Πολάκης!

**ΜΑΡΙΟΣ ΣΑΛΜΑΣ:** Θα πέσουν οι τόνοι, κύριε Πρόεδρε!

**ΠΡΟΕΔΡΕΥΩΝ (Αναστάσιος Κουράκης):** Δεν μπορούμε να συνεχίσουμε έτσι, κύριοι συνάδελφοι!

**ΜΑΡΙΟΣ ΣΑΛΜΑΣ:** Για ένα λεπτό και τελειώνει το θέμα. Πραγματικά αφαιρέστε το από την ομιλία μου!

**ΠΡΟΕΔΡΕΥΩΝ (Αναστάσιος Κουράκης):** Θα σας δώσω τριάντα δευτερόλεπτα για μία πρόταση και τίποτα άλλο! Πραγματικά έχουμε υπερβεί όλα τα όρια.

**ΜΑΡΙΟΣ ΣΑΛΜΑΣ:** Ωραία!

**ΠΡΟΕΔΡΕΥΩΝ (Αναστάσιος Κουράκης):** Η ψηφοφορία έχει μετατεθεί για πάρα πολλές ώρες μετά και έχει ανατραπεί ο προγραμματισμός των συναδέλφων έχοντας μπλέξει σε ένα θέμα εδώ. Και ξέρω ποια λέξη χρησιμοποιώ!

Ορίστε, σας δίνω τον λόγο για τριάντα δευτερόλεπτα!

**ΜΑΡΙΟΣ ΣΑΛΜΑΣ:** Κυρίες και κύριοι συνάδελφοι, ο κ. Πολάκης αναφέρθηκε στο θέμα αυτό στη Βουλή με απουσία μου. Γι’ αυτό του υπέβαλα μήνυση για συκοφαντική δυσφήμιση. Δεν υπάρχει καμμία απολύτως διαδικασία από τον ΕΟΠΥΥ. Ο κ. Πολάκης δεν έχει καταθέσει κανένα χαρτί, πουθενά και τίποτα!

Ο κ. Πολάκης είναι κατηγορούμενος, παρουσιάστηκε στην αρμόδια επιτροπή και είπε να μην αρθεί η ασυλία του!

Καθαρές κουβέντες! Εγώ, κύριε Πολάκη, θέλω να πάμε στα δικαστήρια. Αν υπάρχει κάτι το μεμπτό, θα είμαι εγώ υπόλογος. Αλλιώς, θα αποδείξετε εσείς αυτά που λέτε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε!

**ΜΑΡΙΟΣ ΣΑΛΜΑΣ:** Και τελειώνω, κύριε Πρόεδρε.

Θέλω να ξέρετε, κυρίες και κύριοι συνάδελφοι του ΣΥΡΙΖΑ, ότι αυτό που λέει ο κ. Πολάκης έγινε όλο επί Πολάκη. Την ευθύνη τιμολόγησης των εξετάσεων την έχει ο εκάστοτε Υπουργός. Τον Ιούνιο του 2015 μέχρι τον Μάρτιο του 2016 την ευθύνη τιμολόγησης την έχει ο Πολάκης, ο οποίος δεν έκανε τίποτα και ήρθε τώρα να ζητήσει τα ρέστα! Αυτό είναι όλο!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σαλμά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θέλω τον λόγο επί προσωπικού!

**ΠΡΟΕΔΡΕΥΩΝ (Αναστάσιος Κουράκης):** Όχι, όχι! Τελείωσε! Δεν μπορούμε!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αφού με ρώτησε! Να μην απαντήσω;

**ΠΡΟΕΔΡΕΥΩΝ (Αναστάσιος Κουράκης):** Τελείωσε! Έχει κλείσει το θέμα!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, για είκοσι δευτερόλεπτα!

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Γεωργιάδη!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μα, με ρώτησε! Δεν με ρώτησε; Να πάρω τον λόγο για να απαντήσω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ούτε δευτερόλεπτο. Ούτε κλάσμα του δευτερολέπτου!

Η κ. Θελερίτη έχει τον λόγο.

 (Θόρυβος στην Αίθουσα)

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, λίγο ησυχία, για να μπορώ να μιλήσω. Ευχαριστώ.

Έλαβα τον λόγο σήμερα για να μιλήσω, κυρίως, για τις τροπολογίες. Όμως επειδή προκλήθηκα, θα ήθελα να σχολιάσω με επιχειρήματα αυτά που ειπώθηκαν εδώ στην Αίθουσα.

(Θόρυβος στην Αίθουσα)

Κύριε Γεωργιάδη, συγγνώμη, αλλά δεν μπορώ να μιλήσω, εάν δεν υπάρχει ησυχία. Λυπάμαι.

**ΠΡΟΕΔΡΕΥΩΝ (Αναστάσιος Κουράκης):** Συγγνώμη, εγώ φταίω.

Λίγη ησυχία, παρακαλώ, στην Αίθουσα.

Κύριε Γεωργιάδη, σας παρακαλώ λίγη ησυχία, για να ακούσουμε την ομιλήτρια. Σας παρακαλώ! Κύριε Γεωργιάδη!

**ΜΑΡΙΑ ΘΕΛΕΡΙΤΗ:** Σας παρακαλώ, κύριε Γεωργιάδη, δεν σέβεστε τους συναδέλφους σας. Κύριε Γεωργιάδη, πρέπει να σεβαστούμε τους συναδέλφους.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Γεωργιάδη.

Κυρία Θελερίτη, συνεχίστε παρακαλώ.

**ΜΑΡΙΑ ΘΕΛΕΡΙΤΗ:** Θα ήθελα, λοιπόν, να σχολιάσω τα «περί μη αξιοπρεπούς Κυβέρνησης, τους λεονταρισμούς αυτής της Κυβέρνησης που ακροβατεί στην επιπολαιότητα και στον λαϊκισμό». Αυτά ειπώθηκαν από την Αξιωματική Αντιπολίτευση.

Και πριν θέσω μια σειρά ερωτημάτων, θα ήθελα να επικαλεστώ μια πρόταση του συναδέλφου Δουζίνα, η οποία με εκφράζει: «Αν κάποιος με πει λαϊκιστή, επειδή εκφράζω τα λαϊκά συμφέροντα κόντρα σε αυτήν την ελίτ, τότε δεν έχω κανένα πρόβλημα. Απέναντι στη νεοφιλελεύθερη πολιτική που περιφρονεί ανθρώπους πρέπει, όπως είπε και ο Σάντερς, να αντιπαραβάλουμε έναν αριστερό λαϊκισμό».

Απέναντι, λοιπόν, στην καταστροφή, που εσείς επικαλείστε ότι εμείς φέραμε, εμείς σήμερα ερχόμαστε πραγματικά να αντιμετωπίσουμε …

(Θόρυβος στην Αίθουσα)

Συγγνώμη, κύριοι συνάδελφοι, δεν μπορώ να μιλήσω.

Συνάδελφοι και συναδέλφισσες, δεν με σέβεστε. Σας παρακαλώ!

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριοι συνάδελφοι! Να μην αναφερθώ ονομαστικά, δεν κάνει, αλλά λίγη ησυχία, σας παρακαλώ.

Συνεχίστε, κυρία Θελερίτη.

**ΜΑΡΙΑ ΘΕΛΕΡΙΤΗ:** Συνεχίζω.

Εμείς θα συνεχίσουμε να διαπραγματευόμαστε και θα δίνουμε μάχες. Μπορεί να μην είναι όλες ένδοξες, αλλά όμως, θα δίνουμε μάχες. Και αν χρειαστεί να συμβιβαστούμε σε αυτόν τον επώδυνο συμβιβασμό δεν διστάζουμε να έρθουμε και να πάρουμε μέτρα, όταν ένα μεγάλο μέρος του πληθυσμού μας πλήττεται από αυτές τις μνημονιακές πολιτικές.

Και όσο και αν επιχειρείτε σήμερα, συνάδελφοι και συναδέλφισσες της Αξιωματικής Αντιπολίτευσης, να αλλάξετε την ατζέντα χρησιμοποιώντας δηλώσεις συναδέλφων, δεν θα αποφύγετε να απαντήσετε αν θα καταψηφίσετε την στήριξη των χαμηλοσυνταξιούχων ή θα συνταχθείτε με τις πιο ακραίες φωνές στην Ευρώπη.

Και εδώ σας θυμίζω τη δήλωση του Μοσκοβισί, που αποκαθιστά την πραγματικότητα και έρχεται σε αντίθεση με τους πιο ακραίους κύκλους που προσπαθούν να δημιουργήσουν προβλήματα στη διαπραγμάτευση. Δεν έχουν αλλάξει τα μέτρα που αποφάσισε η Κυβέρνηση του κ. Τσίπρα. Και τι άλλο τόνισε ο Επίτροπος; Ότι απαραίτητη είναι η ελάφρυνση του χρέους, η οποία δεν έρχεται σε αντίθεση με την κοινωνική συνοχή που αναμένει ο ελληνικός λαός.

Αγαπητοί συνάδελφοι και συναδέλφισσες, δεν πρέπει να επιτρέψουμε και η Συμπολίτευση και η Αντιπολίτευση, να συμβεί αυτό στη χώρα μας, αυτό που είναι δικαίωμα για κάθε χώρα να χρησιμοποιούμε μόνο ένα μικρό μέρος ενός κλάσματος από τα έσοδα ή το πλεόνασμα -δεν έχει σημασία- για να στηρίξει ομάδες που πλήττονται και πληρώνουν καθημερινά τις πολιτικές της λιτότητας και την κρίση.

Αγαπητοί συνάδελφοι και συναδέλφισσες, πρέπει πραγματικά σήμερα εδώ να δώσουμε το παράδειγμα και να αφήσουμε μια παρακαταθήκη ότι αυτή η χώρα δεν είναι αποικία. Και πρέπει να το κάνουμε σήμερα.

Γι’ αυτό καλώ πραγματικά την Αντιπολίτευση να σταθεί μπροστά στη σοβαρότητα αυτής της στιγμής και να αποφασίσουμε όλοι μαζί ότι πραγματικά μπορούμε να αντιμετωπίσουμε πλεονάσματα ως χώρα εμείς και να τα δώσουμε σε αυτούς που πλήττονται και πλήρωσαν την κρίση.

Και φυσικά, αγαπητοί συνάδελφοι της Αξιωματικής Αντιπολίτευσης, δεν ήρθαμε εδώ από το πουθενά ούτε πήγαμε σε κανένα διάστημα.

Υπήρχαν τα προηγούμενα χρόνια, υπήρχαν οι προηγούμενες κυβερνήσεις και εσείς είστε αυτοί που κόψατε το ΕΚΑΣ, εσείς είστε που το ψηφίσατε το 2014, εσείς είσαστε που αποφασίσατε διάφορα πράγματα στη διαπραγμάτευση και εμείς αναγκαστήκαμε να κάνουμε τον επώδυνο συμβιβασμό. Αυτά να μην τα ξεχνάμε. Δεν ζούμε στο διάστημα.

Θα ήθελα, επίσης, να αναφερθώ, μιας και αυτός είναι ο λόγος που πήρα σήμερα τον λόγο, σε τρεις βουλευτικές τροπολογίες, που αφορούν ανανεώσεις συμβάσεων:

Η μία είναι η παράταση συμβάσεων εργαζομένων στα Γραφεία Δικτύωσης και Προώθησης της Ισότητας των Φύλων, δηλαδή τα γραφεία ισότητας που υπάρχουν στην ΚΕΔΕ και στην ΕΝΠΕ, όπου εκεί πραγματικά έρχεται με μία τροποποίηση η ΠΕΤΑ να μπει ως συμβαλλόμενη εργοδότρια εταιρεία, γιατί πριν ήταν η ΚΕΔΕ και δεν μπορούσε με το ποσό που προβλεπόταν από τη χρηματοδότηση να πληρώσει τους εργαζόμενους. Άρα αυτή η τροπολογία έρχεται πραγματικά να διορθώσει ένα πρόβλημα που υπήρχε, για να πληρωθούν εννέα μήνες αναδρομικά οι απλήρωτοι εργαζόμενοι.

Αυτή η τροπολογία είναι, θα λέγαμε, στο ίδιο πλαίσιο και στην ίδια φιλοσοφία της υπουργικής που παρουσιάστηκε από τον κ. Σκουρλέτη για ανανέωση συμβάσεων προσωπικού που απασχολείται στα συμβουλευτικά κέντρα για τη βία κατά των γυναικών στο πλαίσιο των προγραμμάτων του ΕΣΠΑ.

Δεύτερον, θα ήθελα να μιλήσω για την τροπολογία που αφορά την παράταση διοικητικής υποστήριξης των ΟΤΑ, η οποία αφορά δήμους οι οποίοι δεν πρόλαβαν, λόγω και των δυσμενών συνθηκών, να οργανώσουν τις υπηρεσίες τους και έρχεται ένας άλλος δήμος, για έναν χρόνο ακόμα, να τους παρέχει διοικητική υποστήριξη.

Τρίτη τροπολογία είναι η παράταση της συγχώνευσης των ΦΟΔΣΑ. Όλοι γνωρίζετε πάρα πολύ καλά με το άρθρο 13 του ν.4071/2012 ότι συνίσταται περιφερειακός ΦΟΔΣΑ και όλα τα νομικά πρόσωπά που λειτουργούσαν, είτε ως σύνδεσμοι είτε ως ανώνυμες εταιρίες είτε με άλλης νομικής μορφής επιχειρήσεις ΦΟΔΣΑ, συγχωνεύονται υποχρεωτικά σε ένα περιφερειακό. Δεδομένου ότι μέχρι σήμερα δεν ολοκληρώθηκε όλη η διαδικασία που προβλεπόταν γι’ αυτήν τη συγχώνευση, η τροπολογία ζητάει μία παράταση αυτής της προθεσμίας μέχρι 30-6-2017.

Τέλος, θα ήθελα πραγματικά να αναφερθώ κι εγώ στην τροπολογία που υποστήριξε ο Υπουργός κ. Σκουρλέτης, που αποτελεί μία ανάσα για τους Οργανισμούς Τοπικής Αυτοδιοίκησης. Είναι η δυνατότητα που παρέχεται στους Οργανισμούς Τοπικής Αυτοδιοίκησης επιμήκυνσης αποπληρωμής των δανείων που έχουν συνάψει από το Ταμείο Παρακαταθηκών και Δανείων και που αποσκοπούν στην οικονομική εξυγίανσής τους. Μέχρι και τριάντα πέντε έτη είναι αυτή.

Επίσης, με δεδομένων ότι το Ταμείο Παρακαταθηκών και Δανείων εξελίσσεται σε μία αναπτυξιακή τράπεζα της αυτοδιοίκησης, με την ίδια αυτή τροπολογία παρέχεται δυνατότητα να επιχορηγεί από έσοδα των ιδίων πόρων της για εκπόνηση μελετών και ωρίμανση έργων της τοπικής αυτοδιοίκησης, χωρίς γραφειοκρατικές διαδικασίες. Άρα, να βοηθήσουμε μικρούς και νησιωτικούς δήμους, που δεν έχουν τεχνικές υπηρεσίες και μπορούν πραγματικά να βοηθηθούν μέσα από αυτά τα μέτρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, και τελειώνω πραγματικά, κύριε Πρόεδρε, δώστε μου δυο λεπτά, η τροπολογία 803/55 αφορά τις συμβάσεις μισθώσεις για τα συμβουλευτικά μέτρα, όπως προανέφερα, που αφορούν τη βία κατά των γυναικών. Εδώ τι είναι αυτή η τροπολογία; Επειδή κύριος δικαιούχος του έργου, που χρηματοδοτεί αυτά τα συμβουλευτικά κέντρα, είναι το Κέντρο Ερευνών για την Ισότητα, έρχεται αυτή η τροπολογία και, επειδή είναι ο κύριος δικαιούχος, τη συμπληρώνει, ώστε να μπορούν και αυτοί να υπεισέλθουν ως αντισυμβαλλόμενοι στη σχετική σύμβαση μίσθωσης. Άρα, με αυτό μπορούν ακριβώς να λειτουργήσουν τα κέντρα και να πληρωθούν από το ΚΕΘΙ.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Θελερίτη.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, χτες έκανα μια αναφορά, εκτεταμένη μάλιστα, στις ρυθμίσεις του σχεδίου νόμου περί ΕΦΚΑ, δηλαδή αυτού του νέου οργανισμού που ενώνει όλα τα ταμεία σε ένα.

Η κ. Χριστοφιλοπούλου κι εγώ θυμίσαμε ότι θέση μας ήταν πως το ένα ταμείο ήταν λάθος και πως τα τρία ταμεία ήταν η ορθότερη επιλογή. Επίσης, θυμίσαμε ότι ο κ. Κατρούγκαλος, τότε Υπουργός Εργασίας και Κοινωνικών Υπηρεσιών, έλεγε ότι από την αλλαγή της αρχιτεκτονικής του ασφαλιστικού ΕΦΚΑ θα εξοικονομούσε 500 εκατομμύρια ευρώ και δεν θα έκανε οριζόντιες περικοπές.

Απέδειξα, χρησιμοποιώντας τα επιχειρήματα του Γενικού Λογιστηρίου, ότι από το παρόν σχέδιο νόμου, τα πολλά του άρθρα περί ΕΦΚΑ, δεν προκύπτει εξοικονόμηση ούτε ενός ευρώ. Υπάρχουν νέες δαπάνες και περικοπές που ισοφαρίζει η μία την άλλη και δεν προκύπτει ούτε ένα ευρώ εξοικονόμησης. Έλεγε ψέματα ο κ. Κατρούγκαλος. Ο Υφυπουργός πήρε τον λόγο μετά την ομιλία μου και δεν έκανε καμμία αναφορά.

Ψέματα, λοιπόν, λέγατε σε σχέση με την αλλαγή της αρχιτεκτονικής και το όφελος που θα είχε δήθεν η χώρα. Ψέματα λέτε ότι έχετε προστατεύσει τους συνταξιούχους. Ωμά ψέματα. Δεν έχω χρόνο να τις αναφέρω όλες, αλλά θα αναφέρω ορισμένες από τις περικοπές που έχετε ψηφίσει και από τα επόμενα έτη αρχίζει η εφαρμογή τους.

Μέσα στο 2017, λόγου χάρη και μέσα στον Σεπτέμβριο για δύο εκατομμύρια εξακοσίες χιλιάδες συνταξιούχους θα προσδιοριστεί η προσωπική διαφορά, που από το 2018 θα δούμε, με το μεσοπρόθεσμο ή με κάποια άλλα μέτρα που θα φέρετε, πώς θα διαρρυθμιστεί στον χρόνο η περικοπή της. Αυτό σημαίνει για εκατομμύρια συνταξιούχους περικοπή της κύριας σύνταξής τους. Της κύριας σύνταξής τους, κυρίες και κύριοι, που δεν θα πειράζατε τις κύριες συντάξεις.

Επίσης, αυξήσατε το κόστος της εξαγοράς πλασματικών χρόνων ασφάλισης από το 6,67% στο 20%. Αφορά το δημόσιο αυτό. Εσείς τα κάνατε αυτά. Και αναφέρω ελάχιστα. Είναι δέκα οι περιπτώσεις των νέων περικοπών στο πεδίο του ασφαλιστικού. Και όταν μιλάμε για συνταξιούχους, δεν είναι παράλογο να κάνουμε αναφορά και στο επίδομα του ΕΚΑΣ. Το 2017 θα γίνει η μεγάλη σφαγή και το 2018 θα τελειώσει. Αυτό είναι το κοινωνικό σας βιογραφικό, κυρίες και κύριοι της Κυβέρνησης και των ΣΥΡΙΖΑ-ΑΝΕΛ.

Επίσης, ανέφερα ότι στα άρθρα 61, 62, 63 καταληστεύεται ο ΕΟΠΥΥ, χάριν του ΙΚΑ και του ΕΦΚΑ, διότι εκεί που του χρωστούσαν του ΕΟΠΥΥ, του παίρνουν και το βόδι. Για τις επιτροπές που θα μελετήσουν πόσα είναι τα χρέη προς τον ΕΟΠΥΥ, 5% περικοπή επί των χρεών αυτών, χάριν του ΙΚΑ και του ΕΦΚΑ, 5% για το ΙΚΑ και 2% για το ΕΦΚΑ. Από τα λεφτά του ΕΟΠΥΥ. Εκεί που του χρωστάτε, του παίρνετε κιόλας!

Χθες έκανα αυτές τις αναφορές που συγκροτούν τους λόγους της άρνησής μας να ψηφίσουμε τις συγκεκριμένες ρυθμίσεις. Και φυσικά, μέσα στο περιβάλλον που συζητείται η πρωτοβουλία της κ. Φωτίου, πώς είναι δυνατόν να μην σχολιάσουμε τα μείζονα θέματα που συγκροτούν το πολιτικό πρόβλημα, που έχει σήμερα και χθες μπροστά της η Βουλή των Ελλήνων: Ο Πρωθυπουργός μετά το Eurogroup έπρεπε να έχει παραιτηθεί, για λόγους πολιτικού φιλότιμου.

Στο Eurogroup, κυρίες και κύριοι Βουλευτές -και έχουμε την ευκαιρία αυτά να τα πούμε και σήμερα, αλλά θα έχουμε και πολλές ευκαιρίες όσο περνάει ο χρόνος και συνεχίζεται η διακυβέρνηση των ΣΥΡΙΖΑ-ΑΝΕΛ-, κατ’ αρχάς δέχθηκε αυτό που ζητούμε, βέβαια, αλλά αποδέχθηκε όλους τους όρους του Διεθνούς Νομισματικού Ταμείου. Και δεν κατάφερε, κυρίες και κύριοι Βουλευτές, να αξιοποιήσει τη σύγκρουση Διεθνούς Νομισματικού Ταμείου και Ευρωπαϊκής Επιτροπής, αλλά αποδέχθηκε ό,τι ζητούσαν και οι δύο. Καθολική ήττα σε όλα τα επίπεδα.

Και είπα, όταν συζητούσαμε τον προϋπολογισμό, ότι η αποδοχή των όρων του Διεθνούς Νομισματικού Ταμείου συγκροτεί ένα νέο -μετά το Μάιο με τον κόφτη και το υπερταμείο των 100 χρόνων παράδοσης δημόσιας περιουσίας-, τρίτο μνημόνιο plus. Τώρα συμφωνεί και για τη δεύτερη εκδοχή, τη δεύτερη version, τη δεύτερη φάση του τρίτου μνημονίου plus, που θα είναι όλα όσα ξέρετε, ξέρουμε πως προϋποθέτει το Διεθνές Νομισματικό Ταμείο για να συμμετάσχει, δηλαδή τα εργασιακά, τη μείωση του αφορολογήτου και άλλα.

Δεχθήκατε, επίσης, να έχουμε ένα μεσοπρόθεσμο που θα αφορά όχι το 2018, αλλά και τα μετέπειτα έτη, που οι ίδιοι οι Υπουργοί σας αναγνωρίζουν ότι το κόστος των μέτρων αγγίζει τα 4 δισεκατομμύρια για έκαστο έτος. Αποδεχθήκατε -verbatim προκύπτει αυτό από την απόφαση του Eurogroup- ότι και μετά το 2018 θα έχουμε πλεονάσματα 3,5%. Και η έκθεση της Ευρωπαϊκής Επιτροπής της 9ης Ιουνίου αποδεικνύει αυτό που έχετε δεχθεί και άλλα έγγραφα, που θα κατατίθενται όσο περνά ο χρόνος, θα το αποδείξουν. Προφανώς αυτό θα προκύψει και από το μεσοπρόθεσμο, όταν θα το καταθέσετε εν όψει της δεύτερης αξιολόγησης.

Ακούστε: Εγώ δεν ρώτησα τον Υπουργό Οικονομικών τι εννοεί ο κ. Ντάισελμπλουμ όταν λέει, «Τρία θα είναι τα χρόνια του πλεονάσματος 3,5%, πέντε θα είναι, επτά θα είναι;». Δεν με νοιάζει αυτό. Τον ρώτησα: «To 2019 πάμε για 3,5% πλεόνασμα;». Καμμία απάντηση. Υποτίθεται ότι διαπραγματεύεται.

Αυτά, ως σύνοψη της ήττας του Eurogroup, ήταν λόγος να πεις, «Δεν τα καταφέρνω, παραιτούμαι». Οφείλεις να το κάνεις και τώρα, αλλά όφειλες να το κάνεις πρωτίστως τότε. Δεν το έκανες.

Ταυτόχρονα, έφερες έναν προϋπολογισμό -τα είπαμε αυτά- που αφαιμάσσει κατά κυριολεξία τους φτωχότερους με τα 2,5 δισεκατομμύρια των έμμεσων φόρων. Τα είπαμε εδώ γραμμή με γραμμή, λέξη προς λέξη επί πέντε ημέρες.

Μέσα στην ήττα αυτή ως αντιστάθμισμα πολιτικό -άλλος το βλέπει εκλογικό, εγώ δεν το βλέπω- είπες, «Θα δώσω κάτι». «Να σε κάψω, Γιάννη μου, να σε αλείψω λάδι». Σας απαντήσαμε εκείνη την εβδομάδα.

Η δημαγωγία συνεχίζεται. Η δημαγωγία, η δημοκοπία και το ψέμα συνεχίζονται. Αυτό το μέτρο, αυτό το εφάπαξ βοήθημα -εμείς ασκήσαμε κριτική για την πολιτική μεθοδολογία της Κυβέρνησης, είπαμε, όμως, ότι το ψηφίζουμε, σας τα είπαμε αυτά από την περασμένη εβδομάδα- επιχειρείτε τώρα να το κάνετε εσωτερικό θέμα, γιατί μέσα στην ήττα και στις συνέπειες της ήττας και τη ντροπή των στελεχών σας, πρέπει να βρείτε ένα αντιστάθμισμα, κάτι να πείτε. Αυτό αποδεικνύεται από τους χειρισμούς σας και από αυτά που ακούμε από την Ευρωπαϊκή Επιτροπή.

Σημειωτέον, κυρίες και κύριοι Βουλευτές, ότι τη διαπραγμάτευση δεν την κάνει η αντιπολίτευση, για να ξέρει ακριβώς λεπτομέρειες. Τη διαπραγμάτευση την κάνει η Κυβέρνηση. Και αυτή γνωρίζει όρια και αυτή έχει ευθύνες. Για καμμία κυβερνητική επιλογή δεν θα έχουμε ευθύνη ως προς τις συνέπειές της.

Όμως, έτσι όπως χειρίζεστε το θέμα και πάλι, αποδεικνύεται ότι το πρόβλημα, κυρίες και κύριοι Βουλευτές, του πρώτου εξαμήνου διακυβέρνησης ΣΥΡΙΖΑ-ΑΝΕΛ -το πρωτεύων πρόβλημα- δεν ήταν ο κ. Βαρουφάκης, ήταν ο κ. Τσίπρας. Αυτός είναι ο ενορχηστρωτής της ανευθυνότητας σε βάρος της πατρίδας. Αυτός είναι που τσάκισε τις Ελληνίδες και τους Έλληνες. Αυτός είναι που έκανε όσα έκανε και κάνει με ένα γνώμονα και ένα κριτήριο: το δικό του προσωπικό, πολιτικό συμφέρον και το συμφέρον του κόμματός του σε βάρος της πατρίδας, σε βάρος των Ελληνίδων, σε βάρος των Ελλήνων.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας σιγά-σιγά, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Με συγχωρείτε, κύριε Πρόεδρε. Δώσατε τον λόγο για προσωπικό θέμα σε Υπουργό και μίλησε εννιά λεπτά. Είμαι Κοινοβουλευτικός Εκπρόσωπος. Είναι ειδική η συνεδρίαση και θα μου επιτρέψετε ένα λεπτό ακόμα.

Δεν περνάνε τα όσα επιχειρείτε να κάνετε περί εσωτερικών μετώπων. Υπάρχει πλούσια, πλουσιότατη εμπειρία. Δεν μετράνε αυτά εκλογικά και πολιτικά. Είστε στο πλαίσιο και στο δρόμο που χαράξατε για την ήττα σας και αυτή τη διαδρομή κανένας δεν μπορεί να την ανακόψει, όσο πρωτοφανώς τυχοδιώκτης κι αν είναι. Γιατί αυτό είναι ο Πρωθυπουργός, πρωτοφανώς ένας τυχοδιώκτης που δεν έχει προηγούμενο στον 20ο και στον 21ο αιώνα. Στο 19ο έχει. Και έχω πει χίλιες φορές ότι το πρότυπό του, το πρότυπο του οποίου μετατυπία αποτελεί, είναι ο Δηληγιάννης.

Τα λάθη του, όμως, θα τα πληρώσει μόνος του. Και, μάλιστα, τα λάθη του θα τα πληρώσει εντόκως. Και για όποιο μπλέξιμο δημιουργεί στη χώρα, υπεύθυνος είναι ο ίδιος και όποιοι τον στηρίζουν.

Κυρίες και κύριοι Βουλευτές, για την πατρίδα μια λύση υπάρχει: Να παραιτηθεί ο κ. Τσίπρας αυτήν τη στιγμή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές καθώς και δύο εκπαιδευτικοί συνοδοί από το 1ο Γυμνάσιο Καλαμάτας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τους μαθητές ότι παρακολουθούν μια διαδικασία νομοθετικού έργου. Συζητούμε ένα νομοσχέδιο του Υπουργείου Εργασίας, Κοινωνικής Ασφάλισης. Είμαστε στη συζήτηση του νομοσχεδίου και μετά από μερικές ώρες θα ψηφίσουμε, ώστε να γίνει νόμος του κράτους.

Τον λόγο έχει ο κ. Κωνσταντίνος Χατζηδάκης, Βουλευτής της Νέας Δημοκρατίας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, κυρίες και κύριοι συνάδελφοι, εάν κάποιος παρατηρούσε από μια άλλη χώρα αυτά που συμβαίνουν σε σχέση με το επίδομα για τους συνταξιούχους, μπορεί να τα έβρισκε ακόμα και διασκεδαστικά. Επειδή, όμως, εμείς τα ζούμε στην πατρίδα μας, νομίζω πως σε όλους φαίνονται θλιβερά. Και εξηγούμαι.

Να δοθεί το επίδομα στους συνταξιούχους; Βεβαίως και να δοθεί. Αυτό είναι, νομίζω, παραπάνω από σαφές. Όμως, θέλω να προσθέσω τρία «αλλά» και θα ήθελα κάθε καλόπιστος συνάδελφος στην Αίθουσα να σκεφτεί αν υπερβάλλω σε όλα όσα λέω.

Η Κυβέρνηση που αποφάσισε να δώσει το επίδομα των 617 εκατομμυρίων ευρώ και κομπάζει για αυτό -το έχει βαφτίσει, μάλιστα, και δέκατη τρίτη σύνταξη- έχει φροντίσει την προηγούμενη χρονιά μόνο από την αύξηση της εισφοράς των συνταξιούχων υπέρ ΕΟΠΥΥ να τους πάρει από τις τσέπες 710 εκατομμύρια ευρώ. Δηλαδή, μόνο από αυτό το μέτρο παίρνει 100 εκατομμύρια ευρώ παραπάνω από τους συνταξιούχους σε σχέση με το επίδομα που δίνει.

Δεύτερον, ο Πρωθυπουργός όταν ο κ. Σαμαράς έκανε το αντίστοιχο με το κοινωνικό μέρισμα το 2014, σε δηλώσεις του από τα Γιάννενα είχε θεωρήσει τη σχετική κίνηση ως ντροπή, καταισχύνη και το επίδομα «ψίχουλα». Πότε είχε δίκιο; Τότε που κατέκρινε τη Νέα Δημοκρατία ή τώρα που κάνει το ίδιο; Δεν μπορεί να έχει δίκιο και τις δύο φορές.

Τρίτον, αποδεικνύεται ότι όλη αυτήν την κίνηση δεν την έκανε μόνο χωρίς συνεννόηση με τους πιστωτές, αλλά και ότι -καθώς φάνηκε πια από τις επίσημες δηλώσεις του Eurogroup και του ESM- θα υπάρξουν δυσμενείς συνέπειες για τη χώρα. Ήδη, λόγω αυτής της κίνησης, πάγωσαν τα μέτρα για το χρέος, που τόσο διαφημίσατε την περασμένη εβδομάδα.

Θα υπάρξουν, λοιπόν, δυσμενείς συνέπειες για τη χώρα, προφανώς και για τους συνταξιούχους, οι οποίοι ζουν στην ίδια χώρα.

Επομένως, το συμπέρασμα που βγάζω είναι ότι την Κυβέρνηση δεν την ενδιαφέρουν τόσο οι συνταξιούχοι, αλλά οι εκλογές και πώς θα περιορίσει την έκταση της ήττας της.

Αλλιώς, κυρίες και κύριοι συνάδελφοι του ΣΥΡΙΖΑ, αν δεν σας ενδιέφερε αυτό, θα περιμένατε δυο, τρεις μήνες μέχρι να επισημοποιηθούν τα στοιχεία της ΕΛΣΤΑΤ και της EUROSTAT και να κάνετε αυτήν την κίνηση με απόλυτη ασφάλεια και για τη χώρα και για τους συνταξιούχους. Αυτό είναι απολύτως σαφές. Νομίζω κάθε καλόπιστος συμπατριώτης μας το καταλαβαίνει. Τι ήταν αυτή η βιασύνη Χριστουγεννιάτικα; Αυτό που σας νοιάζει είναι ο περιορισμός της έκτασης της ήττας σας. Νομίζετε -έχετε ακόμα μια αυταπάτη- ότι με αυτόν τον τρόπο θα το πετύχετε.

Έρχομαι σε κάτι πολύ συγκεκριμένο και θέλω την προσοχή των Υπουργών.

Εκ μέρους της Νέας Δημοκρατίας, σας καταθέτω αυτήν την ώρα μια πολύ σαφή πρόταση. Αποσύρετε αυτήν την τροπολογία. Συνεννοηθείτε τις επόμενες μέρες και τους επόμενους μήνες με τους πιστωτές, φέρτε -αφού καταλήξετε μαζί τους- μια καινούργια ρύθμιση και η Νέα Δημοκρατία θα την ψηφίσει. Είναι μια καλόπιστη τοποθέτηση. Περιμένουμε να συνεννοηθείτε με τον κ. Τσίπρα που είναι στις Βρυξέλλες, με το οικονομικό επιτελείο και περιμένουμε εν όψει της ψηφοφορίας την απάντησή σας. Καθαροί λογαριασμοί, καλόπιστη τοποθέτηση. Περιμένουμε απάντηση από την Κυβέρνηση.

Εν τω μεταξύ, η Κυβέρνηση -είναι ολοφάνερο από μια σειρά κινήσεις των τελευταίων ημερών και όχι μόνο-, προετοιμάζει την εκλογική της απόδραση. Γι’ αυτό έχετε βάλει πάλι τη φουστανέλα του δημοψηφίσματος, όπως τότε που κάνατε το «Όχι», «Ναι» μέσα σε μια εβδομάδα. Και βρίσκετε πάλι τους γνώριμους εχθρούς σας. Επιτίθεστε στο ΔΝΤ. Οποία έκπληξη!

Μόνο που το ΔΝΤ -και κατέθεσα τα χαρτιά την περασμένη εβδομάδα εδώ στη Βουλή- ζητούσε μέτρα για το 2014 και το 2015 της τάξεως των 3 δισεκατομμυρίων ευρώ. Εσείς που είστε τόσο λεβέντες και ηρωικοί για το 2015 και 2016 φέρατε μέτρα 6 δισεκατομμυρίων ευρώ. Στην ίδια περίοδο φέρατε διπλάσια μέτρα από αυτά που ζητούσε το ΔΝΤ. Και εάν προσθέσουμε τα μέτρα του 2017, είναι τριπλάσια τα μέτρα.

Επιτίθεστε στον Σόιμπλε. Μάλιστα. Άλλη μία έκπληξη είναι αυτό. Μόνο που έχετε σπεύσει πριν από μερικές μόνο μέρες να συμφωνήσετε με τον Σόιμπλε ότι η χώρα θα πρέπει να έχει πρωτογενές πλεόνασμα 3,5% του ΑΕΠ και μάλιστα σε μεσοπρόθεσμη φάση. Αυτές είναι οι λεβεντιές σας και αυτή είναι η προσέγγισή σας. Για αυτό έχετε και τη δημοσκοπική κατάρρευση που έχετε, γιατί γινόσαστε προκλητικοί. Κάθε μέρα γίνεστε προκλητικοί.

Βεβαίως, τι κάνετε αυτήν την ώρα; Τι κάνετε όλες τις τελευταίες μέρες; Παρεμπιπτόντως στη Νίσυρο ο Πρωθυπουργός παρουσίασε ως πρόθεση του ΣΥΡΙΖΑ τη ρήτρα νησιωτικότητος η οποία ισχύει εδώ και πολλά χρόνια στο Σύνταγμά μας. Κάνετε, λοιπόν, συνολικά πολιτικάντικους χειρισμούς, οι οποίοι -και θέλω να το ακούσετε, σας το λέω καλόπιστα- βάζουν βούτυρο στο ψωμί κάθε σκληρού πολιτικού στη βόρεια Ευρώπη που θέλει να διώξει την Ελλάδα από την Ευρωζώνη. Αυτό κάνετε. Δεν αξίζει για δύο, τρεις ποσοστιαίες μονάδες στις εκλογές να παίξετε την Ελλάδα στα ζάρια. Και σας το λέω να το σκεφτείτε, γιατί πάνω από τον ΣΥΡΙΖΑ και τη Νέα Δημοκρατία υπάρχει η Ελλάδα. Έχετε καιρό να αλλάξετε στάση. Μην φέρνετε και άλλα κακά στη χώρα κοντά σε αυτά που έχετε σωρεύσει την τελευταία διετία.

Εμείς, λοιπόν, έχουμε μια πάρα πολύ σαφή θέση. Λέμε «Ναι» στο επίδομα για τους συνταξιούχους και «Όχι» στον λαϊκισμό και στον τυχοδιωκτισμό του ΣΥΡΙΖΑ. Για αυτόν τον λόγο θα ψηφίσουμε «Παρών». Εάν, όμως, δεχτείτε την πρότασή μας και αποσύρετε την τροπολογία, είμαστε εδώ να το συζητήσουμε και να ψηφίσουμε, φυσικά, το μέτρο αυτό για τους συνταξιούχους, διότι θέλουμε να στηρίξουμε τους συνταξιούχους. Δεν θέλουμε να στηρίξουμε φυσικά τον τυχοδιωκτισμό του ΣΥΡΙΖΑ που βλέπει και τον ίδιο, αλλά πρωτίστως βλάπτει την πατρίδα μας, την Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χατζηδάκη.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα τον λόγο. Δεν κατάλαβα, έχω μια απορία.

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο, κυρία Υπουργέ. Σας παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, έχω μια απορία.

**ΠΡΟΕΔΡΕΥΩΝ (Αναστάσιος Κουράκης):** Για ποια διαδικασία;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρέπει να δούμε τι θα απαντήσουμε. Κάνει μια πρόταση. Αυτή τη στιγμή είμαι η Υπουργός που εισηγείται το συγκεκριμένο νομοσχέδιο και πρέπει να κάνω μια τοποθέτηση. Πρέπει να καταλάβουμε τι είπε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …(δεν ακούστηκε)

(Θόρυβος από την πτέρυγα της Νέας Δημοκρατίας)

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Τζαβάρα, σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κυρία Υπουργέ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είπατε δύο πράγματα: Το πρώτο, να αποσύρουμε την τροπολογία, την οποία και θα ψηφίσετε, φαντάζομαι, όταν θα έρθει, δηλαδή τον Μάρτιο. Καλά το κατάλαβα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θα σας πω μετά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, καλά το κατάλαβα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θα σας απαντήσω μετά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έτσι είναι όλη πρόταση. Ή αποσύρεται τώρα η τροπολογία και θα ψηφιστεί τον νέο χρόνο, τον Μάρτιο, ή θα ψηφίσετε «παρών» σήμερα. Εντάξει;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θα το εξηγήσουμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι ή όχι. Δεν χρειάζεται πολλά!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν είναι «ναι» ή «όχι». Θα σας πω.

Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κυρία Φωτίου, τα πράγματα είναι πάρα πολύ απλά. Είπαμε ότι έτσι όπως έχει η τροπολογία…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καταλάβαμε!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** …δημιουργούνται δυσμενείς συνέπειες για τη χώρα. Ήδη χθες πάγωσαν τα μέτρα που εσείς οι ίδιοι διαφημίσατε για το χρέος την περασμένη εβδομάδα.

(Θόρυβος στην Αίθουσα)

Δεν νομίζω ότι είμαι ο πιο ακραίος στην Αίθουσα. Θα μπορούσατε, αν είχατε την καλοσύνη, για τριάντα δευτερόλεπτα να με ακούσετε, έτσι ώστε να διευκρινιστεί απολύτως.

Όπως έχει η τροπολογία και με την αντίδραση του Eurogroup και του ESM, δημιουργούνται δυσμενείς συνέπειες για τη χώρα. Πάγωσαν τα μέτρα, τα βραχυπρόθεσμα, για το χρέος, που ο ίδιος ο Πρωθυπουργός από τη Βήμα αυτό της Βουλής τα διαφήμισε.

Λέμε, λοιπόν, το εξής: Μπορείτε να συνεννοηθείτε με το ESM και το Eurogroup. Υπάρχουν πρωτογενή πλεονάσματα στη χώρα. Θα πάτε να τα τεκμηριώσετε μέσω της ΕΛΣΤΑΤ, της EUROSTAT, κλπ….

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τον Μάρτιο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Θα κλείσει όλη αυτή η διαδικασία όποτε είναι να κλείσει -τον Μάρτιο, τον Απρίλιο- και θα φέρετε μια τροπολογία που θα έχει αυτό το επίδομα -αν προκύψει και περισσότερο, ας είναι και περισσότερο, όσο θέλετε- κι εμείς, από την πλευρά της Νέας Δημοκρατίας, εφόσον γίνει σε ένα ασφαλές περιβάλλον, θα ψηφίσουμε την τροπολογία.

**ΠΡΟΕΔΡΕΥΩΝ (Αναστάσιος Κουράκης):** Σαφές. Πολύ ωραία.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σαφές.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εν τω μεταξύ δεν μπορούμε παρά να ξεκαθαρίσουμε τη θέση μας, που είναι «ναι», φυσικά, στη στήριξη των συνταξιούχων, αλλά «όχι» στον λαϊκισμό του ΣΥΡΙΖΑ. Και είναι απολύτως σαφές.

**ΠΡΟΕΔΡΕΥΩΝ (Αναστάσιος Κουράκης):** Μάλιστα, κύριε Χατζηδάκη. Ευχαριστούμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καταλάβαμε. Όχι σήμερα.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Θανάσης Παφίλης.

**ΑΘΑΝΑΣΙΟΣ ΠΑΦΙΛΗΣ:** Έχει σημασία, κυρίως για τους εργαζόμενους και τα λαϊκά στρώματα και τον ελληνικό λαό να δούμε με ποια δεδομένα και σε ποιο πλαίσιο στήνεται αυτό το σκηνικό από χθες -ή και από προηγούμενα- της δήθεν μεγάλης αντιπαράθεσης με τους δανειστές, με αφορμή το εφάπαξ βοήθημα, γιατί τέτοιο είναι. Δεν έχει καμμιά σχέση ούτε με την δέκατη τρίτη σύνταξη ούτε πολύ περισσότερο με την δέκατη τέταρτη. Και να ξεκαθαρίσουμε ότι δέκατη τρίτη σύνταξη σημαίνει μόνιμη. Και σημαίνει το ίδιο ποσό, δηλαδή, διπλασιασμός της σύνταξης. Είναι εφάπαξ βοήθημα.

Σε ποιο, λοιπόν, σκηνικό και σε ποιο πλαίσιο γίνεται αυτή η αντιπαράθεση για τον ελληνικό λαό; Τι έχουμε; Έχουμε ταχύτατη προώθηση του τρίτου αντιλαϊκού και χειρότερου μνημονίου, που προστίθεται στα άλλα δύο, ταχύτατη προώθηση όλων των μέτρων -και μέσα από τον προϋπολογισμό- που κυριολεκτικά συντρίβει τα λαϊκά στρώματα. Τα συντρίβει! Και αυτό θα φανεί και από το τέλος του Ιανουαρίου.

Δεύτερον, έχουμε την υλοποίηση του νέου ασφαλιστικού νόμου, του νόμου -λαιμητόμου, που θα έχει μείωση των συντάξεων από τον επόμενο χρόνο και το νέο ταμείο με έλλειμμα κοντά στα 3 δισεκατομμύρια. Έχουμε πλειστηριασμούς πρώτης κατοικίας. Μήπως δεν υπάρχουν; Και δεν είναι μόνο αυτά. Έπονται και τα επόμενα, μέσα στο πλαίσιο της δεύτερης αξιολόγησης όταν και εάν και απ’ ό,τι φαίνεται θα υλοποιηθεί.

Αυτό το σκηνικό, λοιπόν αυτής της αντιπαράθεσης, κατά τη γνώμη μας -και θέλουμε να μας ακούσουν οι εργαζόμενοι- στρώνει το έδαφος να περάσουν τα νέα μέτρα που έρχονται. Και έρχονται νέα μέτρα. Και προκαλούμε και πάλι όλους να πουν εδώ αν θα έρθουν νέα μέτρα ή όχι; Ας βγει ευθαρσώς ένας να πει «όχι», με βάση τη διαπραγμάτευση που γίνεται και τη δεύτερη αξιολόγηση.

Στρώνουν, λοιπόν, το έδαφος από αυτήν την πλευρά.

Και δεύτερον, με αυτό το επίδομα -δεν θέλω να το χαρακτηρίσω- θέλουν να πειστεί ο λαός ότι οι θυσίες του πιάνουν τόπο. Του παίρνετε, δηλαδή, δεκαπλάσια, του δίνετε ένα βοήθημα και δημιουργείται η αίσθηση ότι παίρνουμε μέτρα σκληρά, βέβαια, πολύ σκληρά, όμως αυτά πιάνουν τόπο γιατί δίνουμε κι ένα βοήθημα.

Εμείς θα την ψηφίσουμε την τροπολογία. Εμείς δεν έχουμε διλήμματα τέτοια, ούτε είχαμε ποτέ. Ακόμα και το παραμικρό μέτρο, που μπορεί έστω κάποια προσωρινή ανακούφιση να δώσει στα λαϊκά στρώματα, εμείς θα το στηρίξουμε. Δεν έχουμε τέτοια ερωτήματα, ούτε είχαμε ποτέ.

Θέλω, όμως, να βάλουμε και ορισμένα ερωτήματα: Από πού προέρχεται; Αλήθεια, προέρχεται από τη φοροδιαφυγή; Μόνο; Προέρχεται από την φορολογία του πλούτου; Μόνο; Δηλαδή, δεν προέρχεται από το φορολογικό τσεκούρωμα των εργαζομένων; Κάνατε τον λογαριασμό και είπατε ότι τα 617 εκατομμύρια τα πήραμε από το χτύπημα της διαφθοράς, από τη λίστα Μπόργιανς, που λέτε, κλπ.; Έχετε κάνει τέτοιο λογαριασμό; Όχι, βέβαια. Είναι ματωμένα πλεονάσματα από τον ελληνικό λαό. Και είναι και αυτά που θα έρθουν. Τους το έχετε πάρει ήδη, δηλαδή, με τα καινούργια μέτρα αυτό το βοήθημα που δίνετε.

Τέλος πάντων, από ό,τι είδα από τα στοιχεία το πρωτογενές πλεόνασμα είναι συν 4 δισεκατομμύρια. Αφού είστε γενναιόδωροι, γιατί δεν δίνετε και τα υπόλοιπα; Τα υπόλοιπα 4 δισεκατομμύρια που θα πάνε; Στην ανάπτυξη; Εκεί δεν θα πάνε, κύριε Παππά; Δηλαδή σε ποιον; Σε αυτούς που δεν πληρώνουν μια και που παίρνουν και από πάνω, δηλαδή στα μονοπώλια, στους επιχειρηματικούς ομίλους. Γιατί, λοιπόν, αφού κάνετε κοινωνική πολιτική με την τσέπη των εργαζομένων και τα υπόλοιπα 4 δισεκατομμύρια δεν τα βάζετε και αυτά -έστω σε άλλα κονδύλια- για τους εργαζόμενους, για τα λαϊκά στρώματα, για τους άνεργους;

Θα ήθελα να πω και κάτι ακόμα. Πόσες ήταν οι απώλειες; Ήταν 50 δισεκατομμύρια από τις συντάξεις. Για αυτό θα έλεγα, ξεπεζέψτε. Το επανέλαβα, το είπα και στον προϋπολογισμό. Ουσιαστική ανακούφιση δεν υπάρχει. Υπάρχει ένα βοήθημα. Θέλετε ουσιαστική ανακούφιση; Κάντε δεκτή την τροπολογία την δική μας 13ος, 14ος μισθός. Δεν υπάρχουν λεφτά; Υπάρχουν. Δεν σας αφήνουν οι συνέταιροί σας; Ε, τέτοιους συνεταίρους έχετε. Αφού μαζί τα ψηφίζετε.

Τέλος πάντων έχει σηκωθεί και ένας καπνός που λέει «εθνική ανεξαρτησία». Καλά, τώρα τα θυμηθήκατε αυτά; Η εθνική ανεξαρτησία είναι 617 εκατομμύρια; Η Ευρωπαϊκή Ένωση; Δεν έχετε εκχωρήσει; Εσείς τα λέτε. Όλοι τα λένε. Δεν αποφασίζουν αυτοί; Μπορείς να φύγεις έξω από αυτά που αποφασίζουν; Όχι. Εκεί που είναι η ανεξαρτησία; Τα μνημόνια δεν τα υπογράψατε όλοι; Πού είναι η ανεξαρτησία; Τώρα σηκώθηκε η σημαία, συγκρουόμαστε; Μα, ποιον δουλεύετε τώρα; Κυριολεκτικά, με τι συγκρούεστε; Με ένα βοήθημα; Αυτή είναι η μεγάλη σύγκρουση και ετοιμάζεστε τώρα πόσα και ποια μέτρα θα πάρετε;

Σε ό,τι αφορά τώρα το νομοσχέδιο και την αντιπαράθεση, εγώ θα έλεγα ότι είναι θλιβερή και εξόχως εξοργιστική η αντιπαράθεση που γίνεται και από την Κυβέρνηση και από την Νέα Δημοκρατία και από τα άλλα κόμματα.

Ποιο είναι το ερώτημα; Ποιος αντιμετωπίζει καλύτερα το φαινόμενο της φτώχειας, ποιος, δηλαδή, ελεεί τους φτωχούς. Όμως, ποιος σας είπε ότι αυτοί οι άνθρωποι δεν θέλουν να δουλέψουν; Ποιος τους στέλνει στην φτώχεια, στην ανεργία και στην δυστυχία; Δεν είναι το σύστημα που υπηρετείτε όλοι σας; Δεν είναι το καπιταλιστικό σύστημα που τους συντρίβει κυριολεκτικά και που προϋπόθεση να μεγαλώνουν τα κέρδη είναι να αυξάνεται η εκμετάλλευση και να μεγαλώνει και η φτώχεια; Γιατί καυγαδίζετε, λοιπόν; Αυτό είναι ντροπή, ντροπή για τους εργαζόμενους. Τι είναι ζητιάνοι -το ξαναλέω- και περιμένουν ελεημοσύνη; Από τι; Και οι περισσότεροι -για να μην πω όλοι από αυτούς- έχουν δουλέψει όλη τους την ζωή και έχουν φτιάξει όλα αυτά τα οποία υπάρχουν γύρω.

Επίσης, για τον άλλο πόλο θα συζητήσουμε ποτέ, για τον πλούτο; Γιατί για την φτώχεια κόπτεστε, θα δώσουμε ελεημοσύνη, θα κάνουμε. Ποιος την δημιουργεί την φτώχεια; Για εκείνους που δεν ξέρουν τι έχουν, στους οποίους δίνετε και περισσότερα, θα γίνει καμμία συζήτηση; Όχι, γιατί αυτούς υπηρετεί η πολιτική σας, ανεξάρτητα από το τι λέει ο καθένας. Αυτούς ενισχύει. Είπα και το παράδειγμα με τα 4 δισεκατομμύρια.

Άρα, το ερώτημα είναι ποιος διαχειρίζεται καλύτερα την φτώχεια. Καλείτε και τον κόσμο αντικειμενικά και με πρόθεση ή χωρίς, να συμβιβαστεί με την ιδέα αυτή, ότι πάντα θα υπάρχει αυτή η φτώχεια, ότι φτώχεια είναι, τι να κάνουμε τώρα, συμβαίνει, επομένως συμβιβαστείτε.

Θα πω και κάτι. Παλιότερα ο βασιλιάς έσφαζε και η βασίλισσα έδινε καραμέλες και έκανε αγαθοεργίες για τα ορφανά. Αυτό ακριβώς πρακτικά ισχύει και σήμερα. Οι κυβερνήσεις σφάζουν -δεν κόβουν κεφάλια, αλλά σφάζουν, τσακίζουν τα λαϊκά δικαιώματα- δημιουργούν φτώχεια και ανεργία και έρχονται μετά με τα ψίχουλα. Αυτό πρακτικά ισχύει και για την ίδια την Ευρωπαϊκή Ένωση.

Αλήθεια, όλοι εσείς που τάσσεστε με την Ευρωπαϊκή Ένωση τι απαντάτε στον λαό; Ότι ενώ η τεχνολογία και όλα τα άλλα πάνε μπροστά, η φτώχεια στην Ευρωπαϊκή Ένωση -όπως τη λέτε- μεγαλώνει κάθε χρόνο. Ναι ή όχι; Και τι κάνει η Ευρωπαϊκή Ένωση, λοιπόν; Τους παίρνει αμύθητο πλούτο, δημιουργεί αντικειμενικά φτώχεια και δυστυχία -οι φτωχοί δεν είναι μόνο αυτοί, άλλωστε η λέξη αυτή δεν είναι και τόσο δόκιμη, τέλος πάντων την καταπίνουμε- και μετά τους λέει ότι «θα σας φτιάξουμε και ένα κοινωνικό πρόγραμμα».

Άκουσα εδώ ύμνους για τον Κοινωνικό Χάρτη της Ευρωπαϊκής Ένωσης και από τον κ. Τζαβάρα από τη Νέα Δημοκρατία -λογικότατο- και από τους Βουλευτές του ΣΥΡΙΖΑ. Δεν ξέρω αν έκαναν το ίδιο και οι Υπουργοί.

Λέει ο Κοινωνικός Χάρτης: «Η προστασία του πολίτη κατά της φτώχειας και του κοινωνικού αποκλεισμού». Αυτός είναι ο Κοινωνικός Χάρτης της Ευρωπαϊκής Ένωσης. Διαβάζω επί λέξει παρακάτω: «Δικαίωμα στην απασχόληση, στη μόρφωση, στον πολιτισμό, στη στέγαση, στην κοινωνική ζωή». Αυτά λέει ο Κοινωνικός Χάρτης της Ευρωπαϊκής Ένωσης.

Αλήθεια, ποιον κοροϊδεύετε όλοι σας; Αυτή είναι η πραγματικότητα σήμερα; Είναι σαν τα συντάγματα. Το αστικό σύνταγμα τι λέει; «Το δικαίωμα στη μόρφωση», το δικαίωμα στη δουλειά», το δικαίωμα εδώ, το δικαίωμα εκεί. Εφαρμόζεται τίποτα από όλα αυτά; Αυτή είναι η γενική διακήρυξη. Είναι η κοροϊδία για τους λαούς. Και έρχεστε και υπερασπίζεστε σήμερα -και λογικό είναι- και η Νέα Δημοκρατία και τα άλλα κόμματα που είναι με την Ευρωπαϊκή Ένωση και ο ΣΥΡΙΖΑ μερικές φορές ακόμα περισσότερο πιο ευρωπαϊστής, αυτή την κοροϊδία απέναντι στους λαούς της Ευρώπης.

Θα πω και κάτι ακόμα, γιατί δεν το έχουμε πει στη Βουλή. Ακόμα και η αντιμετώπιση της φτώχειας μέσα από αυτά τα προγράμματα γίνεται στην πραγματικότητα αντικείμενο κερδοσκοπίας επιχειρηματικών ομίλων και άλλων. Και από εκεί βγάζουν. Από τη μύγα ξύγκι, από παντού. Δεν εννοώ μόνο τις ΜΚΟ. Εννοώ επιχειρηματικούς ομίλους, οι οποίοι δρουν σε αυτόν τον τομέα και λένε ότι κάνουν κοινωνική πολιτική.

Η διαφορά η δική μας από εσάς είναι ριζική. Εμείς δεν είμαστε με τη μισή ζωή. Ολόκληρη τη θέλει ο κόσμος και τη δικαιούται. Αυτός παράγει τον πλούτο, αυτός πρέπει να τον πάρει στα χέρια του από αυτούς που τον εκμεταλλεύονται, αυτός να τον διαχειριστεί, αυτός να φτιάξει την οικονομία του, να φτιάξει πρόγραμμα, να αξιοποιήσει τις δυνατότητες της χώρας.

Δεν συμβιβαζόμαστε με αυτά τα ψίχουλα. Φυσικά, δεν μπορείς να πεις να πεθάνουν. Δεν πρέπει, όμως, να συμβιβαστεί και ο ίδιος ο λαός. Πρέπει να πάρει τη ζωή ολόκληρη στα χέρια του και όχι τη μισή ζωή που του δίνετε εσείς.

Όσον αφορά το νομοσχέδιο, εμείς αντιμετωπίζουμε και τον μηχανισμό και το σύνολο της γενικότερης πολιτικής ως προς το τι ρόλο θα παίξει, ανεξάρτητα αν τεχνικά μπορεί ή όχι να βοηθήσει.

Ποιο είναι το ερώτημα εδώ; Τι περιμένουμε ή τι περιμένετε; Αύξηση των επιδομάτων; Και εσείς και οι σύμβουλοι περιμένετε αύξηση των προνοιακών επιδομάτων από την Ευρωπαϊκή Ένωση καθόλου; Έχετε τέτοια στοιχεία ότι θα έρθουν και θα τα αυξήσουν ή η γραμμή είναι «κόφτε και άλλο»;

Άρα, αντικειμενικά -ούτε σηκώνουμε πολύ τους τόνους ούτε είναι αυτό το κύριο σημείο της αντιπαράθεσης, άλλο είναι και είναι πιο σοβαρό- αφού περιμένουμε κόφτες στα κοινωνικά επιδόματα, αυτό το φακέλωμα με την καλή έννοια, δηλαδή το ότι θα έχει μια πλήρη εικόνα, στην πράξη με γραμμή κοψίματος των επιδομάτων θα λειτουργήσει με τέτοιο τρόπο, ώστε σε κάποιο κόσμο να του κόψει πιθανώς κάποια βοηθήματα που μπορεί να παίρνει τώρα. Αυτή είναι η γενική γραμμή και σε αυτό το γενικό πλαίσιο εμείς το αντιμετωπίζουμε και γι’ αυτό δεν μπαίνουμε στη συζήτηση.

Υπάρχουν προτάσεις; Εμείς δεν λέμε «σοσιαλισμός». Μακάρι ο κόσμος να το πιστέψει και να πάρει την εξουσία. Έχουμε προτάσεις άμεσες: Επαναφορά του κατώτατου μισθού. Που είναι; 80% είναι το επίδομα του ΟΑΕΔ. 751 ευρώ είναι. Δεν είναι κανένας μισθός τρελός. Το αντίθετο. Φτώχειας είναι και τα 751 ευρώ. Έστω αυτό.

Σε ποιους πάει το 80% στο επίδομα του ΟΑΕΔ; Παίρνουν 10%. Αυτό ξεχνάτε να το πείτε όλοι σας. Κι εσείς από τη Νέα Δημοκρατία που κόπτεστε. Ποιος τα θεσμοθέτησε όλα αυτά και τα εφαρμόζουν και τα προχωρούν και παραπέρα οι σημερινές κυβερνήσεις;

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τις προτάσεις σας, όμως, κύριε Παφίλη, σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Υπάρχει η πρόταση νόμου που κατατέθηκε των πεντακοσίων και πάνω συνδικάτων. Γιατί δεν λέτε κουβέντα κανένας; Να πείτε «την απορρίπτουμε». Γιατί κάνετε τον ψόφιο κοριό όλοι; Να βγει η Κυβέρνηση ή το κόμμα του ΣΥΡΙΖΑ και να πει «την απορρίπτουμε, δεν τη δεχόμαστε», να βγει το ΠΑΣΟΚ, να βγουν οι υπόλοιποι και να πάτε να πείτε στους εργαζόμενους ότι «αυτά που ζητάτε είναι πάνω απ’ αυτά που μπορεί να δώσει η οικονομία». Ενώ αυτά που τρώει ένας πλουτοκράτης μέσα σε μια νύχτα, που είναι πέντε ζωές εργαζομένων, μπορούμε να τα δώσουμε!

Ε, λοιπόν, εμείς αυτό δεν το αποδεχόμαστε και καλούμε τον κόσμο να συμπαραταχθεί με το ΚΚΕ, να φτιάξει ένα μέτωπο αντεπίθεσης, ένα μέτωπο που θα βαδίζει προς την ανατροπή, που θα έχει στόχο την ανατροπή, γιατί τότε μόνο και με αυτήν την κατεύθυνση μπορεί να αποσπάσει κάποιες προσωρινές κατακτήσεις.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παφίλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις φοιτήτριες και φοιτητές του προγράμματος ERASMUS.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον Βουλευτή της Νέας Δημοκρατίας κ. Χρήστο Σταϊκούρα.

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, ο κύριος Πρωθυπουργός και η Κυβέρνησή του κάθε μέρα όλο και περισσότερο επιβεβαιώνουν ότι εκτός από ιδεολογικά και πολιτικά ανερμάτιστοι και ανειλικρινείς, διακατέχονται από την επικίνδυνη νοοτροπία του τζόγου στην πολιτική τους συμπεριφορά. Αντί να υπηρετούν, χρησιμοποιούν τη χώρα και τους πολίτες. Τους χρησιμοποιούν, προκειμένου να πετύχουν τον πολιτικό τους στόχο, που δεν είναι άλλος από την παραμονή τους στη διακυβέρνηση για όσο περισσότερο χρόνο μπορούν ή από τη δημιουργία προϋποθέσεων, όπως οι ίδιοι νομίζουν, ώστε μετά την αποδρομή τους να συντηρηθούν ως ισχυροί παίκτες στο πολιτικό σύστημα.

Αφού επί χρόνια ως περιφερειακοί πολιτικοί παίκτες αλλά και ως Αξιωματική Αντιπολίτευση έκαιγαν τα σπαρτά και δεν έβρισκαν τίποτα θετικό στις πολιτικές θέσεις και πράξεις των πολιτικών τους αντιπάλων, ως κυβερνήτες πελαγοδρομούν χωρίς σύστημα συντεταγμένων. Έχουν πλήρως αποτύχει, παρά το γεγονός ότι εμείς ως Αξιωματική Αντιπολίτευση, σε αντίθεση με ό,τι έκαναν στο παρελθόν, δεν τους δημιουργήσαμε κανένα πρόβλημα. Η Κυβέρνηση όμως έχει αποδείξει ότι μόνο ζημιά σωρεύει στη χώρα.

Συγκεκριμένα, με την υπογραφή της, την υπογραφή της ίδιας της Κυβέρνησης στην τελευταία συμφωνία του Eurogroup, αποφασίστηκαν τα εξής:

Πρώτον, η Κυβέρνηση αποδέχεται ότι υπάρχει και υφίσταται δημοσιονομικό κενό το 2018, το οποίο συμφωνεί, μέσα στο κείμενο, να καλύψει με πρόσθετα μέτρα λιτότητας.

Δεύτερον, η Κυβέρνηση επιβεβαιώνει μέσα στο κείμενο ότι οι δημοσιονομικοί στόχοι θα παραμείνουν υψηλοί για αρκετά χρόνια μετά το 2018, όπως άλλωστε, είχε συμφωνήσει από το καλοκαίρι, παρά τις διαψεύσεις της.

Και τρίτον, δεσμεύεται στην επίτευξη αυτών των υψηλών στόχων με την εφαρμογή διαρθρωτικών μέτρων και την επέκταση του κόφτη, δηλαδή με την εφαρμογή μόνιμων μηχανισμών επιτροπείας της χώρας.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Και επειδή η Κυβέρνηση, όπως ακούω τις τελευταίες ώρες και μέρες, συνεχίζει να αρνείται την πραγματικότητα και να κρύβει την αλήθεια σε ό,τι αφορά τη δέσμευσή της για τη διατήρηση υψηλών πρωτογενών πλεονασμάτων για μεγάλο χρονικό διάστημα και παρά τα κείμενα που κατατέθηκαν -τα οποία διαψεύδει- σήμερα θα καταθέσω και άλλο αποδεικτικό των ψεμάτων της.

Η Κυβέρνηση πανηγυρίζει για τα βραχυπρόθεσμα μέτρα του χρέους, τα οποία θα μειώσουν –όπως ξέρουμε- το χρέος κατά είκοσι ποσοστιαίες μονάδες του ΑΕΠ το 2060. Εδώ είναι η απόφαση.

Η άσκηση όμως αυτή, όπως αντιλαμβάνεστε, στηρίζεται σε ορισμένες παραδοχές. Συνεπώς, σύμφωνα με την έκθεση αυτή του ευρωπαϊκού μηχανισμού στήριξης, η επίτευξη αυτού του στόχου, δηλαδή της μείωσης του χρέους το 2060, στηρίζεται στο βασικό σενάριο του προηγούμενου Μαΐου. Καταθέτω, συνεπώς, το πρώτο έγγραφο για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιο είναι, συνεπώς, το βασικό σενάριο του προηγούμενου Μαΐου και είναι το δεύτερο αποδεικτικό; Είναι η επίτευξη πρωτογενούς πλεονάσματος 3,5% του ΑΕΠ μέχρι το 2028, 3,2% για τα επόμενα τουλάχιστον πέντε χρόνια και 2,5% του ΑΕΠ μέχρι το 2040.

Αν, συνεπώς, πανηγυρίζετε για τη ρύθμιση του χρέους, αποδέχεστε πλήρως όλα αυτά τα πρωτογενή πλεονάσματα. Καταθέτω για τα Πρακτικά το βασικό σενάριο το οποίο αποφασίσατε.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, αφού πανηγυρίζετε για τα μέτρα του χρέους, επαναλαμβάνω, αποδέχεστε απόλυτα το βασικό σενάριο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και χθες το καταθέσατε.

**ΧΡΗΣΤΟΣ ΣΤΑΪΚΟΥΡΑΣ:** Όχι, είναι άλλο έγγραφο. Δεν έχετε διαβάσει. Κατέθεσα αυτό του ESM. Έχετε μπερδέψει Ευρωπαϊκή Επιτροπή με ESM. Καλό είναι να μελετήσετε.

Και μάλιστα, είναι αυτό που πανηγυρίζετε. Γι’ αυτό σας είπα ότι κατέθεσα καινούργιο έγγραφο. Η απόφαση του ESM, που πανηγυρίζετε για τις 20 ποσοστιαίες μονάδες, στηρίζεται στο βασικό σενάριο. Διαβάστε το, κι όποιος έχει αντίρρηση, εδώ είμαστε. Άρα, τα ψέματα έχουν κοντά ποδάρια.

Και σήμερα που αποδεικνύεται για ακόμη μια φορά ότι η Κυβέρνηση δεν έχει κόκκινες γραμμές και ότι η ολοκλήρωση της δεύτερης αξιολόγησης μετατίθεται, η Κυβέρνηση παλινδρομεί, κατασκευάζει εχθρούς, εντός και εκτός χώρας, για να καλύψει τα αδιέξοδά της.

Η αλήθεια όμως δεν κρύβεται. Κάθε φορά που η Κυβέρνηση δήθεν διαπραγματεύεται, ο λογαριασμός των μέτρων ανεβαίνει και οι επώδυνες δεσμεύσεις πολλαπλασιάζονται. Προσπαθεί μάλιστα να χρυσώσει το χάπι του μόνιμου κόφτη με δήθεν εφάπαξ δότη.

Να θυμίσω βέβαια, όπως το έκαναν και συνάδελφοί μου, ότι κατά το πρόσφατο παρελθόν, σε αντίστοιχη πρωτοβουλία της προηγούμενης κυβέρνησης, ο κύριος Πρωθυπουργός, τότε αρχηγός της Αξιωματικής Αντιπολίτευσης, χαρακτήρισε την πράξη ως «πράξη ντροπής, καταισχύνης, βαθιά ανήθικη, πράξη ταπείνωσης του κάθε πολίτη αυτής τη χώρας».

Σε κάθε περίπτωση, η αναγκαία –το επαναλαμβάνω, η αναγκαία- στήριξη της κοινωνίας, ιδιαίτερα των ασθενέστερων εισοδηματικών στρωμάτων, πρέπει να γίνεται, αλλά να γίνεται με όρους αλήθειας και όχι με επικοινωνιακά τρικ, αδιέξοδους λεονταρισμούς, πολιτικούς εκβιασμούς και κοροϊδίες.

Η Κυβέρνηση, αφού επέβαλε μέτρα ύψους 9 δισεκατομμυρίων ευρώ, που συρρίκνωσαν σημαντικά και μόνιμα το διαθέσιμο εισόδημα των πολιτών, δίνει σήμερα ένα μικρό μέρος αυτής της απώλειας και μάλιστα εφάπαξ. Αφού επέβαλε την μόνιμη περικοπή κύριων και επικουρικών συντάξεων, τη μόνιμη κατάργηση κοινωνικών επιδομάτων, τη μόνιμη αύξηση των ασφαλιστικών εισφορών, σήμερα προχωράει στη χορήγηση εφάπαξ υποπολλαπλάσιου βοηθήματος.

Κι όλα αυτά την ίδια στιγμή που αγνοεί προκλητικά αυτούς που έχουν ακόμα μεγαλύτερη ανάγκη από την κρατική στήριξη, όπως είναι οι μακροχρόνια άνεργοι, που δεν λαμβάνει καθόλου εισοδηματικά και περιουσιακά κριτήρια, την ίδια στιγμή που στερεί πόρους από την πραγματική οικονομία με τη στάση πληρωμών που έχει κηρύξει, την ίδια στιγμή που επιβάλλει νέους φόρους, τετραπλάσιου ύψους, το 2017, όσος ένας επιπλέον ΕΝΦΙΑ, κυρίως μάλιστα έμμεσους φόρους, οι οποίοι πλήττουν ιδιαίτερα τα ασθενέστερα εισοδηματικά στρώματα και την ίδια στιγμή που, όπως είπα, αναλαμβάνει δεσμεύσεις για πρόσθετα μέτρα λιτότητας και για το 2018 και για τα επόμενα χρόνια, που θα επιβαρύνουν το διαθέσιμο εισόδημα όλων των πολιτών.

Και σήμερα, που βρίσκεται αντιμέτωπη με τους επικίνδυνους τυχοδιωκτισμούς, τους καιροσκοπικούς ακροβατισμούς, τους ανεύθυνους εσωτερικούς λαϊκισμούς και τους πολιτικούς τακτικισμούς της, είμαστε στο ίδιο έργο θεατές. Διχάζει την κοινωνία, αναζητά εκβιαστικά συναινέσεις, για να τις περιφέρει στα διεθνή σαλόνια και ταυτόχρονα κατηγορεί την Αντιπολίτευση ως «πέμπτη φάλαγγα».

Η Κυβέρνηση, η οποία, χωρίς ηθικές αναστολές, χωρίς ιδεολογικές συντεταγμένες, ψηφίζει τα πάντα, σήμερα ρίχνει και μια αποπροσανατολιστική τουφεκιά, προκειμένου να παραμείνει για λίγο ακόμα στην εξουσία.

Σε αυτή την τυφλή πορεία την οποία ο κ. Τσίπρας χτίζει με χαρτοπαιχτικούς όρους και λεόντειες συμπεριφορές του τύπου «τα κέρδη δικά μου, τις ζημιές τις μοιραζόμαστε», ο κύριος Πρωθυπουργός ας μην ψάχνει συνενόχους. Η πολιτική αλλαγή έχει καταστεί επιβεβλημένη. Οι Έλληνες μπορούμε να προχωρήσουμε μπροστά με σχέδιο, στηριγμένοι στην αλήθεια, τη συνεννόηση και τη συνοχή μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, σε εμένα πέφτει ο κλήρος υπό την έννοια ότι εκπροσωπώ στο εθνικό Κοινοβούλιο μια ενότητα νησιωτική της χώρας μας, τον Νομό Κυκλάδων. Και ως νησιώτης θέλω να μεταφέρω προς όλες τις πλευρές του ελληνικού Κοινοβουλίου την οργή, την αγανάκτηση και το θυμό των νησιωτών. Προσωπικά νιώθω βαθιά προσβεβλημένος, όπως όλοι οι νησιώτες, για την απαράδεκτη δήλωση Υπουργού της Κυβέρνησης, κύριε Παππά, ο οποίος σήμερα παραμένει Υπουργός. Την επόμενη μέρα από εκείνη που ο Πρωθυπουργός πάει στη Νίσυρο και εξαγγέλλει μέτρα –άδειο πουκάμισο φυσικά -για τη νησιωτικότητα.

Ο κ. Ζουράρις έκανε την απαράδεκτη δήλωση, «Ε, και τι έγινε να καταλάβουν και μερικά νησιά;». Και ο κ. Ζουράρις παραμένει σήμερα Υπουργός. Και έρχονται τα παιδιά από τα σχολεία στο ελληνικό Κοινοβούλιο και παρακολουθούν τη συνεδρίαση και βλέπουν στο Κοινοβούλιο έναν πολιτικό εκπρόσωπο της χώρας να λέει για τα νησιά αυτή την απαράδεκτη έκφραση. Τι περιμένουμε από τους Τούρκους; Να έχουν καλύτερη αντιμετώπιση όταν βλέπουν Υπουργό της Κυβέρνησης να τοποθετείται έτσι; Θα γελάνε απέναντι στην Τουρκία.

Και όσον αφορά τον ΦΠΑ, κύριοι συνάδελφοι, για τον οποίο κόπτεται υποτίθεται σήμερα ο ΣΥΡΙΖΑ, για κοιτάχτε στα μάτια ο ένας τον άλλον, ας κοιταχτούμε λίγο στα μάτια για να δούμε ποια είναι η αλήθεια. Υπενθυμίζω στην Εθνική Αντιπροσωπεία -να τα ακούσει ο ελληνικός λαός, ο μη νησιώτης που δεν το γνωρίζει αυτό, γιατί οι νησιώτες το ξέρουν- ότι το μειωμένο ΦΠΑ στο Αιγαίο Πέλαγος ήρθε ως αντίδωρο, ως ένα αντισταθμιστικό μέτρο από τον εθνάρχη Κωνσταντίνο Καραμανλή όταν μπήκαμε στην τότε ΕΟΚ, ως αντάλλαγμα σε μια περιοχή της χώρας η οποία δεν απολαμβάνει ισότιμα τα δημόσια αγαθά, την παιδεία, την υγεία, τον πολιτισμό. Και τότε διέβλεψε ο Κωνσταντίνος Καραμανλής και είπε ότι αυτή η περιοχή της χώρας και λόγω των εξ ανατολών κινδύνων θα έχει μια ειδική προστασία. Και το αποδέχθηκε όλη η Ευρώπη.

Το διατηρήσαμε ως κόρη οφθαλμού. Πρέπει να παραδεχθώ –γιατί είμαι δίκαιος άνθρωπος- ότι και η προηγούμενη κυβέρνηση του ΠΑΣΟΚ, όταν και όποτε μπήκε στο τραπέζι από τους δανειστές, το υπερασπίστηκε. Δεν τολμούσε η τρόικα, οι θεσμοί –συγγνώμη, είναι ο σύγχρονος όρος- να το βάλουν ποτέ στη Νέα Δημοκρατία, στην προηγούμενη κυβέρνηση του Αντώνη Σαμαρά. Ούτε υπήρχε περίπτωση και σε κυβέρνηση του Κυριάκου Μητσοτάκη ποτέ σε κυβέρνηση της Νέας Δημοκρατίας να μπει αυτό το θέμα και να παραδοθεί. Και το παραδώσατε σε συσκευασία δώρου. Παραδώσατε το ΦΠΑ στα νησιά του Αιγαίου.

Και τι λέτε σήμερα; Εγκαλείτε τη Νέα Δημοκρατία, εσείς που κάνατε αυτή την εγκληματική και αντισυνταγματική ενέργεια. Δεν είναι δικά μου λόγια, είμαι πολύ προσεκτικός. Είναι λόγια του Πάνου Καμμένου, ο οποίος την επόμενη μέρα που ψήφισε την κατάργηση του ΦΠΑ, πήγε στη Σύρο, την πρωτεύουσα του Νομού Κυκλάδων, και ονόμασε εγκληματικό και αντισυνταγματικό αυτό που ψήφισε την προηγούμενη. Αυτοί είστε.

Αυτό λέγεται ανευθυνότητα, υποκρισία και θέατρο. Έτσι παίζεται το παιχνίδι –και απευθύνομαι στον ελληνικό λαό- από τον ΣΥΡΙΖΑ, με θεατρικές παραστάσεις και υποκρισία. Και σήμερα τι λέτε; Αναστολή του ΦΠΑ, -προσέξτε, όχι κατάργηση και πού; Για όλο το Αιγαίο; Όχι, εκεί που επιβλήθηκε το ΦΠΑ, θα παραμείνει, δηλαδή Κυκλάδες, βόρειες Σποράδες. Και είπε ο Πρωθυπουργός για Ανατολικό Αιγαίο. Μα, Ανατολικό Αιγαίο είναι και τα Δωδεκάνησα. Εκεί υπάρχει πλέον κατάργηση του ΦΠΑ. Μιλάμε πλέον για τα νησιά τα οποία έχουν πληγωθεί βαθιά από την ανερμάτιστη, απαράδεκτη και αντεθνική συμπεριφορά του ΣΥΡΙΖΑ με το θέμα των μεταναστών και των προσφύγων. Είναι βαθιά λαβωμένα και πληγωμένα αυτά τα νησιά οικονομικά και κοινωνικά. Και πήγατε να επιβάλετε και εκεί το ΦΠΑ. Εάν το πιστεύατε πραγματικά, θα έπρεπε να το εξαιρέσετε από την αρχή το ΦΠΑ σε αυτές τις περιοχές. Δυστυχώς, όμως, και εδώ υποκρισία. Και εγκαλείτε σήμερα τη Νέα Δημοκρατία να δείξετε ότι υπερασπίζεστε αυτό που παραδώσατε;

Θέλω να δείτε το μέγεθος της μείωσης της αγοραστικής δύναμης των νησιωτών. Να το πούμε και αυτό, το ΦΠΑ στα νησιά του Αιγαίου, μετά τη μείωση της προηγούμενης Κυβέρνησης του ΦΠΑ κατά 30%, είχε πέσει στο 9%, λόγω ειδικού καθεστώτος. Το 9% για τους νησιώτες έγινε 24%. Δηλαδή, κάθε νησιώτης χάνει σε επίπεδο αγοραστικής δύναμης δεκαπέντε μονάδες σε κάθε αγορά. Αυτό συνέβη στο Αιγαίο Πέλαγος της πατρίδας μας, κύριοι της Κυβέρνησης.

Θέλω να πάω λίγο γρήγορα στο συνταξιοδοτικό θέμα, γιατί είναι ιδιαίτερα σημαντικό και ανοίγει το κεφάλαιο του συνταξιοδοτικού για ακόμη μία φορά και είναι πάλι επίκαιρο, δυστυχώς, διότι το ασφαλιστικό, παρά τις άδικες και αχρείαστες μειώσεις, όπως αναφέρω πολλές φορές, είναι και πάλι στον αέρα.

Σήμερα θα σας παρουσιάσω ένα στοιχείο αριθμητικό. Θέλω να το ακούσετε, να το συνειδητοποιήσετε και να το καταλάβετε. Και απαντώ ευθέως στο επιχείρημα του ΣΥΡΙΖΑ, που εγκαλεί υποτίθεται τις προηγούμενες κυβερνήσεις για έντεκα, δώδεκα, δεκατρείς μειώσεις: Αυτό είναι ένα πολύ μεγάλο ψέμα. Θα μπορούσε να το επικαλεστεί ο ΣΥΡΙΖΑ, εάν καταργούσε τις προηγούμενες μειώσεις και έφερνε δικές του. Τότε θα υπήρχε συγκριτική τάξη μεγέθους. Τι έκανε, όμως; Υιοθέτησε όλο το παρελθόν και έφερε και 3,1 δισεκατομμύρια σε επίπεδο μειώσεων καινούριες. Τα 310 εκατομμύρια, που είχαν βάλει στο e-mail Χαρδούβελη, τα δεκαπλασιάσατε και τα κάνατε 3,1 δισεκατομμύρια. Και εκεί ακόμα θα μπορούσαμε να πούμε «ναι, να δούμε τι συμβαίνει», αλλά αυτά θα μπορούσαμε να τα έχουμε αποφύγει.

Ακούστε, όμως, τώρα το πιο θεαματικό στοιχείο: Το θέμα των μειώσεων αποτελεί ένα κομμάτι μιας πολιτικής για το συνταξιοδοτικό, που τελειώνει από τον Μάιο του 2016. Τι γίνεται από τον Μάιο του 2016; Ένα άλλο ασφαλιστικό καθεστώς αρχίζει να λειτουργεί. Εάν θεωρητικά γυρίζαμε πίσω και ενσωματώναμε στα επόμενα τριάντα χρόνια όλους τους σημερινούς συνταξιούχους στο καινούριο καθεστώς, με βάση το νέο αυτό καθεστώς, που είναι μεσοσταθμικά 25% μείωση κάθε συνταξιούχου, ο κάθε συνταξιούχος στο νέο περιβάλλον του ασφαλιστικού του ΣΥΡΙΖΑ χάνει τέσσερις συντάξεις. Αυτή είναι η αλήθεια.

Και είναι άλλος ένας λόγος που δεν φέρνει την αναλογιστική μελέτη ο ΣΥΡΙΖΑ, δεν φέρνει την αναλογιστική μελέτη ο κ. Κατρούγκαλος, διότι θα φανεί ότι από 30 δισεκατομμύρια του ασφαλιστικού θα χαθούν περίπου 6 έως 7 δισεκατομμύρια. Αυτή είναι η αλήθεια σε προβολή μέλλοντος μέχρι το 2030, μέχρι το 2040. Τέσσερις μειώσεις των κύριων συντάξεων χάνονται με το νέο περιβάλλον του ασφαλιστικού του ΣΥΡΙΖΑ. Αυτή είναι η αλήθεια, κύριοι συνάδελφοι, απλά έρχεται σιγά-σιγά και προοδευτικά με το καινούριο ασφαλιστικό καθεστώς. Γι’ αυτό θα σας παρακαλέσω να είστε πάρα πολύ προσεκτικοί, όταν μιλάτε για μειώσεις.

Πάω τώρα στο ζήτημα, το οποίο θεωρώ πάρα πολύ σοβαρό, του επιδόματος για τους συνταξιούχους. Ως εισηγητής της Νέας Δημοκρατίας, υπό την έννοια του ομιλητή χθες και στις επιτροπές, θυμάστε ποια ήταν η θέση της Νέας Δημοκρατίας;

Η θέση της Νέας Δημοκρατίας από την αρχή, κύριε Παππά, ήταν ότι θα το ψηφίσουμε. Ακούσατε τον Κυριάκο Μητσοτάκη απ’ αυτό το Βήμα όμως να θέτει έναν όρο, πλέον της κριτικής που κάναμε ότι εσείς δεν ψηφίσατε το κοινωνικό μέρισμα, αυτό που διάβασα και διαβάσαμε πολλοί ομιλητές, δηλαδή, τι είπε ο κ. Τσίπρας στα Γιάννενα για το κοινωνικό μέρισμα Σαμαρά που δόθηκε, ότι διαφωνήσαμε με τον οριζόντιο τρόπο που δίνεται, που είναι άδικος και έπρεπε να δοθεί με εισοδηματικά κριτήρια. Είπε και ένα πράγμα ακόμα ο Πρόεδρος της Νέας Δημοκρατίας: Είναι διασφαλισμένο ότι αυτό δεν θα διαταράξει τις σχέσεις μας και την πρόοδο της χώρας και θα είναι μέσα σε μια ασφαλή πορεία; Και είπε ο κ. Τσίπρας «βεβαίως και είναι».

Γιατί σήμερα αλλάζει θέση η Νέα Δημοκρατία; Θέλει να κάνει τον κακό απέναντι στους συνταξιούχους; Μας έχετε για μειωμένης ευθύνης και μειωμένης ευαισθησίας; Γιατί το κάνουμε;

Γιατί χθες συνέβησαν τα εξής γεγονότα: Πρώτον, χθες απ’ αυτό εδώ το Βήμα κατέθεσα το κείμενο μέσα από το οποίο φαίνεται, δια μέσου της Ευρωπαϊκής Επιτροπής, ότι ο ΣΥΡΙΖΑ έχει συμφωνήσει πρωτογενή πλεονάσματα 3,5% για δέκα χρόνια και από εκεί και πέρα αποκλιμακώνονται μέχρι το 2040. Έχετε ναρκοθετήσει τη χώρα, κρύβετε αυτήν τη συμφωνία. Την παρουσίασα χθες και ο ΣΥΡΙΖΑ απάντησε πώς; Με non paper, όχι με υπεύθυνο τρόπο. Δεν ήρθε να το διαψεύσει εδώ ο Υπουργός Οικονομικών.

Δεύτερο στοιχείο. Δυο πυλώνες της Ευρώπης, οι θεσμοί: ESM και Ευρωπαϊκή Επιτροπή. Και η Κυβέρνηση δεν τοποθετείται επίσημα.

Τι συνέβη στη συνέχεια; Χθες, μετά την παρουσίαση των στοιχείων, βγαίνει ο ESM και λέει ότι μπαίνει πλέον σε πάγο η διευθέτηση του χρέους, το 6% του ΑΕΠ, το οποίο διαφήμισε ο κ. Τσίπρας και το οποίο χαιρόμαστε όλοι, ανεξαρτήτως εάν δεν είναι αυτό που έλεγε και ο ίδιος, «κούρεμα» χρέους και τα υπόλοιπα. Στη συνέχεια, τι συνέβη; Έβαλε ονομαστική ψηφοφορία ο κ. Τσίπρας, γιατί; Είναι ολοφάνερο, ένα λαϊκίστικο επικοινωνιακό παιχνίδι του κ. Τσίπρα προσωπικά, αφού είχαμε τοποθετηθεί ότι θα το ψηφίζαμε.

Άρα, τι κάνει σήμερα ο κ. Τσίπρας; Παίζει με την ίδια τη χώρα. Ρίχνει τη χώρα στα ζάρια, όπως έκανε το προηγούμενο εξάμηνο του 2015. Επανάληψη μιας διαδικασίας κακοπαιγμένης που την πληρώσαμε με 9 δισεκατομμύρια μέτρα.

Και ακούστε ένα στοιχείο, γιατί τα συγκριτικά στοιχεία καταλαβαίνει ο ελληνικός λαός. Ο προϋπολογισμός που ψηφίσαμε –εμείς δεν τον ψηφίσαμε, αλλά τον ψήφισε η Βουλή- για να φτάσουμε σε πρωτογενές πλεόνασμα 1,75% που είναι ο στόχος το 2017, ενσωματώνει μέτρα συνολικά, μαζί με τα 2,5 δισεκατομμύρια για το 2017, 9 δισεκατομμυρίων, μειώσεις συντάξεων και αυξήσεις φόρων. Επαναλαμβάνω, για να φτάσουμε στο 1,75%, 9 δισεκατομμύρια μέτρα. Σκεφθείτε τώρα, για να φτάσουμε στο 3,5% πόσα μέτρα απαιτούνται, κυρίες και κύριοι συνάδελφοι, και ας βάλετε και τη γραμμή ανάπτυξης της χώρας, τι επιφυλάσσετε για τη χώρα και για τους Έλληνες;

Για όλους αυτούς τους λόγους εμείς θα τοποθετηθούμε με το «παρών». Δείχνοντας την ευαισθησία μας…

**ΚΩΝΣΤΑΝΤΙΝΟΣ ΜΠΑΡΚΑΣ:** Ευαισθησία στον κόσμο!

**ΙΩΑΝΝΗΣ ΒΡΟΥΤΣΗΣ:** …αλλάζουμε στάση, λέμε «ναι» στο βοήθημα των συνταξιούχων, αλλά όχι τη χώρα σε κίνδυνο!

**ΝΙΚΟΛΑΟΣ ΗΓΟΥΜΕΝΙΔΗΣ:** Από ποιον κινδυνεύει η χώρα;

**ΙΩΑΝΝΗΣ ΒΡΟΥΤΣΗΣ:** Και ο Κωστής Χατζηδάκης έκανε μία πρόταση. Κρατήστε αυτό το βοήθημα, συμφωνήστε με τους πιστωτές, φέρτε το συμφωνημένο, να μη βάλουμε όμως τη χώρα σε κίνδυνο, να μην ξαναζήσουμε τις ακροβασίες Βαρουφάκη για άλλη μια φορά, για να μην ξαναπληρώσει μέτρα ο ελληνικός λαός…

**ΝΙΚΟΛΑΟΣ ΗΓΟΥΜΕΝΙΔΗΣ:** Από ποιον κινδυνεύει η χώρα;

**ΙΩΑΝΝΗΣ ΒΡΟΥΤΣΗΣ:** …για να μην ξαναχάσουν ο συνταξιούχος και ο άνεργος. Αυτή είναι η πρόταση της λογικής.

**ΝΙΚΟΛΑΟΣ ΗΓΟΥΜΕΝΙΔΗΣ:** Από ποιον κινδυνεύουν οι συνταξιούχοι;

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, εσείς πρέπει να έχετε το δίλημμα. Να ξέρετε ότι ο ελληνικός λαός σάς έχει μάθει, σας έχει καταλάβει και δεν «ξανατσιμπάει».

Ευχαριστώ πολύ.

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτή είναι η φανέλα που φοράτε, η γαλάζια!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Νίκος Παππάς, Υπουργός Ψηφιακής Πολιτικής, Τηλεπικοινωνιών και Ενημέρωσης.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κυρία Πρόεδρε.

Είναι προφανές ότι η Νέα Δημοκρατία βρίσκεται σε ένα μεγάλο αδιέξοδο. Και είναι, επίσης, προφανές ότι η δική της στάση είναι το μόνο βούτυρο –ευτυχώς λίγο- στο ψωμί όσων θέλουν να τραυματίσουν την Ελλάδα.

Εμείς θέλουμε να καλωσορίσουμε τη δήλωση του Προέδρου Ολάντ, που λέει ότι δεν κινδυνεύει η διαπραγμάτευση από τις δικές μας νομοθετικές πρωτοβουλίες. Θέλουμε να καλωσορίσουμε τη δήλωση του επικεφαλής των σοσιαλιστών στο Ευρωκοινοβούλιο, του κ. Πιτέλα, ο οποίος εξαπέλυσε ευθείες βολές εναντίον του κ. Σόιμπλε. Θέλουμε να καλωσορίσουμε τη δήλωση του κ. Μοσκοβισί, ο οποίος επίσης είπε ότι δεν κινδυνεύει η διαπραγμάτευση από τις νομοθετικές μας πρωτοβουλίες και το έκτακτο βοήθημα, τη 13η σύνταξη στους συνταξιούχους. Θέλουμε να καλωσορίσουμε τη δήλωση του κ. Σαπέν, του Υπουργού Οικονομικών της Γαλλίας, ο οποίος είπε ότι οι αποφάσεις για το χρέος ήταν άνευ όρων και δεν μπορούν να επερωτώνται ξανά. Ας περιμένετε, λοιπόν, τις εξελίξεις.

Θα καλωσορίσουμε, βεβαίως, με γενναιότητα τη στάση και του ΚΚΕ και της Δημοκρατικής Συμπαράταξης, κόμματα που ασκούν δομική αντιπολίτευση στην Κυβέρνησή μας για την υπερψήφιση αυτής της τροπολογίας.

Καλωσορίζουμε και τη δήλωση της κ. Γεννηματά από τις Βρυξέλλες, που έκανε πριν από λίγο και είπε ότι η πολιτική του Σόιμπλε είναι εναντίον και της Ελλάδας και των Ελλήνων πολιτών. Είναι εναντίον και της Ευρώπης, θα προσθέταμε εμείς.

Έρχεστε εδώ και μας κάνετε αντιπολίτευση γιατί; Διότι δεσμευτήκαμε σε πλεονάσματα. Κομίζετε σενάρια τα οποία εξετάζονται, χωρίς να υπάρχει συμφωνία και αυτά τα σενάρια έχουν ποιο νούμερο; Το 3,5%. Το κάνετε εσείς που έχετε υπογράψει τις συμφωνίες του 5%, του 6% και του 7% για πλεόνασμα.

Προσέξτε, η προπαγάνδα για τις περικοπές έχει όρια, διότι έχει υπάρξει φορολογικό μέτρο για το οποίο, όχι να έχετε τοποθετηθεί απλώς υπέρ, αλλά να έχετε και διαδηλώσει. Πρωτόγνωρο, βέβαια, για μια παράταξη σαν τη Νέα Δημοκρατία, αλλά έχει κάνει διαδήλωση για την περικοπή του ΕΚΑΣ, όταν διαδήλωνε για το «Ναι» στο δημοψήφισμα. Αυτά, λοιπόν, ο ελληνικός λαός τα κοιτάει, τα ξέρει, τα μετράει.

Γιατί πετυχαίνει το πρόγραμμα αυτό, γιατί δουλεύει; Θα πείτε κάποια γνώμη; Η δική μας γνώμη είναι γιατί έχει χαμηλά πλεονάσματα και γιατί το δικό μας πρόγραμμα, το παράλληλο, παίρνει μέτρα για την κοινωνική προστασία. Αποδεικνύεται, όμως, από τη στάση της Νέας Δημοκρατίας σήμερα ότι η στράτευσή της στο «Μένουμε Ευρώπη» δεν ήταν «Μένουμε Ευρώπη», ήταν να μείνει η Ευρώπη ως έχει. Να μείνει Ευρώπη της λιτότητας. Ε, αυτή την μάχη θα την χάσουν οι δυνάμεις της λιτότητας στην Ευρώπη, διότι η ελληνική Κυβέρνηση ασκεί ενεργή διπλωματία κι αποτελεσματική.

Επίσης, κύριοι της Νέας Δημοκρατίας, θα σας ευχηθούμε από τώρα καλά Χριστούγεννα και καλή τύχη όταν θα πάτε στις περιφέρειές σας να εξηγήσετε στους συνταξιούχους τι κάνατε.

(Χειροκροτήματα από την πτέρυγα του ΣΥΡΙΖΑ)

**ΔΗΜΗΤΡΙΟΣ ΣΤΑΜΑΤΗΣ**: Εσείς να πάτε να κάνετε μια βόλτα στα χωριά. Εμείς πηγαίνουμε.

**ΚΩΝΣΤΑΝΤΙΝΟΣ ΜΠΑΡΚΑΣ**: Άνετα! Πάμε και μαζί!

**ΠΡΟΕΔΡΕΟΥΣΑ (Αναστασία Χριστοδουλοπούλου):** Κύριοι συνάδελφοι, δεν χρειάζεται τώρα, εντάξει.

Ο Ανεξάρτητος Βουλευτής κ. Χάρης Θεοχάρης έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κυρία Πρόεδρε.

Και χαίρομαι πολύ που άκουσα και τον κ. Παππά να λέει ότι θέλει μια άλλη Ευρώπη. Δεν νομίζω ότι συνάδει αυτή η άλλη Ευρώπη με τα πλεονάσματα του 3,5% κι ακόμη κι αν θέλει να μας πει ο κ. Παππάς ότι δεν υπάρχει συμφωνία, «κοντός ψαλμός αλληλούια». Θα γίνει αυτή η συμφωνία και να δούμε αν και κατά πόσο θα μας φέρει τα χαμηλότερα πλεονάσματα του 3,5%.

Αν, όμως, δεν τα φέρετε κ. Παππά, τότε θα έχει πρόβλημα, κυρίως ο ελληνικός λαός.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σ’ αυτά που ήσασταν εσείς Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εγώ δεν ήμουν Υπουργός κυρία Φωτίου. Εγώ ακόμα, κυρία Φωτίου, περιμένω να μου φέρετε τον εισαγγελέα για το σενάριο της δραχμής. Τίποτα δεν ξέρετε, ούτε καν ότι δεν ήμουν Υπουργός.

Κυρίες και κύριοι συνάδελφοι της συμπολίτευσης, τα αδιέξοδά σας είναι φανερά. Τι μας υποσχεθήκατε; Γρήγορο κλείσιμο της δεύτερης αξιολόγησης. Ε, δεν φαίνεται να είναι και πολύ κοντά.

Ένταξη στην ποσοτική χαλάρωση. Δυστυχώς, μ’ αυτά που κάνατε, χάσαμε τη συνεδρίαση του Ιανουαρίου κι απ’ ό,τι φαίνεται πάμε για τον Μάρτιο, αν και αμφιβάλλω για τον εάν θα το πετύχουμε ακόμη και τότε. Γιατί; Γιατί δώσατε άλλοθι μ’ αυτήν τη διαδικασία που επιλέξατε στους εταίρους και δανειστές μας να πουν «αφήστε καλύτερα να περιμένουμε να βγει το επίσημο πλεόνασμα», οπότε η συμφωνία να πάει πιο πίσω και να χάσουμε και τον Μάρτιο, να πάμε για Απρίλιο και Μάϊο.

Μέτρα για το χρέος. Κερδίσατε μόνο τα βραχυπρόθεσμα μέτρα και τίποτε άλλο. Το μόνο πραγματικό κέρδος του τελευταίου Eurogroup ήταν ότι έγινε παράλληλη εκκίνηση των βραχυπρόθεσμων μέτρων, μαζί με τη δεύτερη αξιολόγηση. Και αυτό χτες το χάσατε. Ο ESM πάγωσε τα βραχυπρόθεσμα μέτρα και θα περιμένει την αξιολόγηση από Ιανουάριο και βλέπουμε.

Έξοδος στις αγορές. Χωρίς την ποσοτική χαλάρωση, πώς θα βγούμε στις αγορές; Δεν πρόκειται να βγούμε. Αυτό πάει στις ελληνικές καλένδες.

Διάδρομος ανάπτυξης. Μα, τον ναρκοθετήσατε τον διάδρομο με όσα κάνατε. Η αβεβαιότητα που συντηρείται, η σύγχυση δεν πάει χέρι με χέρι με την ανάπτυξη.

Κυρίες και κύριοι συνάδελφοι, η «ΑΥΓΗ» σήμερα μας θέτει το δίλημμα: Με τον Σόιμπλε ή με τον λαό; Αυτό είναι το δίλημμα. Είστε, λοιπόν, με τον λαό; Που τον καταδικάζετε στο 3,5% πλεόνασμα επ’ άπειρον; Που φέρατε τέταρτο μνημόνιο; Που δέσατε με ανέφικτους στόχους και τις επόμενες κυβερνήσεις, όχι μόνον τις δικές σας; Που δίνετε επ’ άπειρον αναβολή στην ανάπτυξη; Εσείς που θεσμοθετείτε τον «κόφτη» στο διηνεκές; Που απειλείτε με εκλογές, όχι τους Ευρωπαίους, που ούτε τους ενδιαφέρει αν θα έχουμε ή δεν θα έχουμε εκλογές και εξάλλου σας το απάντησαν αυτό και σας έδωσαν την απάντηση που έπρεπε, αλλά τους Βουλευτές σας, για να νοιώσουν τον φόβο και να ψηφίσουν τα μέτρα που έρχονται;

Κυρίες και κύριοι συνάδελφοι, δεν είστε με τον λαό. Άρα, διά της ατόπου απαγωγής και σύμφωνα με την «ΑΥΓΗ» είστε με τον Σόιμπλε. Εσείς είστε οι εκπρόσωποι του Σόιμπλε στη χώρα. Είστε με τον Σόιμπλε, γιατί του δίνετε αυτό που θέλει, 3,5% πλεόνασμα, μόνιμη λιτότητα και σας δίνει αναβολή των μέτρων. Αναβολή των μέτρων σας δίνει.

 **ΙΩΑΝΝΗΣ ΘΕΩΝΑΣ**: Το 6,5% σε ποιον το δίνατε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ξέρω, εκνευρίζεστε με την αλήθεια. Ο ΣΥΡΙΖΑ με την αλήθεια έχει μια δυσκολία συνύπαρξης.

Και σας δίνει, λοιπόν, ο κ. Σόιμπλε αναβολή μέτρων, γιατί εάν τον επόμενο χρόνο -είναι φθηνή αυτή η αναβολή για τον Σόιμπλε, το 3,5% τον νοιάζει- ή το 2018 καταρρεύσουν τα ταμεία, τότε τι θα κάνετε; Θα κόψετε τις συντάξεις τότε και η Κομισιόν θα πει: «Α, κάναμε λάθος. Συγγνώμη, δεν έφθασαν τελικά τα μέτρα, αλλά ο στόχος είναι στόχος, 3,5%. Κόψτε τώρα τις συντάξεις». Ο λαός, λοιπόν, δεμένος από εσάς και από τον Σόιμπλε, τα συνεταιράκια.

Κυρίες και κύριοι συνάδελφοι, φέρατε μια τροπολογία για να δώσετε ανάσα στον κόσμο. Όμως, οι συνταξιούχοι είναι απέξω και διαδηλώνουν, γιατί η κοροϊδία σας είναι φανερή, γιατί δεν τηρήσατε την υπογραφή σας, αυτό που συμφωνήσατε πέρσι. Γιατί συνεχίζετε να κοροϊδεύετε; Γιατί δώσατε άλλοθι στον ESM να παγώσει τα μέτρα για το χρέος;

Τι λέει η συμφωνία του περσινού Αυγούστου, αυτό που υπέγραψε ο κ. Τσίπρας πέρυσι τον Αύγουστο; Λέει, εάν υπάρξει υπερπλεόνασμα, δηλαδή, εάν η χώρα μας καταφέρει και έχει περισσότερο πλεόνασμα απ’ όσο έχει συμφωνήσει, όπως ισχύει τώρα, μπορείτε να δώσετε 30% -όχι μπορείτε, πρέπει να δώσετε 30%- στις ληξιπρόθεσμες υποχρεώσεις.

Σας λέμε, λοιπόν, πληρώστε τις συντάξεις των συνταξιούχων που περιμένουν δύο και τρία χρόνια να πάρουν τη σύνταξή τους. Ένα δισεκατομμύριο περιμένει συνταξιούχους για να πληρωθούν. Αυτό είναι τριακόσια εκατομμύρια. Δώστε μια ανάσα σε αυτούς, οι οποίοι περιμένουν τη σύνταξή τους και δεν τη βλέπουν.

Επίσης, λέει, το 40% μπορείτε να το δώσετε όπως θέλετε. Ωραία. Να δώσετε τα χρήματα σε όποιον τα έχει περισσότερο ανάγκη. Ποιος είναι αυτός; Υπάρχουν διακόσιες χιλιάδες παιδιά, που είναι σε οικογένειες χωρίς κανέναν εργαζόμενο και οι δύο είναι άνεργοι. Εάν δώσουμε από 500 ευρώ σε κάθε παιδί, είναι 100 εκατομμύρια. Εκεί θα πιάσουν τόπο αυτά τα χρήματα.

Τέλος, σχετικά με τις οικογένειες που θα πάρουν το κοινωνικό εισόδημα αλληλεγγύης. Αυτές είναι οι οικογένειες που έχουν το μεγαλύτερο πρόβλημα αυτή τη στιγμή στη χώρα μας. Αυτές, λοιπόν, οι οικογένειες μπορούν να πάρουν ένα έκτακτο επίδομα, μια επιχορήγηση, άλλα 300 εκατομμύρια. Σύνολο 700 εκατομμύρια, που είναι αυτό ακριβώς το 30% και 40%, που μπορούσατε να το κάνετε. Έτσι, θα μπορούσατε να τηρήσετε τη συμφωνία μονομερώς, αλλά να την τηρήσετε και να μην μπορούν να μας παγώσουν το χρέος και να μην θέτουμε το εξής: ή να βοηθήσουμε τον ελληνικό λαό ή να έχουμε προβλήματα με έξω.

Όμως, εσείς δίνετε χωρίς κριτήρια και μόνο για μικροκομματικούς σκοπούς. Εξακόσια ευρώ σύνταξη και 20.000 ευρώ από ενοίκια; Θα το πάρει το επίδομά σας. Εξακόσια ευρώ σύνταξη και 3.000 ευρώ σύνταξη ο σύζυγος; Θα το πάρει το επίδομά σας. Εξακόσια ευρώ ευρώ σύνταξη και 2.000.000 περιουσία; Θα το πάρει το επίδομά σας. Αυτά είναι τα κριτήρια που θέτετε εσείς, γιατί μόνο μικροκομματικά κριτήρια θέλετε να θέσετε και γι’ αυτό δεν μπορείτε να κοροϊδέψετε τους συνταξιούχους.

Κατέθεσα με τον κ. Γρηγοράκο τροπολογία, που κάνει αυτό που θα έπρεπε να κάνετε εσείς, τροπολογία που είναι με τον λαό, όχι με τον Σόιμπλε, όπως είναι η τροπολογία η δική σας. Δεχθείτε την για να στηρίξουμε τον λαό. Δεχθείτε την, εάν όντως θέλετε να αντισταθείτε στον Σόιμπλε. Δεχθείτε την, για να δείξετε πως δεν θέλετε να κοροϊδεύετε τους συνταξιούχους.

Κυρίες και κύριοι συνάδελφοι, δεν θα συμμετάσχω στο κακόγουστο θέατρό σας, εάν δεν δεχθείτε να στηρίξουμε τον ελληνικό λαό, όπως σας το λέω. Η Ευρώπη της λιτότητας είναι πια η Ευρώπη που στηρίζετε και σας στηρίζει. Η Ευρώπη του 3,5% είναι η δική σας Ευρώπη, δεν είναι η δική μας.

Κυρίες και κύριοι συνάδελφοι της Συμπολίτευσης ο δρόμος, που διαλέξατε είναι αδιέξοδος. Το ξέρουν οι συνταξιούχοι. Το ξέρουν οι ελεύθεροι επαγγελματίες. Το ξέρουν οι εργαζόμενοι. Το ξέρουν και οι άνεργοι. Όταν το μάθετε και εσείς, το μάθημα θα είναι πολύ ακριβό.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Δράμας.

Σας καλωσορίζουμε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Κύριε Κρεμαστινέ, έχετε τον λόγο για οκτώ λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε ΄Αντιπρόεδρος της Βουλής):** Κυρία Πρόεδρε, εγώ θα ήθελα κατ’ αρχάς να εκφράσω τη λύπη μου για τον τρόπο που γίνεται ο κοινοβουλευτικός διάλογος σε ορισμένες στιγμές μεταξύ Υπουργού ή Υπουργών και ορισμένων Βουλευτών, χωρίς να πάρω θέση για το ποιος έχει δίκιο. Ο τρόπος που γίνεται αυτός ο διάλογος δεν περιποιεί τιμή, δυστυχώς, για το ελληνικό Κοινοβούλιο.

Μπαίνω στο θέμα κατευθείαν. Διερωτώμαι, αφού η Κυβέρνηση έχει υπογράψει κάποια συμφωνία με τους δανειστές και έχει καθημερινή επαφή μαζί τους, συνομιλεί δηλαδή με την τρόικα, για ποιον λόγο δεν τους εξηγεί ότι θα λάβουμε ορισμένα μέτρα, τα οποία είναι συμβατά με τη συμφωνία μας; Αφού έχει καθημερινή επαφή μαζί τους, πρέπει να τους πει ότι θα εξαγγείλουμε ορισμένα μέτρα, τα οποία είναι συμβατά με τη συμφωνία μας.

Γιατί το λέω αυτό; Διότι από χθες τα διεθνή πρακτορεία και το «EURONEWS» μεταδίδουν ότι ο Ευρωπαϊκός Μηχανισμός Στήριξης, το ESM, ανακοίνωσε ότι παγώνει την εφαρμογή των βραχυπρόθεσμων μέτρων ελάφρυνσης του ελληνικού χρέους, μέχρι να διαπιστωθεί αν τα μέτρα είναι συμβατά με το μνημόνιο.

Ωραία, για ποιον λόγο η Κυβέρνηση αφού είναι συμβατά όπως λέει, δεν λέει στους δανειστές, στην τρόικα, στους κυρίους που βρίσκονται εδώ στο Hilton, ότι εμείς θα ανακοινώσουμε αυτά τα μέτρα, τα οποία είναι συμβατά και αντιθέτως δημιουργεί μια τέτοια κατάσταση, που τα διεθνή πρακτορεία λένε ότι η απόφαση αυτή προκάλεσε ισχυρές πιέσεις στα ελληνικά ομόλογα και το χρηματιστήριο; Δεν είναι εύλογη αυτή η απορία την οποία εκφράζω αυτή τη στιγμή;

Βεβαίως, ο κ. Παππάς μάς καθησύχασε προηγουμένως, λέγοντας ότι ευρωπαϊκοί παράγοντες υποστηρίζουν πως τα μέτρα αυτά είναι συμβατά. Είπε, μάλιστα, ότι και η κυρία Γεννηματά είναι υπέρ. Ασφαλώς και είναι υπέρ, γιατί είναι το αυτονόητο. Είναι δυνατόν να είναι η Δημοκρατική Συμπαράταξη ΠΑΣΟΚ–ΔΗΜΑΡ κατά, όταν προασπίζεται το δίκαιο των αδυνάτων; Και ποιο κόμμα θα είναι κατά του βοηθήματος; Κανένα. Πρέπει, όμως, το καθένα να διατυπώσει τη θέση του.

Ποιο κόμμα θα είναι κατά της εφαρμογής της αναστολής του ΦΠΑ; Αφού η Δημοκρατική Συμπαράταξη ήταν το κύριο κόμμα που μέχρι τώρα συνέβαλλε στο να μην εφαρμοστεί η εξίσωση του ΦΠΑ μεταξύ νησιών και ενδοχώρας. Στο πρώτο μνημόνιο είναι σαφώς αναγεγραμμένο. Στο δεύτερο μνημόνιο είναι το ίδιο. Δεν ήρθε ποτέ ο εφαρμοστικός νόμος στη Βουλή. Ο εφαρμοστικός νόμος στη Βουλή ήρθε από τον ΣΥΡΙΖΑ και τους ΑΝΕΛ και ψηφίστηκε από τον ΣΥΡΙΖΑ και τους ΑΝΕΛ.

Και τώρα, αντί να πάμε πίσω, πάμε στην αναστολή της εξίσωσης. Αναστολή, όμως, για πόσο χρόνο; Εμείς δεν είμαστε υπέρ της αναστολής. Εμείς είμαστε υπέρ της κατάργησης, αλλά αφού δεν υπάρχει κατάργηση, ας πάμε στην αναστολή. Άρα, στηρίζουμε κατ’ ανάγκη την αναστολή, αλλά δεν επιθυμούμε απλά την αναστολή.

Και γιατί όχι η αναστολή; Γιατί δεν μπορούν να ζήσουν τα νησιά με το καθεστώς αυτό. Η ιστορία του ΦΠΑ πρέπει να ξέρετε ότι είναι πολύ μακρινή. Η διαφοροποίηση του ΦΠΑ μεταξύ νησιών και ενδοχώρας έγινε επί πρωθυπουργίας Ανδρέα Παπανδρέου, όταν ήρθε ο ΦΠΑ, ως υποχρεωτικό μέτρο, από την Ευρωπαϊκή Ένωση. Μέχρι τότε, τα νησιά είχαν φορολογική προστασία, γιατί πραγματικά είναι δύσκολο να ζήσει ο νησιώτης στα νησιά, όταν αγοράζει τα πάντα ακριβότερα από την ενδοχώρα. Η ζωή τους είναι ακριβότερη, οι νησιώτες εγκαταλείπουν τα νησιά και τα νησιά παύουν να έχουν κατοίκους.

Το ξέρετε ότι οι Σουλτάνοι είχαν ειδικό καθεστώς υπέρ των φορολογουμένων για τα νησιά του Αιγαίου; Μιλώ για την Οθωμανική Αυτοκρατορία. Αντιλαμβάνεστε, λοιπόν, ότι αυτό είναι αυτονόητο. Δεν θα έπρεπε να συζητάμε σήμερα για αναστολή. Πρέπει να επανέλθουμε στο καθεστώς της διαφοροποίησης του ΦΠΑ μεταξύ νησιών και της ενδοχώρας.

Λέγοντας όλα αυτά, πρέπει να πούμε ότι αυτή καθαυτή η ύπαρξη των νησιών είναι σπουδαίο πράγμα για την Ελλάδα. Ακόμη και οι δηλώσεις που γίνονται υπό μορφήν, αν θέλετε, υπερβολής, δηλαδή, «Ε, ας μας πάρουν και μερικά νησιά, θα τα ξαναπάρουμε» είναι ενοχλητικές και ενοχλούν τους κατοίκους.

Διότι πρέπει να ξέρουμε την ιστορία, ότι τα νησιά αυτά έχουν κατακτηθεί από Ενετούς, από ιππότες, από την Οθωμανική Αυτοκρατορία, δηλαδή, είναι το δέλεαρ του Αιγαίου. Εμείς λοιπόν που τα έχουμε καθόμαστε και συζητάμε υπό ποιες προϋποθέσεις μπορεί να τα έχουμε ή να μην τα έχουμε; Αυτά είναι τα αυτονόητα.

Έρχομαι επί της ουσίας τώρα. Χθες, ο Πρωθυπουργός επισκέφθηκε τη Νίσυρο. Όπως ξέρετε, η Νίσυρος απέχει λίγα μίλια από την Κω. Η Νίσυρος δεν έχει κανένα πρόβλημα, ούτε η Τήλος. Δεν θα ήταν λογικό να πάει στην Κω και να δει πώς είναι αυτά τα hot spots; Εγώ πήγα στην Κω. Σας λέω λοιπόν ότι στα hot spots υπάρχουν δωμάτια, τα οποία είναι τέσσερα επί τέσσερα ή τέσσερα επί πέντε και είδα να υπάρχουν δέκα άνθρωποι μέσα! Δεν μπορούμε να πούμε στους Ευρωπαίους, οι οποίοι μας το επέβαλλαν, να έχουμε ανθρώπινες συνθήκες στα hot spot, αφού αυτοί τα επέβαλλαν; Δεν μπορούμε τα hot spots να τα έχουμε σε δευτερεύοντα, μη τουριστικά νησιά και τα έχουμε στα μεγαλύτερα τουριστικά, τα οποία δυσφημίζουν τον τουρισμό μας;

Αυτές είναι, κύριοι Υπουργοί, οι απαιτήσεις που έπρεπε να έχει η Κυβέρνηση από την Ευρωπαϊκή Ένωση. Αφού δηλαδή η Ευρωπαϊκή Ένωση επέβαλλε τα hot spots, να μην εγκατασταθούν στα νησιά του αυξημένου τουρισμού. Τουλάχιστον αυτό έπρεπε να απαιτήσει. Διότι η Ευρωπαϊκή Ένωση λέει ότι θα πρέπει να είναι κοντά στην Τουρκία για να μπορεί να γίνεται γρήγορα η επιστροφή των μεταναστών στην Τουρκία, να έρχονται δηλαδή και να γυρίζουν πίσω στην Τουρκία. Δυστυχώς, αυτό δεν γίνεται. Και όταν δεν γίνεται αυτό το πράγμα, τότε γίνονται εκρηκτικές καταστάσεις στα νησιά. Και όταν οι εκρηκτικές καταστάσεις μεταδίδονται από τα μέσα ενημέρωσης, αντιλαμβάνεστε τι δυσφήμιση είναι για τον ελληνικό τουρισμό γενικότερα, αλλά και των νησιών ειδικότερα. Αυτά είναι ίσως τα προβλήματα, τα οποία πρέπει να δει η Κυβέρνηση.

Όσον αφορά την τροπολογία που έφερε, δεν νομίζω ότι εξυπηρετεί κανέναν, ούτε καν την Κυβέρνηση. Φαντάζομαι όλα τα κόμματα είναι υπέρ. Και αυτός, ενδεχομένως, που δεν ήταν υπέρ δεν θα είχε το θάρρος να το πει. Άρα λοιπόν, τι εξυπηρετεί η ψηφοφορία απόψε; Η ψηφοφορία δεν εξυπηρετεί απολύτως τίποτα.

Όσον αφορά την ουσία του θέματος, θα έπρεπε να πανηγυρίζει η Κυβέρνηση αν αυτό το επίδομα προερχόταν από το πραγματικό πλεόνασμα, όχι από το υστέρημα ή –αν θέλετε- τη φορολογία των μικρομεσαίων. Για ποιο λόγο; Διότι εάν φορολογούνται συνέχεια οι μικρομεσαίοι, κάποια στιγμή θα πάψουν να είναι και αυτοί μικρομεσαίοι. Θα γίνουν και αυτοί προβληματικοί. Θα πρέπει να δίνουμε και στους μικρομεσαίους επίδομα, εάν δεν υπάρξει παραγωγή και επενδύσεις. Η Κυβέρνηση, δηλαδή, πρέπει να κατεβάσει λίγο τους τόνους της, να μην πάει να εκμεταλλευτεί πράγματα τα οποία είναι αυτονόητα για όλη τη Βουλή και να κοιτάξει την πραγματική ουσία της υπόθεσης. Πρέπει η Ελλάδα γρήγορα να αποκτήσει μια σταθερότητα πολιτική, η οποία, όπως ξέρετε, μέχρι σήμερα, δεν έχει επιτευχθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Γιατί δεν έχει επιτευχθεί μέχρι σήμερα; Διότι οι υποψήφιοι πρωθυπουργοί φιλοδοξούν να γίνουν πρωθυπουργοί και όλοι αναλαμβάνουν ο καθένας να φέρει από ένα μνημόνιο στη Βουλή αυτή. Αυτό γίνεται από την αρχή του πρώτου μνημονίου μέχρι τώρα. Η πολιτική σταθερότητα είναι βασική προϋπόθεση για να μην έχουμε συνέχεια βοηθήματα, βοηθήματα, βοηθήματα. Χωρίς την πολιτική σταθερότητα, η οποία θα φέρει επενδύσεις, παραγωγή και παραγωγικότητα στη χώρα, δυστυχώς φοβούμαι ότι δεν θα βελτιώνεται η κατάστασή μας γενικότερα.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ζητήσει ο κ. Λεβέντης, αλλά ζήτησε και ο κ. Θεοδωράκης για να κάνει μια δήλωση από το έδρανο του.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Εντάξει, κυρία Πρόεδρε, συνεννοηθήκαμε. Θα μιλήσω μετά τον κ. Λεβέντη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει. Αφού το λύσατε μεταξύ σας.

Ορίστε, κύριε Λεβέντη, έχετε τον λόγο για οχτώ λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλησπέρα, κυρίες και κύριοι Βουλευτές και κύριοι Υπουργοί.

Έστειλα επιστολή στον κύριο Πρόεδρο της Δημοκρατίας ζητώντας του σύνοδο πολιτικών Αρχηγών για τα εξοπλιστικά.

Την κοινοποίησα και στον κ. Τσίπρα και απάντηση δεν έλαβα. Αυτό το πράγμα, ο Πρωθυπουργός να μην απαντάει στους πολιτικούς αρχηγούς καθόλου, τι μορφής σχέση είναι αυτή; Δεν μου απάντησε: «ναι», «όχι», «δεν θέλω», «δεν μπορώ» ή «δεν το κρίνω σωστό».

Εξήγησα και εξηγώ ότι η αγωνία μου δημιουργήθηκε μετά από συζητήσεις με ανώτατους αξιωματικούς, οι οποίοι μου είπαν ότι η Τουρκία αποκτά υπεροχή μετά την παραγγελία των F35. Δεν μπορώ να καταλάβω η αδράνεια αυτή πού κατευθύνεται.

Με πλησίασε ο κ. Βίτσας στο έδρανό μου, μου είπε: «Έχετε κάποια δίκια». Με πλησίασε ο κ. Κρεμαστινός στο έδρανό μου, μου είπε: «Και ο Ανδρέας Παπανδρέου με τον Οζάλ είχαν πει να μην ξοδεύουμε όλα τα λεφτά στην άμυνα». Εγώ ξέρω μια πραγματικότητα, ότι καθημερινά έχουμε απειλές και εμείς έχουμε έναν Πρόεδρο Δημοκρατίας που κάθεται και απαντάει και λέει: «Δεν παραχωρούμε τίποτα». Αν σας ικανοποιεί αυτή η κατάσταση και το πού θα οδηγήσει αυτή η κατάσταση, τι να πω;

Έσπευσαν οι δημοσιογράφοι να πουν ότι με τα 200 ευρώ που ζήτησα να δώσουμε όλοι οι έχοντες εισοδήματα πάνω από 1.500 ευρώ, είτε μισθούς είτε συντάξεις, εννοούσα να πάρουμε και από τους μικρούς. Δηλαδή αν παίρνει ένας αγρότης 300 ευρώ, να του πάρουμε τα 200.

Γιατί μόνιμο χαρακτηριστικό των δημοσιογράφων, ιδιαίτερα των κομματοσκύλων δημοσιογράφων, αυτών που έχουν ανατραφεί στις στάνες τις κομματικές, είναι η παραχάραξη των λεγομένων ενός πολιτικού. Είναι επί μόνιμης βάσεως.

Όπως εχθές κιόλας είπανε ότι θέλω να απολύσω το 30% των υπαλλήλων του δημοσίου, ενώ εγώ ζήτησα αξιολόγηση. Είπα ότι υποπτεύομαι ότι το 30% είναι αργόμισθοι ή δεν προσέρχονται ή παίρνουν τον μισθό τους χωρίς να προσφέρουν τίποτα, χωρίς να καλύπτουν ανάγκες και ότι πρέπει να γίνει αξιολόγηση. Θεωρώ ότι όταν ένας στο δημόσιο δεν προσφέρει κανένα έργο, δεν είναι εργαζόμενος. Δεν καταλαβαίνω η Αίθουσα γιατί τους καλύπτει αυτούς.

Οι ξένοι λένε συνεχώς: «Μειώστε δραστικά τις δαπάνες του δημοσίου». Κύριοι, εάν κάποιοι δεν δουλεύουν στο δημόσιο, η Αίθουσα αυτή έχει ευθύνες, γιατί κάποιος άλλος κόσμος πληρώνει φόρους, κάνει αγώνες καθημερινούς για να πληρώνονται οι άνθρωποι αυτοί. Δεν το καταλαβαίνω. Αξιολόγηση ζητώ και μακάρι να αποδειχθεί ότι σφάλω και είναι μηδέν οι αργόμισθοι. Το είπα κιόλας. Και όλα τα site και όλες οι εφημερίδες έχουν πρωτοσέλιδο: «Ο Λεβέντης θέλει το 30% των δημοσίων υπαλλήλων να απολυθούν».

Στον τόπο αυτόν με αυτές τις Κασσάνδρες και με αυτούς τους τρόπους προσπαθούμε να βλάψουμε καριέρες, όπως και κάποιες άλλες καριέρες στήνονται πάνω στην απατεωνιά. Δεν πειράζει. Όποιες καριέρες ενοχλούν, προσπαθούμε να τις εξοντώσουμε.

Για τις συντάξεις έχω πει ότι το Διεθνές Νομισματικό Ταμείο έχει εκδηλώσει την αντίληψη ότι έτσι όπως είναι η κατάσταση σήμερα, ένας εργαζόμενος προς ένα συνταξιούχο –έχουμε περίπου τον ίδιο αριθμό εργαζομένων και συνταξιούχων, ενώ σε άλλες χώρες είναι τέσσερις προς έναν οι εργαζόμενοι προς τους συνταξιούχους– οδηγούμεθα σε 1.200 ευρώ μεικτά να είναι η μεγίστη σύνταξη. Το έχουν πει.

Άρα, αν αφήσουμε ανέγγιχτο το σύστημα των συντάξεων, όπως έκανε ο Κατρούγκαλος –ανέγγιχτο το άφησε, παρ’ όλα αυτά που λέει-, να ξέρετε ότι σε λίγους μήνες η μεγίστη σύνταξη στην Ελλάδα θα είναι 1.200 μεικτά, όπερ σημαίνει 950 ευρώ καθαρά.

Άρα η επέμβαση έπρεπε να είχε γίνει εδώ και χρόνια για τις συντάξεις. Τώρα δεν ξέρω τι προλαβαίνουμε, γιατί με τέτοιον λόγο, ένας προς έναν εργαζόμενοι προς συνταξιούχους, με συνεχώς αυξανόμενες τις στρατιές των ανέργων, άρα με μείωση εσόδων των ασφαλιστικών ταμείων, το μέλλον είναι δυσοίωνο, είναι αυτονόητα δυσοίωνο.

Υπήρξαν κάποιοι χαρακτηρισμοί. Κάποιος Υπουργός είπε ότι και δεκαοκτώ νησιά και να μας πάρουν, δεν πειράζει, κάποιος άλλος είπε για τις σημαίες, ότι άλλη αξία έχει η σημαία όταν είναι στο σπίτι σου, άλλη αξία όταν είναι σε δημόσιο κτήριο και κάποιοι άλλοι είπαν για νομιμοποίηση για τη Χρυσή Αυγή κ.λπ..

Δεν καταλαβαίνω, ο κ. Τσίπρας με τέτοιους Βουλευτές κρατάει την Κυβέρνηση; Αυτό το εκατόν πενήντα τρία έχει αυτά τα άτομα μέσα. Δεν καταλαβαίνω. Ο κ. Παρασκευόπουλος προθυμοποιήθηκε να παραδώσει την έδρα. Γιατί δεν την παραδίδει άπαξ και έχει την αντίληψη ότι η Ακροδεξιά μπορεί να νομιμοποιηθεί και να γίνει δημοκρατικότατο κόμμα καθόλα αποδεκτό; Δεν το καταλαβαίνω.

Ζητάτε σήμερα ονομαστική ψηφοφορία. Δεν το καταλαβαίνω. Τι ονομαστική ψηφοφορία; Έχω ζητήσει ενάμιση χρόνο συναίνεση. Συναίνεση θα πει να συνεννοούμεθα εδώ μέσα. Μου απάντησε ο κ. Τσίπρας ότι μόνος του μπορεί, δεν χρειάζεται συναίνεση. Μπορεί μόνος του.

Αφού μπορείτε μόνοι σας, γιατί ζητάτε τη βοήθεια των άλλων κομμάτων, κυρίες και κύριοι της Συμπολίτευσης; Αφού μπορείτε μόνοι σας, βγάλτε το φίδι από την τρύπα μέχρι τέλους. Δηλαδή, τι θα κάνουμε; Όποτε τα πράγματα είναι καλά, θα λέτε ότι μόνοι σας μπορείτε και όποτε έρχεται πυρκαγιά στον οίκο μας, θα λέτε: «Βοηθήστε οι υπόλοιποι»; Είναι αυτά λογικές;

Εμείς θέλαμε να βοηθήσουμε εξαρχής και θέλαμε εθνική συνεννόηση. Αυτό θέλαμε. Όμως, η πλευρά του κ. Τσίπρα δεν το ήθελε. Και αρχίζω και πιστεύω ότι και το εγχείρημα που κάναμε -που έκανα τόσο αγώνα για την απλή αναλογική εγώ προσωπικά- πήγε κι αυτό χαμένο. Είχαμε συζητήσει με τον κ. Τσίπρα να μην συνεχίσει να ψηφίζει τα νομοσχέδια με εκατόν πενήντα τρία. Συνεχίζει με εκατόν πενήντα τρία. Δεν τον νοιάζει τι κάνει η υπόλοιπη Αίθουσα.

Επομένως, εκείνα εκεί που έλεγε ο κ. Κουρουμπλής, ότι χρειάζονται τριάντα έδρες μπόνους, θα βρούμε κάπου στη μέση τη λύση κ.λπ., δείχνει ότι ο ΣΥΡΙΖΑ δεν πιστεύει στην απλή αναλογική. Έτσι καταλαβαίνω, αφού συνεχίζετε να ψηφίζετε με εκατόν πενήντα τρία. Έτσι;

Όποιος πιστεύει στην απλή αναλογική, πρωτίστως εμφορείται από πνεύμα συναίνεσης. Πνεύμα συναίνεσης σημαίνει εθνική συνεννόηση. Όταν ζητάω συμβούλιο υπό τον Πρόεδρο της Δημοκρατίας, ο κ. Τσίπρας δεν μου απαντάει καθόλου. Και τώρα μας καλεί να ψηφίσουμε. Να ψηφίσουμε τι; Αυτά που εκείνος πήγε κι έκανε. Και πού ξέρω τι έκανε; Και πού ξέρω τι προθέσεις έχει; Πώς καλούμεθα να ψηφίσουμε, για να δείξει ενιαία εικόνα η χώρα, χωρίς να γνωρίζω τις προθέσεις του Πρωθυπουργού;

Λυπούμαι, κύριοι, αλλά θέλετε τη συναίνεση α λα καρτ. Θέλετε τη συναίνεση την ώρα που σας συμφέρει. Δεν την πιστεύετε τη συναίνεση.

Και κάτι άλλο θέλω να πω. Θέλατε να δώσετε λεφτά στους φτωχούς. Δικαίως. Είναι οι φτωχοί αυτοί που τα παίρνουν; Δεν είναι οι φτωχοί, διότι μπορεί κάλλιστα να είναι ένας συνταξιούχος των 600 ευρώ και να έχει και ενοίκια 4.000. Γιατί δεν βάλατε εισοδηματικό κριτήριο, να μην μπορούν να πάρουν αυτοί χρήματα; Υπάρχουν άλλοι άνεργοι, αδέκαροι. Δηλαδή, το ύψος της σύνταξης κατ’ εσάς δίνει και το ύψος του πλούτου που έχει ο κάθε πολίτης; Δεν είναι ακριβές. Σε καμμιά χώρα του κόσμου το ύψος της σύνταξης δεν βαθμολογεί το ύψος του πλούτου κάθε πολίτη.

Θέλω να πω και δυο λέξεις για το ΚΚΕ, γιατί εχθές σε μια εκπομπή ένας εκπρόσωπός του με είπε λαγό. Και λέω: Εγώ τι έχω δώσει στον κ. Τσίπρα; Μία ψήφο στην απλή αναλογική. Τίποτα άλλο δεν έχουμε ψηφίσει στην Αίθουσα αυτή ως Ένωση Κεντρώων.

Ενώ εσείς, το ΚΚΕ, πήγατε με τον Μητσοτάκη και κάνατε κυβέρνηση. Εσείς, λοιπόν, είστε λαγοί. Εμείς αν βγούμε λαγοί, τότε να το πείτε. Δεν έχετε δικαίωμα να είστε συκοφάντες.

(Θόρυβος στην Αίθουσα)

Να σας πω και κάτι άλλο. Τι πρεσβεύετε; Να φύγουμε από τη Ευρώπη, γιατί είναι τοκογλύφοι. Ξέρετε ποιος το θέλει αυτό; Η Τουρκία. Η Τουρκία θέλει την Ελλάδα να φύγει από την Ευρώπη, γιατί είναι πολύ βολικό μετά για την Τουρκία να έχει να κάνει με μια μικρότερη χώρα. Λυπούμαι για λογαριασμό σας.

(Χειροκροτήματα από την πτέρυγα της Ένωσης Κεντρώων)

Ήθελα να πω, τέλος, ότι αποχωρεί η Ένωση Κεντρώων από την ψηφοφορία. Δεν θα συμμετάσχει καθόλου.

**ΧΡΗΣΤΟΣ ΚΑΤΣΩΤΗΣ:** Στους συνταξιούχους να πάτε να τα πείτε αυτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ένα λεπτό θα δώσω τον λόγο στον κ. Πολάκη, για να κάνει μια νομοτεχνική βελτίωση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Πρόκειται για ένα τυπογραφικό λάθος στην τροπολογία που κατέθεσα πριν με γενικό αριθμό 818 και ειδικό αριθμό 68 , όπου στην περίπτωση α΄ της τελευταίας παραγράφου 12, η ημερομηνία 31-12-2016 αντικαθίσταται από την ημερομηνία 30-6-2017.

Πρόκειται για λάθος που έγινε προηγουμένως και γι’ αυτό το διορθώνω. Την καταθέτω τώρα.

(Στο σημείο αυτό ο Αναπληρωτής Υπουργός κ. Παύλος Πολάκης καταθέτει την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 282)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Πολάκη.

Κύριε Θεοδωράκη, έχετε τον λόγο, για οκτώ λεπτά.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ευχαριστώ, κυρία Πρόεδρε. Πάντα χρησιμοποιώ λιγότερο χρόνο από αυτόν που προβλέπεται.

 Κυρίες και κύριοι, νομίζω ότι η ιστορία αρχίζει να θυμίζει ημέρες του 2015. Τότε που η Κυβέρνηση υπερήφανα διαπραγματεύτηκε τη χρέωση της χώρας με άλλα 80 δισεκατομμύρια ευρώ. Όμως, υπάρχει ένα πραγματικό ερώτημα: Τι πραγματικά προσπαθείτε να στήσετε αυτές τις ημέρες; Έχετε επίγνωση ή απλώς αυτοσχεδιάζετε και ό,τι βγει;

Λέτε, δηλαδή, κύριοι της Κυβέρνησης, ότι υπάρχουν λεφτά να μοιράσετε. Και το λέτε την ίδια στιγμή που βάζετε επιπλέον φόρους 2,5 δισεκατομμύρια ευρώ. Αφού υπάρχουν πλεονάσματα, γιατί δεν συζητήσαμε εδώ στη Βουλή έναν μήνα τώρα που συζητάμε τον προϋπολογισμό, πού θα πρέπει να κατευθυνθούν αυτά τα πλεονάσματα; Γιατί δηλαδή δεν επιδιώξατε συναίνεση; Γιατί βέβαια η εθνική συνεννόηση είναι μονόδρομος, αλλά όχι εκ των υστέρων, όπως το αποφασίζει ο κ. Τσίπρας, ανάλογα με τις ανάγκες της στιγμής.

Νομίζω ότι και οι συνταξιούχοι, που φώναζαν λίγο πριν στους δρόμους, ξέρουν ότι οι παροχές προς μερίδα των συνταξιούχων είναι απλώς μια απόπειρα αντιπερισπασμού, για να ξεχάσουμε τους νέους φόρους των 2,5 δισεκατομμυρίων ευρώ. Να τσακώνονται, δηλαδή, στην κοινωνία «γιατί αυτοί και όχι εμείς» και κανείς να μην ασχολείται με τη μεγάλη εικόνα των φόρων και της σπατάλης του κομματικού κράτους.

Συνεχίζετε, κύριοι της Κυβέρνησης, να αγνοείτε τις ανάγκες των ανέργων και τις ανάγκες της πραγματικής οικονομίας. Σας το είπαμε και στη συζήτηση για τον προϋπολογισμό. Λεφτά χρωστάτε στους ανέργους, στους κατεστραμμένους του ιδιωτικού τομέα, που δεν έχουν καμμία κοινωνική προστασία και θα κάνουν Χριστούγεννα χωρίς να μπει ούτε ένα ευρώ στο σπίτι, σε αυτούς δηλαδή που δεν γυρνάτε τελικά να κοιτάξετε.

Η Ελλάδα έχει με διαφορά την υψηλότερη ανεργία στην Ευρώπη, αλλά δίνει τα λιγότερα για τους ανέργους και την καταπολέμηση της φτώχειας. Επτά στους δέκα ανέργους, θα το είδατε από τα πρόσφατα στοιχεία της Ελληνικής Στατιστικής Αρχής, δεν παίρνουν ούτε ένα ευρώ επίδομα. Μιλάμε, δηλαδή, για το 70% των ανέργων, για περίπου οκτακόσιες χιλιάδες ανθρώπους. Από την άλλη, όμως, λεφτά για το πελατειακό κράτος υπάρχουν!

Ο συνάδελφος από το Ποτάμι κ. Μπαργιώτας έδωσε χθες στοιχεία εδώ στη Βουλή για τους εκατόν είκοσι έναν νέους φορείς που φτιάξατε μέσα στο 2016. Εκατόν είκοσι ένας νέοι φορείς! Αφού, λοιπόν, νοιάζεστε για τους φτωχούς, σας έχω μια συγκεκριμένη πρόταση: Φτιάξτε έναν λογαριασμό, ο οποίος θα χρηματοδοτείται από τη μείωση της σπατάλης του κομματικού κράτους και όχι από τους νέους φόρους.

Σημειώστε, πού μπορούν να βρεθούν λεφτά. Θα πω δειγματοληπτικά μερικά νούμερα: Από τη μείωση του αριθμού των μετακλητών, από τη μείωση των γενικών γραμματέων των υπουργείων, από τη μείωση των εξόδων κίνησης και των υπερωριών στα πολιτικά γραφεία των υπουργών, από την κατάργηση των μυστικών κονδυλίων του Υπουργείου Εξωτερικών και του Υπουργείου Εθνικής Άμυνας και από τα λεφτά βέβαια που θα γυρίσουν πίσω στα δημόσια ταμεία από τους εργατοπατέρες της ΔΕΗ, που είναι περίπου 32 εκατομμύρια, τα οποία όμως δεν διεκδικήσατε στα δικαστήρια μόλις προχθές.

Αναρωτιόμαστε πόσο θα στοιχίσουν, κύριοι της Κυβέρνησης, τα νέα επικοινωνιακά σας κόλπα, με τι θα ανταλλάξετε τις παροχές και ποιες θα είναι οι επόμενες κινήσεις, αν επιμείνουν οι δανειστές στην άρνησή τους. Υπάρχει κάποιο σχέδιο;

Το δίλημμα, κυρίες και κύριοι, δεν είναι «Τσίπρας ή δανειστές». Το δίλημμα ήταν και είναι «κοινωνία ή φόροι-σπατάλες, φόροι-σπατάλες»; Κοινωνία όρθια ή κοινωνία εξουθενωμένη από τους νέους φόρους και διχασμένη από τους πολιτικαντισμούς των ΣΥΡΙΖΑ-ΑΝΕΛ;

Χρησιμοποιείτε τους συνταξιούχους για έναν μόνο σκοπό, για να ενώσετε την Κοινοβουλευτική σας Ομάδα και δεν είναι ηθικό. Και χρησιμοποιείτε τους συνταξιούχους για μια νέα σύγκρουση με την Ευρώπη και αυτό είναι επικίνδυνο. Δεν σας απασχολούν οι πραγματικές ανάγκες των συνταξιούχων, των σημερινών και των αυριανών, γιατί βέβαια –και το έχετε πει στο παρελθόν, όταν οι άλλοι έδιναν κάποια «ξεροκόμματα», όπως λέγατε- τα εφάπαξ συμβολικά βοηθήματα δεν συνιστούν κοινωνική πολιτική.

Θέλουμε, όμως, κυρίες και κύριοι, να στείλουμε και ένα μήνυμα στους έξω και ιδιαίτερα σε αυτούς που κουνούν συνεχώς το δάχτυλο στους Έλληνες: Η ελληνική κοινωνία, αγαπητοί εταίροι, περνάει πολύ δύσκολα και πληρώνει και δικά σας λάθη. Μπορεί τα περισσότερα λάθη να είναι του δικού μας πολιτικού συστήματος και συγκεκριμένα των κομμάτων που κυβέρνησαν και που κυβερνούν, όμως αυτό δεν μειώνει τις ευθύνες του κ. Σόιμπλε και όλων εκείνων που πεισματικά επιμένουν σε αδιέξοδες πολιτικές και σε αδιέξοδους δρόμους, κάποιοι μάλιστα ελπίζοντας ότι οι Έλληνες θα κουραστούν και θα εγκαταλείψουν το ευρώ.

Η πολιτική σας, όμως, ουσιαστικά τους ενισχύει. Σας ξεμπρόστιασαν και οι συνομιλητές σας στο ΔΝΤ, αποκαλύπτοντας ότι δική σας πρόταση ήταν το πλεόνασμα 3,5%, ότι εσείς δεχθήκατε τα πλεονάσματα 3,5% για τα επόμενα δέκα χρόνια.

Απέναντι σε όλα αυτά, κυρίες και κύριοι, εμείς λέμε όχι, δεν θα γίνουμε κομπάρσοι στο σκηνικό που στήνετε. Από την πρώτη στιγμή είπαμε ότι δεν μετέχουμε στη νέα κοροϊδία. Στεκόμαστε δίπλα στην κοινωνία που αγωνιά, στην κοινωνία που αγωνίζεται, στους νέους που θέλουν καθαρές κουβέντες και όχι μεσοβέζικα.

Kαι δεν θα συμμετάσχουμε στην κακοσκηνοθετημένη παράστασή σας. Το Ποτάμι δεν θα μετάσχει στην ονομαστική ψηφοφορία. Οι στιγμές απαιτούν από όλους μας υπευθυνότητα και τόλμη και εμείς διαθέτουμε και υπευθυνότητα και τόλμη.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Ηλιόπουλος από τη Χρυσή Αυγή.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε τον λόγο; Δεν το κατάλαβα.

Ελάτε τώρα, κύριε Ηλιόπουλε.

Θα μιλήσετε μετά, κύριε Πρόεδρε;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Αφού σηκώθηκε ο άνθρωπος, θα μιλήσω μετά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, επειδή θα αποχωρήσει και το Ποτάμι, αν θέλετε να πείτε κάτι, ελάτε τώρα, κύριε Πρόεδρε. Δεν το κατάλαβα.

Επιτρέπετε, κύριε Ηλιόπουλε, να προηγηθεί;

**ΠΑΝΑΓΙΩΤΗΣ ΗΛΙΟΠΟΥΛΟΣ:** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, έχουμε υπ’ όψιν μας τις ανακοινώσεις των κομμάτων και μάλιστα της Αξιωματικής Αντιπολίτευσης για τη θέση που θα κρατήσει σχετικά με την ψηφοφορία. Προηγουμένως άκουσα και τον κ. Λεβέντη, τώρα άκουσα και τον κ. Θεοδωράκη. Κρατούν μια στάση αποχής από την ευθύνη.

Λυπάμαι πάρα πολύ που πρέπει να υπενθυμίσω κάτι το οποίο είναι αυτονόητο σε αυτήν την Αίθουσα, ότι όσες διαφωνίες και αν έχουμε μεταξύ μας, αυτόν τον ενάμιση χρόνο, όλοι σε κάτι συμφωνούμε, ότι η Συμφωνία αυτή που έγινε, το λεγόμενο τρίτο μνημόνιο, ήταν κάτι το οποίο έγινε διαφανώς, δεν υπάρχει τίποτα που να σκιάζει ή να είναι σε δεύτερη ή τρίτη ανάγνωση ή κάτω από το τραπέζι. Δεν υπάρχει τίποτα που να μην το ξέρουν όλοι, καλώς ή κακώς. Με βάση όλα τα στοιχεία κάθε πολιτική δύναμη αποφασίζει σε κάθε φάση τη θέση που κρατάει.

Λυπάμαι για το ότι στις τοποθετήσεις των κομμάτων της Αντιπολίτευσης πράγματα τα οποία είναι πολύ σκληρά για τη χώρα και τα γνωρίζουν, δεν βρίσκουν έστω ένα λεπτό στην ομιλία τους, στην ρητορική τους για να τα καταθέσουν.

Θέλω να είμαι πάρα πολύ σαφής: Γνωρίζετε πολύ καλά ότι το προϊόν αυτό, το ποσό, δηλαδή, το οποίο προέκυψε, δεν οφείλεται σε κανένα κόλπο. Δεν έγινε κανένα κόλπο. Γνωρίζετε πολύ καλά πώς προέκυψε.

Οι εταίροι δανειστές κακώς, κάκιστα δεν δέχονταν τα μη παραμετρικά έσοδα, τα οποία οι Υπουργοί αυτής της Κυβέρνησης –και εξ όσων γνωρίζω και σε προηγούμενη φάση και των προηγούμενων κυβερνήσεων- παρουσίαζαν ως εκτιμήσεις. Γίνεται, δηλαδή, μια συζήτηση και λένε ότι προσδοκούμε έσοδα από τις εξής πηγές και από την καταπολέμηση της φοροδιαφυγής και από τις λίστες τάδε και από αλλού και είναι αυτό το ποσόν. Είναι τόσα δισεκατομμύρια.

Και λένε οι εταίροι δανειστές, κακοπίστως, απολύτως κακοπίστως: Εμείς δεν δεχόμαστε. Το μόνο που δεχόμαστε είναι αυτό που βγάζει το κομπιούτερ. Μισθούς, συντάξεις, επιδόματα κ.λπ. αυτά, μάλιστα, τα βάζουμε στον υπολογισμό. Τα άλλα, εάν πρόκειται να βγουν, θα δούμε. Δεν θεωρούμε πως οι ελληνικοί φοροδοτικοί και άλλοι μηχανισμοί μπορούν να τα βγάλουν.

Έγινε, λοιπόν, από πλευράς αυτής της Κυβέρνησης μια συστηματική δουλειά επί έναν χρόνο, για την οποία δεν λέτε τίποτα, λες και αυτό το δισεκατομμύριο προέκυψε περίπου σαν κανένας μποναμάς ή το πρόσφερε κανένας ομογενής από την Αμερική και το έδωσε στη χώρα. Έγινε μια συστηματική προσπάθεια –και θα πρέπει να γίνεται και κάθε χρόνο- και προέκυψε αυτό το ποσό, το οποίο δεν είναι εντός της συμφωνίας σε καμμία περίπτωση και από καμμία πλευρά ως προς τη διάθεσή του, ως προς το πού θα πάει κ.λπ.. Το γνωρίζετε.

Και αφού προέκυψε, δηλαδή, αφού καταμετρήθηκε, αφού επιμετρήθηκε τις τελευταίες μέρες, επί αυτού του ποσού η Κυβέρνηση πήρε μια απόφαση συγκεκριμένη και είπε να διατεθεί εκεί. Προφανώς θα μπορούσε να πάρει και μια άλλη απόφαση, να διατεθεί αλλού ή να γίνει ένας διάλογος για το πού θα διατεθεί. Άλλο αυτό.

Η αναγνώριση, όμως, ότι δεν είναι ευθύνη της ελληνικής Κυβέρνησης, αλλά ότι είναι ένα ρεσιτάλ κακοπιστίας εναντίον της χώρας από πλευράς των εταίρων δανειστών σε αυτές τις συζητήσεις, δεν προκύπτει από πουθενά, δεν αναφέρεται πουθενά.

Επίσης δεν αναφέρεται πουθενά ότι η σημερινή ψηφοφορία, την οποία προκαλούν οι συνάδελφοι του ΣΥΡΙΖΑ, δεν είναι για να υπάρξει κανενός είδους πλαστή συναίνεση ή κομπάρσοι ή τα άλλα που ακούστηκαν. Προέκυψε, επειδή από την πλευρά της μόνιμης πηγής και πληγής εναντίον της χώρας χθες και προχθές –δεν θέλω να ονοματίσω, όλοι αντιλαμβανόμαστε- δημοσίως μπήκε μία ακόμα τρικλοποδιά στη χώρα, όχι στην Κυβέρνηση. Είπαν αυτό το οποίο αυτονοήτως μπορεί η ελληνική Κυβέρνηση να διαθέσει, να μην διατεθεί, ότι είναι εκτός συμφωνίας, ότι είναι μονομερής ενέργεια – χωρίς αυτό να στηρίζεται πουθενά, διότι υπήρξαν και άλλες απόψεις πολύ σοβαρές ανάμεσα στους εταίρους δανειστές, που έλεγαν το αντίθετο.

Επειδή προέκυψε αυτή η αμφισβήτηση προς τη Βουλή των Ελλήνων, προς την Κυβέρνηση, προς τη χώρα, γίνεται η σημερινή πρόταση για ψηφοφορία προσωπική, ατομική. Δεν προέκυψε σαν κάποιο κόλπο, κάποιου ο οποίος θέλει να δείξει ότι υπάρχουν συναινέσεις, ενώ ενδιάμεσα κάνει διάφορα άλλα πράγματα.

Επ’ αυτού, λοιπόν, χρειάζεται μια τοποθέτηση. Και δεν είναι δυνατόν, επίσης, να αγνοείτε ότι παραδείγματος χάριν για το θέμα του ΦΠΑ στα νησιά -και μάλιστα, για τα συγκεκριμένα νησιά αυτού όλου του άξονα- μέσα στη Βουλή από όλες τις πλευρές είχε εγκαίρως επισημανθεί ότι αυτό είναι αδιανόητο, όταν οι Κανάριοι Νήσοι έχουν από 0% μέχρι 6%.

Και αντί να πείτε γι’ αυτούς που επιβάλλουν αυτά τα επονείδιστα μέτρα και τους καταναγκασμούς, τι κάνετε; Δεν είπαμε να αποθεώσετε μια Κυβέρνηση που προσπαθεί, επ’ ολίγον ή κατά τμήμα ή κατά μέτρο, κάποια πράγματα να αποσοβηθούν, αλλά εν πάση περιπτώσει, να συναινέσετε, να πείτε έναν καλό λόγο υπέρ της χώρας ή να πείτε έναν κακό λόγο γι’ αυτούς που το επιβάλλουν. Δεν μπορεί να μην ακούγεται τίποτα σε αυτή την Αίθουσα.

**ΓΕΩΡΓΙΟΣ ΑΜΥΡΑΣ:** Είπαμε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ο κ. Θεοδωράκης κάτι είπε. Έστειλε ένα μήνυμα προς τα έξω και πήρα αφορμή από αυτό για να μιλήσω. Από άλλες πλευρές δεν ακούστηκαν. Ούτε από την Αξιωματική Αντιπολίτευση ακούστηκε στη χθεσινή της ανακοίνωση.

**ΓΡΗΓΟΡΙΟΣ ΨΑΡΙΑΝΟΣ:** Δέκα φορές τα έχουμε πει, Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Παρακαλώ πολύ και κλείνω. Κύριε Ψαριανέ, σας παρακαλώ.

**ΓΡΗΓΟΡΙΟΣ ΨΑΡΙΑΝΟΣ:** Τα έχουμε πει δέκα φορές. Κάποιοι είναι κουφοί εδώ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Παρακαλώ πολύ. Αν μπορείτε, μη διακόπτετε.

**ΓΡΗΓΟΡΙΟΣ ΨΑΡΙΑΝΟΣ:** Λέτε ψέματα!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ψαριανέ, τώρα, εντάξει.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μήπως, επίσης –και θα κλείσω με αυτό- δεν γνωρίζετε ότι νομοσχέδια με μέτρα τα οποία συζητιούνται τώρα, κύριε Ψαριανέ, όπως αυτό για το πλαστικό χρήμα –χάσαμε όλη την τουριστική περίοδο, και είναι νομοσχέδιο το οποίο έχει υποβληθεί εδώ και πολλούς μήνες, από τις αρχές του 2016, στις συζητήσεις με τους εταίρους, δανειστές- ή τα άλλα για τα αχρεωστήτως ή τα άλλα για τα κεφάλαια στα οποία μπαίνει μια φορολογία, επί μήνες καθυστέρησαν, με αποτέλεσμα να υπάρξει προφανής υστέρηση σε προφανέστατα έσοδα που θα μπορούσε να είχε η χώρα μας; Πότε θα αποδοθούν αυτές οι ευθύνες;

Και είναι τόσο κακό, τουλάχιστον, σε επίπεδο απόδοσης ευθυνών -πέραν των ενστάσεων για την κυβερνητική πολιτική, που ευλόγως έχουν τα κόμματα της Αντιπολίτευσης, διότι είναι Αντιπολίτευση, και καλά κάνουν-, είναι τόσο αδιανόητο προς αυτούς οι οποίοι δημιουργούν αυτό το περιβάλλον ασφυξίας για μια ακόμη φορά για τη χώρα, να ορθωθεί ένα μέτωπο από όλη την ελληνική Βουλή και όλα τα κόμματα και να σταλεί ένα τέτοιο σήμα; Και φεύγετε ένας ένας με την ομάδα του, για να μην γίνετε «κομπάρσοι» του Τσίπρα;

(Χειροκροτήματα από την πτέρυγα του ΣΥΡΙΖΑ)

 Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς. Συγγνώμη και από τον κ. Ηλιόπουλο που τον έχουμε και περιμένει στο Βήμα.

Τον λόγο έχει ο κ. Ηλιόπουλος για οκτώ λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κυρία Πρόεδρε.

Πραγματικά, ο κ. Βούτσης αυτά που έλεγε τόση ώρα τα πίστευε; Όλα αυτά τα πράγματα, αυτές τις δικαιολογίες για όλα αυτά που γίνονται, για όλα αυτά τα αίσχη που κάνει η Κυβέρνηση, πραγματικά τα πιστεύει; Προφανώς, δεν τα πίστευε και γι’ αυτό κοιτούσε προς τους δικούς του Βουλευτές. Ούτε ένα βλέμμα δεν έριξε σε κάποια άλλη κατεύθυνση του ελληνικού Κοινοβουλίου, αν και Πρόεδρος της Βουλής, γιατί τους μόνους που προσπαθούσε να πείσει ήταν οι δικοί του Βουλευτές. Και αυτοί τι να κάνουν; Όπως είπαν και προηγουμένως οι Βουλευτές εδώ, μπορούν να εμφανιστούν στις περιφέρειές τους; Σε καμμιά περίπτωση δεν μπορούν να εμφανιστούν πουθενά οι Βουλευτές του ΣΥΡΙΖΑ και σύντομα και της Νέας Δημοκρατίας.

Η ευθύνη που αναφέρει ο κ. Θεοδωράκης είναι βέβαια το να αποχωρούν οι ομάδες. Εμείς είμαστε οι αντιδημοκράτες που καθόμαστε εδώ και συζητάμε κι έχουμε ομιλητές και δικαιολογούμε κάθε φορά για το αν ψηφίζουμε υπέρ ή κατά κάποιου νομοσχεδίου. Εμείς είμαστε αντιδημοκράτες! Εσείς που σηκώνεστε και φεύγετε και το βάζετε στα πόδια είστε δημοκράτες! Έτσι το αντιλαμβάνεστε.

Σήμερα ήρθαμε εδώ να συζητήσουμε το βασικότερο όλων, ένα καινούργιο τέχνασμα του Αλέξη Τσίπρα, του πολιτικού τσαρλατάνου, που βγάζει κάθε φορά και έναν «λαγό» μέσα από το καπέλο και προσπαθεί να αλλάξει αυτά που βλέπουμε όλοι, την κατάντια της πατρίδας μας.

Βέβαια, δεν ξέρουμε αυτή τη φορά πού το πάει ο Αλέξης Τσίπρας και θα το δούμε τις επόμενες μέρες. Θέλει όντως να το πάει σε ρήξη –υποτιθέμενη, βέβαια, γιατί όλα τα γνώριζαν οι δανειστές, έτσι όπως τους λέτε, οι τοκογλύφοι, όλα τα γνωρίζουν και το ξεκαθαρίζουμε αυτό- και με ένα τέτοιο μπόνους αντιστασιακού που του προσφέρουν οι τοκογλύφοι να πάει σε εκλογές, μπας και σώσει τίποτα ή θέλει να φέρει μέσα στις γιορτές -όπως είχε κάνει με το τρίτο μνημόνιο στις 14 Αυγούστου- ή αμέσως μετά, νέα σκληρότερα μέτρα και να πει «δεν πειράζει, όμως, εγώ σας έδωσα και πέντε δραχμές στην τσέπη μέσα στις γιορτές»;

Έτσι θα καταλάβουμε, βέβαια, πού το πάει για ακόμα μια φορά. Λέει ότι αντιστέκεται. Βλέπουμε σήμερα τον Σκουρλέτη, την «ΑΥΓΗ» και άλλους αντιστασιακούς αριστερούς να βγαίνουν και να τα βάζουν με τον Σόιμπλε. Αλήθεια, αυτοί οι άνθρωποι που κυβερνούν την πατρίδα μας δύο χρόνια, πού έχουν αντισταθεί στον Σόιμπλε; Ποιο «όχι» έχετε πει στον Σόιμπλε; Πείτε μου ένα «όχι» που έχετε πει μία φορά στον Σόιμπλε. Απλώς, το παίζετε αυτές τις μέρες αντιστασιακοί. Είστε υπόδουλοι του Σόιμπλε και του κάθε Σόιμπλε που κυβερνά την Ευρώπη, συνεχίζετε την ίδια πολιτική, καταστροφική, εγκληματική, πολιτική διάλυσης της πατρίδας μας, αυτή που εφάρμοζε τόσα χρόνια η Νέα Δημοκρατία με το ΠΑΣΟΚ. Ακριβώς το ίδιο είστε, δεν διαφέρετε πουθενά και γι’ αυτό μην τσακώνεστε.

Βλέπω σήμερα ότι παίζουν στα διάφορα sites τον τσακωμό του Πολάκη με τον Άδωνη. Καλά, μη σκίσετε κανένα καλτσόν εδώ μέσα που έχετε διαφορές και διαφορετικές πολιτικές!

Προσπαθούσε ο κ. Βούτσης να μας πείσει ότι είναι ένα πλεόνασμα το οποίο πρέπει να δοθεί και βέβαια, σαφώς και εμείς θα υπερψηφίσουμε αυτά τα λεφτά να δοθούν, αλλά μη μας λέτε ότι είναι πλεόνασμα. Δεν είναι πλεόνασμα, είναι ένα νούμερο, που έχει προκύψει από υπερφορολόγηση των Ελλήνων και αυτά τα χρήματα θα πάνε σε νέα υπερφορολόγηση η οποία θα έρθει με τα μέτρα που φέρνετε συνεχώς -κάθε εβδομάδα και νέα μέτρα-, οπότε μη μας λέτε για πλεόνασμα. Είναι υπερφορολόγηση.

Για πλεόνασμα θα μας λέγατε σε δύο χρόνια, αν είχατε φέρει ουσιαστική ανάπτυξη στην πατρίδα μας και είχε αρχίσει η πρωτογενής και η δευτερογενής παραγωγή. Από τη στιγμή που δεν τα έχετε κάνει αυτά και ξέρετε μόνο να βγάζετε εικονικά πλεονάσματα από φόρους, δεν μπορείτε να μιλάτε. Δεν μπορώ να πω τι είστε. Δίνετε ψίχουλα στη μια τσέπη των συνταξιούχων και βάζετε βαθιά το χέρι στην άλλη τσέπη τους για να τους πάρετε όχι αυτά που τους δίνετε, αλλά πολλαπλάσια.

Το συμπέρασμα είναι ένα -το ξαναλέμε πάλι-, ότι είστε ακριβώς ίδιοι μαζί με τη Νέα Δημοκρατία, μαζί ψηφίζετε και τα μνημόνια, μαζί ψηφίζετε τα τζαμιά, μαζί ψηφίζετε τα σύμφωνα συμβίωσης, γι’ αυτό μη βγείτε εσείς της Νέας Δημοκρατίας μέσα στις γιορτές και ξεσαλώσετε στις περιφέρειές σας και μην κοροϊδέψετε για ακόμα μια φορά τον ελληνικό λαό ότι θα φέρετε κάτι καινούργιο, γιατί πολύ απλά δεν έχετε να φέρετε κάτι καινούργιο. Βγαίνει ο υπερπατριώτης, σούπερ μνημονιακός Γεωργιάδης και λέει «δεν θα ψηφίζω αυτά που θα φέρνει η Τρόικα, αυτά που θα φέρνουν οι τοκογλύφοι, θα ψηφίζω τόσα και άλλα τόσα». Δεν έχουμε και κανέναν λόγο να αμφιβάλλουμε ότι θα ψηφίζει τόσα και άλλα τόσα.

Πραγματικά, έπρεπε να έχετε βαρεθεί όλο αυτό το θέατρο που παίζετε όλα αυτά τα χρόνια. Άκουσα την κ. Φωτίου στην ομιλία της και πραγματικά ήταν συγκλονιστική. Νόμιζα ότι ζω σε άλλη χώρα, ότι αν έβγαινα έξω στον δρόμο, θα αντίκριζα μια άλλη χώρα, μια Αμερική, μια Αυστρία. Έτσι μας τα παρουσίαζε. Τσιμπιόμουν, έλεγα «ζω στην Ελλάδα;», αν βγω έξω, τα πράγματα θα έχουν αλλάξει τόσο πολύ και δεν θα το έχω πάρει χαμπάρι; Βέβαια όχι, απλώς η κ. Φωτίου έχει να βγει δυο χρόνια και να δει ποια είναι η πραγματική Ελλάδα, έτσι όπως την έχουν καταντήσει.

Άλλος, πρώην Υπουργός του ΣΥΡΙΖΑ, μας λέει ότι δεν πειράζει να καίνε την ελληνική σημαία, δεν τρέχει τίποτα. Ο άλλος, ο σούπερ αριστερός μάς φέρνει τροπολογία να μετακινούνται οι λαθρομετανάστες δωρεάν στα δημόσια μέσα μεταφοράς. Αν θέλει, να τους μεταφέρει στο σπίτι του με το δικό του αυτοκίνητο. Δεν χρωστάει ο ελληνικός λαός να μπαίνει σε μέσα μεταφοράς τα οποία μπορεί και να έχουν μεταδοτικές ασθένειες από όλους αυτούς που μας έχετε φέρει και μας έχετε φορτώσει εδώ.

Την ίδια μέρα που ο Πρωθυπουργός πάει στη Νίσυρο και μας μιλάει για νησιωτικότητα -εδώ είναι το τραγικό της υπόθεσης- ένας άλλος Υπουργός, βασικό στέλεχος της Κυβέρνησης, λες και είναι δικά του, λες και μιλάμε για δική του περιουσία, χαρίζει νησιά στους Τούρκους. «Ανοίξαμε και σας περιμένουμε», ο γραφικός Ζουράρις, που κάθε μέρα κάνει και μια δήλωση για να αποπροσανατολίσει τον ελληνικό λαό.

Βέβαια, φέρνετε για νησιωτικότητα, όταν λέγατε ότι δεν θα την πειράξετε, όταν ο Καμμένος έλεγε ότι ρίξει την Κυβέρνηση, αν πειραχτεί, αν θιχτεί η νησιωτικότητα, αν αυξηθεί ο ΦΠΑ.

Και έρχονται κάποιοι κακοί, κάποιοι αντιδημοκράτες όπως τους λέτε –κάποιοι φασίστες, όπως λέτε κάποιοι άλλοι- και καταθέτουν μία τροπολογία. Αυτή η τροπολογία λέει να επανέλθει ο ΦΠΑ άμεσα, τώρα, στο προηγούμενο καθεστώς, σε ένα μειωμένο καθεστώς για τη νησιωτικότητα, για να μπορέσουν οι ακρίτες μας στα νησιά να αντεπεξέλθουν, όχι για να κερδίσουν ούτε για να κερδοσκοπήσουν, απλώς για να ζήσουν, απλώς για να μπορέσουν να μείνουν στα νησιά τους, στη γη τους, τίποτε άλλο.

Έτσι όπως έχετε κάνει τα πράγματα σήμερα στην πατρίδα μας, αυτό είναι το ζητούμενο, η απλή επιβίωση των Ελλήνων που αυτό στους νησιώτες το στερείτε, γιατί αγοράζουν τα πάντα ακριβότερα. Δεν τα γνωρίζετε, βέβαια, κιόλας, γιατί δεν έχετε πάει σε ένα νησί να δείτε πώς ζουν αυτοί οι άνθρωποι. Νομίζετε ότι όλα είναι Μύκονος και ότι όλοι ζουν μέσα στη χλιδή. Δεν έχετε πάει να δείτε ποια είναι η πραγματικότητα, όταν αγοράζουν σε διπλάσιες τιμές ακόμα και τα βασικά αγαθά.

Εμείς, λοιπόν, φέρνουμε αυτήν την τροπολογία και σας καλούμε να την υπερψηφίσετε, για να μειωθεί ο ΦΠΑ στα επίπεδα που ήταν πριν, να έχουν μειωμένο ΦΠΑ. Πέρα από την επιβίωση των κατοίκων των νησιών, αυτό, βέβαια, θα αυξήσει και την ανταγωνιστικότητα, γιατί, όπως γράφουμε μέσα, από τη στιγμή που θέλουμε συνάλλαγμα από τον τουρισμό στα νησιά, θα πρέπει να κοιτάξουμε τι κάνουν οι γύρω χώρες, η Ιταλία, η Γαλλία –το γράφουμε αυτό, βέβαια και μέσα στην τροπολογία- η Αυστρία ή η Ισπανία που έχουν 10%. Η Τουρκία, άμεσα ανταγωνίστρια χώρα στον τουρισμό, έχει 8%.

Προσπαθούν, λοιπόν, οι δικοί μας οι νησιώτες να τα βγάλουν πέρα μ’ αυτούς οι οποίοι παίζουν εξαρχής με πολύ καλύτερους όρους από τους δικούς μας. Βέβαια, εσάς δεν σας νοιάζει ούτε η νησιωτικότητα ούτε οι ακρίτες της υπόλοιπης Ελλάδας. Σας ενδιαφέρει μόνο «να τηρείτε» και να είστε υπόδουλοι στους ξένους τοκογλύφους.

Επίσης, ακούμε τις τελευταίες ημέρες, καθώς είναι πάρα πολύ της μόδας, να συζητούν όλα τα κόμματα και να διαπληκτίζονται, να τσακώνονται, για το ποιος ξεπλένει καλύτερα τη Χρυσή Αυγή.

Ακούστε, λοιπόν, κάτι, για να κλείσουμε έτσι. Η Χρυσή Αυγή δεν χρειάζεται ξέπλυμα. Η Χρυσή Αυγή λάμπει. Είναι κρυστάλλινη και θα σώσει την πατρίδα μας. Εσάς που σαράντα χρόνια έχετε φέρει την πατρίδα σ’ αυτό το σημείο, δεν σας ξεπλένει τίποτα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Δράμας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα δώσω τον λόγο στην Υπουργό κυρία Φωτίου, προκειμένου να πει ποιες βουλευτικές τροπολογίες κάνει δεκτές, για να προετοιμαζόμαστε.

Ορίστε, κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εκτός από τις υπουργικές τροπολογίες, οι οποίες βεβαίως έχουν ήδη αναλυθεί και αναλύονται, θα θέλατε, κυρία Πρόεδρε, να τις πω με νούμερα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αν θέλετε, πείτε τις βουλευτικές, για να τις σημειώσουμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, μιλώ για τις υπουργικές.

Θα πω, λοιπόν, όλες τις υπουργικές, οι οποίες είναι δέκα στον αριθμό: Η 796/48, η 797/49, η 803/55, η 804/56, η 805/57, η 806/58, η 807/59, η 810/61, η 814/65 και η 818/68.

Για τις βουλευτικές…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κυρία Υπουργέ, η 817 και η 818;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν υπάρχει τροπολογία με γενικό αριθμό 817. Υπάρχει η με γενικό αριθμό 814 και μετά η με γενικό αριθμό 818.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η τροπολογία με γενικό αριθμό 817 είναι βουλευτική, δεν είναι υπουργική.

**ΑΙΚΑΤΕΡΙΝΗ ΠΑΠΑΚΩΣΤΑ -ΣΙΔΗΡΟΠΟΥΛΟΥ:** Κυρία Υπουργέ, την τροπολογία 818/68 την κάνετε δεκτή;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι.

**ΧΡΗΣΤΟΣ ΚΑΤΣΩΤΗΣ:** Κυρία Υπουργέ, την τροπολογία 821/71 του κ. Πετρόπουλου θα την κάνετε δεκτή;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πού είναι αυτή; Δεν την έχω αυτή τη στιγμή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι αυτή όπου διευκρινίζεται ο τρόπος δήλωσης και καταβολής ασφαλιστικών εισφορών για τα πρόσωπα της παραγράφου 1 του άρθρου 4 του ν. 4387.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Την έχει αναπτύξει ο Υπουργός, έτσι δεν είναι; Την έχει κάνει αυτός αποδεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, δεν την έχει αναπτύξει.

 **ΧΡΗΣΤΟΣ ΚΑΤΣΩΤΗΣ:** Δεν την έχει αναπτύξει.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ωραία, θα επανέλθω. Θα ενημερωθώ αμέσως και θα επανέλθω σε λίγη ώρα. Μην ανησυχείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία, θα επανέλθετε. Περνάμε στις βουλευτικές τροπολογίες που κάνετε δεκτές.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Από τις βουλευτικές τροπολογίες κάνω δεκτές τις εξής:

Την τροπολογία 800/52. Πρόκειται για την παράταση των συμβάσεων των εργαζομένων στα Γραφεία Δικτύωσης και Προώθησης της Ισότητας των Φύλων, της ΚΕΔΕ και της ΕΝΠΕ. Την ξέρετε αυτή.

Δεύτερον, την τροπολογία 799/51. Πρόκειται για την παράταση διοικητικής υποστήριξης των δήμων. Είναι η γνωστή. Παρατείνουμε τη διοικητική υποστήριξη, γιατί δεν έχει προλάβει να ολοκληρωθεί ο «ΚΑΛΛΙΚΡΑΤΗΣ».

Τρίτον, την τροπολογία 801/53. Πρόκειται για την παράταση συγχώνευσης των ΦΟΔΣΑ στον περιφερειακό ΦΟΔΣΑ. Το ξέρετε το θέμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι για τα σκουπίδια.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, είναι για τα σκουπίδια.

Επίσης, κάνω αποδεκτή την τροπολογία 809/60. Πρόκειται για την παράταση μέχρι 31-12-2017 της διάρκειας των προγραμματικών συμβάσεων με φορείς για υλοποίηση δράσεων κοινωνικής αλληλεγγύης. Ήταν οι συμβάσεις, που υπήρχαν από τον κ. Κεγκέρογλου και από τη δική σας Κυβέρνηση. Έληξαν και τις ανανεώνουμε μέχρι 31-12-2017, για να προλάβουν να απορροφήσουν και το 10%.

Επίσης, κάνω αποδεκτή την τροπολογία 811/62. Πρόκειται για τη ρύθμιση θεμάτων φροντιστηρίων και κέντρων ξένων γλωσσών, να πληρώνονται, δηλαδή, οι εργαζόμενοι τις ημέρες των αργιών. Τα θυμάστε αυτά.

Επίσης, την τροπολογία 812/63. Είναι για την παράταση της διάρκειας παροχής υπηρεσιών των ΚΗΦΗ, των ΚΕΔΗΦ και των Κέντρων Στήριξης Ρομά και Ευπαθών Ομάδων των ΟΤΑ μέχρι τον Μάρτιο, για να προλάβουν να ολοκληρώσουν τις συμβάσεις τους.

Ακόμη, την τροπολογία 817/67. Είναι η παράταση συμβάσεων επικουρικών ιατρών Νομών Αττικής και Θεσσαλονίκης.

Και, τέλος, την τροπολογία 819/69. Πρόκειται για τον εξορθολογισμό της επιλογής των εκπαιδευτών στις δομές της διά βίου μάθησης, μέσω αυτοματοποιημένου συστήματος.

Αυτές είναι οι τροπολογίες που γίνονται αποδεκτές.

Για την υπουργική τροπολογία θα το δω, κυρία Πρόεδρε, και θα σας απαντήσω. Δεν την έχω μπροστά μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κυρία Υπουργέ.

Τώρα τον λόγο έχει ο κ. Τζελέπης για οκτώ λεπτά. Παρακαλώ να τηρούμε τον χρόνο, γιατί έχουμε και ψηφοφορία. Είναι αρκετοί ομιλητές ακόμα.

**ΜΙΧΑΗΛ ΤΖΕΛΕΠΗΣ:** Κυρίες και κύριοι συνάδελφοι, η ψηφοφορία που οι Βουλευτές της συγκυβέρνησης έχουν ζητήσει να γίνει σήμερα στη Βουλή για το εφάπαξ κοινωνικό επίδομα ενίσχυσης των χαμηλοσυνταξιούχων νομίζω ότι καταδεικνύει σαφέστατα γιατί βρισκόμαστε στον όγδοο μνημονιακό προϋπολογισμό, που ψηφίστηκε πριν από λίγο καιρό και γιατί από την πλευρά των Ευρωπαίων υπάρχει αυτό το θράσος απέναντι στη χώρα.

Και πραγματικά μου προκαλεί έκπληξη, όταν ακούω από τους συγκυβερνώντες να λένε ότι καλωσορίζουν τη δήλωση της Προέδρου της Δημοκρατικής Συμπαράταξης κ. Γεννηματά, η οποία από τις Βρυξέλλες δεν έκανε τίποτα περισσότερο από το να στηρίξει τη χώρα.

Σήμερα, λοιπόν, την άκουσαν. Όταν, όμως, εμείς από το 2010 ζητάμε ως ΠΑΣΟΚ εθνική συνεννόηση και εθνική γραμμή διαπραγμάτευσης, για να αντιμετωπίσουμε την αλαζονεία των τότε τροϊκανών -σήμερα βαφτισμένων ως θεσμοί-, ποια ήταν η θέση των υπολοίπων κομμάτων του ελληνικού Κοινοβουλίου; Ποια η στάση τους και γιατί;

Σήμερα γίνεται απόλυτα φανερό ότι, δυστυχώς, την κρίση, όπως επανειλημμένα έχουμε πει, την έχουν χρησιμοποιήσει τα πολιτικά κόμματα κατά το δοκούν κάθε φορά, άλλοι για να γίνουν πρωθυπουργοί και να πάρουν εξουσία και άλλοι για να κάνουν κόμματα και να γίνουν μετέπειτα πρωθυπουργοί.

Και έρχονται σήμερα και ζητούν ονομαστική ψηφοφορία. Γιατί; Το πρωτεύον είναι η ευαισθησία απέναντι στους χαμηλοσυνταξιούχους; Δεν το δείξατε αυτό, κύριοι της συγκυβέρνησης. Και θα σας πω γιατί δεν το δείξατε. Πότε φέρατε την πρόταση στη Βουλή για την ενίσχυση των χαμηλοσυνταξιούχων; Ήταν αποτέλεσμα μιας σχεδιασμένης πολιτικής που ήρθε σε χρόνο που θα γινόταν κάποια συζήτηση; Όχι! Ήρθε μετά από τρεις μέρες συζήτησης του προϋπολογισμού στη Βουλή, όπου έγινε φανερό στον ελληνικό λαό ότι φέρατε έναν προϋπολογισμό με 2,5 δισεκατομμύρια ευρώ επιπλέον φόρους και με 1,6 δισεκατομμύρια ευρώ περικοπές κοινωνικών παροχών. Και εξαγγέλθηκε αμέσως, πριν την ομιλία του Πρωθυπουργού, ότι θα δώσετε τα 671 εκατομμύρια.

Άλλωστε, φάνηκε ότι τα δώσατε έναντι της ομιλίας του Πρωθυπουργού, όταν από τη μια ώρα και ένα τέταρτο που μιλούσε, τα πενήντα περίπου λεπτά αφορούσαν την τοποθέτησή του γι’ αυτήν την ελάχιστη παροχή προς τους συνταξιούχους.

Το πόσο πρόχειρο ήταν αυτό το μέτρο φαίνεται από το ότι δίνεται και σε αυτούς που δεν το έχουν ανάγκη. Διότι πρέπει να έχεις έναν εισοδηματικό κόφτη, πρέπει να έχεις έναν σχεδιασμό, για να δεις συνολικά ποιοι έχουν ανάγκη να το πάρουν. Είναι οι άνεργοι; Είναι οι κατηγορίες πολιτών με μηδενικά εισοδήματα; Τι θα πράξουμε γι’ αυτούς;

Όμως, εδώ έπρεπε να δοθεί τότε, τη στιγμή που θα γινόταν η συζήτηση στον προϋπολογισμό εν είδει επικοινωνιακού πυροτεχνήματος. Γι’ αυτό το δίλημμα που μπαίνει σήμερα –το οποίο βλέπουμε να είναι σήμερα και στην καθοδηγητική σας φυλλάδα- είναι το με ποιους είστε. Με τον Σόιμπλε ή με τους χαμηλοσυνταξιούχους ή με τον Τσίπρα, δηλαδή;

Εμείς ως Δημοκρατική Συμπαράταξη δεν έχουμε κανένα δίλημμα. Εμείς δεν είμαστε με κανέναν από τους δύο. Δεν είμαστε με τον Σόιμπλε, αλλά πολύ περισσότερο δεν είμαστε και με τη Συγκυβέρνηση ΣΥΡΙΖΑ-ΑΝΕΛ.

Πρόκειται για μια συγκυβέρνηση η οποία πραγματικά αφού έχει οδηγήσει τον ελληνικό λαό και την κάθε ελληνική οικογένεια αυτά τα δύο χρόνια με τη φοροεισπρακτική και εισφοροληστρική πολιτική της σε μεγάλα αδιέξοδα, έρχεται τώρα και χρησιμοποιεί σε παιχνίδια εξουσίας αυτούς που πραγματικά έχουν ανάγκη τη στήριξη.

Εμείς από τη δική μας την πλευρά δεν έχουμε κανέναν ενδοιασμό για το τι θα πράξουμε. Ούτε θα είμαστε και με τον αστυφύλαξ και με τον χωροφύλαξ ούτε θα διστάσουμε να πάρουμε θέση για ένα ζήτημα που είναι ξεκάθαρο.

Γιατί ιδεολογικά, πολιτικά και κοινωνικά, δεν μπορούμε να καταψηφίσουμε μια τροπολογία, η οποία δίνει έστω και μια ισχνή οικονομική ενίσχυση σε συμπολίτες μας, οι οποίοι χρήζουν, πραγματικά, οικονομικής στήριξης. Για μας αυτό ήταν, είναι και θα είναι πάντα το αυτονόητο και αυτοσκοπός, όπως το έχουμε δείξει. Γι’ αυτό κανείς δεν μπορεί να πει και να παίζει επάνω στην κοινωνική ευαισθησία μας ως πολιτικού χώρου, διαχρονικά.

Από την άλλη πλευρά θα θέλαμε να ξεκαθαρίσουμε ότι το τέλμα στις διαπραγματεύσεις είναι ένας ακόμα λόγος που σας έχει οδηγήσει στο να φέρετε αυτό το μέτρο τώρα σε αυτό το χρονικό σημείο, γιατί η δεύτερη αξιολόγηση είναι μέσα σε ένα τοπίο της ομίχλης, είναι ένα ραντεβού στα τυφλά με τους εταίρους. Kαι έπρεπε να στρέψετε την κοινή γνώμη κάπου αλλού να συζητάμε σήμερα γι’ αυτό, το οποίο είναι αυτονόητο. Θα μπορούσατε να το περάσετε, δεν χρειαζόταν να κάνετε ονομαστικές ψηφοφορίες, αλλά έπρεπε να βάλετε αυτά τα διλήμματα σήμερα, για να αποπροσανατολίσουμε και την κοινή γνώμη από το τι συμφωνήσατε μέχρι σήμερα και ποια χειρότερα έρχονται για τον ελληνικό λαό. Αυτό δεν είναι στάση ευθύνης από τη δική σας την πλευρά.

Κροκοδείλια είναι τα δάκρυα απέναντι στην κοινωνική ευαισθησία που δείχνετε σήμερα στους χαμηλοσυνταξιούχους, όταν έχετε αφαιρέσει κοινωνικές παροχές σωρηδόν και πολλά περισσότερα εκατομμύρια, το ΕΚΑΣ, την επικουρική, όλα αυτά τα επιδόματα των συνταξιούχων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Γι’ αυτό από τη δική μας την πλευρά θεωρούμε ότι δεν είναι στάση ευθύνης ούτε το «παρών» ούτε η αποχή. Γι’ αυτό και λέμε, όμως, ότι από την άλλη πλευρά ένα πράγμα έχει να κάνει η Κυβέρνηση, η οποία οδηγεί τα πράγματα καθημερινά σε μεγαλύτερα αδιέξοδα: να παραιτηθεί και να φύγει. Γιατί η Κυβέρνηση πλέον Τσίπρα-Καμμένου δεν είναι μέρος της λύσης, αλλά είναι συντελεστής και πολλαπλασιαστής του προβλήματος στη χώρα.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο τώρα έχει ο κ. Μαντάς από τον ΣΥΡΙΖΑ.

Ορίστε, κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Κυρία Πρόεδρε, κυρίες και κύριοι Βουλευτές, νομίζω ότι αυτό που εξελίσσεται σήμερα στην Αίθουσα -και πρέπει να το σκεφτούμε- υπερβαίνει αυτήν την Αίθουσα. Και το λέω αυτό με την εξής έννοια: Νομίζω ότι είναι παραπάνω από προφανές, γι’ αυτούς που θέλουν να δουν λίγο παραπέρα, ότι αυτή τη στιγμή και τις επόμενες μέρες, με αφορμή και καταλύτη το ελληνικό ζήτημα, εξελίσσεται μια σύγκρουση σε ευρωπαϊκό επίπεδο πια. Και από αυτή τη σύγκρουση δεν υπάρχει καμμία περίπτωση κανείς, όσο και αν παίζει το θέατρο του αμέτοχου, να μην πάρει σαφή θέση.

Κυρίες και κύριοι Βουλευτές, νομίζω ότι είναι εξαιρετικά αποκαλυπτική η σημερινή συζήτηση και για την στάση των πολιτικών δυνάμεων, αλλά και για τη στάση του καθενός και της καθεμιάς ξεχωριστά απέναντι σε μια κρίσιμη στιγμή για τη χώρα. Διότι δεν είναι δυνατόν αυτές τις μέρες, αυτές τις ώρες, να μην καταλαβαίνουμε ή να κάνουμε πως δεν καταλαβαίνουμε τι εξελίσσεται.

Θέλω να είμαι σαφής. Οι δηλώσεις έρχονται η μία μετά την άλλη. Αυτό που γνωρίζουμε αυτήν τη στιγμή είναι ότι μία χώρα, ουσιαστικά ένα πρόσωπο που εκφράζει μία συγκεκριμένη πολιτική σκληρής λιτότητας, ενός σκληρού προγράμματος, που θέλει όχι μόνο για τη χώρα μας, αλλά για την Ευρώπη, επιχειρεί με κάθε τρόπο, αλλά με κάθε τρόπο πραγματικά, να ακυρώσει όλη την υπόλοιπη Ευρώπη. Διότι είναι απολύτως σαφές, το έχουν δηλώσει ήδη, το δήλωσε ο κ. Μοσκοβισί, ότι είναι μία χώρα αυτή που έχει αντιρρήσεις για το θέμα των μέτρων για το βραχυπρόθεσμο χρέος. Επίσης, δηλώθηκε ότι το Eurogroup δεν γνώριζε για τη δήλωση του κ. Ντάισελμπλουμ.

Συνεπώς, το τοπίο, είτε το θέλουμε είτε όχι, ξεκαθαρίζει σιγά σιγά. Νομίζω ότι αυτήν την κρίσιμη στιγμή, που έχει ευρύτερη σημασία -και θυμηθείτε το αυτό-, έχει ιστορικό ορίζοντα και για τη δημοκρατία και για την Ευρώπη, δεν χωρούν θέσεις και απόψεις οι οποίες προσπαθούν να κρυφτούν με απίστευτες δικαιολογίες.

Δεν θέλω να επαναλάβω τι ακούσαμε σήμερα σε αυτήν την Αίθουσα, τι επιχειρήθηκε, με προσπάθεια να συσκοτισθεί η πραγματική θέση, να μπει στο τραπέζι. Όμως, ένα πράγμα δεν μπορούν να χωνέψουν κάποιοι: ότι αυτοί, που τους λένε ξυπόλητους κάποιοι, και που ποτέ μα ποτέ δεν χώνεψαν ότι κατάφεραν έστω σε μία χώρα ή και σε μία ακόμη, την Πορτογαλία εννοώ, να υψώσουν ένα ανάστημα αντίστασης και να θέσουν στο κέντρο της προσοχής τους και στο κέντρο των προσπαθειών τους να τελειώνουμε με αυτήν τη λιτότητα, που έχει ισοπεδώσει τους πάντες, δεν μπορούν να το χωνέψουν.

Η επίθεση αυτή, όλο αυτό το σκηνικό που στήνεται, είναι ακριβώς γι’ αυτό. Δεν είναι το μέγεθος της χώρας μας. Το γνωρίζουμε, δεν πάσχουμε από μικρομεγαλισμούς και έχουμε πλήρη συναίσθηση και της θέσης μας και των δυνατοτήτων μας και του συσχετισμού των δυνάμεων. Είναι πολύ περισσότερο η συμβολική σημασία. Το μήνυμα που θέλουν να στείλουν είναι ότι, είτε θέλετε είτε δεν θέλετε, θα υποταχθείτε σε αυτήν τη στρατηγική. Θα υποταχθείτε κάτω από την μπότα κάποιων δυνάμεων που δεν θέλουν με τίποτε μία Αριστερά που, σε πολύ δύσκολες συνθήκες και με πολύ επώδυνους συμβιβασμούς, επιχειρεί ένα εγχείρημα να ορθοποδήσει και να σταθεί στα πόδια τους. Περί αυτού πρόκειται.

Νομίζω, κυρίες και κύριοι Βουλευτές, και θα ολοκληρώσω με αυτό, ότι είναι κρίσιμη η στάση που θα τηρήσει ο καθένας και η καθεμία σε αυτήν τη δύσκολη στιγμή για τη δημοκρατία και την Ευρώπη.

Οι εξελίξεις μέσα στο 2017 θα είναι ραγδαίες. Θα καθορίσουν το μέλλον της χώρας μας και της Ευρώπης. Μην το ξεχνάμε αυτό. Η μεγάλη εικόνα είναι αυτή η οποία παίζει καθοριστικό ρόλο. Σε αυτήν την μάχη εμείς δεν θα υποχωρήσουμε. Θα σταθούμε όρθιοι και είναι ευθύνη της ελληνικής Βουλής, σε αυτήν τη δύσκολη στιγμή για τη χώρα, να δώσει ένα καθαρό μήνυμα. Ας το σκεφτούν όλοι μέχρι την τελευταία στιγμή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς σας ευχαριστούμε και για τον χρόνο.

Τον λόγο έχει η κ. Τριανταφύλλου από τον ΣΥΡΙΖΑ. Μετά ακολουθούν στη σειρά πολλοί συνάδελφοι από τη Δημοκρατική Συμπαράταξη.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα βιώσαμε ανάρμοστη κοινοβουλευτική συμπεριφορά. Δεν άκουσα τις αντίστοιχες συστάσεις, που κάνει συνήθως ο κ. Τζαβάρας, στον Αντιπρόεδρο της Νέας Δημοκρατίας, ο οποίος, κατά την άποψή μου, ειδικά σήμερα, ήταν ένας κινητός ρύπος. Βέβαια, για να είμαι δίκαιη, πιστεύω ειλικρινά ότι οποιοσδήποτε λέει κάτι θα πρέπει να το αποδεικνύει, αλλά οπωσδήποτε οι απαντήσεις του καθενός μας δείχνουν και αυτό που είναι.

Συζητείται, λοιπόν, συζητείται σήμερα στην Ολομέλεια ένα νομοσχέδιο με κλιμάκωση στην εκφώνηση τσιτάτων, με εξυπνακισμούς, ακόμα και ύβρεις, μία συζήτηση που απαξιώνει το ελληνικό Κοινοβούλιο και κυρίως τον ελληνικό λαό. Υπήρξαν πολλές συζητήσεις και τοποθετήσεις για τα πλεονάσματα, πόσα είναι, «Εμείς είχαμε περισσότερο, αλλά θα υπήρχε ανάπτυξη» -την είχατε στην τσέπη την ανάπτυξη- και ερωτήσεις φωτιά και τοποθετήσεις για το πόσο ψεύτης ήταν ο Πρωθυπουργός κ.λπ.. Για να κάνουμε κι εμείς τέτοιες έξυπνες ερωτήσεις.

Ο προηγούμενος Πρόεδρος της Νέας Δημοκρατίας, ο κ. Σαμαράς, είχε αποπεμφθεί από τον πατέρα Μητσοτάκη -το ξαναείπα αυτό- όχι ως ανίκανος, αλλά ως επικίνδυνος. Ποιος είχε δίκιο; Ο πατέρας Μητσοτάκης ή ο κ. Σαμαράς; Κι αν είχε δίκιο ο πατέρας Μητσοτάκης, εσείς είχατε έναν επικίνδυνο στην ηγεσία του κόμματος; Ήταν ένας επικίνδυνος για τα εθνικά ζητήματα ο πρωθυπουργός της Ελλάδας; Τέτοιες έξυπνες ερωτήσεις και τοποθετήσεις μπορούμε να κάνουμε κι εμείς, όσες θέλετε, και ζητάμε και από εσάς απαντήσεις, έξυπνες απαντήσεις. Είμαστε σίγουροι ότι μπορείτε να τις δώσετε.

Ωστόσο, υπάρχει…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Η εξυπνάδα είναι δικό σας προνόμιο, όμως.

**ΜΑΡΙΑ ΤΡΙΑΝΤΑΦΥΛΛΟΥ:** Κύριε Τζαβάρα, θα σας πω κάτι. Δεν ξέρω τίνος προνόμιο είναι η εξυπνάδα, πάντως με τον τρόπο που τοποθετήστε αυτήν τη στιγμή και με συγχωρείτε που σας το λέω…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απαντώ, γιατί απευθυνθήκατε σε εμένα.

**ΜΑΡΙΑ ΤΡΙΑΝΤΑΦΥΛΛΟΥ:** Ναι, απευθύνθηκα σε εσάς και είπα ότι δεν κάνατε συστάσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Τριανταφύλλου, μην χάνετε τον χρόνο σας. Γι’ αυτό σας το κάνει ο κ. Τζαβάρας.

**ΜΑΡΙΑ ΤΡΙΑΝΤΑΦΥΛΛΟΥ:** Συμφωνώ, κυρία Πρόεδρε, και ευχαριστώ.

Κατά την άποψή μου, κύριε Τζαβάρα, οι συστάσεις έπρεπε να γίνονται, όταν έπρεπε και προς τον Αντιπρόεδρό σας. Είπα σαφώς την άποψή μου. Είναι η άποψή μου. Αν έχετε άλλη άποψη, μπορείτε να την πείτε μετά.

Συνεχίζω. Υπάρχει, όμως, και μία ψηφοφορία η οποία φαίνεται να δυσκολεύει αυτές τις δυνάμεις που δεν παίζουν με τον ελληνικό λαό, που δεν παίζουν με το πολίτευμα, που συμφωνούν με την αναγκαιότητα του μέτρου, αλλά που αποφασίζουν να φύγουν ή να δηλώσουν «παρών».

Πρέπει να αναγνωριστεί, πάντως, για να μιλήσουμε σοβαρά, πως η κόντρα που υπάρχει στο εξωτερικό και κυρίως στην Ευρωπαϊκή Ένωση με αφορμή την πενιχρή, πράγματι, ενίσχυση αυτή των χαμηλοσυνταξιούχων, γιατί δεν είπε κανένας από εμάς ότι είναι η δέκατη τρίτη σύνταξη, σε καμμία περίπτωση. Δεν είπε κανένας από εμάς…

**ΙΩΑΝΝΗΣ ΒΡΟΥΤΣΗΣ:** Το είπε ο Πρωθυπουργός.

**ΜΑΡΙΑ ΤΡΙΑΝΤΑΦΥΛΛΟΥ:** Μέσα σε εισαγωγικά. Υπάρχει παντού. Νομίζω ότι εσείς που βλέπετε τα πάντα και γνωρίζετε τα πάντα, θα έπρεπε να το έχετε δει. Είναι ευκρινές.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Στον προφορικό λόγο, όμως, δεν φαίνονται τα εισαγωγικά.

**ΜΑΡΙΑ ΤΡΙΑΝΤΑΦΥΛΛΟΥ:** Δεύτερο πράγμα, λοιπόν, λέω ότι θα έπρεπε με βάση και με αφορμή αυτήν την πενιχρή πράγματι ενίσχυση στους χαμηλοσυνταξιούχους, που είναι η «δέκατη τρίτη σύνταξη», θα έπρεπε να δούμε ποια κόντρα υπάρχει στην Ευρωπαϊκή Ένωση. Με αφορμή, λοιπόν, αυτήν την κόντρα η οποία υπάρχει, η κόντρα αυτή αφορά την ίδια την Ευρωπαϊκή Ένωση και δεν αφορά στο αν η συμφωνία αυτή μας δίνει τη δυνατότητα να εφαρμόσουμε κοινωνική πολιτική.

Η κόντρα αφορά στο αν η Ευρωπαϊκή Ένωση -που βρίσκεται η Ευρωπαϊκή Ένωση σε κρισιακή κατάσταση- με αφορμή και την προσπάθεια της ελληνικής Κυβέρνησης θα τολμήσει να αλλάξει, έστω και λίγο, τη γενική της γραμμή και αν ναι, σε ποια κατεύθυνση. Υπάρχει κόντρα, υπάρχουν παραδείγματα. Μπορείτε να δείτε σήμερα διάφορες και διαφορετικές δηλώσεις, του Μοσκοβισί, του Σαπέν, του Πιτέλα και άλλων.

Η αντιπαράθεση, ας είμαστε ειλικρινείς, αφορά στο αν υπάρχει διέξοδος για τη θεσμική κυρίως κρίση στην Ευρωπαϊκή Ένωση με το να επιτραπεί, έστω και στοιχειωδώς ή όχι, να υπάρχουν εθνικές κυβερνήσεις, δημοκρατικά εκλεγμένες, που να ασκούν μία στοιχειώδη κοινωνική πολιτική.

Η τροπή που πήρε η διαπραγμάτευση καθώς και οι εξαγγελίες του Πρωθυπουργού για το κοινωνικό μέρισμα και για την αναστολή της αύξησης του ΦΠΑ στα νησιά είναι ευθέως μήνυμα προς την τυφλή γραμμή Σόιμπλε.

Η Ευρώπη δεν μπορεί να συνεχίσει με μία πολιτική που διαλύει την κοινωνική συνοχή, που διαλύει τη δημοκρατία και οδηγεί με μαθηματική ακρίβεια στην επέλαση της ακροδεξιάς ρητορικής και αναζωπυρώνει τον εθνικισμό σε όλη την Ευρώπη.

Είναι μία Ευρώπη χωρίς μέλλον και δεν υπάρχει δημοκρατία. Αν υπάρχει, υπάρχει τόσο όσο υπάρχει το ιερατείο του Γερμανού Υπουργού Οικονομικών. Δίπλα σε αυτόν οι πιο ακραίοι κύκλοι των δανειστών. Ο σκοπός τους αγγίζει τη διάλυση της Ευρώπης και τη γεωπολιτική της αστάθεια και υπάρχει αμφισβήτηση της ειρήνης. Η ειρήνη που ήταν συνθήκη ύπαρξης για την ίδια την Ευρωπαϊκή Ένωση και τον ίδιο τον ευρωπαϊκό χώρο.

Σκεφτείτε τι έγινε στην Ιταλία, σκεφτείτε τι μπορεί να γίνει στον ευρωπαϊκό νότο. Σκεφτείτε ότι αυτές οι χώρες -και είναι ο μεγαλύτερος κίνδυνος αυτός- έχουν Βορρά και Νότο. Η Ιταλία έχει Βορρά και Νότο. Σκέφτηκε κανείς σας ότι μπορεί ο Νότος να αρχίσει να αποσχίζεται; Είναι ένα μακρινό όνειρο και ελπίζω να μην γίνει ποτέ πραγματικότητα, αλλά έτσι όπως οδηγούν τα κράτη της Ευρώπης, τα μέρη της τα οποία έχουν ευημερία δεν θα θέλουν να υπάρχουν σε αυτήν την νότια Ευρώπη.

Είναι αδύνατον, νομίζω, οι πολιτικοί και οι πολίτες να μην αντιλαμβάνονται τα αδιέξοδα του δόγματος της λιτότητας και της νεοφιλελεύθερης επέλασης. Είναι αδύνατον να μην βλέπουμε ότι υπάρχει η δύση της Δύσης. Αυτό, όμως, που είναι πραγματικά εξοργιστικό, κατά την άποψή μου, είναι η στάση της ηγεσίας της Νέας Δημοκρατίας. Ο Πρόεδρος της Νέας Δημοκρατίας είναι ένας ηγετίσκος, που το μόνο που επιδιώκει είναι να κατακτήσει την εξουσία προς όφελος της διαπλοκής και των συμφερόντων, που λυμαίνονταν τόσα χρόνια στη χώρα. Στην αλαζονεία του αυτή και εκπροσωπώντας την εγχώρια, παρασιτική, κρατικοδίαιτη τάξη, δεν διστάζει να υποδαυλίσει ανοιχτά το εθνικό συμφέρον και να πάρει τις θέσεις, είτε του ακραία νεοφιλελεύθερου Διεθνούς Νομισματικού Ταμείου είτε του Σόιμπλε, που τορπιλίζει την διαπραγμάτευση, επειδή η Κυβέρνηση ανακοίνωσε τη διανομή κοινωνικού επιδόματος στους συνταξιούχους. Νομίζω ότι η Νέα Δημοκρατία θα πρέπει να απαντήσει. Είναι ερωτήματα που έχουμε ξαναβάλει.

Υποστηρίζει τις συλλογικές διαπραγματεύσεις; Στηρίζει την εθνική θέση για κλείσιμο της δεύτερης αξιολόγησης, χωρίς νέα μέτρα και με πλεονάσματα μικρότερα του 3,5% για το 2018 και μετά; Υποστηρίζει την παροχή έστω και αυτής της δέκατης τρίτης σύνταξης; Θα υπογράψει ό,τι ζητήσει το Διεθνές Νομισματικό Ταμείο και ακόμη ένα τέταρτο μνημόνιο, προκαλώντας, παρακαλώντας ουσιαστικά τους δανειστές να ρίξουν την εκλεγμένη κυβέρνηση;

Η ηγεσία της Νέας Δημοκρατίας, θα πρέπει να σας πω ότι κατά την άποψή μου είναι έωλη. Παραμένει ακόμα, μόνο και μόνο γιατί έχει υποσχεθεί στους φίλους της, των πλαστών μεταπτυχιακών, των λιστών, των καναλαρχών ότι θα καταφέρει να ανατρέψει τον Τσίπρα. Τα παίζει όλα για όλα στην πλάτη της Ελλάδας και γνωρίζει πολύ καλά πως το κλείσιμο της δεύτερης αξιολόγησης θα σημάνει το πολιτικό τέλος μιας οικογένειας, που η πολιτική της προσφορά κρίνεται αντιστρόφως ανάλογη της διάρκειας παρουσίας της στην εγχώρια πολιτική ζωή.

Η οικογένεια Μητσοτάκη είναι μία ανοιχτή πληγή στον αγώνα για την προάσπιση των εθνικών συμφερόντων της πατρίδας μας. Την υπεροψία, έλεγε ο Ηράκλειτος, πρέπει να την σβήνουμε περισσότερο από την πυρκαγιά. Νομίζω ότι οι Βουλευτές της Αξιωματικής Αντιπολίτευσης πρέπει να τεθούν προ των ευθυνών τους.

Τέλος, το πρόβλημά σας, κύριοι της Αντιπολίτευσης και κυρίως της Αξιωματικής, είναι ότι είμαστε εδώ. Το πρόβλημά σας είναι ότι δεν θέλουμε την ησυχία μας. Το πρόβλημά σας είναι ότι δεν πολιτικολογούμε, χωρίς κόστος. Το πρόβλημά σας είναι ότι δεν βάζουμε μαξιμαλιστικά αιτήματα. Το πρόβλημά σας είναι ότι δεν θέλουμε τα εύσημά σας, ως συνεπούς αλλά ακίνδυνης δύναμης, που μας βάζει στο μουσείο, που μετατρέπει την Αριστερά, αλλά κυρίως μία συλλογικότητα σε αίρεση, σε προφήτη, που μιλά για το αμαρτωλό, αλλά μάταιο τούτο κόσμο και για τη μεγάλη ώρα του σοσιαλισμού. Το πρόβλημά σας είμαστε εδώ και προσδοκούμε μία πανευρωπαϊκή αλλαγή, όχι όμως όπως την προσδοκά η σοσιαλδημοκρατία.

Τα καθήκοντα απορρέουν, κατά την άποψή μου, από την ίδια τη ζωή. Ο κόσμος έχει βασιστεί πάνω μας. Η αλήθεια είναι ότι εμείς δεν βασιστήκαμε τόσο πολύ πάνω στον κόσμο μας. Είναι ώρα να το κάνουμε. Πρέπει να το κάνουμε τώρα, πριν να είναι αργά. Μαζί με τον ελληνικό λαό μπορούμε να αλλάξουμε τα πράγματα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, αυτά που ζούμε δυο χρόνια, η χώρα δεν είχε καμμία υποχρέωση να τα ζήσει και η κοινωνία να τα βιώσει.

Ο Τσίπρας καταφέρνει το χειρότερο δυνατό: τρίτο αχρείαστο μνημόνιο, αχρείαστο δάνειο των 86 δισεκατομμυρίων, επαναφορά στην ύφεση μέσα σε δύο χρόνια με απώλεια επτά μονάδων ανάπτυξης, υπερφορολόγηση και περικοπή κοινωνικών δαπανών. Ναι, αυτά δεν θα είχαν συμβεί, αν δεν είχε παρεμβληθεί η διακυβέρνηση ΣΥΡΙΖΑ-ΑΝΕΛ.

Από χθες, όμως, καταφέρνει και κάτι πρωτόγνωρο, ένα νέο ρεκόρ: Ενώ όλη η Βουλή χθες ήταν υπέρ της τροπολογίας για το μέρισμα, με τις παρατηρήσεις του βεβαίως το κάθε κόμμα, ο κ. Τσίπρας κατάφερε να μειώσει την αποδοχή της διάταξής του. Καλά, ο κ. Τσίπρας αυτός είναι, τον έχουμε πλέον μάθει. Πετυχαίνει και τα ακατόρθωτα χειρότερα. Η Νέα Δημοκρατία, όμως, που διεκδικεί εξουσία, ενώ χθες είχε τοποθετηθεί υπέρ της τροπολογίας, σήμερα το πρωί και μόνο με τη φήμη για ονομαστική ψηφοφορία, άλλαξε θέση. Τελικά, τι θέση πήρε; Καμμία θέση. Άλλα κόμματα έμαθα ότι ετράπησαν εις άτακτον φυγήν.

Κυρίες και κύριοι συνάδελφοι, εμείς δεν υπεκφεύγουμε ούτε απόντες, αλλά ούτε παρόντες ωσεί απόντες. Είμαστε εδώ με θέσεις και απόψεις και όσοι μιλούν ανέξοδα για λαϊκισμό στην απόφαση να αποκατασταθεί έστω μέρος της ζημιάς των μικροσυνταξιούχων, λαϊκίζουν οι ίδιοι και μάλιστα επαγγελματικά και ασύστολα.

Το γεγονός ότι η Κυβέρνηση δεν εισηγήθηκε τη βέλτιστη λύση για το κοινωνικό μέρισμα, αφού δεν περιλαμβάνονται σ’ αυτό οι άνεργοι, οι φτωχοί μη συνταξιούχοι, οι άστεγοι και άλλοι που ανήκουν σε ευπαθείς ομάδες, δεν μας επηρέασε στην απόφασή μας να ψηφίσουμε θετικά στην αποκατάσταση μικρού έστω μέρους της ζημιάς των μικροσυνταξιούχων.

Δεν μένουμε, όμως, σ’ αυτά, γιατί δεν είναι μόνο οι συνταξιούχοι που είναι πληγωμένοι από την κρίση. Αν επιβεβαιωθούν τα στοιχεία που ανακοινώθηκαν σήμερα για πλεόνασμα 7,5 δισεκατομμυρίων, τότε μετά την κάλυψη των υποχρεώσεων, σύμφωνα με τη συμφωνία, δηλαδή 30% για το χρέος και 30% για την πληρωμή των ληξιπρόθεσμων οφειλών, μένει το 40%, που μετά την καταβολή του κοινωνικού μερίσματος, είναι 1.880.000.000.

Ορίστε, λοιπόν, πεδίον δόξης λαμπρόν! Για τι πράγμα; Πρώτον, για να ενταχθούν και οι άνεργοι και οι φτωχοί μη συνταξιούχοι στο μέρισμα. Δεύτερον, για να αποκλιμακωθεί η υψηλή φορολογία. Τρίτον, για εφαρμογή της ρήτρας απασχόλησης και υλοποίησης του προγράμματος: «Εγγυημένη εργασία για τους νέους», όπως έχει προτείνει κατ’ επανάληψη η Δημοκρατική Συμπαράταξη.

Το γεγονός ότι ο Τσίπρας ζητά ονομαστική ψηφοφορία για ένα θέμα που ψηφίζει ή ψήφιζε μέχρι χθες όλη η Βουλή, δεν πρέπει να οδηγεί κανέναν σε αναθεωρητισμό επί της ουσίας της πολιτικής. Η απόφασή μας και οι θέσεις μας δεν περιορίζονται ούτε στο μέρισμα ούτε μόνο στο εγγυημένο κοινωνικό εισόδημα που αποτελεί μία μεγάλη καινοτομία για την αντιμετώπιση της φτώχειας στη χώρα μας. Είναι έργο που επεξεργαστήκαμε, που υλοποιήσαμε πιλοτικά, που εφαρμόζεται έστω μετά από δύο χρόνια καθυστέρησης και το στηρίζουμε.

Πρέπει, όμως, να μιλήσουμε γι’ αυτό που πολιτικά αποκαλύπτεται πλήρως σήμερα: τη μετάβαση του κ. Τσίπρα από τον τακτικισμό του μηνός σε τακτικισμό εβδομάδας και μέρας. Ο κ. Τσίπρας έχει πλέον απογυμνωθεί. Το παραμύθι που «έπαιξε» τους προηγούμενους μήνες, ότι δεν το αφήνουν το «παιδί», έχει τελειώσει. Τώρα αποκαλύπτεται πλήρως η ανικανότητά του να διαπραγματευθεί αποτελεσματικά για τη χώρα, μία ανικανότητα που τον οδήγησε με τον τρόπο που κινείται στο ανώτερο επίπεδο τυχοδιωκτισμού. Προκαλεί νέο αδιέξοδο για τη χώρα, προσπαθώντας να καλύψει τη διπλή αποτυχία.

Ο Τσίπρας προσπαθεί να αναδείξει ως κύριο θέμα της διαπραγμάτευσης και της σύγκρουσης με τις δυνάμεις της Ευρώπης το θέμα του κοινωνικού μερίσματος, για να αποσιωπήσει τη συνενοχή του για τη συμφωνία των πλεονασμάτων 3,5% για πολλά χρόνια, για να αποκρύψει την αποτυχία του για τις επιδιώξεις που είχε για το χρέος.

Η ευθύνη για τη διαπραγμάτευση είναι, βεβαίως, της Κυβέρνησης, όμως τα αδιέξοδα αφορούν τη χώρα και τους πολίτες.

Είναι εικονική εν πολλοίς η αντιπαράθεση στα θέματα που προκαλεί ο κ. Τσίπρας. Προσωπικά, εκτιμώ ότι δεν στέκουν τα σενάρια περί πρόθεσης για προσφυγή άμεσα σε εκλογές.

Ο κ. Τσίπρας και οι συν αυτώ δεν αφήνουν την εξουσία. Άλλωστε, την έχουν ερωτευτεί παράφορα. Δεν αφήνουν τους πρόθυμους –όπως λένε- να αναλάβουν. Γιατί; Είναι προθυμότεροι όλων να υλοποιήσουν τις πολιτικές του κ. Σόιμπλε. Όμως, ας θέσουμε ορισμένα πραγματικά ερωτήματα που απασχολούν την κοινωνία.

Πρέπει να αλλάξει η στάση της Ευρώπης για την Ελλάδα; Ναι, στα βασικά θέματα που ήδη έχουμε θέσει, αναμφισβήτητα. Μπορεί να το πετύχει αυτό η σημερινή Κυβέρνηση και ο κ. Τσίπρας; Όχι, με πολύ βεβαιότητα. Μπορεί μία κυβέρνηση Μητσοτάκη, για παράδειγμα, να το πετύχει; Η απάντηση είναι: Κανείς μόνος του. Θα μπαίνουμε από τον έναν φαύλο κύκλο στον άλλο με αυτήν την πολιτική. Χωρίς εθνική συνεννόηση η χώρα δεν μπορεί να πετύχει αυτό που οι άλλοι της αρνούνται, οι σκληροί –αν θέλετε- της Ευρώπης.

Η χώρα χρειάζεται αλλαγή πολιτικής και αυτό μπορεί να γίνει με άλλη κυβέρνηση. Όμως, ο Τσίπρας –και αυτό το λέω για κάποιους που είναι εξαπατημένοι και έχουν μεγαλύτερη αγωνία για το πότε θα φύγει ο Τσίπρας- δεν θα φύγει με την πιθανή καταψήφιση στη Βουλή μιας τροπολογίας για ένα κοινωνικό επίδομα. Θα φύγει με αγώνα που θα αποκαλύψει πλήρως την ανικανότητά του να διαχειριστεί τα μεγάλα θέματα της χώρας. Θα φύγει εάν όλοι μαζί δηλώσουμε και καταθέσουμε τις πολιτικές μας στο πλαίσιο της αναγκαίας εθνικής συνεννόησης για τη χώρα.

Εμείς καλούμε όλους όσους έχουν εξαπατηθεί από τον κ. Τσίπρα αλλά και αυτούς που δεν αντέχουν να απογοητευτούν από τον κ. Μητσοτάκη να έρθουν μαζί μας, να πετύχουμε την αλλαγή των πολιτικών συσχετισμών, για να επιβληθεί η εθνική συνεννόηση που αποτελεί προϋπόθεση για την έξοδο από την κρίση.

Εμείς, η Δημοκρατική Συμπαράταξη, το κόμμα των σοσιαλδημοκρατών στην Ελλάδα, πιστεύουμε στην ανάγκη για ένα κοινωνικό κράτος, ισχυρό, σύγχρονο και βιώσιμο. Απορρίπτουμε την άποψη του Ευρωπαϊκού Λαϊκού Κόμματος και όσοι την ακολουθούν, με τον μονόλογο για την αγορά και τις περικοπές των κοινωνικών δαπανών. Επίσης, απορρίπτουμε και τη λογική της Ριζοσπαστικής Αριστεράς στην Ευρώπη για διανομή πλούτου από υπερφορολόγηση χωρίς πραγματική οικονομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Εμείς πιστεύουμε στην ανάπτυξη και τη δίκαιη πολιτική, στην ισχυρή πραγματική οικονομία και στην επιχειρηματικότητα που παράγει ποιοτικές θέσεις εργασίας. Μόνο με προοδευτικές μεταρρυθμίσεις, ανάπτυξη με εργασία, βιώσιμο κοινωνικό κράτος μπορούμε να ξεφύγουμε από το δίπολο της υπερφορολόγησης και της περικοπής των κοινωνικών δαπανών που προωθεί η Κυβέρνηση και της οριζόντιας περικοπής που προωθεί η Νέα Δημοκρατία.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κυρία Πρόεδρε, θα ήθελα τον λόγο για μία παρέμβαση τριών λεπτών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρέμβαση επί ποίου θέματος; Χρειάζεται τώρα, κύριε Τζαβάρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Χρειάζεται, γιατί ο κ. Κεγκέρογλου αναφέρθηκε σε εμάς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να σας ακούσουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εμείς εξηγήσαμε επαρκώς και με μεγάλη σαφήνεια ποια είναι η θέση που πήραμε εξαιτίας του γεγονότος ότι διαπιστώσαμε σήμερα εδώ ότι αυτή η τροπολογία, με την οποία δήθεν απονέμεται το εφάπαξ επίδομα δίκην ή ως δέκατη τρίτη σύνταξη, γίνεται το όχημα για να δημιουργηθούν διεργασίες στο εσωτερικό των θεσμών της Ευρωπαϊκής Ένωσης από τις οποίες θα υπάρχουν συνέπειες για την Ελλάδα.

Από τη στιγμή που δεν είναι γυμνή η γενναιοδωρία και η ευαισθησία της Κυβέρνησης απέναντι στους μικροσυνταξιούχους, αλλά γίνεται το άλλοθι για να δημιουργηθούν αυτού του είδους τα προβλήματα και αυτές οι ηρωικές άρσεις που θα καταλήξουν -όλοι ξέρουμε πού- σε έντιμους συμβιβασμούς, θεωρούμε ότι αυτό που έχουμε να κάνουμε είναι να κρατήσουμε την αξιοπρέπειά μας.

Η φτώχεια, ίσως, ενώνει το ΣΥΡΙΖΑ και τη Δημοκρατική Συμπαράταξη, εν όψει μάλιστα του γεγονότος ότι βρισκόμαστε παραμονές της εκλογής Προέδρου του Ευρωπαϊκού Κοινοβουλίου και όλα αυτά μπαίνουν στη λογική των εκλογικών συμβιβασμών, οι οποίοι δεν ξέρω κι εγώ πού μπορούν να οδηγήσουν.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Α! Γι’ αυτό τα κάνατε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό, βέβαια, το εκτιμήσατε μετά, έτσι;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν σας άρεσε, κυρία Υπουργέ. Την άλλη φορά θα φροντίσω να σας φέρω γεμιστά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Παπαθεοδώρου, έχετε τον λόγο για οκτώ λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχω κι εγώ χρόνο να μιλήσω μετά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κυρία Πρόεδρε, κυρίες και κύριοι συνάδελφοι, κυρία και κύριοι Υπουργοί.

Όχι, κύριε Τζαβάρα, δεν δημιουργούν πρόβλημα στους θεσμούς, στην τρόικα, στις συζητήσεις που έχουν με τη σημερινή διαδικασία. Προσπαθούν να δημιουργήσουν πρόβλημα στην Ελλάδα, εισάγοντας το εξωτερικό πρόβλημα της διαπραγμάτευσης που έκαναν ως εσωτερικό. Αλλά θα τα πούμε στη συνέχεια.

Κυρίες και κύριοι συνάδελφοι, στη χώρα που ο Υφυπουργός Παιδείας υποστηρίζει πως με το να χάσουμε μερικά νησιά, δεν έγινε και τίποτα, χωρίς να ενοχλείται από τον Πρωθυπουργό, χωρίς να ενοχλείται από τον Υπουργό του, χωρίς να ενοχλείται από τους Βουλευτής της Συμπολίτευσης. Ε, λοιπόν στην ίδια χώρα ο Πρωθυπουργός κάνει ασκήσεις θάρρους με ονομαστική ψηφοφορία, για να εισάγει στον εσωτερικό διάλογο ένα πρόβλημα που έχει δημιουργήσει ο ίδιος στη διαπραγμάτευση και αυτό είναι κατάντια και φθηνά επικοινωνιακά τεχνάσματα.

Αυτά είναι κατάντια και φθηνά επικοινωνιακά τεχνάσματα, γιατί τελικά δεν είναι τίποτα άλλο από ένα άλλοθι που σήμερα συζητάει η Βουλή –υποτίθεται- τη μεγάλη πρωτοβουλία του Πρωθυπουργού να κάνουν οι Βουλευτές της Συμπολίτευσης ονομαστική ψηφοφορία. Προσέξτε γιατί η επόμενη ονομαστική ψηφοφορία που θα κάνετε, ίσως, είναι για να ξεψηφίσετε αυτό το οποίο ψηφίζετε σήμερα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Κι ενώ υπήρχε χθες συναίνεση απ’ όλους, για τη συγκεκριμένη διάταξη –δεν νομίζω ότι είχατε κάποια δυσκολία- σήμερα η Κυβέρνηση χρησιμοποιεί αυτό το πυροτέχνημα, όπως είπα, ως άλλοθι για να προκαλέσει μία ψευδοσύγκρουση μεταξύ των πολιτικών κομμάτων.

Η Κυβέρνηση οδηγεί συνειδητά τη χώρα πλέον στο σημείο που την είχε φέρει το 2015, χωρίς αυταπάτες από τυχοδιωκτισμό, από πολιτική ανικανότητα και από πολιτική ιδιοτέλεια.

Κυρίες και κύριοι της Συγκυβέρνησης, δημιουργείτε τεχνητά διλήμματα για τη δήθεν σκληρή διαπραγμάτευση. Είστε πλέον πρόθυμοι και υπάκουοι ακόλουθοι του Σόιμπλε και μερικές φορές προκαλείτε και κανέναν καβγά με προφανή στόχο να καλύψετε τις στρατηγικές σας υποχωρήσεις.

«Μιλάτε», κυρία συνάδελφε, για την δέκατη τρίτη σύνταξη, ενώ ήδη έχετε πάρει από τους συνταξιούχους τη δωδέκατη σύνταξη. Έρχεστε με την ονομαστική ψηφοφορία και βάζετε ως ασπίδα τους χαμηλοσυνταξιούχους, για να μας πείτε ότι θέλετε τη στήριξη της Βουλής για τη δήθεν πολιτική λύση που θέλετε να συζητήσετε και να διαπραγματευτείτε με τους θεσμούς και την τρόικα.

Πότε πέτυχε η πολιτική λύση που προτείνατε; Πότε είχε αποτέλεσμα η πολιτική λύση; Μήπως όταν ήρθατε με το βραχυπρόθεσμο και με τις δεσμεύσεις για 3,5% πλεόνασμα σταθερά σε μεσοπρόθεσμο ορίζοντα;

Για να συνεννοηθούμε: Στη διπλά αποτυχημένη διαπραγμάτευση που κάνετε, είσαστε μόνοι. Μόνοι στα λάθη, μόνοι στην ανερμάτιστη πολιτική, είστε μόνοι στα καταστροφικά αποτελέσματα της φτωχοποίησης του ελληνικού λαού και των μικρομεσαίων, είστε μόνοι, επίσης, σε αυτό το οποίο θα φέρει ο κύριος Πρωθυπουργός σήμερα από το Βερολίνο.

Εμείς δεν θα κρυφτούμε πίσω από το παρόν και θα σας εξηγήσουμε γιατί. Δεν θα κρυφτούμε πίσω από το παρόν απέναντι στους χαμηλοσυνταξιούχους ούτε πίσω από την αποχή για να μην πάρουμε θέση για την αποτυχημένη πολιτική σας. Άλλωστε, «παρών» σε τι, κυρίες και κύριοι συνάδελφοι της Νέας Δημοκρατίας; Σε τι; Στο να πάρουν μερικές εκατοντάδες χιλιάδες φτωχοί ένα εφάπαξ εισόδημα που η Κυβέρνηση το έχει πάρει μέσα από την τσέπη τους;

Ας το πείτε σήμερα το βράδυ. Δεν νομίζω ότι θα το εκτιμήσουν πάρα πολλοί, γιατί ήδη οι ίδιοι μιλάνε και λένε «και το επίδομα θα πάρουμε και την Κυβέρνηση θα καταψηφίσουμε». Γιατί αυτή είναι η θέση που παίρνουν η χαμηλοσυνταξιούχοι.

Εμείς υπερψηφίζουμε την ρύθμιση και καταψηφίζουμε την αδιέξοδη πολιτική της Κυβέρνησης. Γι’ αυτό λέμε ότι αυτή η Κυβέρνηση είναι επικίνδυνη κάθε μέρα που περνάει και περισσότερο και πρέπει να φύγει.

Η Κυβέρνηση σήμερα ψάχνει ένα άλλοθι. Κάνει ασκήσεις θάρρους, όπως σας είπα, απέναντι στην τρόικα και υποχωρεί συνεχώς στις απαιτήσεις της. Νομίζετε ότι ξεγελάτε όχι μόνο τους κουτόφραγκους, αλλά και τον ελληνικό λαό με πονηρά πολιτικάντικα τεχνάσματα. Όμως, οι πάντες σας έχουν καταλάβει. Το μόνο που κάνετε καθημερινά είναι να τσακίζετε τον ελληνικό λαό και να πηγαίνετε την χώρα χρόνια πίσω με βάθεμα της κρίσης και αύξηση της φτώχιας.

Η χώρα έχει 7 δισεκατομμύρια πλεόνασμα από την υπερφορολόγηση του ελληνικού λαού και την υπερσυγκράτηση των οφειλών του κράτους προς τρίτους και δίνετε 600 εκατομμύρια στους χαμηλοσυνταξιούχους από αυτά που ήδη τους έχετε πάρει όλο αυτό το διάστημα. Κάνετε ψευτοπαληκαρισμούς χωρίς να έχετε συμφωνήσει το μέτρο για να δημιουργήσετε τεχνητή σύγκρουση. Δεν υπήρχε άλλος λόγος. Δεν ήταν ο χριστουγεννιάτικος μπουναμάς ο λόγος. Θα μπορούσατε να το είχατε κάνει νωρίτερα, αργότερα, αλλά πάντως συμφωνημένα.

Εμείς θα σας πω το εξής και 100 ευρώ να δίνατε στους χαμηλοσυνταξιούχους πάλι θα το ψηφίζαμε, αν ήταν να επιστρέψουν αυτά τα 100 ευρώ σε αυτούς που έχασαν χιλιάδες ευρώ από την πολιτική σας.

Για πέστε μου, όμως: Το ΕΚΑΣ θα το δώσετε πίσω; Την μείωση των συντάξεων θα την αποκαταστήσετε; Θα δεχτείτε την τροπολογία μας για τον ακατάσχετο τραπεζικό λογαριασμό για αυτούς που ασκούν επιχειρηματική δραστηριότητα; Όχι. Για αυτό θα είστε και θα μείνετε μόνοι σας χωρίς να αυταπατάστε αυτήν την φορά, αν νομίζετε ότι το μικρό εφάπαξ επίδομα που δίνετε θα αλλάξει την στάση του ελληνικού λαού απέναντί σας.

Η Κυβέρνηση σήμερα καταρρέει κοινωνικά και θα καταρρεύσει εκλογικά, όταν το επιλέξετε. Εδώ είμαστε. Ο τυχοδιωκτισμός του κ. Τσίπρα δεν μπορεί να γίνει άλλοθι για την τιμωρία της χώρας. Η τραγική ανευθυνότητα του φτιάχνει νέες τεχνητές διαχωριστικές γραμμές.

Εμείς δεν πέφτουμε στην παγίδα που θέλετε να στήσετε στο πολιτικό σύστημα σήμερα, γιατί διαχωρίζουμε τους ανθρώπους που πεινάνε από τους επικίνδυνους πολιτικάντηδες που έφεραν αυτούς τους ανθρώπους στην κατάσταση που είναι σήμερα.

Γι’ αυτό είναι η ώρα να προσφέρετε την μοναδική υπηρεσία στην χώρα που μπορείτε. Είναι η ώρα να φεύγετε. Μέσα από την ήττα της Κυβέρνησης ΣΥΡΙΖΑ - ΑΝΕΛ περνάει η αλλαγή των πολιτικών συσχετισμών στην κοινωνία και στη Βουλή. Θα σας έλεγα να το κάνετε με το πάσο σας, γιατί ο λαός ξέρει να επιμένει, αλλά και να υπομένει και η απάντησή του θα είναι την ώρα που εσείς θα επιλέξετε, θα είναι μία απάντηση πληρωμένη.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, η Κυβέρνηση ΣΥΡΙΖΑ-ΑΝΕΛ, δύο χρόνια τώρα ακολουθεί αναποτελεσματικές πολιτικές.

Στην πρώτη περίοδο είχαμε τις αυταπάτες, αυταπάτες όπως τις χαρακτήρισε ο Πρωθυπουργός, που οδήγησαν σε ένα επώδυνο μνημόνιο το οποίο ταλαιπωρεί τον ελληνικό λαό.

Στην συνέχεια είχαμε εκατό χρόνια υπερταμείο αποκρατικοποιήσεων, για εκατό χρόνια να μην μπορεί να διαχειριστεί η χώρα μας τα περιουσιακά της στοιχεία. Είχαμε τις περικοπές στις συντάξεις, στο ασφαλιστικό, την κατάργηση του ΕΚΑΣ και όλα αυτά τα θέματα στην φορολογία, τα οποία φέρνετε καθημερινά, τα οποία οδηγούν την ελληνική κοινωνία και οικονομία σε μια κατάσταση που δεν μπορεί να τα βγάλει πέρα. Είναι μία φορομπηχτική πολιτική, που ακολουθείτε και σε αυτόν τον προϋπολογισμό, 2,5 δισεκατομμύρια νέα μέτρα εκ των οποίων 95% αποτελούν φόροι, η συντριπτική πλειοψηφία των οποίων είναι έμμεσοι φόροι.

Αυτή δεν είναι αριστερή πολιτική. Αυτή δεν είναι προοδευτική πολιτική, η κυριαρχία των έμμεσων φόρων. Αυτή δεν είναι μια πολιτική που μπορεί να βγάλει την χώρα από την κρίση.

Συνεχίζετε σε όλα τα θέματα και στην διαπραγμάτευση με την αναποτελεσματικότητά σας.

Είχαμε τις θέσεις του Διεθνούς Νομισματικού Ταμείου και είχαμε τις θέσεις και των ευρωπαίων εταίρων και του κ. Σόιμπλε. Καταφέρατε το χειρότερο μείγμα. Συμφωνήσατε σε πρωτογενές πλεόνασμα 3,5% για το 2018 και μεσοπρόθεσμα στη συνέχεια, όπως αναφέρεται στην απόφαση του Eurogroup.

Τι σημαίνει αυτό; Δυσβάσταχτα μέτρα συνεχιζόμενα από εδώ και στο εξής. Στο χρέος δεν πέρασε η θέση του Διεθνούς Ταμείου, όπως δεν πέρασε η θέση και στο πρωτογενές πλεόνασμα σε σχέση με την άμεση γενναία απομείωση του δημοσίου χρέους. Η ρύθμιση η βραχυπρόθεσμη αφορά για μετά το 2040 στην ουσία. Βεβαίως, όλα τα μέτρα είναι ακόμα στο τραπέζι των συζητήσεων.

Σας είπαμε να αποκρούσετε αποτελεσματικά τις παράλογες απαιτήσεις στα εργασιακά. Εμείς έχουμε ξεκάθαρες θέσεις για τις ομαδικές απολύσεις που δεν πρέπει να αρθεί ο περιορισμός και για το lock out, αλλά να το κάνετε επιτέλους, όπως είχε αποτελεσματικά προστατευθεί το προηγούμενο χρονικό διάστημα. Οι ομαδικές απολύσεις, αγαπητοί συνάδελφοι, αν δεν το ξέρετε, είχαν αποκρουστεί το προηγούμενο χρονικό διάστημα σε όλες τις διαπραγματεύσεις, τώρα ήρθαν ξανά στο τραπέζι των συζητήσεων με την Κυβέρνηση ΣΥΡΙΖΑ-ΑΝΕΛ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτή είναι η πραγματικότητα.

Έχουμε λοιπόν στην αναποτελεσματικότητα της Κυβέρνησης τις παράλογες απαιτήσεις και τις ιδεολογικές εμμονές των εταίρων στα εργασιακά, αλλά και του κ. Σόιμπλε σε όλα τα ζητήματα. Εμείς είμαστε σταθεροί. Είμαστε απέναντι στις παράλογες απαιτήσεις του κ. Σόιμπλε, του Ευρωπαϊκού Λαϊκού Κόμματος και όπως φαίνεται, πολλές φορές και του εκπροσώπου του Ευρωπαϊκού Λαϊκού Κόμματος στη χώρα μας, της Νέας Δημοκρατίας. Όπως, ταυτόχρονα, είμαστε απέναντι στις λογικές, του κ. Τσίπρα, λογικές οι οποίες οδηγούν σε μια αναποτελεσματικότητα σε όλα τα επίπεδα.

Έχουμε μπροστά μας την τροπολογία, για την οποία εμείς είχαμε μια ξεκάθαρη θέση από την αρχή. Τι είπαμε για τη συγκεκριμένη τροπολογία; Ότι εμείς θεωρούμε ότι παρά το γεγονός ότι παίρνετε χρήματα συνεχώς από τους συνταξιούχους, παίρνετε τα πολλαπλάσια απ’ αυτά που θέλετε να δώσετε με αυτό το βοήθημα, ότι και μία ελάχιστη ανάσα, η οποία υπάρχει, εμείς θα τη στηρίξουμε. Το ίδιο είπε και η Νέα Δημοκρατία. Και η Νέα Δημοκρατία άλλαξε θέση σήμερα. Γιατί άραγε; Διότι άλλαξε ο τρόπος ψηφοφορίας ή γιατί ο κ. Σόιμπλε είχε διαφορετική θέση; Για τον τρόπο της ψηφοφορίας ή για τις θέσεις του κ. Σόιμπλε; Δεν μας εξηγήθηκε επαρκώς. Ελπίζουμε μέχρι το τέλος της συνεδρίασης να αλλάξει θέση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Άλλαξαν τα δεδομένα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αλλά μην νομίζετε, αγαπητοί της Κυβέρνησης, ότι σήμερα δημιουργείτε κάποια εθνική γραμμή. Πρώτα απ’ όλα, και με την αλλαγή του τρόπου ψηφοφορίας, ουσιαστικά δημιουργείτε δυσκολίες σε αυτό το θέμα.

Όμως, και κάτι ακόμα. Εθνική γραμμή διαπραγμάτευσης δεν υπάρχει. Μόνοι σας διαπραγματεύεστε, εσείς είστε υπεύθυνοι για ό,τι φέρνετε και ό,τι κάνατε και ό,τι κάνετε και ό,τι θα κάνετε από εδώ και στο εξής. Να είναι ξεκάθαρα αυτά. Δεν θέλατε, δεν θέλετε σταθερά την εθνική γραμμή, την οποία έχουμε , ούτε ο ΣΥΡΙΖΑ ούτε η Νέα Δημοκρατία.

Η δική μας θέση, η θέση της Δημοκρατικής Συμπαράταξης είναι σταθερή. Η χώρα δεν χρειάζεται μια επιδοματική πολιτική ανακύκλωσης της φτώχειας. Χρειάζεται σύγχρονες ποιοτικές υπηρεσίες στους τομείς κοινωνικής πολιτικής, δημιουργία θέσεων εργασίας. Αυτή είναι η πρόταση της σύγχρονης ευρωπαϊκής σοσιαλδημοκρατίας, εκπρόσωπος της οποίας στη χώρα μας είναι η Δημοκρατική Συμπαράταξη. Με ικανοποίηση βλέπουμε όλους τους εκπροσώπους των ευρωπαίων σοσιαλδημοκρατών, τους θεσμικούς στο Ευρωπαϊκό Κοινοβούλιο να θέτουν το θέμα ακριβώς όπως έχει.

Να θυμίσω ότι σταθερή θέση και της ΔΗΜΑΡ και της Δημοκρατικής Συμπαράταξης είναι η διανομή μέρους του πρωτογενούς πλεονάσματος πάνω από τους στόχους του πρωτογενούς πλεονάσματος σε κοινωνικές, αναπτυξιακές, επενδυτικές δράσεις. Δεν είναι ο μόνος στόχος. Αυτή ήταν η αποφασιστική συμβολή μας και το 2012-2013 -αν θυμάστε- όταν πέρασε αυτή η ρήτρα. Όταν είχε περάσει αυτή η ρήτρα τη λοιδορούσατε, αγαπητοί της Κυβέρνησης. Λαϊκίζατε εκείνη την περίοδο. Όμως, σταθερά θα πρέπει να χρησιμοποιείτε το πλεόνασμα του πλεονάσματος σε κοινωνικές δράσεις.

Βέβαια, αυτό θα πρέπει να γίνεται με σχέδιο. Δεν θα πρέπει να γίνεται ούτε με τις λογικές της Νέας Δημοκρατίας που υπήρχαν στο παρελθόν αλλά ούτε με τις δικές σας λογικές. Θα πρέπει να υπάρχει ένα σχέδιο, αγαπητοί συνάδελφοι, το οποίο θα μπορούμε να βλέπουμε, θα μπορεί να ελέγχεται εντός του Κοινοβουλίου, για το πού πάνε αυτά τα χρήματα, πού πρέπει να πάνε κατά προτεραιότητα, για παράδειγμα, για την ενίσχυση της καταπολέμησης της ανεργίας, για τους μακροχρόνια ανέργους.

Πρέπει να δούμε ακριβώς πού μπορεί να πηγαίνει, για τις επενδυτικές δραστηριότητες, τους χαμηλοσυνταξιούχους.

Θα πρέπει, όμως, αυτά να τα κάνουμε με ένα σχέδιο. Όχι σε ένα βράδυ, χωρίς σχέδιο και βέβαια, χωρίς σχέδιο παραγωγικής ανασυγκρότησης, το οποίο θα μας βγάλει από την κρίση. Δεν γίνεται να προχωρήσει έτσι η χώρα. Δεν υπάρχει κανένα σχέδιο παραγωγικής ανασυγκρότησης, κανένα σχέδιο εξυγίανσης.

Βέβαια, το πλεόνασμα, του οποίου οι στόχοι πρέπει να μειωθούν κάτω του 2%, δεν μπορεί να επιτυγχάνεται με φορομπηχτικές πολιτικές. Απαιτείται μία διαφορετική πολιτική, μία πολιτική αναπτυξιακή, που θα αποδίδει και λογικούς στόχους πρωτογενούς πλεονάσματος.

Εμείς στη Δημοκρατική Συμπαράταξη έχουμε, λοιπόν, σταθερή θέση. Δεν είμαστε, όπως βλέπετε, με κανέναν, ούτε με τον κ. Τσίπρα ούτε με τον κ. Σόιμπλε. Είμαστε με τις θέσεις της ευρωπαϊκής σοσιαλδημοκρατίας, οι οποίες λένε ότι βεβαίως το δικαίωμα στη χρήση του επιπλέον ποσού του πρωτογενούς πλεονάσματος μπορεί να είναι δικαίωμα απόφασης της δικής μας χώρας, όμως, πρέπει να διαπραγματεύεστε αποτελεσματικά, κάτι το οποίο δεν κάνετε. Δεν συμφωνείτε ποτέ την κατάλληλη στιγμή με τους εταίρους.

Βεβαίως, χρειάζεται εθνική γραμμή, χρειάζεται εθνική συνεννόηση. Δεν μπορείτε, αγαπητοί συνάδελφοι του ΣΥΡΙΖΑ και των Ανεξαρτήτων Ελλήνων, να τα καταφέρετε. Σας έχουμε πει κι άλλη φορά ότι χρειάζεται εθνική συνεννόηση. Χρειαζόταν χθες, χρειάζεται σήμερα, θα χρειάζεται και αύριο.

Γι’ αυτό παλεύουμε, για να πείσουμε για τις θέσεις μας, για την αναγκαία αλλαγή των πολιτικών συσχετισμών, για μία σύγχρονη σοσιαλδημοκρατία που θα επιβάλει αυτές τις θέσεις, την εθνική συνεννόηση για να βγει η χώρα από την κρίση. Γιατί με τις πολιτικές που ασκείτε σήμερα, που συνεχίζουν να είναι αναποτελεσματικές, βαθαίνει περισσότερο η κρίση και δεν βγαίνουμε από τα μνημόνια. Αντίθετα, υπογράφετε ένα διαρκές μνημόνιο, όπως και στο πρόσφατο Eurogroup.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κωνσταντινόπουλος από τη Δημοκρατική Συμπαράταξη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, συζητάμε σήμερα μία πρόταση του ΠΑΣΟΚ πριν δύο χρόνια για το ελάχιστο εγγυημένο εισόδημα, που η σημερινή Κυβέρνηση, με καθυστέρηση δύο ετών, φέρνει στη Βουλή. Δεν θα βάλουμε ονομαστική ψηφοφορία. Είμαστε σίγουροι ότι θα τη ψηφίσετε.

Παράλληλα, όμως, είμαστε εδώ για να συζητήσουμε τον τυχοδιωκτισμό της Κυβέρνησης και του Πρωθυπουργού, του κ. Αλέξη Τσίπρα, που τροφοδοτεί τον τυχοδιωκτισμό του κ. Σόιμπλε και αντιστρόφως.

Θα σας πω δύο-τρία παραδείγματα πριν φτάσουμε στη συζήτηση για τη συγκεκριμένη τροπολογία. Όταν ήμασταν εδώ και μιλούσαμε για την τελευταία ανακεφαλαιοποίηση, υπερασπιζόσασταν μαζί με τον κ. Τσακαλώτο ότι η ελληνική Κυβέρνηση θα έχει τον τελευταίο λόγο για τις διοικήσεις των τραπεζών.

Χθες, σε μία τράπεζα, η οποία έκανε, με όλες τις διαδικασίες και προϋποθέσεις, την εκλογή του νέου Διευθύνοντα Συμβούλου της, ο SSM, με ένα απλό e-mail, σταμάτησε τη διαδικασία, κύριοι. Η Κυβέρνηση, βεβαίως, δεν μπορεί να κάνει απολύτως τίποτα, γιατί τα παρέδωσε όλα στους ξένους κι ο αφελληνισμός των ελληνικών τραπεζών γίνεται στην πράξη,

Ξέρετε, ζήτησε ο SSM, που του παραδώσατε εσείς, να μην έχουν οι Έλληνες μέτοχοι κανένα δικαίωμα στην επιλογή του νέου διευθύνοντα συμβούλου, αλλά ο επενδυτής-«κοράκι», που εσείς καταδικάζατε, θα μπορεί να επιλέξει, χωρίς να έχει την πλειοψηφία, με την υπογραφή Τσίπρα-Καμμένου, τον νέο διευθύνοντα σύμβουλο.

Ετοιμάζεστε, εντός των ημερών, να ξεπουλήσετε την Εθνική Ασφαλιστική χωρίς κανέναν διαγωνισμό. Μία μεγάλη εταιρεία, όπως δώσατε τις ελληνικές τράπεζες, θα παραδοθεί πάλι σε κάποιον φίλο του κ. Τσακαλώτου.

Μην ξεχνάτε την καζινοποίηση και τα φρουτάκια. Περιμένουμε από τον Εισαγγελέα να ζητήσει από τον Πρόεδρο Παιγνίων -κολλητό του κ. Τσακαλώτου, δεν ξέρω εάν είναι στους πενήντα τρεις- να πει γιατί άλλαξε ο ίδιος, ενώ ήταν μέλος στην προηγούμενη Επιτροπή Παιγνίων, την απόφασή του και παρέδωσε τη χώρα -χωρίς κανένα προηγούμενο σε άλλη ευρωπαϊκή χώρα- στο να γίνονται καζίνο παντού χωρίς προϋποθέσεις. Και αναρωτιέμαι, εσείς που κάνατε τις επερωτήσεις και δεν έχετε πάρει απάντηση από τον κ. Τσακαλώτο, τι λέτε; Εμείς περιμένουμε τον Εισαγγελέα να καλέσει τον κ. Τσακαλώτο να πει γιατί η προηγούμενη διοίκηση, που διόρισε πάλι ο ΣΥΡΙΖΑ, είχε βγάλει άλλη απόφαση, και τα ίδια μέλη άλλαξαν την απόφασή τους.

Δεν θα το αφήσουμε εδώ, κύριοι Υπουργοί. Θα το πάμε όσο δεν γίνεται μακριά. Αυτοί είσαστε εσείς. Σήμερα, σε ένα μικρό καβγαδάκι, για να μπορέσετε να ψηφίσετε τα επόμενα μέτρα, φέρατε και ονομαστική για το έκτακτο επίδομα.

Αναρωτιέμαι: Εάν δεν γινόταν ονομαστική -και απευθύνομαι σε όλα τα κόμματα- δεν θα ψηφίζαμε όλοι «ναι»; Δεν είχαμε πει όλοι ότι θα ψηφίσουμε «ναι»; Εμείς έχουμε μία διαφορετική πρόταση για τα κριτήρια με τα οποία θα έπρεπε να δοθεί στους χαμηλοσυνταξιούχους, στους άνεργους, στις μονογονεϊκές οικογένειες, αυτά που εσάς δεν σας ενδιαφέρουν. Στους συνταξιούχους το δίνετε χωρίς κριτήρια, γιατί πραγματικά μπορεί να υπάρχουν πολλοί συνταξιούχοι που να μην χρειάζεται να το λάβουν. Αυτό, όμως, είναι ένα βοήθημα για κάποιους που το χρειάζονται.

Αναρωτιέμαι: Εάν αύριο -και απευθύνομαι στην Αντιπολίτευση- δοθούν οι εξηγήσεις, θα το ψηφίσετε ή όχι; Θα το ψηφίσετε. Εάν θέλουμε να είμαστε συνεπείς -και εμείς είμαστε συνεπείς- στις θέσεις μας, πρέπει να γνωρίζουμε πως όταν δόθηκε το κοινωνικό μέρισμα -και δεν θέλετε να γίνετε ΣΥΡΙΖΑ που έβριζε και λοιδορούσε το επίδομα και στους ένστολους, σας θυμίζω ότι στους ένστολους δώσαμε επίδομα και παρόλο που διαφωνούσαμε εμείς με τον τρόπο αυτό ως Δημοκρατική Συμπαράταξη, το ψηφίσαμε-…

**ΑΝΑΣΤΑΣΙΟΣ ΔΗΜΟΣΧΑΚΗΣ:** Παρακαλώ. Στα στελέχη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Στα στελέχη.

…δώσαμε το επίδομα με τη διαφωνία μας. Έτσι και σήμερα ερχόμαστε εδώ, για να είμαστε συνεπείς με τη γραμμή μας, και στηρίζουμε τους μικροσυνταξιούχους.

Άρα φίλες και φίλοι, εμείς δεν αλλάζουμε σε κάτι τη θέση μας, γιατί δεν εκβιαζόμαστε ούτε από τον Σόιμπλε ούτε από τον κ. Τσίπρα. Ο κ. Τσίπρας και ο κ. Σόιμπλε τροφοδοτούν τον τυχοδιωκτισμό τους για τους δικούς τους λόγους. Για εσωτερικούς λόγους ο κ. Σόιμπλε στη Γερμανία και ο κ. Τσίπρας στην Ελλάδα. Γιατί θέλει μετά από αυτή τη μικρή «επανάσταση» και αφού πουλήσει απόλυτο σανό εντός και εκτός Βουλής, να φέρει τα μέτρα. Τα μέτρα θα έρθουν σύντροφοι του Πάνου Καμμένου και θα τα ψηφίσετε είτε με τον μπούλη είτε χωρίς τον μπούλη, όπως λέει ο Πρωθυπουργός.

Γι’ αυτό εμείς ως Δημοκρατική Συμπαράταξη…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …(δεν ακούστηκε)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Τριανταφυλλίδη, ηρεμήστε. Θα τα ψηφίσετε. Δεν θα αφήσετε την καρέκλα με τίποτα, όπως και οι Υπουργοί δεν θα αφήσουν την καρέκλα με τίποτα.

Σε λίγες ημέρες -και απευθύνομαι σε όλους- θα έχουν ξεχαστεί όλα αυτά που λέτε και οι όποιες μάχες. Σας θυμίζω ότι η Δημοκρατική Συμπαράταξη και στο ΕΣΡ έδωσε την ίδια μάχη και λοιδορήθηκε. Στο τέλος δικαιώθηκε. Θα θυμάστε τον Υπουργό, που απευθυνόμενος λέει για τον Ολανδρέου, επικαλείται τους Ευρωπαίους σοσιαλιστές. Πριν έρθει στο ΕΣΡ για να υπογράψει τα πάντα και να αποδεχθεί τα πάντα, είχε βγει σε έναν τηλεοπτικό σταθμό που έλεγε, δεν υπάρχουν πάνω από τέσσερις άδειες. Μετά ήρθε εδώ και υπέγραψε ότι όλα αυτά φεύγουν από τον κ. Παππά και πάνε στο ΕΣΡ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Έτσι θα γίνει και τις επόμενες ημέρες. Γι’ αυτό το μικρό κάνετε μεγάλη φασαρία, για να μπορέσετε να κρύψετε ότι τις επόμενες ημέρες θα αποδεχτείτε και τα πλεονάσματα του 3,5% και τα 4,2 δισεκατομμύρια μέτρα. Εμείς θα είμαστε εδώ, γιατί μαζί με όλες τις δυνάμεις τις προοδευτικές μπορούμε να φτιάξουμε τη μεγάλη παράταξη.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Μου είχαν πει για τουλάχιστον δέκα λεπτά. Έχω πέντε;

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε. Το γοργόν και χάριν έχει.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, πέντε. Δεν υπάρχει λόγος να χάνω χρόνο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δώστε του χρόνο, γιατί τον στεναχωρήσαμε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν με στενοχωρείτε, κύριε Τζαβάρα. Ο καθένας εκτίθεται όπως θέλει στην Αίθουσα αυτή και οπουδήποτε στην κοινωνία.

Όμως, μένω με μία απορία. Βέβαια, ο κ. Σαλμάς απεσύρθη μαζί με την χθεσινή αποδοχή. Δεν τον κρατάτε εδώ μπροστά να φαίνεται.

**ΙΩΑΝΝΗΣ ΒΡΟΥΤΣΗΣ:** Τι είναι αυτά που λέτε;

**ΚΩΝΣΤΑΝΤΙΝΟΣ ΤΣΙΑΡΑΣ:** Τι λέτε, κύριε Υπουργέ; Δεν είναι σοβαρή συζήτηση αυτή. Θέλετε αυτήν τη συζήτηση να την κάνουμε έτσι; Έχετε ένα σοβαρό προφίλ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μην αρχίζετε.

Αποσύρθηκε ο κ. Σαλμάς…

**ΙΩΑΝΝΗΣ ΒΡΟΥΤΣΗΣ:** Εσείς είχατε ένα σοβαρό προφίλ.

**ΠΡΟΕΔΡΕΥΩΝ (Γεώργιος Βαρεμένος):** Ελάτε! Να εκμεταλλευτούμε τον χρόνο.

(Θόρυβος από την πτέρυγα της Νέας Δημοκρατίας)

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επιτρέψτε μου.

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Υπουργέ, προχωρήστε.

**ΙΩΑΝΝΗΣ ΒΡΟΥΤΣΗΣ:** Κύριε Σαλμά, ελάτε. Σας θέλει ο κύριος Υπουργός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αφαιρέστε μου τον χρόνο και πάμε στο μηδέν.

**ΠΡΟΕΔΡΕΥΩΝ (Γεώργιος Βαρεμένος):** Δηλαδή, αν δεν έλθει ο κ. Σαλμάς δεν θα μιλήσετε, κύριε Υπουργέ;

Προχωρήστε, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μα, δεν μπόρεσα να ξεκινήσω και βλέπω ότι ο χρόνος «τρέχει».

**ΠΡΟΕΔΡΕΥΩΝ (Γεώργιος Βαρεμένος):** Ο χρόνος «τρέχει».

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αντιλαμβάνομαι ότι έχετε αποφασίσει ότι με αυτό τον τρόπο που αντιδράτε, θα πάψω εγώ να μιλάω. Έτσι νομίζετε. Δεν θα συμβεί αυτό.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Την πατήσαμε!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εκδηλώνεται η ευγένειά σας τώρα.

Εγώ είπα πολιτικά ότι θα περίμενα η χθεσινή απόφαση της Νέας Δημοκρατίας να διατηρηθεί και σήμερα. Επειδή, όμως, δεν διατηρείται και επειδή ο κ. Σαλμάς, χωρίς περιστροφές και χωρίς επιφυλάξεις, δήλωσε χθες ότι η Νέα Δημοκρατία θα υπερψηφίσει τη σχετική πρότασή μας, μου κάνει εντύπωση γιατί αυτό δεν ισχύει σήμερα. Δεν το έχω καταλάβει.

Επιτρέψτε μου λοιπόν, να απορώ και να θέλω να καταλάβω τι είναι εκείνο, που σας έκανε να αλλάξετε θέση. Δεν το έχω αντιληφθεί ακόμα.

Άκουσα από άλλον ομιλητή νωρίτερα, ότι μεταφέρουμε εντός της χώρας μια σύγκρουση μεταξύ των κομμάτων. Αυτό άκουσα. Πάλι εκπλήσσομαι. Ψηφίστε όλοι μαζί να μην υπάρχει καμία σύγκρουση πάνω στο συμφέρον του ελληνικού λαού και στην ανάγκη των ανθρώπων, που πραγματικά έχουν υποφέρει τα προηγούμενα χρόνια από στερήσεις, να πάρουν αυτό το επίδομα που η Κυβέρνηση προσφέρει. Μη συγκρούεστε με μία πραγματική ανάγκη των ανθρώπων και μην λέτε ότι αυτό είναι σύγκρουση μεταξύ των κομμάτων. Αν συγκρούεστε εσείς με αυτήν την ανάγκη, είναι πραγματικά κάτι που ενδιαφέρει κανείς να το δει.

Άκουσα και αρκετές ανακρίβειες. Για παράδειγμα, λέτε…

(Θόρυβος από την πτέρυγα της Νέας Δημοκρατίας)

Δεν πειράζει. Είμαι αδιάφορος για εσάς, κύριε Δένδια και κύριε Τζαβάρα. Δεν πειράζει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Υπουργέ, έχετε δίκιο. Το δέχομαι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν πειράζει.

Όμως, άκουσα να λέτε -για να διορθώνεστε- ότι κλέβουμε τον ΕΟΠΥΥ για να ρεφάρουμε τη ζημιά, επειδή δεν δίνουμε τα λεφτά. Το είπαν και από άλλες πτέρυγες. Να μην αναφέρομαι στον καθένα και βρίσκετε αφορμή να ξαναμιλάτε. Το είπατε πολλοί, πάντως, με μία αντίληψη, που δεν έχει καμία σχέση με την πραγματικότητα πρώτα απ’ όλα γιατί αν δείτε τα ποσά, που οφείλονταν στον ΕΟΠΥΥ τα προηγούμενα χρόνια, θα δείτε ότι αυτό συνέβαινε -και μάλιστα σε μεγάλα ποσά- κατά το παρελθόν.

Σας είπα και χθες και προχθές να μην επαναλαμβάνετε ότι εμείς νομοθετούμε αυτή την προμήθεια προς τον ΕΦΚΑ, διότι είναι παλιές διατάξεις. Μάλιστα, κατά τον τρόπο, που ξεκινήσατε να φωνάζετε όταν άρχισα να ομιλώ, κατά τον ίδιο τρόπο φωνάζατε και στην Επιτροπή της Βουλής, για να μην πω αυτό που σήμερα σας αποδεικνύω, ότι είναι νόμος από το 1992, ο ν.2084, που προβλέπει προμήθειες για παροχές που προσφέρει το ΙΚΑ, και είναι και νόμος του 2014, ο οποίος προβλέπει πολύ πιο συγκεκριμένα τη συμμετοχή του ΕΟΠΥΥ και άλλων φορέων προς το ΙΚΑ για παροχές που προσφέρουν.

Συνεπώς, οι διατάξεις αυτές είναι γραμμένες. Διαβάστε τες. Σας τα λέω εγώ, που δεν έχω εμπειρία κοινοβουλευτική, σε εσάς που είστε κοινοβουλευτικοί πατέρες.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πατέρες όχι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και παππούδες, σε σχέση με μένα τουλάχιστον, συμπατριώτη.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σας εύχομαι να γίνετε κι εσείς.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Επίσης, πάρτε και ποια είναι τα ποσά εκείνα που τα προηγούμενα χρόνια -από το 2012, το 2013 και το 2014- ανέρχονταν κοντά στα 70 εκατομμύρια -δική σας κυβέρνηση ήταν- όπου αφαιρούσατε -αν έτσι ήταν- από τον ΕΟΠΥΥ τα λεφτά -70 εκατομμύρια περίπου κάθε χρόνο- όταν εμείς περιορίζουμε στο 2% -που σημαίνει 50 εκατομμύρια το πολύ-πολύ με βάση τις τρέχουσες τιμές- και έχουμε αποδώσει στον ΕΟΠΥΥ αρκετά εκατομμύρια.

Καταθέτω για τα Πρακτικά τα στοιχεία για να τα έχετε υπόψη σας.

(Στο σημείο αυτό ο Υφυπουργός κ. Αναστάσιος Πετρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, οι αναφορές σχετικά με το ζήτημα αυτό δεν έχουν καμία σχέση.

Θα καταθέσω -επειδή τέλος πάντων καταλαβαίνω ότι το Προεδρείο με τον χρόνο θα έχει κάποιο θέμα για να με κόβει προώρως- και νομοτεχνικές βελτιώσεις.

Σε αυτές συμπεριλαμβάνεται εκείνη, που αφορά την παρατήρηση. Δεν χρειαζόταν, γιατί στον νόμο λέμε, «Όπου δεν αλλάζουν Υπηρεσίες προσωρινές του ΕΦΚΑ, διατηρούνται». Επομένως, και το τεχνικό τμήμα της Θεσσαλονίκης διατηρούνταν. Εντούτοις, επειδή ηγέρθη από την πλευρά της Δημοκρατικής Συμπαράταξης ζήτημα για τις τεχνικές υπηρεσίες του ΙΚΑ, άρα ΕΦΚΑ, περνάμε νομοτεχνική βελτίωση στη Θεσσαλονίκη με ρητή πρόβλεψη σε αυτό.

Επίσης, θα καταθέσω για τα Πρακτικά και νομοτεχνική βελτίωση σχετικά με την επαύξηση των συντάξεων για όσους έχουν καταβολή βαρέων και ανθυγιεινών και δεν φεύγουν νωρίτερα από την Υπηρεσία τους.

(Στο σημείο αυτό ο Υφυπουργός κ. Αναστάσιος Πετρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.358-361)

ΑΛΛΑΓΗ ΣΕΛΙΔΑΣ

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υποστηρίζω και μία τροπολογία σχετικά με την καταβολή των εισφορών από φορείς Νομικά Πρόσωπα Δημοσίου Δικαίου. Προβλεπόταν να το δίνει η Ενιαία Αρχή Πληρωμών. Εδώ γίνεται μια σαφής αναφορά, για να μην υπάρχουν τεχνικά θέματα εφαρμογής, ότι κάθε νομικό πρόσωπο, που απασχολεί προσωπικό, είναι υπόχρεο στην καταβολή των σχετικών εισφορών. Αυτή είναι μία ειδικότερητροπολογία και για αυτό το λόγο την κάναμε, για να γίνει μία σωστή εφαρμογή με βάση τα δεδομένα που έχει το πληροφοριακό σύστημα του δημοσίου.

Τελειώνω με το εξής: Δεν καταλαβαίνω γιατί δεν θέλετε να πετύχει ο ΕΦΚΑ, κάτι που θα περιποιούσε ιδιαίτερη τιμή σε όλους, να βλέπουν έναν φορέα κοινωνικής ασφάλισης, με πολυπλοκότητα και δυσκολίες στη λειτουργία, να πετυχαίνει σε αυτή τη χώρα, επειδή πραγματικά είμαστε ικανοί να το πετύχουμε.

Έχετε κάποιο δισταγμό στο να δώσετε μια στήριξη σε μια μεγάλη προσπάθεια, που θα αποφέρει πραγματικά έσοδα και οφέλη στους ασφαλισμένους -πρώτα απ’ όλα στους ασφαλισμένους- στους συνταξιούχους. Η εξοικονόμηση θα υπάρχει.

Η πρόβλεψη στο Γενικό Λογιστήριο του Κράτους αφορά την απασχόληση μελών του Νομικού Συμβουλίου του Κράτους, που αυξάνονται κατά δύο νομικούς συμβούλους, τέσσερις παρέδρους και οκτώ δικαστικούς αντιπροσώπους. Μόνο γι’ αυτό προβλέπεται. Είναι μία τέτοια αναφορά. Δεν έχει καμμία σχέση με τις λειτουργικές δαπάνες του ΕΦΚΑ, μα καμμία σχέση. Είναι προφανές ότι αυτές οι εξοικονομήσεις και ωφέλειες θα αποδώσουν με την ολοκλήρωση της λειτουργίας του ΕΦΚΑ.

Κανένα κατάστημα εξυπηρέτησης δεν κλείνει. Ενισχύονται όλα τα καταστήματα. Το ακούω να έρχεται ως ένας απόηχος κινδυνολογίας κάθε μέρα, ότι πρόκειται να κλείσουν και να απολυθούν οι εργαζόμενοι. Με τον πιο κατηγορηματικό τρόπο το λέω ξανά: Δεν υπάρχει τέτοιο θέμα. Δεν υπάρχει τέτοιος κίνδυνος.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Κατ’ αρχάς να πούμε ότι γύρω στις 18.30΄ η ώρα πρέπει να κάνουμε την ονομαστική ψηφοφορία. Άρα «τρέχουμε», για να κάνουμε την ανάλογη διαχείριση του χρόνου.

**ΙΩΑΝΝΗΣ ΒΡΟΥΤΣΗΣ:** Στις 18.00΄ η ώρα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Στις 18.00΄. Εγώ συμφωνώ. Άμα θέλετε, να δούμε αν γίνεται. Εντάξει.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, έχουμε και τις δευτερολογίες μας.

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

Ο κ. Στογιαννίδης είναι ο τελευταίος ομιλητής.

Ορίστε, κύριε Στογιαννίδη, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, δεν είναι ο τελευταίος ομιλητής ο κ. Στογιαννίδης. Είμαστε άλλοι τέσσερις ομιλητές.

**ΠΡΟΕΔΡΕΥΩΝ (Γεώργιος Βαρεμένος):** Ηρεμήστε, κυρία Παπακώστα.

Πόσο χρόνο θα χρειαστείτε, κύριε Στογιαννίδη;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Οκτώ λεπτά, όσο πήραν και οι άλλοι ομιλητές.

Κυρίες και κύριοι Βουλευτές, σήμερα συζητάμε ή μάλλον θα έπρεπε επί της ουσίας να συζητάμε ένα πολύ σημαντικό νομοσχέδιο του Υπουργείου Εργασίας. Δυστυχώς, το θέμα μετατοπίστηκε αλλού και γίνεται αναφορά από όλους τους ομιλητές στην ονομαστική ψηφοφορία. Και εγώ βέβαια το περισσότερο μέρος της ομιλίας μου θα το αφιερώσω εκεί.

Όμως, για το συγκεκριμένο νομοσχέδιο έχω να πω ότι είναι ένα πολύ σημαντικό νομοσχέδιο. Οργανώνει το προνοιακό κράτος της Ελλάδος. Δυστυχώς, αυτή η οργάνωση δεν προήλθε από τις προηγούμενες κυβερνήσεις εδώ και δεκαετίες. Ήταν απαράδεκτη η κατάσταση. Αυτή την κατάσταση έρχεται να τη διορθώσει αυτό το συγκεκριμένο νομοσχέδιο.

Ένα άρθρο το οποίο θεωρώ ότι είναι πολύ σημαντικό, εκτός των άλλων, είναι η κατάργηση του παραβόλου των 45 ευρώ για τους όλους τους ασφαλισμένους, οι οποίοι πηγαίνουν στα ΚΕΠΑ.

Ένα άλλο άρθρο, επίσης σημαντικό, αφορά τους εργαζόμενους οι οποίοι έχουν πάρει εργατική κατοικία, αλλά μέχρι σήμερα δεν έχουν διευθετηθεί τα παραχωρητήρια. Εκκρεμούν υποθέσεις από το 1978. Για αυτούς τους ανθρώπους, λοιπόν, θα τελειώσει οριστικά το θέμα, για να είναι σίγουροι ότι αυτά τα σπίτια είναι δικά τους.

Ας έρθω, λοιπόν, στην ονομαστική ψηφοφορία για την τροπολογία του επιδόματος που δίνουμε σε ένα εκατομμύριο εξακόσιες χιλιάδες χαμηλοσυνταξιούχους. Η ονομαστική ψηφοφορία, όπως γνωρίζετε, είναι μια νόμιμη διαδικασία της Βουλής. Οι Βουλευτές της Αντιπολίτευσης τον τελευταίο χρόνο - και σωστά – ασκούν αυτό το δικαίωμα, βάζοντας ονομαστική ψηφοφορία σε πολλά νομοσχέδια, που έχουν έρθει εδώ και ψηφίζουμε εμείς οι Βουλευτές.

Η ονομαστική ψηφοφορία δίνει το δικαίωμα να ψηφίσει υπεύθυνα ο κάθε Βουλευτής. Εμείς την ευθύνη την αναλαμβάνουμε. Δίνουμε, λοιπόν, και τώρα με την ονομαστική ψηφοφορία σε όλους τους Βουλευτές του Κοινοβουλίου τη δυνατότητα να τοποθετηθούν υπεύθυνα για το αν θα πρέπει η Κυβέρνηση να δώσει αυτό το επίδομα στους χαμηλοσυνταξιούχους ή αν δεν πρέπει να το δώσει. Γιατί χωρίς την ονομαστική ψηφοφορία, κάποιοι Βουλευτές κρύβονται πίσω από τους εισηγητές των κομμάτων. Είναι ξεκάθαρο.

Ενώ η Νέα Δημοκρατία μέχρι χθες έλεγε «ναι» στην τροπολογία, άλλαξε στάση με την ονομαστική ψηφοφορία. Δεν μπορώ να το καταλάβω αυτό. Θα έπρεπε να μας το εξηγήσουν. Μέχρι σήμερα, οι εξηγήσεις που έδωσαν δεν είναι πειστικές. Ας το εξηγήσουν στον ελληνικό λαό.

Ο Πρωθυπουργός, ο Αλέξης Τσίπρας, σε συνάντηση με τον Πρόεδρο του Ευρωπαϊκού Κοινοβουλίου Μάρτιν Σουλτς επεσήμανε ότι, πρώτον, είναι αναγκαίο να βρεθεί το συντομότερο δυνατόν λύση για το καλό όλης της Ευρώπης σε μια περίοδο αβεβαιότητας. Δεύτερον, ότι ως προς τα πρωτογενή πλεονάσματα, μπορεί να υπάρξει συμβιβασμός στο 2,5% συν 1%. Το έχει αναφέρει ο κ. Τσακαλώτος αυτό.

Το Διεθνές Νομισματικό Ταμείο θα πρέπει να αποφασίσει εάν θα πρέπει να γνωρίζει ότι Ελλάδα σημαίνει Ευρώπη και άρα συλλογικές διαπραγματεύσεις και όχι νέα μέτρα.

Τέταρτον, δικαίωμα της ελληνικής Κυβέρνησης είναι τα μέτρα στήριξης της κοινωνίας που δεν παραβιάζουν το πρόγραμμα και δεν θέτουν σε κίνδυνο τους στόχους. Ο Πρόεδρος του Ευρωπαϊκού Κοινοβουλίου συμφώνησε ότι θα μπορούσε να βρεθεί μια λύση με την πρόταση για πρωτογενή πλεονάσματα 2,5% συν 1%.

Ως προς τα μέτρα στήριξης ο κ. Σουλτς ήταν σε γραμμή Μοσκοβισί. Θα σας διαβάσω μετά τι είπε ο κ. Μοσκοβισί. Είπε: «Είναι αδιανόητο να υπάρχει πρόβλημα για αυτούς τους λόγους που θα θέσουν σε κίνδυνο όλη την Ευρώπη». Τόνισε ότι πρέπει να βρεθεί λύση το αργότερο μέσα στον Ιανουάριο. Αυτά είπε ο κ. Σουλτς.

Θα σας διαβάσω τι είπε ο κ. Μοσκοβισί, αν δεν τα γνωρίζετε: «Στα μάτια μου οι όροι της συμφωνίας του Eurogroup δεν έχουν αλλάξει από τα μέτρα που αποφάσισε η Κυβέρνηση του κ. Τσίπρα. Η δήλωση του Ευρωπαίου Επιτρόπου Πιέρ Μοσκοβισί στο Γαλλικό Πρακτορείο AFP αποκαθιστά την πραγματικότητα και έρχεται σε αντίθεση με τους ακραίους κύκλους που προσπαθούν να δημιουργήσουν πρόβλημα στη διαπραγμάτευση».

Ο Πρωθυπουργός Αλέξης Τσίπρας στο περιθώριο της συνόδου των σοσιαλιστών είχε συνάντηση με τον Ευρωπαίο Επίτροπο Πιέρ Μοσκοβισί. Ο Ευρωπαίος Επίτροπος επανέλαβε ότι μόνο μια χώρα θέτει θέμα για τη μέτρα κοινωνικής στήριξης που αποφάσισε η ελληνική Κυβέρνηση και εξέφρασε την πεποίθηση ότι αυτό παραβιάζει τη συμφωνία, που, ούτως ή άλλως, προέβλεπε την άμεση επιστροφή των βραχυπρόθεσμων μέτρων για το χρέος αμέσως μετά την αξιολόγηση.

Ο Επίτροπος επαναδιατύπωσε στον Πρωθυπουργό την εκτίμηση ότι είναι δικαίωμα της ελληνικής Κυβέρνησης, καθώς δεν έχει καμμία επίπτωση στους στόχους της συμφωνίας, η κοινωνική αναδιανομή της υπεραπόδοσης των εσόδων.

Να σας διαβάσω και μερικά σημεία της τοποθέτησης του Πρωθυπουργού στην προπαρασκευαστική Σύνοδο του Ευρωπαϊκού Σοσιαλιστικού Κόμματος:

«Η Ελλάδα είχε εκπληρώσει όλες της τις δεσμεύσεις που απορρέουν από τη συμφωνία του καλοκαιριού του 2015. Ωστόσο, βρισκόμαστε αντιμέτωποι με τη σκληρή στάση ακραίων κύκλων, οι οποίοι έχουν στο μυαλό τους την ιδέα της διαίρεσης της Ευρώπης. Δεν υπάρχει αντιπαράθεση ανάμεσα στα κράτη μέλη. Υπάρχει ιδεολογική και πολιτική αντιπαράθεση. Δεν είναι ίδια η συμπεριφορά της Ευρώπης απέναντι σε χώρες με προοδευτικές κυβερνήσεις, όπως η Ελλάδα, η Ιταλία και η Πορτογαλία και σε σχέση με χώρες που έχουν συντηρητικές κυβερνήσεις. Η Ελλάδα δεν μπορεί να καταδικάζεται σε διαρκή λιτότητα και επίσης δεν μπορεί να παραμείνει εκτός ευρωπαϊκού κεκτημένου σε σχέση με τις συλλογικές διαπραγματεύσεις. Θα μας πει, επιτέλους, η Νέα Δημοκρατία τη θέση της για τις συλλογικές διαπραγματεύσεις;

Είναι κυρίαρχο δικαίωμα της ελληνικής Κυβέρνησης να κατανείμει με κοινωνικά δίκαιο τρόπο την υπεραπόδοση των εσόδων του προϋπολογισμού στους χαμηλοσυνταξιούχους, ειδικά τη στιγμή που δεν παραβιάζει τους στόχους του προγράμματος. Όσοι ζητούν αναβολή της εφαρμογής της απόφασης του Eurogroup, που αφορά τα βραχυπρόθεσμα μέτρα για το ελληνικό χρέος, παραβιάζουν τη συμφωνία. Η ολοκλήρωση της δεύτερης αξιολόγησης του ελληνικού προγράμματος το ταχύτερο δυνατό, είναι απαραίτητη για τη σταθερότητα ολόκληρης της Ευρώπης. Είναι αναγκαίο να κρατήσουμε ανοιχτό το παράθυρο της ευκαιρίας που υπάρχει με την Τουρκία. Προσβλέπουμε στην ευρωπαϊκή στήριξη στο ζήτημα του Κυπριακού και φυσικά, την ενεργή παρουσία της Ευρωπαϊκής Ένωσης στην τελική φάση των διαπραγματεύσεων.».

Κυρίες και κύριοι Βουλευτές, ο κ. Μητσοτάκης και το κόμμα του συμπεριφέρονται ως πέμπτη φάλαγγα εντός της χώρας, εκπροσωπώντας τους δανειστές. Δεν ενδιαφέρονται για τίποτε άλλο, πέρα από την εκδικητική επιστροφή τους στην εξουσία, δίνοντας πιστοποιητικά υποτακτικότητας στους ακραίους κύκλους που επιθυμούν τη βύθιση της χώρας στο χάος της λιτότητας και της φτώχειας.

Η ονομαστική ψηφοφορία στη Βουλή χαράσσει δύο εναλλακτικές στον κ. Μητσοτάκη: Ή να καταψηφίσει τη στήριξη των χαμηλοσυνταξιούχων και την αναστολή της αύξησης του ΦΠΑ στα νησιά, δηλώνοντας με παρρησία την άποψή του. Αν, όμως, η Νέα Δημοκρατία αποφασίσει να κάνει κωλοτούμπα, να ψηφίσει τα μέτρα κοινωνικής στήριξης, να μην τολμήσει στη συνέχεια να επανέλθει στην καταστροφολογία περί εκτροχιασμού του προγράμματος από την κυβερνητική αυτή επιλογή. Σύμφωνα με τις δηλώσεις του Ευρωπαίου Επιτρόπου κ. Μοσκοβισί στο Γαλλικό Πρακτορείο, οι όροι της συμφωνίας του Eurogroup δεν έχουν αλλάξει από τα μέτρα που αποφάσισε η Κυβέρνηση του κ. Τσίπρα.

Η Νέα Δημοκρατία μας κατηγορεί για τυχοδιωκτισμό. Ρωτώ τη Νέα Δημοκρατία: Ο Πιερ Μοσκοβισί είναι ΣΥΡΙΖΑ ή στηρίζει τον τυχοδιωκτισμό του ΣΥΡΙΖΑ, όπως ισχυρίζονται οι κυρίες και οι κύριοι της Νέας Δημοκρατίας;

Κυρίες και κύριοι της Νέας Δημοκρατίας, σας καλώ έστω και την τελευταία στιγμή να υποστηρίξετε τις θέσεις της ελληνικής Κυβέρνησης μαζί με αυτούς που μας στηρίζουν και στην Ευρώπη κι όχι με αυτούς που είναι απέναντι στην ελληνική Κυβέρνηση και κατ’ επέκταση απέναντι στους οικονομικά εξαθλιωμένους Έλληνες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** O κ. Δημήτριος Σταμάτης έχει τον λόγο για τέσσερα λεπτά.

**ΔΗΜΗΤΡΙΟΣ ΣΤΑΜΑΤΗΣ:** Για πόσο χρόνο;

**ΠΡΟΕΔΡΕΥΩΝ (Γεώργιος Βαρεμένος):** Για τέσσερα λεπτά, τόσο είναι η προτασσόμενη δευτερολογία. Μπορείτε να μιλήσετε και από τη θέση σας.

**ΔΗΜΗΤΡΙΟΣ ΣΤΑΜΑΤΗΣ:** Μα, δεν πρόκειται για δευτερολογία, πρωτολογία είναι.

**ΠΡΟΕΔΡΕΥΩΝ (Γεώργιος Βαρεμένος):** Έχετε εγγραφεί μετά τον τέταρτο ομιλητή.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κανονικά εγγραφήκαμε.

**ΠΡΟΕΔΡΕΥΩΝ (Γεώργιος Βαρεμένος):** Μετά τον τέταρτο ομιλητή.

Κύριε Σταμάτη, έχετε τον λόγο.

**ΔΗΜΗΤΡΙΟΣ ΣΤΑΜΑΤΗΣ:** Κυρίες και κύριοι συνάδελφοι, συζητάμε σήμερα τυπικά ένα θέμα, αλλά ουσιαστικά δύο. Το επίδομα στους συνταξιούχους και το «πάγωμα» του ΦΠΑ στα νησιά. Ας τα δούμε ένα ένα.

**ΝΙΚΟΛΑΟΣ ΣΥΡΜΑΛΕΝΙΟΣ:** Το «πάγωμα»…

**ΔΗΜΗΤΡΙΟΣ ΣΤΑΜΑΤΗΣ:** Λέω τι συζητάμε ουσιαστικά μέσα στη Βουλή, γιατί και τα δύο αποτελούν θέματα της εξαγγελίας του κυρίου Πρωθυπουργού.

Συζητούμε, λοιπόν, για το επίδομα κι όχι για την δέκατη τρίτη σύνταξη. Το πρώτο ψέμα. Μια κυβέρνηση που θέλει να είναι αξιόπιστη δεν χρησιμοποιεί ψευδεπίγραφους χαρακτηρισμούς. Σημαίνει ότι επιχειρεί απάτη. Έχουμε, λοιπόν, ένα επίδομα, άπαξ καταβαλλόμενο, όχι σύνταξη μονίμως καταβαλλόμενη.

Το ερώτημα, όμως, είναι: Εμείς χθες δηλώσαμε στη Βουλή ότι θα το ψηφίσουμε. Φάνηκε και από τις σημερινές τοποθετήσεις των Βουλευτών άλλων κομμάτων. Τι είναι αυτό που άλλαξε τη στάση σας; Τι είναι αυτό που σας έκανε να ζητήσετε ονομαστική ψηφοφορία;

(Θόρυβος από την πτέρυγα του ΣΥΡΙΖΑ)

Θα σας τα πω και για τον κ. Σόιμπλε, μην στεναχωριέστε.

Άκουσα πριν από λίγο και τον κ. Βούτση, τον Πρόεδρο της Βουλής. Διερωτώμαι: Όλα τα νομοσχέδια εδώ πέρασαν από τη διαδικασία της ονομαστικής ψηφοφορίας; Δηλαδή, μια ομόφωνη απόφαση που λαμβάνεται κατά το πρότυπο των συνηθισμένων ψηφοφοριών σε τι άλλαζε τα πράγματα; Άρα, εσείς πρέπει να εξηγήσετε, τι κρύβεται πίσω από την ονομαστική ψηφοφορία που ζητάτε και όχι εμείς. Εμείς λέμε ναι στο επίδομα, όχι στον εκβιασμό και την εξαπάτηση. Αυτήν την χρεώνεστε εσείς.

Και επειδή άκουσα από την πλευρά του ΠΑΣΟΚ να διερωτώνται, σας λέω ότι δεν άλλαξε η στάση μας, κύριοι συνάδελφοι, καθόλου. Αντίθετα, είχατε σήμερα την ίδια επιχειρηματολογία που έχουμε και εμείς και καταλήξατε σε διαφορετικό δια ταύτα. Ενώ είπατε ότι αυτό είναι εξαπάτηση, ενώ είπατε ότι είναι απαράδεκτο, ότι εξυπηρετεί τις επικοινωνιακές ανάγκες του κ. Τσίπρα, σέρνεστε πίσω απ’ αυτές τις επικοινωνιακές ανάγκες του κ. Τσίπρα και δέχεστε την πρόταση ονομαστικής ψηφοφορίας.

Πάμε τώρα σ’ αυτό καθαυτό το επίδομα, για να δούμε την ουσία του. Δεν μου λέτε, κύριοι της Κυβέρνησης, αυτό το επίδομα από πού βγήκε, από ποιο πλεόνασμα; Για να υπάρχει πλεόνασμα, σημαίνει ότι είτε έχουμε ανάπτυξη είτε βάζουμε φόρους και κόβουμε εισοδήματα.

Είχαμε ανάπτυξη και δεν το ξέρουμε; Είχαμε δύο συνεχή χρόνια ύφεσης. Από πού βγήκαν τα πλεονάσματα που δίνετε; Από τους φόρους και από τη μείωση των εισοδημάτων και των συντάξεων. Γι’ αυτό οι συνταξιούχοι είναι στους δρόμους και σας λένε «ψίχουλα μας δίνετε έναντι αυτών που μας κόψατε». Αυτή είναι η πραγματικότητα, φιλεύσπλαχνοι!

Θα σας δώσω και μια ακόμα απόδειξη για το πόσο φιλεύσπλαχνοι είστε. Το 2015, κυρίες και κύριοι συνάδελφοι, είχαμε αύξηση του δείκτη φτώχειας. Το 2014 εμείς είχαμε αποκλιμάκωση 7,1%. Το 2015 εσείς είχατε συν 8%. Το 2015 υπήρχε μείωση 5,5 δισεκατομμυρίων στις καταναλωτικές δαπάνες της οικογένειας.

Αυτό είναι η επιτυχία σας, γιατί αν ο φτωχός Έλληνας είχε λεφτά, θα προχωρούσε σε κατανάλωση. Η μείωση της κατανάλωσης κατά 5,5 δισεκατομμύρια δείχνει το μέγεθος της εξαπάτησης του ελληνικού λαού και του πόνου που προκαλέσατε εσείς. Αφήστε, λοιπόν, τα παραμύθια περί κοινωνικού κράτους και περί κοινωνικής κυβέρνησης.

Πάμε στο ΦΠΑ και τα νησιά. Δεν μου λέτε, κυρίες και κύριοι συνάδελφοι, δεν το ψηφίσατε εσείς αυτό; Δεν το ψηφίσατε τον Μάιο, όταν εμείς λέγαμε ότι είναι λάθος; Δεν το ξαναψηφίσατε με τον προϋπολογισμό πριν από πέντε μέρες; Δεν συμπεριλαμβάνεται αυτό το έσοδο στον προϋπολογισμό; Τι άλλαξε σε πέντε μέρες και θέλετε να το αλλάξετε; Μπορείτε να μας πείτε; Είστε υπόλογοι και κατηγορούμενοι και δεν αλλάζουν οι ρόλοι. Ένα κόμμα, μια κυβέρνηση που ζητάει συναίνεση, κύριοι Υπουργοί, δεν βρίζει τον αρχηγό της αξιωματικής αντιπολίτευσης «Εφιάλτη» και «πέμπτη φάλαγγα» το κόμμα της αξιωματικής αντιπολίτευσης.

Σας επιστρέφουμε τους χαρακτηρισμούς και αν παρακολουθούσατε τις προηγούμενες μέρες, θα ακούγατε τον κ. Βαρουφάκη να λέει – τον ακούτε ή δεν τον ακούτε; - ότι ο κ. Σόιμπλε είναι δικός σας συνεργάτης, όχι δικός μας. Ο κ. Σόιμπλε έβαλε στόχο να ρίξει την Κυβέρνηση είπε ο κ. Βαρουφάκης. Ναι, αλλά ποιος την έριξε; Εσείς μαζί με τους ΑΝΕΛ και τη Χρυσή Αυγή σε αυτή την Αίθουσα. Εσείς τη ρίξατε. Εσείς εκτελέσατε το σχέδιο Σόιμπλε. Αυτή είναι η πραγματικότητα που έχει καταγραφεί και δεν αλλάζει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε Σταμάτη, γιατί τελείωσε ο χρόνος.

**ΔΗΜΗΤΡΙΟΣ ΣΤΑΜΑΤΗΣ:** Για ποιον λόγο, λοιπόν, αλλάζετε τώρα μοτίβο; Δεν ξέρω τι έχετε στο μυαλό σας και εμείς δεν σας παρέχουμε εν λευκώ εξουσιοδότηση να χρησιμοποιήσετε την ψήφο και την υπογραφή μας. Έπρεπε να αρκεστείτε, αν ήσασταν καλών προθέσεων, στη χθεσινή μας δήλωση ότι εμείς το ψηφίζουμε.

Η παρέμβαση να πάμε σε σημερινή ψηφοφορία κάτι άλλο υποκρύπτει.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Σταμάτη, να ολοκληρώσετε.

**ΔΗΜΗΤΡΙΟΣ ΣΤΑΜΑΤΗΣ:** Και πέραν αυτού, είχατε υποσχεθεί…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταμάτη, έχει τελειώσει ο χρόνος.

**ΔΗΜΗΤΡΙΟΣ ΣΤΑΜΑΤΗΣ:** Είπαμε οκτώ λεπτά.

**ΠΡΟΕΔΡΕΥΩΝ (Γεώργιος Βαρεμένος):** Είμαστε στα επτά λεπτά, πόσο άλλο;

**ΔΗΜΗΤΡΙΟΣ ΣΤΑΜΑΤΗΣ:** Δεν χρειάζεται να με διακόπτετε, κύριε Πρόεδρε, θα είχα ολοκληρώσει.

Είχε θέσει, κυρίες και κύριοι συνάδελφοι, τρεις στόχους ο κ. Τσίπρας. Ότι θα έκλεινε εγκαίρως η αξιολόγηση. Η αξιολόγηση δεν έκλεισε 5 Δεκεμβρίου. Είχατε πει ότι θα προχωρήσετε σε μείωση του χρέους. Το χρέος δεν ρυθμίστηκε. Ψίχουλα δεχθήκατε. Και είχατε πει, επίσης, ότι θα επιτυγχάνατε μειωμένο πλεόνασμα.

Για πείτε μου, αυτά που τώρα συζητάτε ξεχάσατε ότι τα έχει υπογράψει η δική σας Κυβέρνηση;

Στις 9 Σεπτεμβρίου σε αυτήν την Αίθουσα σας είχα καταθέσει το συμπληρωματικό μνημόνιο, που έλεγε πέραν των άλλων δύο πράγματα. Το ένα ήταν ότι εσείς αποδεχόσασταν το 3,5% πλεόνασμα για τα επόμενα δέκα χρόνια και το δεύτερο ότι αναλαμβάνατε την υποχρέωση, εάν υπήρχε πρωτογενές πλεόνασμα, το 30% να το διαθέσετε κατόπιν συνεννόησης με τους δανειστές.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταμάτη, φθάσαμε τον χρόνο του ειδικού αγορητή. Δεν πάει παραπάνω.

**ΔΗΜΗΤΡΙΟΣ ΣΤΑΜΑΤΗΣ:** Εγώ το κατέθεσα. Εσείς, κύριοι συνάδελφοι που διαμαρτύρεσθε απέναντί μου – ζήτησα από την Κυβέρνηση να το καταθέσει - δεν έχετε την περιέργεια να δείτε τι γράφει αυτό; Αυτό το υπέγραψε η δική σας Κυβέρνηση.

**ΠΡΟΕΔΡΕΥΩΝ (Γεώργιος Βαρεμένος):** Τελειώσατε, κύριε Σταμάτη.

**ΔΗΜΗΤΡΙΟΣ ΣΤΑΜΑΤΗΣ:** Κλείνω, κύριε Πρόεδρε.

Είστε οι τελευταίοι που μπορείτε να μας κατηγορήσετε ότι εμείς συμφωνούμε με τους δανειστές. Πήρατε πίσω ό,τι υποσχεθήκατε και υπογράψατε ό,τι αρνηθήκαμε εμείς. Υπογράψατε το υπερταμείο, που σημαίνει δέσμευση της εθνικής περιουσίας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταμάτη, τελείωσε ο χρόνος.

**ΔΗΜΗΤΡΙΟΣ ΣΤΑΜΑΤΗΣ:** Υπογράψατε τον αφελληνισμό των τραπεζών και είστε υπόλογοι γι’ αυτό.

**ΠΡΟΕΔΡΕΥΩΝ (Γεώργιος Βαρεμένος):** Ο χρόνος έχει τελειώσει προ πολλού. Μη με αναγκάζετε να σας διακόπτω.

**ΔΗΜΗΤΡΙΟΣ ΣΤΑΜΑΤΗΣ:** Εν πάση περιπτώσει, όπως λέει και ο κ. Ντάισελμπλουμ, ο κ. Τσίπρας μέχρι στιγμής ήταν ο πιο βολικός Πρωθυπουργός της Ελλάδας. Σας το χαρίζω αυτό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δημήτριος Καμμένος έχει τον λόγο. Δεν είναι εδώ.

Η κ. Παπακώστα έχει τον λόγο.

**ΑΙΚΑΤΕΡΙΝΗ ΣΙΔΗΡΟΠΟΥΛΟΥ - ΠΑΠΑΚΩΣΤΑ:** Κύριε Πρόεδρε, σήμερα ζήσαμε σκηνές απείρου κάλλους.

Αγαπητοί συνάδελφοι, η Βουλή δεν μπορεί να αισθάνεται ευτυχής για το κλίμα και για τον τρόπο που η συζήτηση αυτή διεξήχθη. Το αντιπαρέρχομαι, όμως, γιατί έχουμε ακόμη πιο ουσιώδη πράγματα για τα οποία λυπούμαι και θλίβομαι.

Θέλω να πω στους αγαπητούς συναδέλφους ότι ο λαϊκισμός ήταν μέσα στο ενδιαφέρον του Αριστοτέλη και ιδιαίτερα στη ρητορική του, όταν προσπαθούσε να μάθει στους μαθητές του και κατ’ επέκταση στους πολίτες πώς να αποφεύγουν και να αντιμετωπίζουν τις τεχνικές εξαπάτησης. Όπως και στον Πρωταγόρα και στον Σωκράτη θα δείτε πώς διδάσκεται η πολιτική αρετή. Είναι πολύ σημαντικά ζητήματα τα οποία εκλείπουν κι αυτό είναι μεγάλη κρίση ηθικής και αξιακής προοπτικής για το ελληνικό Κοινοβούλιο και για τον ελληνικό πολιτικό κόσμο.

Ακούστε, κύριοι συνάδελφοι, είπατε όλοι προηγουμένως κι εγώ θα προσχωρήσω σε αυτό που ειπώθηκε και από πλευράς κυβερνητικών στελεχών, Υπουργών αυτής της Κυβέρνησης και από πλευράς Βουλευτών της Συμπολίτευσης, ότι τόσο η θέση Σουλτς, όσο και η θέση Μοσκοβισί, αλλά και η θέση Πιτέλα βοηθούν τη θέση της χώρας. Προσχωρώ απολύτως σε αυτή την άποψη.

Το συνδέω με την τεχνική της εξαπάτησης τώρα εδώ το ζήτημα κι ερωτώ, λοιπόν, ευθέως την κυβερνητική πλευρά, η οποία είχε την πρωτοβουλία να θέσει σε ονομαστική ψηφοφορία το ζήτημα για το οποίο συζητούμε: Αφού, λοιπόν, είμαστε στη γραμμή Μοσκοβισί και άρα τα μέτρα είναι μέτρα στη γραμμή Μοσκοβισί, αφού έχουμε τη στήριξη η οποία όντως βοηθάει τη χώρα, προς τι, για ποιον λόγο και με ποια φιλοσοφία ήρθε σήμερα εσπευσμένα, όπως-όπως και με τον τρόπο που ήρθε αυτή εδώ η τροπολογία, η οποία αντί να ενώνει το ελληνικό Κοινοβούλιο και τον ελληνικό πολιτικό κόσμο, τον διχάζει;

Νομίζω ότι μπορώ, σύμφωνα με την τεχνική του Αριστοτέλη για να αποφεύγω τις τεχνικές εξαπάτησης, να καταλήξω στο συμπέρασμα ότι συμπεριφέρεστε ως πονηροί πολιτικάντηδες και όχι ως ευφυείς πολιτικοί, οι οποίοι θέλετε τη στήριξη της χώρας.

Υπό την έννοια αυτή, επειδή εμείς δεν είμαστε αφελείς πολιτικοί και η Νέα Δημοκρατία είναι ένα θεσμικό κόμμα, αρνείται να συμμετέχει στη διαδικασία και στο πολιτικό σκεπτικό αυτής της πρότασης, όχι στην ουσία. Στην ουσία είμαστε θετικοί και είχατε τη δήλωση βουλήσεως, η οποία δήλωση βουλήσεως ήταν θετική και ήταν απευθυντέα προς όλους, urbi et orbi, και στο εσωτερικό και στο εξωτερικό της χώρας.

Κύριε Πρόεδρε, εγώ πήρα τον λόγο και ήθελα να εστιάσω την προσοχή μου…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ ησυχία!

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Παρακαλώ, κύριε Πρόεδρε. Ανακαλέστε στην τάξη, γιατί πρέπει να μάθουμε να συζητούμε εδώ και να σεβόμεθα ο ένας τον άλλο.

Έφερε το Υπουργείο Υγείας διά του καθ’ ύλην αρμοδίου Υπουργού δύο τροπολογίες, οι οποίες έγιναν αποδεκτές, κύριοι συνάδελφοι, κι εγώ θέλω να τοποθετηθώ επ’ αυτών, γιατί αναρωτιέμαι για το πώς νομοθετούμε κάθε φορά. Η μία είναι υπουργική και μία δεύτερη βουλευτική την οποία απεδέχθησαν οι παρόντες Υπουργοί, οι οποίοι έχουν και την ευθύνη της νομοθετικής πρωτοβουλίας.

Όσον αφορά, λοιπόν, την τροπολογία που έφερε ο κ. Πολάκης, η οποία είναι και εκπρόθεσμος, όπως είναι και η βουλευτική, σύμφωνα με τον Κανονισμό της Βουλής, κύριε Πρόεδρε, και παρακαλώ να πέφτουν οι συνέπειες, όταν έρχονται εκπρόθεσμες τροπολογίες, για να υπάρχει αυτός ο σεβασμός μεταξύ υμών και ημών. Το τυπικό είναι ότι είναι εκπρόθεσμος και η τροπολογία η υπουργική και η τροπολογία η βουλευτική. Το ξεπερνώ και μπαίνω στην ουσία.

Στην ουσία, λοιπόν, υπάρχουν ένα σωρό διατάξεις ατάκτως ειρημένες. Παραδείγματος χάριν, φέρνει ο κύριος Υπουργός της Υγείας τροπολογία και ζητάει παράταση για να μπορέσει να σταθεί διοικητικά και οικονομικά αυτοτελώς η Εθνική Σχολή Δημόσιας Υγείας. Και το ερώτημά μου είναι: Γιατί την φέρνει την παράταση; Τι έκανε τόσο καιρό και δεν μπόρεσε να διασφαλίσει την διοικητική και οικονομική αυτοτέλεια της ΕΣΔΥ; Φέρνει ρύθμιση με την οποία παρατείνεται αυτοδικαίως μέχρι τον διορισμό νέου διοικητή και νέου αναπληρωτή διοικητή η θητεία του προηγουμένου διοικητή και αναπληρωτή διοικητή. Το ερώτημα είναι γιατί, αφού υπάρχει ρυθμιστικό πλαίσιο, το οποίο ορίζει και συμβαίνει σ’ αυτές τις περιπτώσεις και δεν υπάρχει πρόβλημα.

Ένα τρίτο, που θέλω να επισημάνω, είναι το εξής: Προσπαθεί το Υπουργείο Υγείας και αναρωτιέμαι γιατί. Θέλω να μας πουν τη θεωρία κόστους-ωφέλειας. Εάν ωφελεί το ελληνικό δημόσιο, πρέπει να μας το πουν ότι αυτό ωφελεί το ελληνικό δημόσιο μετρήσιμα, κοστολογημένα ή αν το βλάπτει και το ζημιώνει, επίσης να το πουν, για να καταλάβω εγώ ότι υφίσταται ζημιά το ελληνικό δημόσιο και να το καταψηφίσω.

Δεν μας το φέρνει και τι ζητάει; Ζητάει παράταση των συμβάσεων εφοδιασμού των ΔΥΠΕ και των ΠΕΔΥ με τους ίδιους όρους και προϋποθέσεις που ίσχυαν, δηλαδή χωρίς διαγωνισμό.

Το Παρατηρητήριο Τιμών, κύριε Πρόεδρε και αγαπητοί συνάδελφοι, έχει ρίξει τις τιμές και ερωτώ: Θα γίνει πάρτι στις τιμές με αυτήν τη διάταξη;

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε, κυρία Παπακώστα, γιατί έχει τελειώσει ο χρόνος σας.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ένα λεπτό, κύριε Πρόεδρε.

Τέλος, εγώ δεν έχω καμμιά αντίθεση - και φαντάζομαι κανείς εντός της Αιθούσης - να πάρουν την καταβολή της υπερωριακής απασχόλησης, της νυχτερινής απασχόλησης, των εξαιρέσιμων ημερών εργασίας του προσωπικού των νοσοκομείων του ΕΣΥ και του ΕΚΑΒ. Όμως, λέει και των εφημεριών του Γενικού Νοσοκομείου του Κιλκίς.

Από την ειδική έκθεση, που έχει προσυπογράψει - και θα τελειώσω, κύριε Πρόεδρε - δηλαδή φέρει τις υπογραφές Τσακαλώτου - Ξανθού, βλέπω ότι επί των προϋπολογισμών των νοσοκομείων…

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε. Τελείωσε προ πολλού ο χρόνος σας.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μη με αναγκάσετε να σας αφαιρέσω τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Αν δεν με είχατε διακόψει, θα είχα τελειώσει.

**ΠΡΟΕΔΡΕΥΩΝ (Γεώργιος Βαρεμένος):** Είναι άχαρο. Σας παρακαλώ πολύ.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Σας παρακαλώ, μη με διακόπτετε. Τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Να μη σας διακόπτω, όταν τέλειωσε ο χρόνος σας εδώ και δυόμισι λεπτά;

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όταν σας ενοχλούν αυτά που λένε οι Βουλευτές, μας διακόπτετε.

**ΠΡΟΕΔΡΕΥΩΝ (Γεώργιος Βαρεμένος):** Αυτό είναι αντιστροφή ρόλων.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ένα λεπτό, κύριε Πρόεδρε, να τελειώσω.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ πολύ να τελειώσετε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κρατήστε τις διακοπές που μου κάνατε και εγώ θα είμαι στον χρόνο μου.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Προβλέπει, κύριοι της Κυβέρνησης, πρόσθετη δαπάνη συνολικού ύψους 6,8 εκατομμυρίων ευρώ, που θα καλυφθεί από τις πιστώσεις των νοσοκομείων και προβλέπει για το Γενικό Νοσοκομείο Κιλκίς 213.000 ευρώ.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, τελειώσατε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Δεν έχω αντίρρηση, αλλά πρέπει ο κ. Τσακαλώτος να έλθει και να πει αν θα δώσει αύξηση στον προϋπολογισμό των νοσοκομείων.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Και κάτι άλλο.

Κυρίες και κύριοι συνάδελφοι, πώς δεχθήκατε μια βουλευτική τροπολογία που βάζει τους γιατρούς σε δύο ταχύτητες; Πώς θα χωρίσετε τους συμβασιούχους επικουρικούς, τους επικουρικούς του ΕΣΠΑ με τους επικουρικούς των νοσοκομείων;

**ΠΡΟΕΔΡΕΥΩΝ (Γεώργιος Βαρεμένος):** Κυρία Παπακώστα…

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Και γιατί δεν ζητάτε από τους γιατρούς τους επικουρικούς που εργάζονται στην Αθήνα και στον Πειραιά να καλύψουν τα κενά, αφού μιλάτε για ίση μεταχείριση;

**ΠΡΟΕΔΡΕΥΩΝ (Γεώργιος Βαρεμένος):** Κυρία Παπακώστα, με ακούτε; Τελείωσε ο χρόνος σας.

Κυρία Τζούφη, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Λυπάμαι, κύριε Πρόεδρε, για όλα αυτά που κάνει αυτή εδώ η Κυβέρνηση και θυμίζω ότι ο κ. Τσίπρας είχε πει για τα 500 εκατομμύρια μέρισμα ότι είναι σεσημασμένο. Σήμερα είναι επιβεβλημένο. Λυπάμαι.

**ΠΡΟΕΔΡΕΥΩΝ (Γεώργιος Βαρεμένος):** Κυρία Τζούφη, θέλετε τον λόγο τώρα ή στο τέλος;

**ΜΕΡΟΠΗ ΤΖΟΥΦΗ:** Τώρα, κύριε Πρόεδρε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Πότε θα γίνει η ψηφοφορία;

**ΠΡΟΕΔΡΕΥΩΝ (Γεώργιος Βαρεμένος):** Όποτε αποφασίσουν οι ομιλητές. Η κ. Παπακώστα αποφάσισε πριν ότι έπρεπε να παραταθεί ο χρόνος. Να δούμε τι θα κάνουν οι υπόλοιποι.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Πόσοι είναι ακόμη;

**ΠΡΟΕΔΡΕΥΩΝ (Γεώργιος Βαρεμένος):** Περίπου πέντε.

Παρακαλώ, κυρία Τζούφη έχετε τον λόγο.

**ΜΕΡΟΠΗ ΤΖΟΥΦΗ:** Κύριοι Υπουργοί, κυρίες και κύριοι συνάδελφοι, έχουμε φτάσει σχεδόν στο τέλος μιας δύσκολης συζήτησης και σχεδόν ειπώθηκε πριν από τον προλαλήσαντα κ. Σταμάτη ότι χάθηκε το νόημα, ουσιαστικά.

Αυτό που ψηφίζουμε σήμερα είναι ένα νομοσχέδιο που οι περισσότεροι αναγνώρισαν ότι κινείται σε θετική κατεύθυνση και που έρχεται να λύσει και να στηρίξει κρίσιμες πτυχές του κοινωνικού κράτους, αλλά και ευάλωτες κοινωνικές ομάδες. Νομίζω ότι διατυπώθηκε από τους περισσότερους, τόσο τους φορείς που είχαν έρθει όσο και τους συναδέλφους, ότι κινείται στη σωστή κατεύθυνση.

Το κλίμα έγινε εκρηκτικό, θα έλεγα κυρίως με ευθύνη της Μείζονος Αντιπολίτευσης, η οποία επέλεξε και σήμερα, αλλά και τις προηγούμενες μέρες, τη συνειδητή πόλωση. Θεωρώ πάντως ότι οι φωνές, οι προσβλητικές εκφράσεις, ακόμη και η απαξίωση «ποιος είσαι εσύ και τι δουλειά κάνεις» και η επιθετικότητα γίνεται, δυστυχώς, για να κρυφτεί η πραγματική πολιτική ατζέντα, αλλά και ο πανικός από την επιλογή να μην ψηφιστεί αυτή η συγκεκριμένη τροπολογία, η οποία μπορεί πραγματικά να δώσει ανακούφιση και να ενισχύσει τους χαμηλοσυνταξιούχους.

Κυρίες και κύριοι συνάδελφοι, στην αρχή μιλήσατε για προεκλογικό τρικ της Κυβέρνησης - αυτό δεν έγινε πιστευτό - και στη συνέχεια για επικοινωνιακό πυροτέχνημα, για τέχνασμα. Αυτή η γραμμή, απ’ ό,τι φαίνεται, δεν απέδωσε. Μετά κάνατε λόγο για ψίχουλα, τη στιγμή που εσείς πραγματικά δεν είχατε κανένα πρόβλημα - για να θυμόσαστε και λίγο- να περικόψετε τη δέκατη τρίτη και τη δέκατη τέταρτη σύνταξη, τον δέκατο τρίτο και τον δέκατο τέταρτο μισθό.

Επίσης, δεν είχατε ενδοιασμούς να κατακρημνίσετε το ΑΕΠ της χώρας κατά 25%, να αυξήσετε την ανεργία στο 27% και με τις πολιτικές που εφαρμόσατε να καταστρέψετε οκτακόσιες τριάντα χιλιάδες θέσεις εργασίας, οδηγώντας χιλιάδες ανθρώπους στη φτώχεια και στον κοινωνικό αποκλεισμό.

Επίσης, δεν είχατε αναστολές στον παροπλισμό του κοινωνικού κράτους, οδηγώντας την υγεία, την παιδεία, την ασφάλιση και την πρόνοια σε κρίσιμο σημείο ισορροπίας, το οποίο προσπαθούμε με πολύ μεγάλη δυσκολία να επαναφέρουμε.

Όμως, συζητώντας για το θέμα της ημέρας, πρέπει να πω ότι ανησυχήσατε, δυστυχώς, όπως κάνατε και σε άλλα νομοσχέδια, για παράδειγμα της ανθρωπιστικής κρίσης ή του παράλληλου προγράμματος, τα οποία αναφέρατε σήμερα εδώ, πρώτοι εσείς για λογαριασμό των σκληρών του Βερολίνου και του Eurogroup πριν προλάβουν να ανησυχήσουν εκείνοι.

Μάλιστα, ο κ. Μπαργιώτας σήμερα μας θύμισε ότι ήταν μια παρόμοια ημέρα πέρυσι, όπου ήρθε με φωνές και είπε ότι εδώ παραβιάζουμε πάλι τα συμφωνηθέντα και να αποσυρθεί αυτό που είχε ονομαστεί τότε παράλληλο πρόγραμμα. Όμως, δεν θύμισε τη συνέχεια ο κ. Μπαργιώτας, ότι δηλαδή ψηφίστηκε κανονικά από την ελληνική Βουλή, όπως και το νομοσχέδιο για την ανθρωπιστική κρίση, που έγινε πράξη και από το οποίο ωφελήθηκαν τετρακόσιες χιλιάδες συνάνθρωποί μας που είχαν πάρα πολύ μεγάλη ανάγκη.

Ενώ, λοιπόν, νομίζω ότι είναι σαφές και έχει γίνει ορατό με πολλούς τρόπους ότι το μέρισμα, το οποίο σήμερα προσπαθούμε να δώσουμε με αυτήν την τροπολογία, προκύπτει από την υπεραπόδοση των εσόδων, αλλά που συμπεριλαμβάνει και μη παραμετρικά μέτρα, εσείς επιμένετε πως αμφισβητείται η συμφωνία με τους δανειστές, πιθανώς γιατί κάποιοι από εσάς δηλώνετε «παρών» για την επόμενη ημέρα, επιλέγοντας δυστυχώς για μια ακόμη φορά να μην στηρίξετε μέτρα που ανακουφίζουν ή έστω – να συμφωνήσω μαζί σας - δίνουν μια οικονομική ανάσα σε αυτούς που έχουν πληγεί από την κρίση. Εδώ βεβαίως μπορεί να γίνει πολύ μεγάλη συζήτηση, ότι θα μπορούσε να μοιραστεί και με άλλο τρόπο, αλλά αυτό δεν είναι το θέμα μας σήμερα.

Δυστυχώς, την κατεύθυνση αυτή επιλέγει και το Ποτάμι, το οποίο μαζί με τη Νέα Δημοκρατία απέχει από την ψηφοφορία, παρ’ ότι ψέλλισε δύο τρεις κουβέντες σήμερα για τους «κακούς ξένους».

Από την άλλη μεριά, παρά την αμφιθυμία που έχει η Δημοκρατική Συμπαράταξη, νομίζω ότι πρέπει θετικά να χαιρετίσουμε την απόφασή της να στηρίξει τη συγκεκριμένη τροπολογία, αλλά και το νομοσχέδιο με ουσιαστικές παρεμβάσεις, καθώς βέβαια θα έλεγα και την ουσιαστική στήριξη που βρίσκει η χώρα, το οποίο νομίζω ότι διαμορφώνει και το εσωτερικό σκηνικό της σοσιαλδημοκρατίας, τόσο στο επίπεδο του Ευρωκοινοβουλίου, όσο και στο επίπεδο της Κομισιόν.

Κυρίες και κύριοι συνάδελφοι, για μια ακόμη φορά γινόμαστε μάρτυρες του ναρκοθετημένου περιβάλλοντος που προσπαθεί ξανά να δημιουργηθεί από μέρος της ηγεσίας της Ευρωπαϊκής Ένωσης.

Ωστόσο, η χώρα μας έχει εκπληρώσει όλες τις δεσμεύσεις που απορρέουν από τη συμφωνία του καλοκαιριού του 2015. Όμως, και πάλι βρισκόμαστε αντιμέτωποι με τη σκληρή στάση ακραίων κύκλων, οι οποίοι είχαν, έχουν και πιθανώς θα έχουν στο μυαλό τους την ιδέα της διαίρεσης της Ευρώπης. Θα το επιτρέψουμε αυτό, κύριοι συνάδελφοι;

Πιο συγκεκριμένα, μόνο η γερμανική πλευρά ζήτησε να δει την έκθεση των θεσμών για το εάν τα μέτρα της κοινωνικής στήριξης είναι συμβατά με τη συμφωνία, την ώρα που όλες οι άλλες χώρες ήταν υπέρ.

Από πλευράς μας, τονίζουμε σε όλους τους τόνους πως είναι κυριαρχικό δικαίωμα της ελληνικής Κυβέρνησης να κατανείμει με κοινωνικά δίκαιο τρόπο – είπα εδώ ότι μπορεί να υπάρξουν και άλλες απόψεις - την υπεραπόδοση των εσόδων του προϋπολογισμού, ειδικά από τη στιγμή που δεν τίθενται σε κίνδυνο οι στόχοι. Και γι’ αυτό είναι χαρακτηριστική η σε ευρωπαϊκό επίπεδο στήριξη του Ολάντ, του Μοσκοβισί, του Σουλτς και μιας σειράς ηγετών της Ευρωπαϊκής Ένωσης στην ελληνική Κυβέρνηση απέναντι στα εμπόδια που βάζει για μια ακόμη φορά η Γερμανία και ο κ. Σόιμπλε.

Είμαστε βέβαιοι πως εν τέλει θα υπάρξει θετική απόφαση και θα ξεπαγώσει η διαδικασία, ακόμη και εάν χρειαστεί να υπάρξει μια μικρή καθυστέρηση. Διότι αυτό είναι ελάσσονος σημασίας και δεν δημιουργεί κανένα πρόβλημα.

Την ίδια στιγμή παραμένουμε σταθερά αντίθετοι στην εκ των προτέρων νομοθέτηση μέτρων λιτότητας και δηλώνουμε και πάλι κατηγορηματικά ότι η Ελλάδα δεν έχει αποδεχθεί πρωτογενή πλεονάσματα 3,5% για δέκα χρόνια μετά τη λήξη του προγράμματος. Και μάλιστα, σήμερα είναι ενδεικτικό ότι τα κείμενα που αρχικά χρησιμοποιήθηκαν έχουν αποσυρθεί και εμφανίστηκαν άλλα κείμενα.

Επίσης, με πολύ κατηγορηματικό τρόπο δηλώνουμε ότι η Ελλάδα δεν μπορεί να παραμείνει εκτός του ευρωπαϊκού κεκτημένου σε σχέση με τις συλλογικές διαπραγματεύσεις.

Κλείνοντας, κυρίες και κύριοι συνάδελφοι, θα επαναλάβω έναν προβληματισμό. Όταν η Κομισιόν όχι μόνο δεν καταγγέλλει την Ελλάδα, αλλά κρατάει αποστάσεις από τις πιο σκληρές φωνές της λιτότητας και όταν είναι σαφές ότι δεν παραβιάσαμε κανέναν κανόνα, γιατί δυνάμεις της αντιπολίτευσης να αμφισβητούν το αναφαίρετο δικαίωμά μας να νομοθετούμε υπέρ των αδυνάτων, υπέρ του κοινωνικού κράτους και τέλος τέλος, της ευρείας κοινωνικής πλειοψηφίας;

Μήπως δίνουν διαπιστευτήρια στους δανειστές, ταυτιζόμενοι με τις πιο σκληρές απόψεις τους;

Μήπως προσπαθούν να δώσουν δείγματα γραφής μιας μελλοντικής διακυβέρνησης, όταν φαντάζονται ότι μπορεί να έρθει αυτή η στιγμή, διολισθαίνοντας σε απόψεις που διατυπώθηκαν, ότι «εμείς μπορούμε να υλοποιήσουμε άλλα και άλλα τόσα μέτρα», όπως είπε πρόσφατα ο Αντιπρόεδρος της Νέας Δημοκρατίας κ. Γεωργιάδης, μιας διακυβέρνησης η οποία προφανώς προλέγει τη σκληρή επίθεση εναντίον των πλατιών κοινωνικών στρωμάτων, αυτών των στρωμάτων που σας οδήγησαν μετά από πολλά χρόνια εξουσίας στα έδρανα της Αντιπολίτευσης;

Δεν θα τους επιτρέψουμε και δεν θα το επιτρέψει ο ελληνικός λαός, κυρίες και κύριοι συνάδελφοι.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Βενιζέλος έχει τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, στην ονομαστική ψηφοφορία θα ακολουθήσω την απόφαση της πλειοψηφίας της Κοινοβουλευτικής Ομάδας της Δημοκρατικής Συμπαράταξης, προς την οποία διετύπωσα την άποψή μου, για να διαφυλάξω την ενότητα της παράταξης και να εξαντλήσω τις δυνατότητες ενοποίησης του ευρύτερου προοδευτικού μεσαίου χώρου.

Βρισκόμαστε, όμως, μπροστά σε μια προκλητική, πρωτοφανή προσπάθεια αλλοίωσης των κοινοβουλευτικών διαδικασιών. Το ζητούμενο της Κυβέρνησης δεν είναι η υπερψήφιση της εφάπαξ παροχής σε κάποιους συνταξιούχους, γιατί αυτή την παροχή την είχαν ούτως ή άλλως δεχθεί με τη δική τους αιτιολογία όλα τα κόμματα. Το ζητούμενο είναι η δημιουργία της ψευδούς εντύπωσης ότι υπάρχει δήθεν ένα ευρύτερο μέτωπο στήριξης των επιλογών και των χειρισμών της Κυβέρνησης. Αυτό δεν ισχύει. Δεν υπάρχουν συνεργοί και συνένοχοι στην Αντιπολίτευση, ιδίως στη Δημοκρατική Συμπαράταξη. Και βέβαια, πρωτίστως, αυτό αφορά τον ομιλούντα.

Κυρίες και κύριοι Βουλευτές, η Κυβέρνηση ΣΥΡΙΖΑ - ΑΝΕΛ έβλαψε και βλάπτει βαριά τη χώρα. Παίζει εν ου παικτοίς.

Τι συμβαίνει στην πραγματικότητα; Η Κυβέρνηση δοκιμάζει δύο σενάρια. Το πρώτο είναι το ήπιο σενάριο που θα το ονομάσω «τα ψίχουλα αντιπερισπασμού», κάποια μέτρα εφάπαξ προς τους συνταξιούχους, οι οποίοι στη συνέχεια θα χάσουν πολύ περισσότερα μέσα από την περαιτέρω μείωση των κυρίων συντάξεων και τη μείωση του αφορολογήτου. Αυτό είναι το δόλωμα, προκειμένου να ψηφιστούν με σχετική άνεση πολύ σκληρά μέτρα που συνδέονται με τη δεύτερη αξιολόγηση. Άλλωστε, αυτό που ανεστάλη από τα ευρωπαϊκά όργανα είναι τα λεγόμενα «βραχυπρόθεσμα μέτρα για το χρέος», που θα αποδώσουν μακροπρόθεσμα, το 2060 κάτι μηδαμινό - αν αποδώσουν - 40 δισεκατομμύρια. Τίποτα μπροστά σε αυτό που έγινε το 2012!

Η δεύτερη αξιολόγηση δεν έχει ανασταλεί και σε αυτό το ήπιο σενάριο θα έρθει να ψηφιστεί με σκληρά δημοσιονομικά μέτρα από αυταπατώμενους Βουλευτές, αλλά και από απατώμενους πολίτες, οι οποίοι θα νομίζουν ότι κάτι πήραν, ενώ πολλά έχασαν.

Αυτό το σενάριο θα έλεγα ότι είναι και το πιο ανώδυνο, αλλά προϋποθέτει κάτι, ότι θα επιτευχθεί αμέσως ένας συμβιβασμός με τους Ευρωπαίους εταίρους και τους θεσμούς, που δεν θα ταπεινώνει την Κυβέρνηση, δεν θα την αναγκάζει να αποσύρει, δηλαδή να ξεψηφίσει τα σημερινά μέτρα, τα οποία αποκτούν έτσι έναν συμβολικό πολιτικό χαρακτήρα.

Υπάρχει, όμως, και ένα δεύτερο σενάριο, το σκληρό σενάριο, το σενάριο της ρήξης, με εκβιασμό και πάλι των δημοκρατικών και κοινοβουλευτικών θεσμών. Μόνον που όλα τώρα είναι επανάληψη και άρα φάρσα.

Και δεν αναφέρομαι αναγκαστικά σε ένα νέο αντισυνταγματικό δημοψήφισμα, αλλά σε μία δημοψηφισματικού χαρακτήρα λογική, που θα επιχειρήσει να συσπειρώσει ένα αντιφατικό αντιευρωπαϊκό, λαϊκιστικό μέτωπο, στο όνομα της απόλυτης εθνικής καταστροφής. Μόνον που αυτά είναι «περσινά ξινά σταφύλια» και δεν πρόκειται να προκύψουν ως σενάρια.

Υπάρχουν βεβαίως ορισμένοι Ευρωπαίοι σοσιαλιστές και σοσιαλδημοκράτες που άλλα λένε δημοσίως, άλλα κάνουν ως κυβέρνηση και άλλα ψηφίζουν στο Ευρωπαϊκό Συμβούλιο και στο Eurogroup, που νομίζουν ότι ενθαρρύνουν τον ελληνικό λαό, ενώ ενθαρρύνουν τον απόλυτο τυχοδιωκτισμό της Κυβέρνησης και του Πρωθυπουργού προσωπικά. Βλάπτουν την ελληνική οικονομία, γιατί δημιουργούν ψευδείς εντυπώσεις για τους ευρωπαϊκούς συσχετισμούς.

 Και ξέρετε πού αποδεικνύεται αυτό; Στο μεγάλο πρόβλημα της συμφωνίας της 20ης Φεβρουαρίου του 2015. Τότε οι Ευρωπαίοι εταίροι δεν ζήτησαν κύρωση από τη Βουλή. Αν ζητούσαν τότε κύρωση από τη Βουλή, η χώρα δεν θα βυθιζόταν στην τραγική περίοδο Φεβρουαρίου – Ιουλίου 2015, δεν είχαμε αυτές τις δημοσιονομικές και μακροοικονομικές συνέπειες που έχουμε και θα έχουμε για χρόνια, την αλλαγή της δυναμικής του χρέους, τον εκτροχιασμό της οικονομίας, την εθνική υπαναχώρηση. Δεν πρέπει να ξανασυμβεί αυτό και πρέπει όλοι να θυμηθούν την ιστορία αυτής της δύσκολης περιόδου.

Η χώρα με τον τρόπο αυτόν δεν πορεύεται πουθενά, δεν έχει προοπτική. Βυθιζόμαστε στο μνημόνιο 3 plus με το Διεθνές Νομισματικό Ταμείο, γιατί η Κυβέρνηση έχασε στη διαπραγμάτευση και προς τη μεριά του ταμείου και προς τη μεριά των ευρωπαϊκών θεσμών, του Eurogroup. Συμπιεστήκαμε σε μία διαπραγμάτευση, η οποία διεξαγόταν ερήμην μας, χωρίς να ξέρουμε τι ζητάμε.

Το αποτέλεσμα; Ήδη έχουμε δεσμευτεί σε μνημόνιο 4, επ’ αόριστον μετά το 2018, με σκληρά δημοσιονομικά μέτρα, χωρίς ευνοϊκό δάνειο και χωρίς διασφαλισμένη χρηματοδότηση.

Η χώρα δεν έχει τραπεζικό σύστημα. Βλέπετε τι συνέβη στην Εθνική Τράπεζα, τι συμβαίνει στην Τράπεζα Πειραιώς. Έχει εκχωρηθεί πλήρως η εποπτεία όχι σε ξένους θεσμούς, αλλά αδιαφανώς σε ιδιώτες εν τέλει, που δεν τους γνωρίζουμε. Δεν έχει στρατηγική, δεν έχει εξωτερική πολιτική και πολιτική ασφάλειας.

Θέλω να ελπίζω ότι κάποιοι δεν θα εμπλέξουν και θέματα μείζονα, ιστορικά, εθνικής σημασίας, όπως το Κυπριακό, καθιστώντας τα συμπλήρωμα ενός τεχνητού σκηνικού ρήξης, εάν επιλεγεί το δεύτερο από τα δύο σενάρια για τα οποία μίλησα.

Μόνη λύση είναι οι εκλογές, η αλλαγή συσχετισμών, μια νέα κυβέρνηση ευρύτατης συνεργασίας των δημοκρατικών ευρωπαϊκών δυνάμεων, με τον ηττημένο ΣΥΡΙΖΑ να καλείται να μετάσχει. Ελπίζουμε να το δεχτεί και να μην ανέβει στα κεραμίδια της αντιμνημονιακής δημαγωγίας.

Το κύριο, όμως, είναι να αντιληφθούμε ότι υπάρχουν ορισμένα πράγματα που αφορούν τη μοίρα του τόπου, με την οποία δεν μπορεί να παίζει κανείς, πράγματα εν ου παικτοίς. Και εκείνο το οποίο πια είναι κοινή συνείδηση, κοινή πεποίθηση είναι ότι επαναδιαπραγμάτευση που χρειάζεται ο τόπος, προκειμένου να αποκτήσουμε δημοσιονομικό χώρο αναπνοής έναντι μεταρρυθμίσεων, μπορεί να κάνει μόνο μία κυβέρνηση που είναι αξιόπιστη διεθνώς, είναι αξιόπιστη εσωτερικά και έχει πίστη σε αυτό που κάνει.

Ε, αυτές οι προϋποθέσεις δεν υπάρχουν. Η παραμονή σας στην εξουσία επιδεινώνει τη βλάβη. Έχετε εθνική ευθύνη να πάρετε πρωτοβουλίες απεμπλοκής. Το να είστε γαντζωμένοι στη νομή της εξουσίας είναι μια προσωρινή απόλαυση με μεγάλο εθνικό κόστος.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις».

Τον λόγο έχει ο κ. Δημοσχάκης, για τέσσερα λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση φέρνει σε λίγο προς ψήφιση ρύθμιση για αναστολή - πάγωμα της αύξησης του ΦΠΑ μόνο στα νησιά του βορειοανατολικού και νοτιοανατολικού Αιγαίου που μαστίζονται από τη γνωστή κρίση που εσείς δημιουργήσατε.

Οφείλετε να γνωρίζετε ότι δεν αντιμετωπίζουν μόνο τα νησιά μας το πρόβλημα των αυξημένων μεταναστευτικών ροών, αλλά και ο Έβρος δέχεται καθημερινά μεγάλο αριθμό ταυτισμένων προσφύγων και οικονομικών μεταναστών, καθώς σχεδόν πεντακόσια πενήντα με εξακόσια άτομα περνούν καθημερινά παράνομα από τα χερσαία και θαλάσσια σύνορά μας.

Η Κυβέρνηση δεν ασχολήθηκε με το ζήτημα, αντίθετα προτίμησε, ως απάντηση στο έντονο προσφυγικό - μεταναστευτικό πρόβλημα που αντιμετωπίζουμε, την κατάργηση - υποβάθμιση τμημάτων συνοριακής φύλαξης, όπως του Τυχηρού, την ώρα που ο Έβρος έχει μετεξελιχθεί σε δεξαμενή υποδοχής και κράτησης μεγάλου όγκου μεταναστών και προσφύγων.

Θα ήταν από την Κυβέρνησή σας και μια κίνηση υψηλού συμβολισμού για τον Έβρο, να προχωρήσετε σε νομοθετική ρύθμιση και να μειώσετε τον ΦΠΑ, από τη στιγμή που η περιοχή μας βρίσκεται στο επίκεντρο απειλητικών δηλώσεων και κραυγών.

Σας καλούμε, λοιπόν, να εξετάσετε σοβαρά έστω και την τελευταία στιγμή το θέμα και με τη δέουσα ευαισθησία, όπως επιβάλλεται, και να υιοθετήσετε την πρότασή μας και να μην μας εξαιρέσετε.

Εκτιμώ ότι όλες οι πτέρυγες της Βουλής θα υπερψηφίσουν την πρότασή μας, η οποία είναι απόλυτα δίκαιη και λογική και δεν πρέπει να αφήσετε όλους τους ακρίτες του Έβρου με παράπονα.

Κύριε Πρόεδρε, ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εγώ ευχαριστώ για τη διαχείριση του χρόνου.

Τον λόγο έχει ο κ. Εμμανουηλίδης.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η εξάρτηση από πάθη είναι καταστροφική και για το άτομο και για τον κοινωνικό περίγυρο. Εν προκειμένω, οι εκφραστές των συστημικών κομμάτων της Νέας Δημοκρατίας και του ΠΑΣΟΚ, συχνά οικογενειακώ δικαιώματι και όχι δικαίω, ήταν για δεκαετίες εξαρτημένοι από το πάθος της εξουσίας.

Με τις εκλογές, ωστόσο, του Γενάρη του 2015, συνειδητοποιώντας την απώλεια της εξουσίας της δικής τους «Αλεξάνδρειας», οδηγήθηκαν αναπόφευκτα σε στερητικό σύνδρομο. Το πιο συχνό σύμπτωμα στερητικού συνδρόμου είναι οι παραισθήσεις και ο παραληρηματικός λόγος, ο «αδώνειος» λόγος, με διαφοροποιημένη τη λέξη ή ανορθογράφως το «αδώνιος».

Τι συνέβη; Όλες οι ενοχές που βάρυναν τα δύο αυτά κόμματα που με την πολιτική τους κατέστρεψαν μια κοινωνία και μια χώρα, τις προέβαλαν στον αντίπαλο. Όλες εκείνες οι εγκληματικές ενέργειες σε οικονομικό, πολιτικό και κοινωνικό πεδίο βρήκαν εύκολο αποθέτη και αυτός δεν ήταν άλλος από τον ΣΥΡΙΖΑ.

Όμως κυρίες και κύριοι συνάδελφοι, ας μιλήσουμε επιτέλους με καθαρά λόγια. Πώς είναι δυνατόν να μας εγκαλείτε και σε ποια πράγματα; Σε θέματα ηθικής διαχείρισης; Σε θέματα κοινωνικής αναλγησίας; Σε θέματα οικονομικής αντιμετώπισης ενός μνημονίου που εσείς το φέρατε και κληθήκαμε να το διαχειριστούμε;

Πείτε μας, επιτέλους, πέρα από τον εμμονικό και παραληρηματικό λόγο του «είστε άχρηστοι, είστε επικίνδυνοι», πού εδράζεται το στοιχείο της επικινδυνότητας όσον αφορά τους οικονομικούς, κοινωνικούς και κυρίως – κι αυτό έχει σημασία - τους ηθικούς δείκτες; Διότι εκεί είναι το πρόταγμα της πολιτικής. Για μας είναι πρόταγμα. Διακύβευμα είναι όταν διακυβεύεται κάτι. Όταν είναι αδιαπραγμάτευτο, τότε είναι πρόταγμα.

Επιτέλους, αντιληφθείτε ότι δεν είναι δυνατόν να μιλάμε με δημοσκοπήσεις που είναι φωτογραφία στιγμής, αλλά πολύ θολή φωτογραφία, γιατί όταν έχουμε ένα 20% - 25% αδήλωτης ψήφου, εκεί πρέπει να προβληματιστούμε όλοι.

Εμείς, έχοντας επίγνωση του κοινωνικού και πρωτίστως του ιστορικού μας λόγου, σας λέμε – και απευθύνομαι στην κοινωνία - ότι αυτό το συνεκτικό νήμα με την κοινωνία δεν θα σας το χαρίσουμε. Δεν πρόκειται, γιατί η κοινωνία έχει ανάγκη από καθαρό λόγο, πολύ δε περισσότερο από καθαρή πολιτική πράξη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Ουρσουζίδης Γεώργιος.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ, κύριε Πρόεδρε. Θα είμαι πολύ σύντομος. Θα τελειώσω στα δυο λεπτά.

Αξιότιμοι κύριοι Υπουργοί, αγαπητοί συνάδελφοι, σε μια κοινωνία που επί σειρά ετών μαστίζεται από βάναυσα οικονομικά μέτρα, απολύτως ατελέσφορα, τιμωρητικού χαρακτήρα όπως αναγνωρίζονται πλέον από πολλούς, ήρθε η ώρα επιτέλους να απολαύσουν οι Έλληνες πολίτες – μιλάω για τους χαμηλοσυνταξιούχους - 617 εκατομμύρια ευρώ, τα οποία είναι πάνω από τους στόχους που είχε θέσει η Κυβέρνηση το τρέχον έτος.

Αφορούν σε ανθρώπους που προφανώς έχουν ανάγκη, προκειμένου να βιοποριστούν – προφανώς όχι για να αποταμιεύσουν, γιατί αυτή η λέξη δεν υπάρχει στο λεξιλόγιο των Ελλήνων πολιτών - και να βοηθήσουν τους άνεργους που είναι μέλη των οικογενειών τους.

Δυστυχώς, αυτή η πραγματικότητα υφίσταται στη χώρα τα τελευταία χρόνια και είναι απολύτως αναγκαίο να αισθανθούν αυτοί οι άνθρωποι ότι η πολιτεία σκέφτεται και έχει κύριο μέλημά της το πώς θα βοηθηθούν έτσι ώστε να ανταποκριθούν στις απαιτήσεις της ζωής.

Το δεύτερο μέτρο αφορά στην αναστολή του μέτρου του ΦΠΑ στα νησιά του βορειοανατολικού Αιγαίου. Επειδή συμβαίνει να επικοινωνώ με τη Μυτιλήνη γιατί εκεί σπουδάζουν και τα δυο παιδιά μου, γνωρίζω πάρα πολύ καλά το κόστος που φορτώθηκε αυτό το νησί από τη μεταναστευτική ροή που δέχεται από τα τουρκικά παράλια. Νομίζω ότι δεν υπάρχει κανένας πολίτης στην Ευρωπαϊκή Ένωση – και αναφέρομαι στους λαούς της Ευρώπης- που να μην αναγνωρίζει ότι αυτά τα δυο μέτρα είναι απολύτως αναγκαία για τους Έλληνες πολίτες.

Θέλω, επίσης, να αναφερθώ στο γεγονός ότι 760 εκατομμύρια ευρώ από τον προϋπολογισμό που πρόσφατα ψηφίστηκε, αφορούν σε μέτρα κοινωνικού χαρακτήρα, μέτρα τα οποία έχει απόλυτη ανάγκη η ελληνική κοινωνία προκειμένου να βοηθήσει τους ανθρώπους οι οποίοι αδυνατούν να ανταποκριθούν και 100 εκατομμύρια ευρώ προβλέφθηκαν για την προστασία της πρώτης κατοικίας. Θυμίζω ότι τα 100 εκατομμύρια ευρώ αντιστοιχούν στο 1/3 του ποσού το οποίο φορτώσατε στον ελληνικό λαό σαν χρέη των κομμάτων σας.

Ακούστηκε από συναδέλφους να λένε: Πώς είναι δυνατόν να μιλάμε για πλεονάσματα και από πού βγήκαν αυτά τα πλεονάσματα, όταν ο δεινά χειμαζόμενος ελληνικός λαός υποφέρει και πληρώνει υπέρογκους φόρους;

Θα σας πω τη δική μου εκδοχή από πού βγήκαν τα πλεονάσματα. Διοικούμε εδώ και δύο χρόνια, χωρίς να δώσουμε κανένα δικαίωμα αναφοράς για οικονομικά σκάνδαλα. Άρα, τα πλεονάσματα μπορεί να οφείλονται και στο γεγονός ότι έλειψαν από τη ζωή μας τα οικονομικά σκάνδαλα. Έλειψαν, επίσης, οι περιττές δαπάνες του ελληνικού δημοσίου. Και αναφέρομαι ιδιαίτερα στο Υπουργείο Υγείας, όπου όλοι γινόμαστε καθημερινά μάρτυρες πρωτοβουλιών που εκθέτουν τις προηγούμενες διοικήσεις, όπως ασκούσαν την εξουσία.

Τέλος, θέλω να πω ότι μπορεί να μην είναι μόνιμο το μέτρο αυτό. Μπορεί, όμως, εάν συνεχίσουμε με αυτόν τον σεβασμό απέναντι στον μόχθο των Ελλήνων πολιτών, να αποκτήσει και μόνιμα χαρακτηριστικά.

Αυτό που ξέρουν καλά οι κυβερνώντες, όπως και οι Βουλευτές που στηρίζουν τη συγκεκριμένη Κυβέρνηση, είναι ότι ο ελληνικός λαός μάς αναγνωρίζει πριν από όλα το γεγονός ότι σεβαστήκαμε τον μόχθο του και έλειψαν από τη ζωή του τα τελευταία δύο χρόνια αυτά που ονόμαζε διαπλοκή.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κηρύσσεται περαιωμένη η συζήτηση επί των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις».

Κυρίες και κύριοι συνάδελφοι, έχει υποβληθεί αίτηση ονομαστικής ψηφοφορίας Βουλευτών του ΣΥΡΙΖΑ επί του άρθρου 65, της οποίας το κείμενο έχει ως εξής:

Αλλαγή σελ.

Να μπει η σελ.408α

Αλλαγή σελ.

**ΠΡΟΕΔΡΕΥΩΝ (Γεώργιος Βαρεμένος):** Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Θραψανιώτης Εμμανουήλ. Παρών.

Η κ. Τζούφη Μερόπη. Παρούσα.

Η κ. Γκαρά Αναστασία. Παρούσα.

Ο κ. Ουρσουζίδης Γιώργος. Παρών.

Η κ. Θεοπεφτάτου Αφροδίτη. Παρούσα.

Ο κ. Μαντάς Χρήστος. Παρών.

Ο κ. Μηταφίδης Τριαντάφυλλος. Παρών.

Η κ. Θελερίτη Μαρία. Παρούσα.

Ο κ. Στογιαννίδης Γρηγόριος. Παρών.

Ο κ. Αντωνίου Χρήστος. Παρών.

Ο κ. Βέττας Δημήτριος. Παρών.

Ο κ. Συρίγος Αντώνιος. Παρών.

Ο κ. Καΐσας Γεώργιος. Παρών.

Ο κ. Καραγιαννίδης Χρήστος. Παρών.

Ο κ. Δέδες Ιωάννης. Παρών.

Ο κ. Εμμανουηλίδης Δημήτριος. Παρών.

Ο κ. Μανιός Νικόλαος. Παρών.

Η κ. Τριανταφύλλου Μαρία. Παρούσα.

Ο κ. Αραχωβίτης Σταύρος. Παρών.

Ο κ. Σέλτσας Κωνσταντίνος. Παρών.

Ο κ. Δρίτσας Θεόδωρος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Συνεπώς διακόπτουμε τη συνεδρίασή μας για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί του άρθρου 65 του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις».

Προτείνω κατά τη διάρκεια της καταμέτρησης για τη διεξαγωγή του αποτελέσματος να προχωρήσουμε στην ψήφιση των υπολοίπων άρθρων του νομοσχεδίου.

Οι αποδεχόμενοι το άρθρο 65 λέγουν «ΝΑΙ».

Οι μη αποδεχόμενοι το άρθρο 65 λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου: η κ. Αναστασία Γκαρά από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο οι συνάδελφοι τους επί το άρθρο του νομοσχεδίου.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

Αλλαγή σελ.

Να μπουν οι σελ.414 - 423

Αλλαγή σελ.

**ΠΡΟΕΔΡΕΥΩΝ (Γεώργιος Βαρεμένος):** Επίσης, θα ήθελα να σας ενημερώσω ότι οι συνάδελφοι Βουλευτές κ.κ. Ελένη Ζαρούλια, Χρήστος Χατζησάββας, Ανδρέας Μιχαηλίδης, Έλενα Ράπτη, Άννα Καραμανλή, Κωνσταντίνος Βλάσης, Συμεών (Σίμος) Κεδίκογλου, Σταύρος Καλαφάτης, Ιωάννης Κεφαλογιάννης, Γεώργιος Κουμουτσάκος, Βασίλειος Κικίλιας, Κωνσταντίνος Κοντογεώργος, Χρήστος Μπουκώρος, Χρήστος Σταϊκούρας, Φωτεινή Γεννηματά, Κυριάκος Μητσοτάκης και Κωνσταντίνος Αλ. Καραμανλής δεν θα παρευρεθούν στη σημερινή ονομαστική ψηφοφορία και μας γνωρίζουν με επιστολή τους την ψήφο τους.

Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

Αλλαγή σελ.

Να μπουν οι σελ. 425 -441

Αλλαγή σελ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Μέχρι να γίνει η καταμέτρηση και να εξαχθεί το αποτέλεσμα, εισερχόμαστε στην ψήφιση επί των υπόλοιπων άρθρων, η οποία θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Οι Ανεξάρτητοι Έλληνες και η Ένωση Κεντρώων απουσιάζουν.

Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Οι Ανεξάρτητοι Έλληνες και η Ένωση Κεντρώων απουσιάζουν.

Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Οι Ανεξάρτητοι Έλληνες και η Ένωση Κεντρώων απουσιάζουν.

Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Οι Ανεξάρτητοι Έλληνες και η Ένωση Κεντρώων απουσιάζουν.

Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Οι Ανεξάρτητοι Έλληνες και η Ένωση Κεντρώων απουσιάζουν.

Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Οι Ανεξάρτητοι Έλληνες και η Ένωση Κεντρώων απουσιάζουν.

Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 7 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 8 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Παρών.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 24 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Παρών.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 26 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 28 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 29 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 30, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 30 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 31, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 31 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 33 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 34, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 34 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 35, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 35 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 38 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 39, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 39 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 40 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 41 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 42, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 42 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 45 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 47 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 51 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 56 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 57 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 57 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 58, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 58 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 60 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 60 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 61 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 61 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63, όπως τροποποιήθηκε από την κυρία Υπουργό;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 63 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 64 έγινε δεκτό ως έχει κατά πλειοψηφία.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, στο σημείο αυτό έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί του άρθρου 65.

Εψήφισαν συνολικά 257 Βουλευτές.

Υπέρ του άρθρου, δηλαδή «ΝΑΙ», εψήφισαν 196 Βουλευτές.

Κατά του άρθρου, δηλαδή «ΟΧΙ», εψήφισε ουδείς.

«ΠΑΡΩΝ» εψήφισαν 61 Βουλευτές, σύμφωνα με το παρακάτω πρωτόκολλο ονομαστικής ψηφοφορίας:

 (ΑΛΛΑΓΗ ΣΕΛΙΔΑΣ)

(Να καταχωριστεί η σελίδα 478α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, κυρίες και κύριοι συνάδελφοι, το άρθρο 65 έγινε δεκτό ως έχει κατά πλειοψηφία.

Προχωρούμε στην ψήφιση των υπόλοιπων άρθρων.

Ερωτάται το Σώμα: Γίνεται δεκτό το άρθρο 66 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς το άρθρο 66 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 803 και ειδικό 55 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

Κύριε Πρόεδρε, λέμε «όχι» στις τροπολογίες, γιατί οι μεν βουλευτικές τροπολογίες δεν είναι κοστολογημένες από το Γενικό Λογιστήριο του Κράτους και οι υπόλοιπες, οι υπουργικές, είναι άσχετες με το νομοσχέδιο. Με αυτό το επιχείρημα δεν τις ψηφίζουμε όλες.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 803 και ειδικό 55 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 804 και ειδικό 56 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Ναι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 804 και ειδικό 56 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 805 και ειδικό 57 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 805 και ειδικό 57 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 806 και ειδικό 58 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 806 και ειδικό 58 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 807 και ειδικό 59 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Ναι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 807 και ειδικό 59 έγινε δεκτή ως έχει ομόφωνα και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 810 και ειδικό 61 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 810 και ειδικό 61 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 814 και ειδικό 65 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 814 και ειδικό 65 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 818 και ειδικό 68 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Παρών.

Κύριε Πρόεδρε, θα ήθελα να πω για αυτή την τροπολογία ότι, εάν η παράγραφος 12 ερχόταν σαν ξεχωριστή τροπολογία, θα ψηφίζαμε «ναι». Τώρα, επειδή είναι όλες αυτές οι δεκατρείς παράγραφοι μαζί, θα ψηφίσουμε «παρών».

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 818 και ειδικό 68 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 821 και ειδικό 71 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 821 και ειδικό 71 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 800 και ειδικό 52 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 800 και ειδικό 52 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 799 και ειδικό 51 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 799 και ειδικό 51 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 801 και ειδικό 53 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 801 και ειδικό 53 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 809 και ειδικό 60 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 809 και ειδικό 60 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 811 και ειδικό 62 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 811 και ειδικό 62 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 812 και ειδικό 63 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 812 και ειδικό 63 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 817 και ειδικό 67 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

Κύριε Πρόεδρε, λέμε «όχι» επειδή αυτοί πληρώνονται διαφορετικά από τους επικουρικούς γιατρούς. Είναι με πρόγραμμα, γι’ αυτό λέμε «όχι».

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 817 και ειδικό 67 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 819 και ειδικό 69 ως έχει;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Συνεπώς η τροπολογία με γενικό αριθμό 819 και ειδικό 69 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου του νομοσχεδίου.

Ερωτάται το Σώμα: Γίνεται δεκτό το ακροτελεύτιο άρθρο;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:  «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις», έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΜΕΡΟΠΗ ΤΖΟΥΦΗ:** Ναι.

**ΜΑΡΙΟΣ ΣΑΛΜΑΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΧΡΗΣΤΟΣ ΚΑΤΣΩΤΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Ένωση Κεντρώων απουσιάζει.

Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:  «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, ρυθμίσεις για την κοινωνική αλληλεγγύη και εφαρμοστικές διατάξεις του ν.4387/2016 (Α΄ 85) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 494α)

**ΠΡΟΕΔΡΕΥΩΝ (Γεώργιος Βαρεμένος):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 19.54΄ λύεται η συνεδρίαση για αύριο, ημέρα Παρασκευή 16 Δεκεμβρίου 2016 και ώρα 10.00΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Πτωχευτικός Κώδικας, Διοικητική Δικαιοσύνη, Τέλη-Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**